
Forord 


Da jeg flyttet til Østfold i begynnelsen av 1980-årene, var en av de store 
overraskelsene at «sykehus-striden» i fylket var minst like opphetet som 
der jeg da kom fra: Nordland. Det første som slo meg, var at avstander 
er et kulturelt fenomen; de avstandene man oppfattet som uakseptable i 
Østfold var ca. tidelen av de avtandene en opplevde mellom sykehusene i 
Nord-Norge. Spørsmål om lokalisering og nedleggelse av sykehus, avvi- 
kling av sykehusavdelinger og andre tilhørende problemstillinger hadde 
enorm oppmerksomhet. Og når lokale sykehusaksjoner mobiliserte titu- 
sener av innbyggere i Halden, Sarpsborg og Indre Østfold, fikk helsede- 
batten i fylket preg av å være det viktigste regionalpolitiske spørsmålet. 
Den politiske kraften som kjennetegnet disse prosessene, skal ikke under- 
vurderes. De viser at innbyggere identifiserer seg med sitt lokalsamfunn, 
at de er villige til å kjempe for sine interesser. Og at de anser nærhet til 
helsetjenestene som et viktig uttrykk for denne viljen. De konfliktene som 
preget det politiske landskapet i dette fylket, reflekteres i tilsvarende kon- 
flikter i andre deler av landet, og det er ingen grunn til å tro at en vil kunne 
finne en endelig og for alle parter optimal løsning på disse spørsmålene. 

Jeg fikk etter hvert anledning til å gjennomføre mange små eller større 
forskningsarbeider og utredninger der jeg tok for meg ulike aspekter ved 
utviklingen av helsetjenestene, også i Østfold. I tillegg har jeg, sammen 
med noen kolleger, studert overgangen fra «gammelt til nytt sykehus», 
der de organisasjons- og ledelsesformer som ble etablert i forbindelse 
med åpningen av det nye østfold-sykehuset i 2015, har vært i fokus for vår 
del av prosjektet. Jeg stiller til sist spørsmål ved om hvorvidt spesialisttje- 
nestene i Østfold derved har funnet sin endelige form. 

Min interesse for temaet i boken er preget av at jeg opplevde at mange 
av de viktigste, noen ganger avgjørende, endringsprosesser i tjenestetilbu- 
det skjedde i skyggen av, men selvsagt sterkt påvirket av, de konfliktene 
som utspilte seg i det offentlige rom. Dette dreide seg om ulike måter å 
finne måter å organisere, styre og lede sektoren på som kunne bidra til å 

skape gode og effektive tjenester, samtidig som konfliktnivået ble dempet. 
Dette utviklet seg etter hvert til en kunst: Noen aktører, med et overord- 
net ansvar for planlegging og styring av sektoren, søkte å balansere ulike 
hensyn gjennom å foreslå omstrukturering av tjenestetilbudet, nye orga- 
nisasjonsformer, nye styringssystemer og nye ledelsesformer. Sakte, men 
sikkert endret styring og organisering av sektoren seg radikalt i løpet av en 
40-årsperiode. Det er hvordan dette skjedde, og hvordan sykehussektoren 
fremstår i dag - og kan tenkes å bli - som jeg er opptatt av i denne boken. 

Mange venner og kolleger har bidratt til denne boken. Noen må nev- 
nes spesielt: Kjeld Qvortrup, som var kollega og også direktør ved Halden 
Sykehus, har vært særlig viktig i forhold til kapittelet om konsernorgani- 
sasjon. Bård Halvorsen, som i mange år var journalist i Halden Arbeider- 
blad, samlet inn et omfattende avismateriale om Østfolds helsepolitiske 
debatt, som er sammenfattet av Lena Reis. Vigdis Velgaard skrev en mas- 
teroppgave om fristilling av sykehus i Østfold som har vært den viktigste 
kilden i kapittel 10. Mine kolleger ved masterstudiet i samordning i helse- 
og velferdssektoren har vært mine viktigste faglige diskusjonspartnere 
i mange år. Catharina Bjørkquist har bidratt særlig, ved at vi sammen 
har skrevet de to kapitlene om organisasjons- og ledelsesformer i det nye 
sykehuset. Takk til min sønn Kjetil, som har hjulpet med faglige råd og 
språklige forbedringer, og til min datter Maria, som har hjulpet med kva- 
litetssikring av referansene. Og en stor takk til Anne og Rakel for alltid å 
stille opp. Og ikke minst takk til en ukjent fagfelle for konstruktiv kritikk 
og nyttige råd til forbedringer i teksten. 

Tidsskriftet Public Management Review har velvilligst latt oss publi- 
sere en norsk versjon av artikkelen «Value-based innovations in a Nor- 
wegian hospital: from conceptualization to implementation», her som 
kapittel 13. 

Sist, men ikke minst, vil jeg takke Høgskolen i Østfold, som har gitt meg 
optimale arbeidsvilkår for arbeidet med boken. Blant annet ved å legge til 
rette for at jeg kunne oppholde meg ved University of California, Santa 
Cruz, der jeg kunne konsentrere meg fullt ut om arbeidet med boken. 


Kråkerøy, oktober 2019 
Helge Ramsdal 

Kapittel 17 TE 271 


Del 1 


Bakgrunn og teoretiske perspektiver 


KAPITTEL1 


Innledning, disposisjon av boken 


1.1 Innledning 


I forbindelse med utbyggingen av det nye sykehuset i Moss i slutten av 
1960-arene uttalte helsedirektor Karl Evang at oppdelingen av sykehus- 
strukturen i Østfold i mange og sma enheter ikke lenger kunne anses 
tilfredsstillende, verken ut fra faglig-medisinske eller økonomisk-per- 
sonellmessige betraktninger: «Befolkningsmengden og de relativt korte 
avstander innen Østfold gjør det i dag mulig å basere sykehusstrukturen 
på færre, men større enheter» (Brev fra helsedirektør Karl Evang 31.7.67). 

20 år senere — i 1987 — het det i en rapport om måten helsesektorens 
organisasjon fungerte i Østfold på, at den var karakterisert av «man- 
glende politisk styring, kompliserte beslutningsprosesser, interessekonflik- 
ter mellom deler og helhet, manglende samordning og manglende kontroll 
over de økonomiske ressursene». Samtidig pekes det på at det ennå ikke er 
foretatt noen grep om sykehusstrukturen i fylket, og at problemstillin- 
gene om dette kan betegnes som en «ørkenvandring» for fylkeskommu- 
nens politiske organer (SPRI-consult 1987a:2). 

I november 2015 ble det nye sykehuset på Kalnes åpnet, med Hans 
Majestet Kongen og helseminister Bent Høie til stede. Høie hevdet i sin 
åpningstale at «Kalnes-sykehuset - var et sykehus for fremtiden og et 
eksempel til etterfølgelse». Det nye sykehuset var helt i samsvar med de 
politiske ideene i den nylig fremlagte sykehusplanen om «pasientens 
sykehus», og, sannsynligvis som en referanse til fylkets sykehusstrid: 
«Å flytte er på en måte å starte på nytt. Vi kvitter oss med det som ikke 
fungerer. Vi tar med oss det som fungerer» (tale av helseminister Bent 
Høie 20.11.2015). 

Disse tre utsagnene fra Østfolds nyere helsepolitiske historie danner 
rammen for denne boken. Den handler om organisasjon, styring og 

ledelse i helsetjenesten, og om hvordan en rekke ulike faktorer har spilt 
inni utviklingen av disse tjenestene. Min ambisjon er å vise dynamikken 
i sektoren, hvordan ulike ideer, båret frem av skiftende aktører, innen- 
for ulike politiske, økonomiske og organisatoriske rammer, gjennom 
beslutninger fattet på ulike tidspunkt, har endret helsetjenestene i fylket 
på viktige områder. Min påstand er at vi nå er i en bruddfase når det 
gjelder organisasjons- og ledelsesformer — noe som jeg vil illustrere med 
et par kapitler om noen særegenheter ved organisering og ledelse av det 
nye «supersykehuset» som ble åpnet i 2015. Men samtidig er det mange 
kjennetegn ved tjenestene som ikke er endret, og det er også et mål å 
vise hvordan «det gamle har vokst inn i det nye», og at mange av dagens 
problemstillinger ikke kan ses isolert fra de verdier, normer og aktiviteter 
som har sin rot i den nære fortid. 

I denne boken tar jeg for meg endringer i helsesektoren i Østfold, med 
hovedvekt på sykehussystemet. Mange har beskrevet endringene i dette 
systemet både på nasjonalt og internasjonalt nivå (Magnussen, Vrang- 
bæk & Saltman, 2009; Neby, 2008; Berg, 1987). De fleste som har studert 
utviklingen i det norske systemet, har konsentrert seg hovedsakelig om 
tiden etter sykehusreformen i 2002. Dette er naturlig, i og med at denne 
reformen er anerkjent som den viktigste endringene i organisasjons- og 
styringsformer i sektoren de siste 50 årene. Så hvorfor denne boken? Hel- 
sesektoren preges av mange dilemmaer og konflikter, men fremstår også 
som preget av dynamisk utvikling, med utvikling av ny kunnskap, og 
betydningsfulle faglige og teknologiske innovasjoner som kontinuerlig 
påvirker tjenestene (Grund, 2006). Mitt mål med boken er å vise hvordan 
en gjennom analyser av endringsprosesser i et langt tidsperspektiv — ca. 
50 år — kan få bedre forståelse av de kreftene som har skapt dagens situ- 
asjon i sektoren. Min ambisjon er også å vise hvordan en gjennom teore- 
tiske perspektiver basert på det som betegnes som (ny-)instusjonalisme 
og historisk institusjonalisme kan få et bedre innblikk i disse endrings- 
prosessene (Meyer & Rowan, 1977; Thelen & Steinmo, 1992; Neby, 2008). 
Gjennom analyser av utvalgte strategier og beslutninger vil jeg diskutere 
hvordan endringene som har skjedd i spesialisttjenestenes organisering — 
med hovedvekt på somatiske tjenester — har tilrettelagt for at sykehus- 
striden i fylket tilsynelatende er lagt død, og at nye organisasjons- og 

ledelsesformer er etablert. Et aspekt ved denne utvikingen er også å vise 
hvilke organisasjons- og styringsformer som sykehusreformen fra 2002 
har lagt til rette for, og hvilke implikasjoner disse vil kunne få for frem- 
tidens helsetjeneste. 

Helsesektoren er et krevende forskningsfelt, preget av stor komplek- 
sitet og mange utfordringer. Det finnes ikke enkle løsninger. Utfordrin- 
gene vil ikke bli mindre i fremtidens «nye» helsetjeneste. Samtidig som 
vi har lagt bak oss noen problemer, har nye kommet til. Og det er mest 
sannsynlig at de nye utfordringene vil være like komplekse, og kanskje 
vanskeligere å finne entydige svar på, som de utfordringene en bakset 
med i tidligere beslutningsprosesser om organisering, styring og ledelse 
av sektoren. Dette skal jeg drøfte nærmere i siste del av boken. 

Boken er dermed basert på to problemstillinger: Hvordan har den 
historiske utviklingen av organisasjons-, styrings- og ledelsesformer lagt 
grunnlaget for dagens utforming av tjenestene, og hvilke utfordringer står 
en overfor i utformingen av «den nye» helsetjenesten som nå er i fremvekst? 

Selv om eksempler fra Østfold danner grunnlaget i boken, er den ikke 
primært ment som en helsepolitisk historie fra ett fylke. Slik jeg ser det, 
kan det anføres to grunner til at de prosessene som har funnet sted i fyl- 
ket, er interessante fra et mer prinsipielt og allment synspunkt: For det 
første er det et faktum at en i fylket, innenfor rammen av et helseforetak, 
har lyktes i å samle hovedtyngden av spesialisttjenestene i to sykehus, Kal- 
nes og Moss. Derved skiller sykehusstrukturen seg fra de opprivende og 
uavklarte konfliktene om sykehusstruktur og lokalisering som en finner 
i mange andre deler av landet. For det andre har en i mange sammenhen- 
ger vært tidlig ute med organisatoriske innovasjoner og nye styrings- og 
ledelsesformer, og flere av disse har vært forløpere for endringer som har 
skjedd i andre regioner, og også for nasjonal politikk på området. Tre 
eksempler skal nevnes spesielt: vedtaket om å etablere en konsernmodell 
i 1987, etableringen av «Administrativt Samhandlingsforum» i 1998 og 
strategien med å utvikle formaliserte behandlingslinjer fra begynnelsen 
av 2000-tallet. Den første beslutningen foregrep de endringer i organisa- 
sjons- og ledelsesformer som sykehusreformen i 2002 innebar. Samhand- 
lingsforum foregrep utformingen av krav om samhandling og samarbeid 
mellom helseforetak og kommuner som samhandlingsreformen fra 2012 

krever. Behandlingslinjer var en tidlig versjon av det som etter hvert er 
blitt en nasjonal strategi for «prosessbaserte virksomhetsmodeller» og 
«pakkeforløp». 

Et av hovedpoengene i denne boken er at endringsprosessene i sektoren 
ikke kan ses isolert, men at det eksisterer et dynamisk samspill mellom 
ulike aktører og de verdier, normer og interesser som preger «relevante 
omgivelser», slik insitutsjonelle teorier vektlegger (Meyer & Rowan, 1977; 
Scott, Ruef, Mendel & Caronna, 2000). Det har vært en dynamisk vek- 
selvirkning mellom organisasjons- og styringsmodeller på den ene siden 
og endringene i sykehusstruktur og tjenestenes utforming på den annen 
side. Dette har medført at de politiske, økonomiske og faglige endrings- 
prosesser som har skjedd i den perioden vi tar for oss, ofte har skjedd 
parallelt og i vekselvirkning med hverandre. Det innebærer også at makt- 
og innflytelsesforhold har endret karakter. Noen ideer, holdninger og ver- 
dier har måttet vike plassen for nye ideer, Noen aktører har blitt skjøvet 
ut til periferien, mens andre har kommet i sentrum i den helsepolitiske 
innflytelsessfære. Min ambisjon er å vise hvordan disse prosessene kan 
forklare hvordan den helsepolitiske debatten i fylket har endret karakter, 
og samtidig vise hvordan struktureringen og fordelingen av tjenestene 
har sammenheng med dette. 

Da det nye sykehuset på Kalnes ble åpnet høsten 2015, markerte det en 
avslutning på én epoke i helsesektorens utvikling i regionen, og starten 
på en ny. Denne begivenheten er viktig av flere grunner: For det første 
representerer sykehuset noe av det mest moderne når det gjelder medi- 
sinsk-teknologisk virksomhet i Norge. For det andre endrer det ram- 
mebetingelsene for utøvelse av alt helsearbeid i fylket, i og med at en 
forutsetter nye samarbeidsrelasjoner mellom de ulike delene av helse- og 
velferdssektoren. Disse faktorene er viktige nok, og antyder retning for 
det fremtidige helsearbeid i regionen - med de muligheter og utfordrin- 
ger som ligger i denne utviklingen. 

Men det er også et tredje viktig punkt: Etableringen av det nye syke- 
huset har en viktig symbolsk betydning: Det er for mange et sluttpunkt i 
utviklingen av spesialisthelsetjenestene i regionen, der ett sykehus foretak 
for fylket fremstår som et resultat av en lang, konfliktfylt prosess. Sam- 
menliknet med den turbulente historien fylkets spesialisttjenester har 

opplevd, med striden om sykehusstruktur som det mest synlige uttryk- 
ket, er det påfallende at fasen frem mot åpningen av de nye sykehuset de 
siste årene var langt mer harmonisk. Også sett i lys av at en mange steder i 
landet nå som tidligere har hatt minst like sterke konflikter mellom lokal- 
befolkning, politikere, helsepersonell og helsebyråkrater de siste årene, er 
det interessant å konstatere at tilsynelatende har «freden senket seg» over 
spørsmålet om sykehusstruktur og overordnet helseplanlegging i Øst- 
fold. Dagens problemstillinger dreier seg primært om hvorvidt det nye 
sykehuset har for liten kapasitet i forhold til pasienttilstrømmingen, og 
om regionale beslutninger - som nytt sykehus i Oslo — vil kunne redusere 
mulighetene for planlagte tiltak i helsefortaket (Myhrvold, 2019). 

Fra et samfunnsvitenskapelig og helsepolitisk synspunkt er det inter- 
essant å spørre hvilke ideer, aktører og prosesser som har medvirket til at 
denne tilstanden har kunnet opprettes? Videre kan en stille spørsmål om 
hvorfor etableringen av det nye sykehuset på Kalnes er så viktig i forhold 
til det fremtidige arbeidet med pasientbehandling i regionen. Og hvordan 
har det vært mulig å organisere en beslutningsprosess der man - på en 
tilsynelatende målrettet, og til tider med sterk indre uro — med et sterkt 
fokus på faglig-organisatoriske betingelser har lagt til rette for det nye 
sykehuset? 

I dette arbeidet skal jeg drøfte fremveksten av det en kan kalle en 
«moderne» helsesektor i fylket, og prøve å finne noen svar på de spørs- 
mål som ble stilt ovenfor. Det er imidlertid ikke lett å gi enkle og kort- 
fattete svar på disse spørsmålene, til det er sektoren for kompleks, preget 
av så mange ulike tiltak og tjenester, aktører og hensyn. Begreper som 
«moderne», «effektiv», «pasienttilpasset», som preger den helsepolitiske 
diskursen, er tvetydige eller mangetydige, med innhold som varierer over 
tid. Det kan jo også tenkes at det er nettopp ved å ha disse egenskapene 
de kan fungere som retoriske forutsetninger for at tjenestene endres i 
bestemte retninger, uten at de interesser som er bygget inn i de løsningene 
som blir valgt, er så lett å få øye på. Å forstå, forklare og problematisere 
de endringene som finner sted i et lengre utviklingsperspektiv, er, slik jeg 
ser det, nødvendig for å kunne gripe de prosessene som ligger til grunn 
for dette bildet. Å avklare hvilke konsepter som anvendes for å skape en 
«moderne» helsesektor, og hvilke samfunnsmessige rammebetingelser 

og sammenhenger som strategiske beslutninger om organisering av tje- 
nestene bygger på, er hovedhensikten med denne boken. 

Bakgrunnen for denne boken er derfor min interesse for å forstå utvik- 
lingen av helsesektoren i «et helhetlig grep», ved å studere en avgrenset 
case; helsesektoren i Østfold. Jeg har vært opptatt av utviklingen av sek- 
toren i dette fylket i flere tiår. I denne boken fokuserer jeg særlig på den 
nære historie — det vil si de siste 40-50 år. Dette er selvsagt ikke mulig 
uten å foreta en prioritering av det omfattende tilfanget av data som fore- 
ligger om dette. Jeg har som statsviter med hovedinteresse for organisa- 
sjonsteoretiske tema vært særlig interessert i hvordan en gjennom ulike 
tiltak har søkt å styre og lede utviklingen av helsetjenestene. Hvilke pro- 
blemstillinger har en vært opptatt av? Hvilke organisasjons-, styrings- og 
ledelsesideer og -former har vært anvendt i møtet med disse problem- 
stillingene? Hvor har disse ideene og organisasjonsformene kommet fra? 
Hvordan har de blitt gjennomført, og hvilke endringer i tjenestene har 
de medført? 

For å svare på disse spørsmålene har jeg benyttet noen teoretiske inn- 
fallsvinkler, først og fremst innenfor det som betegnes som (ny-Jinstitu- 
sjonell teori, for å sette rammer for analysen, og for å kunne prioritere 
tema og hendelser denne teoretiske referanserammen inviterer til å stu- 
dere nærmere. 

Det er derfor noen klare avgrensinger i min fremstilling: Den preten- 
derer ikke å være en historisk fremstilling av alle de hendelser, aktører 
og beslutninger som er fattet i fylkets helsesektor i den tidsperioden som 
analyseres. Tvert imot er det en tolkning av noen hendelser og beslutnin- 
ger som - i tråd med det teoretiske perspektivet — kan fremstå som strate- 
gisk viktige ved at de har pekt fremover mot det som kjennetegner dagens 
situasjon for tjenestene. Det innebærer at det bare sporadisk refereres til 
enkeltpersoner som kan anses å ha vært bærere av ideer og beslutnings- 
prosesser som har hatt særlig betydning for det videre hendelsesforløp. 
For det andre er det klare begrensninger når det gjelder tema: Jeg stu- 
derer ikke primærhelsetjenestenes utvikling; de er gitt en underordnet 
rolle i forhold til utviklingen av spesialisttjenestene/sykehusutviklin- 
gen. Men de har har selvsagt en helt avgjørende rolle for samspillet mel- 
lom tjenestene. Dessuten gir jeg liten plass til de særegne utfordringene 

rus- og psykiske helsetjenester har stått - og fremdeles star — overfor. 
Disse begrensningene skyldes ene og alene tid og kapasitet, ikke at mine 
interesser for disse delene av sektoren er mindre. 


1.2 Disposisjon 


Boken er inndelt i fire deler: Den første tar for seg teoretiske perspektiver, 
data og metode, samt forvaltningspolitiske kjennetegn og reformer i sek- 
toren i den perioden jeg skriver om. Den andre delen beskriver ulike stra- 
tegier for å tilrettelegge for en helhetlig utvikling av tjenestene i Østfold, 
innenfor rammen av den fylkeskommunale forvaltning, og med en tilta- 
kende økonomisk, faglig og organisatorisk kriseopplevelse som bakteppe. 
Den tredje delen gir innblikk i noen utvalgte kjennetegn ved dagens situa- 
sjon når det gjelder organisasjons- og ledelsesformer i helseforetaket med 
det nye sykehuset som ble åpnet i 2015. På denne bakgrunn diskuterer jeg 
i den fjerde delen hvordan en kan se for seg fremtidens helsesektor, preget 
av utfordringer mellom spesialisering og sentralisering på den ene siden 
og utvikling av et moderne, komplekst «helsesystem», der både lokale all- 
menne helsetjenester og høyspesialiserte tjenester inngår. 

I første del skal jeg i kapittel 2 presentere teoretiske perspektiver og 
noen sentrale inspirasjonskilder fra forskningen om organisering, sty- 
ring og ledelse i helsesektoren. De perspektivene som presenteres, er for- 
ankret i statsvitenskapelige og organisasjonsteoretiske tradisjoner der 
(ny-)institusjonelle tilnærminger og historisk instusjonalisme er mest 
fremtredende. Disse perspektivene er knyttet til forskning på helsesek- 
torens utvikling i en rekke land. I USA foretok Scott, Ruef, Mendel og 
Caronna (2000) en omfattende analyse av utviklingen av helsetjenestene 
i San Fransisco Bay-området i et 60-årsperspektiv. Analysen har hatt stor 
innflytelse på forskningen om helsetjenestene også i andre land. I min 
fremstilling av disse analysene er det i tillegg særlig erfaringer fra Canada 
og de skandinaviske land som har vært inspirasjonskilder. De studiene vi 
her taler om, har både vært viktige for de teoretiske innfallsvinkler jeg 
senere benytter i analysene, og for de empiriske resultatene av disse pro- 
sjektene. Her gir jeg også en oversikt over metode og data som er benyttet 
i mine analyser. 

Del 2 dreier seg om hvordan problemstillinger, prosesser, beslutninger 
og iverksettingsprosesser skjedde i de ulike fasene som jeg har strukturert 
utviklingen av organisasjons-, styrings- og ledelsesformer i. I kapittel 3 
tar jeg ganske kortfattet for meg noen av utviklingstrekkene som helse- 
sektoren har gjennomgått både i Norge og internasjonalt, som en ramme 
for de helsepolitiske spill og strategier som fant sted i Østfold fra slutten 
av 1960-årene og frem til sykehusreformen i 2002. Denne fremstillingen 
er ment som et bakteppe, nærmest som et stemningsbilde, og baserer seg 
primært på måten den helsepolitiske debatten ble fremstilt på i media. 
Det er viktig å understreke at dette ikke er en analyse av den helsepolitiske 
debatten, men snarere en innramming av de analysene som presenteres i 
de kapitlene som følger. Kapittel 4 dreier seg om den fasen jeg i tråd med 
flere andre studier har betegnet som «institusjonalisering og profesjona- 
lisering». Dette var en fase som var preget av «vekst og fremgang» (Berg, 
2009; Hansen, 1979). Her tar jeg utgangspunkt i de rammebetingelsene 
som preget etterkrigstidens oppbygging av den norske velferdsstaten, der 
helsesektoren var en sentral arena. I perioden vi her snakker om, var det 
særlig politiske ambisjoner om vekst og utvikling i tjenestetilbudet som 
la premissene for de styringsformene som ble utviklet. Denne fasen var 
preget av en sterk tro på institusjonalisering, forstått som utbygging av 
bl.a. somatiske og psykiatriske sykehus og sykehjem, og fagprofesjonenes 
- det vil særlig si legeprofesjonens - sterke innflytelse over måten tje- 
nestene skulle organiseres og hvordan helsearbeid skulle utføres. I norsk 
sammenheng er denne utviklingen knyttet til betegnelsen «det evangske 
system» — etter helsedirektøren i to tiår fra slutten av 1940-tallet, Karl 
Evang. Det som er i sentrum for analysen i dette kapittelet, er de pla- 
ner for utviklingen av tjenestene i Østfold som ble utredet i det såkalte 
«Harlem-utvalget». Det skjedde i to omganger, og innebar primært at 
en mente det var nødvendig å styrke tilbudet i fylket på alle de helse- 
faglige områdene. De forslagene som ble lansert, og i stor grad besluttet 
politisk og deretter iverksatt, er viktige for den videre fremstillingen av 
to grunner: For det første la forslagene grunnlag for struktureringen av 
tjenestetilbudet. For det andre: Harlem-utvalgets innstillinger, og den 
politiske debatten om disse, innebar at en utviklet, og konsoliderte, en 
sykehusstruktur, og tilhørende styrings- og ledelsesformer, som i neste 


20 


INNLEDNING, DISPOSISJON AV BOKEN 


fase fikk store konsekvenser. Og kanskje like viktig: Det innebar en men- 
tal tilrettelegging for de forventninger til helsetjenestene som befolkning 
og ansatte i tjenestene tok med seg inn i de neste fasene. Kapittelet bygger 
på en upublisert rapport om Harlem-utvalgets arbeid som jeg utarbeidet i 
begynnelsen av 1990-årene, og som da dannet grunnlag for de analysene 
jeg foretok om det som her er neste fase i fremstillingen. 

Denne andre fasen har jeg betegnet som «Beslutningskrisen: Spa- 
ring, omprioritering og omstrukturering». Her er det særlig snakk om de 
belastninger det fylkeskommunale styringssystemet ble utsatt for i denne 
perioden, som jeg har avgrenset, litt omtrentlig, til årene mellom 1976 (da 
fylkeskommunen ble etablert som et selvstendig forvaltningsnivå) og ca. 
år 2000 (i tiden da sykehusreformen kom). 

Mine analyser fra denne perioden har sammenheng med at jeg dels 
gjennomførte en følgeevaluering av arbeidet med å omstrukturere psy- 
kiatritjenestene i fylket, dels at jeg ble bedt om å gjennomføre en ana- 
lyse av organiseringen av Halden sykehus (Hansson & Ramsdal, 1991). 
I kapittel 5 og 6 viser jeg til to — svært ulike — strategier for å etablere en 
helhetlig plan der økonomiske rammebetingelser, faglige ambisjoner og 
geografiske hensyn skulle ivaretas. Kort sagt var disse strategiene mislyk- 
kede, og dette la grunnlaget for lanseringen av en konsern-modell, som 
ble vedtatt i 1987. I løpet av de årene denne fasen omfatter, skjedde det en 
endring i synet på velferdsstatens utfordringer, som blant annet innebar 
at en ble opptatt av at offentlige tjenester ikke kunne fortsette veksten 
etter den takt som hadde skjedd i etterkrigsårene. Dette var samtidig en 
del av en internasjonal trend, der Margaret Thatcher kom til makten i 
Storbritannia (1978), og Ronald Reagan ble president i USA (1980). 

Som jeg skal komme tilbake til, innebar dette også at det ble politisk 
gjennomslag for nye styringsformer i offentlig sektor, basert på det som 
ble betegnet som «New Public Management» (NPM) (Hood, 1991). Offent- 
lig sparing, effektivisering og en kritikk av profesjonenes innflytelse i 
bl.a. helsesektoren kjennetegner denne fasen. Konsern-organisasjonen 
behandles i kapittel 7, og iverksettingen av den i kapittel 8. Jeg har beteg- 
net denne tredje fasen som preget av «Radikal rasjonalisme/New Public 
Management» - og tidfester den (som delvis overlappende med forrige 
fase) til perioden mellom 1987 til 2015. De utredningene og analysene jeg 

foretok om organisering og utvikling av psykiske helsetjenester og lokal- 
sykehus, falt sammen med at SPRI-consult, et svensk konsulentselskap 
som hadde foreslått større omorganiseringer i helsesektoren i Sverige, 
også foretok en parallell analyse av organiseringen ved Moss sykehus, og 
deretter foreslo en radikal omlegging av styringsstrukturen for hele den 
fylkeskommunale helsesektor basert på en konsernmodell (SPRI-consult 
1987b/c). Sammen med Kjeld Qvortrup, tidligere kollega og også direktør 
ved Halden Sykehus, diskuterte vi forholdet mellom den teoretiske kon- 
sernmodellen, den måten konsernmodellen ble organisert på i Østfold, 
og hvordan iverksettingen av modellen skjedde i de neste årene. 

Konsernmodellen var, slik jeg ser det, et skritt på veien mot en omor- 
ganisering som etter hvert viste seg mer dyptgripende: etableringen av 
et «fristilt» sykehus — kalt «et sykehus med fem dører» - i 1998. Dette 
kapittelet (kapittel 9) viser prosessene og konsekvensene av denne omor- 
ganiseringen. Et viktig poeng er her at disse prosessene tilrettela for den 
utviklingen som skjedde i tiden etter at de forvaltningspolitiske ram- 
mebetingelsene ble radikalt endret gjennom sykehusreformen i 2002. 
Kapittel 10 oppsummerer og drøfter de endringene i rammebetingelser, 
strategier og løsninger som preget den tiden del 2 tar for seg. 

Del 3 tar for seg egenskaper ved dagens - og noen synspunkter pa 
fremtidens — helsesektor, med et fokus særlig på det nye helseforetaket 
som ble etablert gjennom sykehusreformen. Kapittel 11 er en relativt 
kortfattet oversikt over de nye rammebetingelsene for organisering av 
helsesektoren som nå er etablert. Fylkeskommunens formelle rolle som 
helsepolitisk aktør (bortsett fra når det gjelder folkehelsearbeid) er bort- 
falt, og den styringsstruktur som nå er gjeldende, er tilsynelatende svært 
ulik det som har vært tilfellet i de foregående faser. De neste to kapit- 
lene, som er skrevet sammen med Catharina Bjørkquist, tar for seg to 
ulike, men sammenvevde tema: først, i kapittel 12, om utviklingen av 
ledelsesstruktur i det nye «supersykehuset», og i kapittel 13 om hvordan 
en har introdusert nye prinsipper for organisasjons- og arbeidsformer i 
det nye sykehuset, basert på en variant av det som betegnes som «ver- 
dibaserte modeller». Slike modeller er i dag en del av en internasjonal 
trend for å utvikle mer kostnadseffektive sykehus basert på strukturering 
etter hvilke pasientgrupper som behandles (Porter & Teisberg, 2006). 

Sykehuset Østfold valgte en særegen variant av denne tilnærmingen, og 
vi drøfter i hvilken grad og hvordan denne ble implementert i et inno- 
vasjonsteoretisk perspektiv. Kapittel 14 viser hvordan fokus etter hvert 
endrer seg gjennom at nye samarbeidsformer mellom sykehus, spesia- 
listtjenester og lokale/kommunale helsetjenester blir utviklet - i Norge 
særlig knyttet til samhandlingsreformen som ble iverksatt fra 2012. Her 
vises det til at begrepet «helsesystemet» i økende grad benyttes for å iva- 
reta et helhetlig perspektiv der spesialisttjenester og primærhelsetjenester 
ses i sammenheng. 

Del fire gir en oppsummering og diskusjon av de prosessene som er 
presentert i de tidligere delene av boken. I kapittel 15 diskuterer jeg de 
erfaringene som den historiske gjennomgangen viser, og drøfter disse på 
grunnlag av de teoretiske perspektivene som ble presentert innlednings- 
vis. Et spørsmål her er i hvilken grad, og på hvilken måte, en kan tale om 
radikale endringer i måten sykehussystemet har utviklet seg på i tiden 
før og etter sykehusreformen i 2002. Jeg oppfatter dette som et grunn- 
leggende spørsmål i relasjon til institusjonelle teoriers fokus på forholdet 
mellom etablerte organisasjons- og styringsformer på den ene siden, og 
de endringsprosessene som jeg har fokusert på i de foregående kapitler. I 
kapittel 16 spør jeg hva man kan lære av denne analysen, og hvilke vurde- 
ringer av den fremtidige organisering av helsetjenestene en kan tenke seg 
på grunnlag av de utviklingsprosessene som er beskrevet foran. Jeg skiller 
mellom et kortsiktig perspektiv, der jeg tar for meg noen av de alternative 
forvaltningsformer som nå diskuteres, og et mer langsiktig perspektiv. 
Selv om en kan være kritisk til å tro at en kan forutse en lineær utvikling 
- for eksempel basert på teknologiske og medisinsk-faglige fremskritt — 
bør de dilemmaer og utfordringer som ligger innebygget i dagens kunn- 
skapsutvikling, kunne utsi noe også om fremtiden. Kan en identifisere 
noen grunntrekk i utviklingen av organisasjons- og styringsformer i sek- 
toren de siste tiårene som kan peke mot fremtidens helsetjeneste? 

Bakgrunn og teoretiske perspektiver 


2.1 Bakgrunn 


De prosessene jeg har studert, strekker seg over et langt tidsrom - tilbake 
til slutten av 1960-årene. De «spill» og «strategier» som er beskrevet her, 
må forstås innenfor rammen av nasjonale utviklingstrekk i helsepolitiske 
mål og tiltak. Østfold-casen illustrerer og utdyper hvordan disse overord- 
nete rammene manifesterer seg på lokalt og regionalt nivå. Flere forfat- 
tere har vært opptatt av hvordan rammene for helsesektoren har endret 
seg: Ole Berg har særlig knyttet den historiske utviklingen med ulike 
faser til endringer i makt- og innflytelsesforhold mellom ulike kunn- 
skapsregimer og profesjonsgrupper i Norge (Berg, 1987, 2009). Internasjo- 
nalt har for eksempel Scott et al. (2000) analysert utvikling i amerikansk 
helsevesen. Og andre igjen har vært særlig opptatt av reformer i helse- og 
forvaltningssystemet, ofte med et særlig fokus på de siste årenes radikale 
endringer knyttet til sykehusreformen i 2002 (Opedal & Stigen, 2005; 
Byrkjeflot & Neby, 2008; Melberg & Kjekshus, 2012; Tjora & Melby, 2013; 
Bukve & Kvåle, 2014). Magnussen, Vrangbæk og Saltman (2009) har sett 
endringsprosesser i sektoren i et nordisk perspektiv. Her gjennomgår de 
likheter og ulikheter mellom de nordiske land sett i relasjon til ideen om 
en «nordisk modell» i helsesektoren. Sammen med mange andre arbeider 
er det imidlertid også i deres analyse særlig de siste tiårene som er i fokus, 
noe som er naturlig ettersom en her har opplevd både omfattende og til 
dels radikale endringer i helsesystemet i disse landene. Og det er fremde- 
les relativt usikkert i hvilken grad de reformene som har vært iverksatt, 
har fått de effekter en har ønsket fra politisk hold (Hagen & Vrangbæk i 
Magnussen, Vrangbæk & Saltman, 2009). 

Med utgangspunkt i de spørsmål jeg er opptatt av, er det noen helse- 
politiske rammer som er viktige å fokusere på: Det første er egenskaper 

ved det norske forvaltningssystemet. Og det andre er reformene som har 
funnet sted innenfor de forvaltningspolitiske rammene som tjenestene 
er organisert innenfor. Jeg skal her — relativt kortfattet - skissere noen 
momenter innenfor disse temaene. 


Forvaltningspolitiske perspektiver 


De forvaltningspolitiske rammene for helsetjenestene i Norge har histo- 
risk vært sterkt preget av ønsket om å kombinere likhet i tilgang på hel- 
setjenester, desentralisering av tjenestene til politisk styrte lokale organer 
og faglig kvalitet i utførelsen av helsearbeid (Byrkjeflot & Neby, 2008; 
Magnussen, Vrangbæk & Saltman, 2009). Disse verdiene står i et spen- 
ningsforhold - og potensielt motsetningsforhold - til hverandre. His- 
torisk har helsetjenestene i Norge vært kjennetegnet av desentralisering 
av forvaltningssystemet. Ideen om det lokale selvstyret har stått sterkt 
- selv om dette selvstyret har vært «undergravet» av en rekke prosesser 
der statlige myndigheter har fått stadig sterkere innflytelse — for eksem- 
pel gjennom finansiering av tjenestene, faglige minstekrav, kontroll- og 
tilsynsordninger (Aarsæther & Vabo, 2002). Frem til sykehusreformen i 
2002 var forvaltningssystemet kjennetegnet av at fylkeskommunen var et 
selvstendig politisk system som hadde ansvaret for planlegging, organi- 
sering og - i utgangspunktet — finansiering av disse tjenestene. Frem til 
1976 var den sterke lokalpolitiske forankringen uttrykt ved at fylkestinget 
var sammensatt av blant annet ordførerne og andre politikere fra samt- 
lige kommuner i det enkelte fylke. Som en kan se for seg, innebar denne 
modellen at helsepolitiske avgjørelser ofte dreide seg om å kjempe for 
lokale interesser, finne kompromisser og derved balansere lokale hensyn 
når det gjaldt fordelingen av tjenester (også sykehus og sykehusfunksjo- 
ner) innenfor fylkets grenser. 

Denne situasjonen endret seg i første omgang gjennom etableringen 
av fylkeskommunen som selvstendig forvaltningsorgan i 1976. Dette 
innebar bl.a. egne fylkestingsvalg, der altså fylkespolitikerne var valgt 
fra egne valglister. I prinsippet skulle dette borge for en større grad av 
«frikopling» fra kommunale interesser. Men fylkestingspolitikerne opp- 
levde å komme i en vanskelig mellomposisjon, mellom statlige krav og 

kommunale forventninger og krav. En ekstra utfordring var, som Bal- 
dersheim (1990) har formulert det, at etableringen av fylkeskommunen 
som selvstendig forvaltningsorgan i 1976 var «unnfanget på en søndag 
men født på en mandag» — forstått slik at de økonomiske rammene for 
fylkespolitisk arbeid ble trangere enn forutsatt da denne endringen i for- 
valtningssystemet ble utredet. Etter hvert fikk fylkeskommunen proble- 
mer med nasjonal politisk oppslutning, og flere partier mente at en burde 
avvikle dette mellomnivået i forvaltningen. Og gjennom sykehusrefor- 
men i 2002 ble det gjennomført en radikal endring i forvaltningen av hel- 
sepolitikken, i og med at staten overtok ansvaret for spesialisttjenestene 
inkludert sykehus. Sykehusreformen 2002 innebar at fylkeskommunene 
mistet oppgaver som representerte ca. 65-70% av deres budsjetter. Dette 
ble senere et argument for å slå sammen flere fylkeskommuner til større 
enheter, som skulle få flere oppgaver overført fra statlige myndigheter. 
Statsovertakelsen av spesialisttjenestene innebar en - i norsk sammen- 
heng - radikal forvaltningsreform, som brøt med den historiske - riktig 
nok ganske kortvarige — tradisjon med desentralisert ansvar for helse- 
tjenestene (Byrkjeflot & Neby, 2008; Magnussen, Vrangbæk & Saltman, 
2009). 


Et reformperspektiv - hvorfor og hvordan 
reformer? 


De forvaltningspolitiske rammene som er beskrevet ovenfor, manifes- 
terte seg i særlig grad når det gjaldt utviklingen i spesialisttjenestene og 
sykehusstruktur. Reformene i helsesektoren har vært mange, men frem 
til statsovertakelsen i 2002 dreide de seg om endringer innenfor den for- 
valtningspolitiske rammen som fylkeskommunen representerte. Som jeg 
skal diskutere nærmere i neste kapittel, har helsesektoren sin egen logikk, 
knyttet til historiske, institusjonaliserte særtrekk. Disse trekkene kjen- 
netegner også reformene i sektoren. Martinussen og Magnussen (2009, 
s. 21) skiller mellom reformer forankret i strukturelle og institusjonelle 
særtrekk på den ene siden, og endringer i mål og ambisjoner på den annen 
side. De sammenholder fem tema reformene har kommet til uttrykk som: 
forholdet mellom stats- og markedsløsninger, grad av sentralisering og 

desentralisering, utvikling i pasientrettigheter, rollen som forebyggende 
helsearbeid gis, og finansiering og betalingsordninger. I vår sammenheng 
er det særlig diskusjonen av nye politiske mål og ambisjoner, desentralise- 
ring/sentralisering sett i lys av nye styringsbehov, faglige og teknologiske 
forutsetninger, nye styrings- og organisasjonsprinsipper for tjenestene og 
nye ledelsesformer som er interessante. 

Hovedutfordringen med den desentraliserte, fylkeskommunale model- 
len ble etter hvert knyttet til den økende statlige de-facto-finansieringen 
av helsetjenestene på den ene siden og de fylkespolitisk styrte beslut- 
ningene om utvikling av tjenestene på den annen side. Gjennom flere 
reformer søkte statlige myndigheter å effektivisere, regulere og samordne 
tjenestene. Dette skjedde gjennom lovreguleringer, som sykehusloven 
som ble gjeldende fra 1969. I 1974 ble det opprettet fem sykehusregioner 
(de som opprinnelig ble lagt til grunn for de fem regionale helseforeta- 
kene i forbindelse med sykehusreformen i 2002). Disse regionene var for- 
utsatt å samordne sykehusenes virksomhet innenfor hver sin region, først 
som relativt frivillige pålegg, senere — i 1994 - som obligatoriske krav til 
regional samordning. 

Parallelt med disse administrative reformene kom det også endringer 
i finansieringssystemet, med innføring av aktivitetsbasert finansiering og 
DRG (Diagnose-relaterte grupper) i 1997. Det siste er et system for klas- 
sifisering av behandling i sykehus, som fremdeles er gjeldende. Systemet 
innebærer at det nå er definert ca. 900 grupper av behandlinger, som 
gruppevis forventes å kreve en bestemt mengde ressurser. Systemet ble 
opprinnelig utviklet for det amerikanske Medicare, senere innført i norsk 
helsevesen (Kjekshus, 2012; Neby, 2008). 

Da sykehusreformen ble vedtatt iverksatt fra 2002, var bakgrunnen at 
statlige myndigheter ikke lenger mente at fylkeskommunene var i stand 
til å håndtere de utfordringene og dilemmaene helsesektoren stod over- 
for. Sykehusreformen innebar at fylkeskommunene ble fratatt ansvaret 
for spesialisttjenestene, et radikalt reformtiltak som skjedde gjennom 
et «Big Bang» - et raskt hierarkisk grep som brøt med den norske for- 
valtningstradisjonen (Martinussen, Neby & Vrangbæk, 2017). Resultatet 
var at desentralisering nå kan betegnes som «dekonsentrasjon», det vil 
si at lokale politiske myndigheter ikke lenger involveres i styringen av 

sykehussektoren. Kort sagt innebar dette at en desentraliserte ansvaret 
for tjenestene til administrative organ; regionale helseforetak og innenfor 
disse til semi-autonome lokale sykehusforetak. Hvert sykehusforetak kan 
ha ansvar for flere sykehus. Sett i vår sammenheng er det viktig å under- 
streke de grunnene som ble oppgitt for reformen: For det første behovet 
for likhet i helsetilbudet for hele landet. For det andre at forholdet mel- 
lom statlige og fylkeskommunale myndigheter hadde utviklet seg til et 
spill om ansvar - en såkalt «blame game», der alle skyldte på alle andre 
(Opedal & Stigen, 2005; Magnussen, Vrangbæk & Saltman, 2009; Byrkje- 
flot & Neby 2008; Halvorsen, 2019). De økonomiske relasjonene mellom 
statlige og lokale myndigheter innebar at en i fylkeskommunene valgte 
å opprettholde eller videreutvikle tjenestene til tross for at de økono- 
miske rammene som statlige myndigheter i all hovedsak vedtok, ikke ble 
fulgt. Resultatet ble omfattende og akkumulerende budsjettunderskudd, 
som i sin tur innebar at press på dekning av underskuddene ble sendt 
tilbake til staten. I den perioden jeg har studert, kom dette i tillegg til at 
innstramminger med redusert vekst i overføringen også medførte man- 
glende omprioriteringer (for eksempel fra somatikk til psykiatri) (Rams- 
dal, 2013, s. 214-233). Til tross for dette var Stoltenberg-regjeringen i 2001 
tydelige på at ingen lokalsykehus skulle nedlegges - men uten at det ble 
gitt eksplisitte formuleringer av hvilke funksjoner et lokalsykehus skulle 
ha - noe som gjorde at forsvarerene av lokalsykehusene var i tvil om hva 
dette utsagnet innebar i praksis (Kvåle & Torjesen, 2014, s. 155). 

Jeg vil i del 3 komme tilbake til de organisasjons- og ledelsesformene 
sykehusreformen innebar. Men det er interessant å konstatere at helse- 
myndighetene tok initiativ til å utrede disse formene i flere sammen- 
henger før reformen. I NOU 1999:15 «Hvor nært skal det være?» tok et 
ekspertutvalg for seg ulike tilknytningsformer for sykehusene. På mange 
måter var diskusjonen utvalget foretok, et frempek mot organiseringen 
sykehusreformen innebar. Blant de spørsmål utvalget stilte, var om alter- 
native tilknytningsformer ville være mer hensiktsmessige enn den som 
eksisterte. Her ble både statsforetak, aksjeselskapsformen og stiftelsesfor- 
men utredet. Utvalget konkluderte ikke, men viste til at ulike helsepo- 
litiske og faglige hensyn kunne ivaretas på ulike måter innenfor disse 
modellene. Det som er viktig her, er at utredningen viste til alternativer 

som alle innebar en avvikling av den forvaltningsmodellen som da 
eksisterte. 

Som Neby diskuterer i sin doktoravhandling, er «reform-begrepet» 
sterkt forbundet med «endring» og utviklingsprosesser. Reform er van- 
ligvis definert som bevisste forsøk på å endre mål, styrings- og kontroll- 
former (Neby, 2008, s. 107). Derved skiller en mellom de mer løpende 
endringsprosesser som finner sted i sektoren, knyttet til for eksempel 
organisatoriske og styringsmessige tilpasninger til ny (medisinsk-faglig) 
teknologi, eller justeringer i finansieringssystemet der en for eksempel 
endrer vektingen av DRG-baserte overføringer fra sentrale myndigheter 
til helseforetakene (Neby, 2008). 

Noen reformer haddei løpet av den tiden denne boken omfatter, viktige 
konsekvenser for sykehussystemet og spesialisttjenestene: sykehusloven 
1969, etableringen av fylkeskommunene (som selvstendig forvaltnings- 
organ) i 1976), sykehusreformen 2002 og samhandlingsreformen i 2012. 
I forbindelse med velferdsstatens oppbygging etter andre verdenskrig 
var det vanlig å hevde at helse- og velferdsreformer var preget av rela- 
tivt spesifikke kjennetegn. Basert på omfattende «reformkompetanse» 
i nasjonalpolitiske og -administrative miljøer benyttet man seg av en 
slags verktøykasse der en avklarte om mål og målgruppe for reformen, 
anvendelse av legale, økonomiske, organisatoriske og ideologiske virke- 
midler, og et iverksettingssystem som var hierarkisk — fra stat til lokale 
forvaltningsnivå (Ramsdal, 2012). Sykehusloven fra 1969 fremstår som en 
viktig reform basert på kraften i lovendringer, mens omorganisering av 
fylkeskommunen er et eksempel på en organisatorisk forvaltningsreform 
som endret rammebetingelsene for beslutninger innenfor spesialisttje- 
nestene, blant annet ved å til en viss grad «frikople» det fylkeskommu- 
nale politisk-administrative systemet fra sine tidligere direkte bindinger 
til primærkommunene. 

De siste årene har en ofte vektlagt tre — til en viss grad sammenvevde — 
reformer innenfor denne sektoren: For det første endringer i styrings- og 
ledelsesreformer basert på det som betegnes som New Public Manage- 
ment (NPM). NPM har vært forstått som en bredt anlagt tilnærming for 
å «modernisere» offentlig sektor (Hood, 1991). Blant de virkemidler en 
taler om, er «fristilling», «konsernorganisasjon», mål- og rammestyring, 

management-ledelse og et «kunde»-fokus (det vil her si pasientfokus) 
(Ramsdal & Skorstad, 2004; Lian, 2003; Pollitt & Bouchaert, 2000). For 
det andre sykehusreformen i 2002, som er ansett som en radikal, omfat- 
tende forvaltningsreform som endret rammebetingelsene for styring og 
ledelse av sektoren (Magnussen, Vrangbæk & Saltman, 2009). Og for det 
tredje samhandlingsreformen fra 2012, som dreide seg om samordning 
og samarbeid mellom de ulike delene av tjenestene, særlig forholdet mel- 
lom spesialist- og primærhelsetjenestene (Bukve & Kvåle 2014; Tjora & 
Melby, 2013). Det har vært hevdet at reformstrategier i vestlige velferds- 
stater har endret form i løpet av de siste par tiårene, fra hierarkiske til 
dialogiske reformdesign (Salamon, 2002; Lascoumes & Le Gales, 2007; 
Eliadis, Hill & Howlett, 2005). Samhandlingsreformen kan hevdes å ha 
et slikt preg, som en «retningsreform» der samspill og avtaler mellom 
forvaltningsnivåene er et kjennetegn (Ramsdal, 2012). 

Et viktig kjennetegn ved de reformene som er gjennomgått, er at de 
dreier seg om forvaltningspolitiske endringer. Det vil si at det er endringer 
i ansvars- og samordningsforhold, økonomistyring — særlig overforings- 
ordninger mellom stat og fylkeskommune/foretak — og ulike tilsyns- og 
kontrollordninger (Neby, 2008). Målene for helsepolitikken - «innhol- 
det» i tjenestene — har vært påfallende stabile gjennom mange tiår. Dette 
kan synes som et paradoks - de konflikter, utfordringer og dilemmaer 
som en har opplevd i denne sektoren, dreier seg derfor i stor grad om 
hvordan forvaltningspolitiske rammer endrer betingelsene for å realisere 
målene - ikke om målene som sådan. 

De prosessene jeg har studert, dreier seg dels om endringer innenfor 
rammene av de tidsepokene som fylkeskommunen som selvstendig for- 
valtningsorgan var gjeldende, dels om reformprosesser lokalt og regionalt 
som skjedde i tidsrommet til, eller etter at de tre sistnevnte reformene 
(NPM, sykehusreformen og samhandlingsreformen) ble gjennomført. 
I hvilken grad er utviklingen i helsesektoren i Østfold representativ for 
det som har skjedd og skjer i andre deler av landet? På et overordnet, teo- 
retisk og strukturelt nivå mener jeg det finnes likhetspunkter med andre 
regionale prosesser om de tema som denne boken tar for seg. Østfold- 
casen kan derved fremstå som et «reflekterende speil» for tilsvarende pro- 
sesser andre steder. Likevel er det særpreg og lokale variasjoner — til tross 

for at begrepsbruk, organisasjons- og styringsformer har mange likheter. 
Kanskje kan mine studier av de lokale endringsprosessene inspirere til 
tilsvarende analyser andre steder i landet - på samme måte som jeg har 
blitt inspirert av slike analyser både i Norge og i andre land. 


Om «helsepolitiske spill» 
«Helsesektoren» kan forståes som et konglomerat av tiltak og tjenester. 
Her er det særlig relasjoner mellom ulike ideer og aktører som påvirker 
utformingen av tjenestene som er i fokus. Tradisjonelt har en vært opptatt 
av tre forhold om dette: For det første den faglig-profesjonelle påvirk- 
ning, knyttet til ulike kunnskaper om hvordan helsearbeid skal utføres, 
og hvilke organisatoriske rammebetingelser som bør være til stede for å 
optimalisere anvendelsen av disse kunnskapene. For det andre påvirk- 
ning fra de politiske aktører, knyttet til helsepolitiske prioriteringer og 
økonomiske rammer og styringssystemer, og for det tredje organisato- 
riske forhold, knyttet til læring gjennom erfaringer og gjennom importe- 
ring av organisasjonsløsninger fra andre sektorer. På et makronivå har en 
vært opptatt av hvordan aktører som representerer disse perspektivene, 
har kjempet om innflytelse, inngått allianser, skapt helsepolitiske kon- 
flikter og nye organisatoriske løsninger. På et slikt overordnet plan kan 
disse prosessene dreie seg om prioritering av helsetjenester i relasjon til 
andre (offentlige) tjenester, sykehusstruktur, funksjonsfordeling mellom 
sykehus, mellom sykehus og primærhelsetjenester, og mellom ulike fag- 
lige perspektiver og arbeidsformer. Dette makroperspektivet er preget av 
diskusjoner om det som ofte betegnes som «helsepolitiske spill». 
Begrepet «helsepolitiskespill» blebenyttetalleredeiSt.m.nr.24 (1996-97) 
«Tilgjengelighet og faglighet - Om sykehus og annen spesialisthelsetje- 
neste» (Helse- og omsorgsdepartementet, 1996). Her ble begrepet knyttet 
særlig til «tautrekking mellom forvaltningsnivåene»; økonomiske ana- 
lyser av måten fylkeskommunene reduserte sine bevilgninger til helse- 
sektoren på når statlige myndigheter økte sine. Begrepet ble utvidet til å 
dreie seg om de beslutningsprosessene som fant sted mer generelt mellom 
aktørene i sektoren i Helseplan 2000 (Grund & Hjort, 2000). Selv om pla- 
nen ble utarbeidet av disse to forfatterne, ble den utgitt som en selvsten- 
dig bok og hadde derfor en noe uklar status mellom en «offisiell» plan fra 


32 


BAKGRUNN OG TEORETISKE PERSPEKTIVER 


helsemyndighetene og en gjennomgang av utfordringer og krav til tiltak 
fra en gruppe kvalifiserte helsebyråkrater (Berg, 2009). Begrepet «helse- 
politiske spill» fikk etter hvert en status som en overordnet beskrivelse av 
de beslutningsprosesser — og beslutningskriser — som en definerte innen- 
for denne sektoren (Halvorsen, 2019). Men disse prosessene hadde også 
tidligere blitt studert, som ledd i fremveksten av statsvitenskapelige og 
organisasjonsteoretiske analyser av sektoren. En av de tidligste var Finn 
Henry Hansen, som publiserte en artikkel om helsesektoren som «Vel- 
ferdsstatens dronning» - og en utvikling i sektoren som han betegnet 
som «kjempevekst og fordelingskrise» (Hansen, 1979). Denne var i sin tur 
basert bl.a. på hans hovedoppgave fra 1974 om beslutningsprosesser i for- 
bindelse med sykehusstriden i Møre og Romsdal (Hansen, 1974). Det ble i 
disse analysene vist til at ulike aktører - som representanter fra legeprofe- 
sjonen, andre helsefaggrupper, aksjonister i lokalsamfunnet, politiske og 
administrative aktører i fylkeskommuner og andre forvaltningsnivåer, 
ekspertgrupper og akademikere, og media — søkte å påvirke beslutnin- 
ger om utviklingen av tjenestene, ikke minst sykehusstruktur, gjennom å 
delta i disse «helsepolitiske spillene». Her ble saker, synspunkter, aktører 
og løsninger koplet sammen eller fra hverandre i komplekse prosesser. En 
viktig dimensjon i disse prosessene var forholdet mellom de som arbeidet 
for å finne legitime løsninger som koplet faglige, økonomiske og lokalpo- 
litiske interesser sammen i «helhetlige» strategier, versus de prosesser der 
noen få aktører, verdier og mål ble ivaretatt - det som ofte ble betegnet 
som «særinteresser». 

«Helsepolitiske spill» er kanskje det viktigste inntaket til å forstå dyna- 
mikken i moderne helsetjenester, og det er gjort en rekke undersøkelser 
av hva som kjennetegner slike spill. Dette perspektivet er viktig for vår 
analyse, som et gjennomløpende tema for flere av kapitlene om Østfolds 
helsepolitiske utvikling. 

Ved siden av de mer overordnete problemstillinger som blir assosiert 
med begrepet «helsepolitiske spill», er også spørsmål om organisering, 
styring og ledelse innenfor rammen av den enkelte institusjon gjen- 
stand for tilsvarende analyser. Her er det med andre ord sykehuset som 
organisatorisk ramme som jeg er opptatt av. Sykehuset som organisa- 
sjonsform har vært gjenstand for utallige studier, noe som selvsagt har 

sammenheng med dets viktige funksjon i helsetjenesten, men også fordi 
det representerer et viktig symbol for profesjonalitet, avansert kunnskap 
og teknologi, og ivaretakelse av livsviktige samfunnsfunksjoner. Også her 
gjør «spill» mellom ulike aktører og hensyn seg gjeldende, innenfor det 
som Berg (1987) betegnet som «autoritetsmangfold og beslutningskrise» i 
sykehusene. Sykehusstyret, som oftest hadde et flertall av fylkeskommu- 
nalt utpekte politikere fra det aktuelle helsedistrikt, bidro til å sementere 
sykehusets interesser i egenskap av en forsvarsskanse for lokalbefolknin- 
gen, direktøren kom i en klemme mellom sykehusstyre og fylkeskommu- 
nal administrasjon, og de relativt autonome profesjonsgruppene og andre 
«vetogrupper» sto derfor ofte på lokalbefolkningens side. 

I vår sammenheng er de to nivåene nødvendige for å forstå hvilke hen- 
syn som har vært gjeldende når helsesektoren i fylket har utviklet seg. 
For å forstå hvordan helsesektoren utvikler seg, må en forstå hvordan 
sykehusorganisasjonen endres. Men de helsepolitiske spill dreier seg om 
et større bilde, der sykehuset inngår som en sentral, noen vil hevde avgjø- 
rende faktor, for hvordan helsesektoren organiseres. De endringene jeg 
studerer her, er skapt i samspillet mellom de to nivåene. Det er imidlertid 
en krevende øvelse å skulle forklare det dynamiske samspillet mellom 
hensyn, interesser og faktorer som gjør seg gjeldende på de to nivåene — 
noe som er en begrunnelse for å konsentrere analysen om ett fylke. 


2.2 Institusjonelle organisasjonsteorier 


Min tilnærming er forankret i «institusjonelle» organisasjonsteorier. 
Den klassiske tilnærmingen innenfor denne teoritradisjonen vektla de 
etablerte rutiner, vaner og verdier som er bygget inn i organisasjoner, 
og som gir organisasjoner et relativt stabilt preg. Etter hvert har en blitt 
mer opptatt av dynamikken mellom stabilitet og endring innenfor denne 
teoritradisjonen - og hvordan endringer skjer innenfor relativt stabile 
rammer, og hvordan stabile trekk kan gjenkjennes der det tilsynelatende 
skjer endringer (Meyer & Rowan, 1977; Brunsson & Olsen, 1993). Mine 
analyser er forankret særlig i det en kan kalle historisk institusjonalisme, 
og utviklingen i de institusjonelle logikker som definerer og eventuelt 
endrer feltet (Thelen & Steinmo, 1992). Når jeg har studert utviklingen 

av sykehussystemet i Østfold, ser en hvordan denne utviklingen skjer 
innenfor nasjonale rammer der helsemyndigheter på ulike nivå samspil- 
ler (eller motarbeider) hverandre. Som vist til ovenfor preges utviklingen 
i sektoren av helsepolitiske spill - som fremstår som et etablert, her for- 
stått som «institusjonalisert», kjennetegn ved måten beslutninger tradi- 
sjonelt ble fattet på - og som fremdeles preger — sektoren. Fokuset på 
endringsstrategier dreier seg i min sammenheng om hvordan en har søkt 
å finne «helhetlige», synoptiske løsninger som bryter - eller avklarer - de 
problemstillingene som de helsepolitiske spill karakteriseres ved: særlig 
forholdet mellom faglig-medisinske, økonomiske og geografiske hensyn. 

Å studere forholdet mellom endring og stabilitet her er en utfordring: 
Hvilke initiativ til helhetlige løsninger skaper grunnlag for reell endring? 
På hvilken måte er slike initiativ «absorbert» inn i institusjonaliserte orga- 
nisasjons- og beslutningsformer, og hvordan kan en identifisere det «nye i 
det gamle» og «det gamle i det nye»? Den tilnærmingen som er valgt for å 
svare på disse spørsmålene, tilsier at søkelyset rettes mot konkrete initiativ, 
og ser i hvilken grad og på hvilken måte disse initiativene lykkes i å endre 
sykehussystemet og sektoren i tråd med sine intensjoner. Innenfor denne 
teoritradisjonen er endring potensielt knyttet til tre ulike prosesser: For 
det første «små, inkrementelle» (skrittvise) endringer som ikke berører de 
mønstre og beslutningsformer som er etablert. For det andre «transforma- 
tive» inkrementelle endringer, der en faktisk endrer etablerte mønstre og 
prosesser relativt grunnleggende, men gjennom utvikling som skjer grad- 
vis, med små endringer for hvert skritt. Og for det tredje gjennom det som 
betegnes som «critical junctures» — best forstått som der en kan identifi- 
sere bestemte «tidspunkt for avgjørende veivalg» — og som skaper radikal 
endring (Thelen & Steinmo, 1992; Capoccia & Keleman, 2007). 


Om helseorganisatoriske felt og 
institusjonelle logikker 


Scott et al. (2000) hevder at feltbegrepet er velegnet for å studere forholdet 
mellom enkeltorganisasjoner, populasjoner av organisasjoner og relasjo- 
ner, horisontalt og vertikalt, mellom organisasjoner innenfor populasjo- 
nen. Feltbegrepet har vist seg særlig nyttig i studier av endringsprosesser 

der en ikke kun er opptatt av å forklare hvordan bestemte organisasjons- 
former etableres og vedlikeholdes gjennom isomorfisme - dvs. etter- 
likninger av tidligere etablerte former. Et for oss viktig punkt er derfor 
at feltbegrepet gir mulighet til å studere dynamikken i endringsprosesser 
også der hvor en observerer brudd med etablerte organisasjonsformer og 
-løsninger som blir tatt for gitt som institusjonaliserte normer og vaner. 
Det er, hevdes det, gjennom feltbegrepet mulig å ta i betraktning både de 
normative påvirkninger som skaper stabilitet, og de dynamiske faktorene 
som skaper endring. 

I et institusjonelt perspektiv oppfattes helseorganisasjoner — inkludert 
sykehus — som enheter innenfor et organisatorisk «felt» (Reay & Hinings, 
2005). Sykehus blir studert innenfor dette feltet, som en av flere aktører. 
Derved blir analysene mer åpne for sykehusenes samhandling med sine 
omgivelser, noe som innebærer et fokus på det helsesystemet som syke- 
huset er en del av. Innenfor dette perspektivet er det særlig forholdet mel- 
lom drivkrefter for å hierarkisere styrings- og ledelsesfunksjoner på den 
ene side og ambisjoner om å etablere nettverksorganisasjoner der syke- 
huset oppfattes som et av flere elementer i et mer omfattende helsesystem 
på den andre side som har vært i fokus (Scott et al., 2000; Jespersen, 2005; 
Byrkjeflot & Jespersen, 2014). 

Sykehus er — som del av et felt - å anse som organisasjoner mellom tra- 
disjon og fornyelse. Her er utgangspunktet at det eksisterer et dynamisk 
samspill mellom etablerte, historisk utviklete normer for adferd og orga- 
nisasjon, styring og ledelse og dagens organisasjoner. Innenfor sykehusets 
vegger har arbeidsformer og organisasjon alltid vært kjennetegnet av 
endringer. Sykehus har vært oppfattet som lite endringsvillige — ja, som 
«geriatriske pasienter» (Kjekshus, 2012). Den klassiske fag- og funksjons- 
baserte «siloorganisasjonen» har eksistert lenge, men likevel har det skjedd 
store endringer i form av nye behandlingsformer og organisering av hel- 
sefaglig arbeid - der ny kunnskap, ny teknologi og nye profesjoner/fag- 
grupper har blitt introdusert (Berg, 1987). Slike utviklingsprosesser har sitt 
utspring i global kunnskapsutvikling, og innebærer samtidig at styrings- 
og ledelsesformer som er etablert gjennom historien, modifiseres og tilpas- 
ses til disse utviklingstrekkene gjennom endring «innenfra» forankret i 
ulike fagfelt (Abbott, 1988). Slike endringsprosesser er derved en «naturlig» 

del av helsetjenestenes dynamikk. Sykehus fremstår derfor også som dyna- 
miske og innovative organisasjoner, der kunnskapsutviklingen i medisin- 
faget er den viktigste drivkraften (Levesque, 2012; Lega & DePietro, 2005). 

Både organisasjonsstruktur og institusjonelle logikker blir ansett 
som viktige faktorer for å forklare forholdet mellom stabilitet og end- 
ring i et felt. Både organisasjonsstrukturer og institusjonelle logikker må 
forstås dels som veletablerte «naturlige» fenomen (det vil si at det ikke 
stilles spørsmålstegn ved dem), dels som resultater av maktrelasjoner, og 
endringer i disse maktrelasjonene (Dacin, Goodstein & Scott, 2002; Reay 
& Hinings, 2005). Innenfor ulike aktørgrupper etableres og utvikles insti- 
tusjonelle logikker. 

Med institusjonelle logikker tenker vi på de organisasjonsprinsippene 
som dominerer i et felt. Dominans kommer til uttrykk ved at noen organisa- 
sjonsstrukturer, løsninger og maktrelasjoner tas for gitt, og skaper en følelse 
av samforstand mellom de aktørene som er de viktigste premissgiverne i 
feltet. Begrepet «institusjonell logikk» dreier seg derved om maktrelasjoner 
som er «skjult» i de organisasjonsstrukturene, arbeidsformene og styrings- 
og ledelsesformene som reproduseres i den daglige virksomheten på feltet. 
En slik dominans innebærer imidlertid at andre logikker, ofte representert 
ved andre, nye aktører, søker å påvirke organisering i feltet. Når det gjelder 
analyser av endringsprosesser, vil det derfor være behov for å identifisere 
både ulike institusjonelle logikker og ulike aktørgrupper. Et poeng er her 
at ulike logikker kan eksistere samtidig over lengre tid — i en slags sam- 
forstand og i samarbeid, i noen tilfeller bekrefte og styrke hverandre. Men 
i andre sammenhenger kan det eksistere en mer eller mindre permanent 
konkurranse mellom ulike logikker, noe som innebærer at institusjonali- 
serte ordninger blir utfordret igjen og igjen, og at feltet ikke får fred til å 
konsolidere seg (Friedland & Alford, 1991; Powell & DiMaggio, 1991). 

Reay & Hinings (2005) viser hvordan analyser av endringsprosesser 
preget av konkurrerende logikker i et felt kan gjennomføres ut fra disse 
teoretiske overveielsene. Fire momenter skal fremheves her: 


1. Fora forstå hvordan endringer skjer på et institusjonalisert felt, må 
en studere både de strukturelle kjennetegn ved feltet og de institu- 
sjonelle logikker som dominerer. 

2. Endringer skapes gjennom re-institusjonalisering - der en kjemper 
om hvilke problemer som er viktige, og hvilke løsninger en skal 
velge på disse problemene, og til slutt hvilke løsninger som re- 
etableres som «varige». 

3. Løsninger som velges, kan fremstå som at en ny institusjonell logikk 
overtar feltet, men også som hybridløsninger mellom tidligere (og 
gjerne også latent konkurrerende) logikker. 

4. For å analysere dette kreves at en identifiserer institusjonelle 
logikker, og de aktørene som representerer dem, i ulike faser av 
endringsprosessene. 


Mange av de analysene som er foretatt innenfor denne rammen, er preget 
av at en er særlig opptatt av forholdet mellom en medisinsk-faglig logikk 
på den ene siden og fremveksten av en ny styringslogikk, New Public 
Management, på den andre siden. I den internasjonale litteraturen har 
møter mellom disse to logikkene vært et fellestrekk, og også i skandina- 
viske og norske studier har dette vært tilfellet - noe jeg kommer tilbake 
til senere i kapittelet. Det er likevel et poeng å nevne her at vår analyse 
dreier seg om et mer langsiktig perspektiv, og søker å fange opp endrings- 
prosessene i flere påfølgende faser — selv om også her er de siste års fokus 
på etableringen av NPM-relaterte styringsformer viktig. 

Scott et al. (2000) bruker begrepet «institusjonelle omgivelser» som et 
inntak til sin analyse av utviklingen av helsesektoren i SF Bay-area. Insti- 
tusjonelle omgivelser er sammensatt av regulative, normative og kultu- 
rell-kognitive strukturer som skaper sammenheng, mening og stabilitet 
på et felt. Det pekes på at en har opplevd dramatiske endringer i institu- 
sjonelle omgivelser for helsetjenester, og hevder at tre forhold er særlig 
viktige: endringer i institusjonelle logikker, aktører og styringssystemer. 

«Institusjonelle logikker» defineres som «sets of material practices 
and symbolic constructions which constitute a field's organizing princi- 
ples and which are available to organizations and individuals to elabo- 
rate» (Friedland & Alford i Powell & DiMaggio, 1991, s. 232-263). 

“Institusjonelle aktører” fungerer som bade bærere og skapere av insti- 
tusjonelle logikker, og endringer i de institusjonelle omgivelser skjer bl.a. 
ved at nye aktører påvirker feltet med nye verdier og kunnskaper. 

«Styringssystemer» dreier seg om de «arrangements which support the 
regularized control - whether by regimes created by mutual agreement, by 
legitimate hierarchical authority or by non-legitimate cohesive means - of 
the actions of one set of actors by another» (Scott et al., 2000, s. 21). Scott 
et al. hevder at i helsesektoren er det tre aktorer som pavirker styrings- 
systemet: profesjonsgrupper (særlig legeprofesjonen), offentlige styrings- 
organ og (i økende grad) management-orienterte ledere. 


Institusjonell endring 


De endringer som påføres — eller pålegges - sykehusorganisasjoner uten- 
fra, er ofte ment å skulle effektivisere driften, forenkle styringssystemer 
og gjøre ledelse mer profesjonell og transparent. Dette blir ofte knyttet 
til fremveksten av New Public Management-inspirerte styrings- og ledel- 
sesreformer fra 1980-tallet, symbolisert ved uttrykk som «fra ledelse av 
profesjoner til ledelse som egen profesjon» (Ramsdal & Skorstad, 2004; 
Byrkjeflot & Grønlie, 2005; Jespersen, 1999). Forskningen viser imidlertid 
at slike endringer — påført «utenfra og ovenfra», kan ha en tvetydig form, 
ved å både bekrefte og forsterke allerede etablerte handlingsmønstre og 
maktrelasjoner, eller ved å bryte radikalt med disse - med større fokus 
på kostnadseffektivitet («mer helse for hver krone»), og nye kvalitetskrav 
til arbeidsprosesser og styring av faglig arbeid (Dent, 2003). Dette skaper 
nye konfliktlinjer, og noen ganger vanskelige beslutningsprosesser, slik 
noen case-studier av innføring av NPM-inspirerte styrings- og ledelses- 
reformer har vist (Jensen, 2013; Lindquist & Aidemark, 2005; Byrkjeflot & 
Torjesen, 2010; Reay & Hinings, 2005). 

Den klassiske referansen til den forskningstradisjonen jeg her knytter 
an til, er som nevnt innledningsvis Scott et al's analyse av utviklingen 
av sykehusstrukturen i SF Bay-omradet frem til 1990-tallet (Scott et al., 
2000). Analysen viste hvordan den historiske utviklingen kunne deles i 
fire ulike faser, der endringene som skjedde var et samspill mellom hel- 
sepolitiske rammebetingelser, utvikling i faglig-profesjonelle kunnskaper 
og endringer i ledelses- og økonomistyringssystemer. Greenwood og 
Hinings (1996/2005) gjorde en studie med noen års mellomrom av intro- 
duksjonen av nye styrings- og ledelsesprinsipper (det vi i dag ville kalt 

New Public Management) i Alberta-provinsen i Canada. Begge disse stu- 
diene var opptatt av hvordan «institusjonelle logikker» — knyttet til ulike 
fagprofesjoners responser på de nye krav til organisasjon og ledelse — 
påvirket endringsprosessene. Med inspirasjon fra bl.a. disse analysene ble 
det i Danmark etablert et større forskningssenter (FLOS) som gjennom- 
førte en rekke analyser av utviklingen av nye styrings- og ledelsesfor- 
mer på sykehus, med et særlig fokus på de responsene NPM-inspirerte 
reformer ble møtt med blant profesjonelle og ledere i sykehusene (Borum, 
2003). De mest kjente analysene dreide seg om det titlene på to bøker 
fra forskningsprosjektene i denne perioden viste: «Når styringsambisjo- 
ner møder praksis» (Borum, 1999) og «Mellem profesjon og management» 
(Jespersen, 2005). 

Også i Norge har en hatt en tradisjon for å studere endringer i et his- 
torisk perspektiv, der en har vært særlig opptatt av sykehusorganisasjo- 
nen, sykehusstruktur og reformer i helsesektoren mer generelt (Berg, 
1987; Berg, 2009). De siste 20 årene har en også sett et mer eksplisitt 
fokus på styring, organisasjon og ledelse. Dette har særlig vært knyttet 
til moderniseringen av offentlig forvaltning generelt, men der helsesek- 
toren har vært fremhevet (Christensen, Lægreid, Roness & Røvik, 2004; 
Byrkjeflot & Neby, 2005; Ramsdal & Skorstad, 2004), og etter hvert større 
forskningsprosjekter der en har studert bakgrunnen for, iverksettingen 
av og konsekvensene av sykehusreformen i 2002 (Opedal & Stigen, 2005). 
Et av de viktigste prosjektene innenfor denne rammen var ATM-prosjek- 
tet («Autonomy, Transparency, Management») ledet av Haldor Byrkjeflot. 
En rekke analyser i tilknytning til dette prosjektet viste hvordan mange 
trekk ved reformen ikke ble gjennomført slik en forutså fra politisk hold, 
og forklaringene ble knyttet til de institusjonelle særtrekk sykehusorga- 
nisasjoner preges av (Byrkjeflot & Gulbrandsøy, 2013). Andre prosjekter 
har konsentrert seg om hvordan sykehusene søker å kle seg opp gjen- 
nom ulike tiltak knyttet til det en kan kalle «performative management» 
(Angell & Byrkjeflot, 2007). 

Selv om en ikke kan trekke en logisk, entydig linje mellom disse 
studiene, preges de alle av det en kan betegne som ny-institusjonelle 
perspektiver. Betydningen av dette perspektivet er åpenbart: Det har 
bidratt til å nyansere relasjoner mellom etablerte, historisk nedfelte 

institusjonaliserte særtrekk ved sykehusorganisasjoner på den ene siden, 
og på den andre siden endringsdynamikken som sykehusorganisasjoner 
preges av, slik som antydet ovenfor. Drivkreftene for disse endringene har 
vært identifisert på tre nivå: For det første «indre» prosesser knyttet til 
det en kan betegne som epistemologiske grunnlag, med fokus på utvik- 
lingen i (medisinsk-)faglige kunnskaper og endringer i behandlingsfor- 
mer og teknologi. For det andre endringer i sykehusenes funksjonsmåte 
i et større helsesystem, med vektlegging av samhandling og samarbeid 
mellom sykehus/spesialisttjenester og mellom spesialisttjenester og andre 
helseaktører, som kommunehelsetjenestene. Og for det tredje drivkrefter 
for å endre sykehusenes indre organisasjon med hensyn til styrings- og 
ledelsesformer. Disse prosessene har funnet sted i form av politiske refor- 
mer, de senere år særlig ved at nye styrings- og ledelsesprinsipper er blitt 
preget av et sterkere management-perspektiv også på sykehus. 

Det er nettopp i analyser av brytningspunkter mellom disse ulike, men 
sammenflettede, dynamikkene - i samspillet mellom disse kreftene — at 
ny-institusjonelle teorier har sin styrke. 


Faser i helsektorens utvikling 


Scott et al. (2000) identifiserer tre faser i helsesektorens utvikling i USA, 
knyttet til hvordan ulike institusjonelle logikker har dominert: Den før- 
ste fasen (1945-1965) var preget av profesjonell dominans — dvs. å utvikle 
tjenestene kvantitativt og kvalitativt, noe som ga legeprofesjonen for- 
rang som premissleverandører for utviklingen av tjenestene. Den andre 
fasen (1965-1982) var preget av føderale myndigheters involvering, med et 
hovedfokus på behovet for økt likhet i fordeling av helsetjenester. I den 
tredje fasen (1983-d.d.) er det behovet for kostnadskontroll og ledelsesfor- 
mer i samsvar med dette hensynet som dominerer. 

I norsk sammenheng er slike faser i utviklingen av helsesektoren og 
-tjenestene blitt presentert på noe ulike måter — selv om det er stort sam- 
menfall i de grunnleggende kjennetegn. Berg (2009, s. 12-18) har knyt- 
tet sin faseinndeling primært til styrings- og forvaltningsregimer - med 
tilhørende dominante profesjonsgrupper som har dominert i helsefor- 
valtningen - mellom «medikrati, jurokrati og økonokrati». Byrkjeflot og 

Neby (2008, s. 201), på sin side, peker på at den «desentraliserte» forvalt- 
ningsmodellen som er hevdet å prege Skandinavia, kun var gjeldende i 
et relativt kort periode - mellom 1970 og 2002 i Norge, og skiller mel- 
lom tre perioder: 1) etablering av den desentraliserte modellen (før 1970), 
2) høydepunktet for denne modellen (1970-2002) og utfordringene for 
modellen, som i Norge særlig kjennetegnes ved sentraliseringen av sty- 
ringssystemet gjennom sykehusreformen 2002. De peker samtidig på 
at «desentralisering» har hatt ulike uttrykk og implikasjoner i de ulike 
skandinaviske land - og at ideen om en felles desentralisert modell for 
helsesektoren er i ferd med å bli undergravd. 

Ved å sammenkople den samfunnspolitiske bakgrunn, og de nasjo- 
nale, regionale og lokale rammebetingelser for de endringsprosessene 
som er studert, har jeg har stilt spørsmål ved om det er mulig å struk- 
turere utviklingen av helsetjenestene i Østfold. Innenfor rammene av de 
mer overordnete faseinndelingene som er nevnt foran, diskuterer jeg i 
avslutningsvis — i kapittel 15 - hvordan en kan identifisere fire slike faser 
knyttet til min analyse av endringsprosessene i Østfold. 


2.3 Hvordan analysere institusjonalisering og 
institusjonell endring i helsesektoren? 


D’Aunno (2014) gjennomgår ulike perspektiver på institusjonelle 
endringer i helsesektoren, og foreslår en fremgangsmåte for å studere 
slike endringer. For å kunne gjennomføre slike analyser må en a) for- 
stå hvordan institusjonell endring finner sted, b) hvorfor slike endringer 
skjer, og c) vise hvordan en kan gjennomføre analyser av reformer i hel- 
sesektoren ved hjelp av et slikt analyseopplegg. Et vanlig syn var ifølge 
DiMaggio og Powell (1983) at institusjonell teori opprinnelig var sterkt 
preget av å skulle forklare hvordan eksisterende institusjoner og insti- 
tusjonelle ordninger ble etablert og bevart gjennom samfunnsmessig 
støtte og legitimitet - i den grad de var tilpasset utbredte oppfatninger 
om hvordan slike institusjoner skulle opptre. Med andre ord, institusjo- 
nell teori var fokusert på å forstå forhold som skapte likhet og homoge- 
nitet mellom organisasjoner, mens radikale endringer ikke fikk plass i 
analysemodellene. Dette preget av å kunne forklare institusjonell status, 

men ikke endringer i institusjonell praksis og organisasjonsformer, ble 
kritisert av en rekke forfattere som var opptatt av institusjonelle teorier 
(Powell & DiMaggio, 1991; Christensen et al., 2004; Røvik, 1998/2007). 
Dette førte, på den ene siden, til sterkere interesse for dynamikken mel- 
lom de prosesser som fant sted når organisasjonsformer og praksiser ble 
etablert og institusjonalisert, og hvorfor og hvordan de-institusjonalise- 
ringsprosesser og også re-institusjonaliseringsprosseser fant sted, på den 
andre siden. De-institusjonalisering dreide seg da om prosessen der insti- 
tusjoner svekkes og forsvinner, og blir erstattet — helt eller delvis - med 
nye institusjoner. Re-institusjonalisering dreier seg om hvordan disse nye 
institusjonene befestes som de normale, legitime og innarbeidete organi- 
sasjonsformer og praksiser. 

Til tross for et økt fokus på endringsprosesser er det, ifølge D'Aunno 
(2014), fremdeles i forståelsen av grunnleggende verdier, normer og vaner 
for etablering og vedlikehold av institusjonaliserte organisasjonsformer 
og praksiser at denne teoritradisjonen har sin styrke. Han presenterer 
derfor en tilnærming til å studere reformer i helsesektoren som - slik jeg 
tolker det — dreier seg om to forhold: 

For det første å studere endringsprosesser i et helhetlig grep - der en 
innbefatter hele organisasjonspopulasjonen på feltet, og der en identifi- 
serer endringsprosesser som en mener er betydningsfulle for det feltet 
en studerer. Dette krever en avklaring av grensene for feltet, og en apri- 
orisk prioritering av noen endringsprosesser innenfor dette. Dette har 
vært utgangspunktet for de prosessene jeg har studert i del 2 og 3 i denne 
boken. 

For det andre at en stiller spørsmål ved om hvorfor radikale endringer 
finner sted. Her peker D'Aunno på tre mulige grunner: Med henvis- 
ning til Smets, Morris og Greenwood (2012) peker han på tre potensi- 
elle perspektiver på hvorfor institusjonell endring finner sted: «eksogene 
sjokk», «innebygde motsetninger i feltet», og «intra-organisatoriske 
dynamikker». 

Det første perspektivet, «eksogene sjokk», dreier seg om hendelser der 
eksisterende organisasjonsformer kolliderer med nye verdier, arbeids- 
former, teknologier, demografiske endringer eller politiske eller økono- 
miske modeller som blir utviklet utenfor eller i periferien av feltet. Disse 

faktorene vil kreve svar i form av nye organisasjonsformer, styrings- 
former eller praksiser. I utgangspunktet tenker en seg at dette skaper 
konflikter og legitimitetsproblemer i relasjon til omgivelsene, men ikke 
nødvendigvis. 

Det andre perspektivet, «innebygde motsetninger i feltet», skaper 
endringer ved at det er situasjoner med inkonsistente krav og motsetnin- 
ger mellom ulike verdier, normer og hensyn innen feltet. Da vil sannsyn- 
ligheten for at en blir tvunget til å velge, øke. Betydningen av språkbruk, 
politiske konflikter og alliansebygging dominerer. Ofte vil slike motset- 
ninger spilles ut i lokale beslutningsprosesser, og bare senere innebære at 
en må foreta omfattende, helhetlige radikale endringer. Kort sagt: I lys av 
forklaringer om endring basert på indre motsetninger hevder en at slike 
ofte finner sted når feltet preges av heterogene, konfliktfylte, eller motset- 
ningsfylte logikker; ulike verdier, holdninger og preferanser (D'Aunno, 
2014, S. 85). På hvilket tidspunkt indre motsetninger skaper grunnlag 
for institusjonelle endringer, er derfor avhengig av en rekke faktorer 
som krever nærgående analyser av de beslutningsprosessene som skjer i 
organisasjonen. 

«Intraorganisatoriske dynamikker», som er det tredje perspektivet, 
knytter an til hvordan disse endringene blir gjennomført - og om de da 
medfører de-institusjonalisering og re-institusjonalisering. En kan tenke 
seg at veletablerte aktører i feltet innser at det er behov for nye løsninger, 
og at det fremtrer et «entreprenørsjikt» - aktører som fortolker og for- 
midler nye løsninger. D’Aunno (2014) hevder at under bestemte forut- 
setninger kan slike entreprenører være mer sannsynlige å spille en viktig 
rolle. Det gjelder bl.a. der en taler om organisasjonsfelt som er umodne, 
med mer heterogene verdier og normer, og der konfliktfylte relasjoner i 
feltet eksisterer fra før av. Her vil organisasjoner, i likhet med felt, være 
preget av inkonsistente, konfliktfylte og ukoordinerte institusjonelle 
logikker (Reay & Hinings, 2005). Hvordan ledere og sterke profesjons- 
grupper responderer på slike konfliktfylte situasjoner, kan forsterke 
eller løse dem. Én strategi er å etablere løse koplinger mellom aktører 
i organisasjonen, mellom retorikk og realiteter (Meyer & Rowan, 19775 
Brunsson, 1989). Slike løse koplinger er en av flere mekanismer som kan 
bidra til å dempe konflikter; utsettelser og sekvensiell problemløsning. 

Som D’Aunno peker pa, er det imidlertid grenser for bruken av slike 
mekanismer. For eksempel kan eksternt press for å øke effektiviteten i 
organisasjonen innebære at en må håndtere konfliktene gjennom valg og 
prioriteringer mellom ulike logikker og hensyn. 

D*Aunno oppsummerer spørsmål som forskningen om institusjonell 
endring bør konsentrere seg om, og nevner fem forslag til tema som bør 
underlegges flere studier: Han hevder vi behøver studier som undersø- 
ker når institusjonell endring finner sted ovenfra-og-ned, og når det skjer 
«bottom-up». Det er behov for å studere betydningen av organisatoriske 
entreprenører som promoterer institusjonell endring, og hvilke faktorer 
som fremmer eller hemmer individer som endringsagenter. I hvilken grad 
skjer det konfliktfylte maktkamper i relasjon til endringsprosesser, og i 
hvilken grad skjer endringer «under radaren» for disse konfliktene? Og 
til slutt: Hvilke retoriske tilnærminger — hvilket språk - skaper grunnlag 
for endring, og hvilke utløser konflikter? 

Design, metode og datagrunnlag 


3.1 Opplegget for analysene i boken 


Gjennomgåelsen ovenfor er ment å gi en ramme for analysene jeg har 
foretatt. Siste avsnitt viser hvordan en eksplisitt organisasjonsteoretisk 
tilnærming til analyser av endringsprosesser i helsesektoren kan gjen- 
nomføres. Slik jeg leser denne litteraturen, kan en utkrystallisere noen 
krav til analyseopplegget når en skal ivareta de organisasjonsteoretiske 
perspektivene som institusjonelle teorier forutsetter. Jeg vil konsentrere 
meg om fem slike krav: en nærmere avklaring av problemstilling(er), en 
avgrensing av «feltet» og organisasjonspopulasjonen som utgjør feltet, en 
strukturering av ulike faser som institusjonelle endringsprosesser preges 
av, en identifisering av de mest relevante aktørene («interessenter») og en 
klargjøring av hvordan en kan analysere maktrelasjoner, knyttet til ulike 
(konkurrerende) institusjonelle logikker og aktører. 


Problemstillinger 
I tråd med D'Aunno er jeg opptatt av hvordan endringer i helsesektoren 
har funnet sted, med andre ord: Hvilke endringsprosesser har en sett? Og 
hvilke faktorer kan forklare hvorfor endringene har fått den form de har, 
og derved endret institusjonelle særtrekk ved organiseringen av feltet? 
Dynamikken mellom helsepolitiske spill er karakterisert av at ulike 
ideer, interesser og aktører søker å påvirke tjenestene, organisasjons- og 
styringsopplegg. Dette fører vanligvis til allianser og/eller konflikter, der 
en tendens i det norske beslutningssystemet er pragmatiske kompromis- 
ser. Men noen ganger skjer det radikale brudd med denne tradisjonen — 
der helhetlige løsninger, preget av synoptisk planlegging med et over- 
ordnet, prinsipielt blikk, får gjennomslag. Det gjennomløpende temaet i 

denne boken er, på den ene siden, å vise og forklare denne dynamikken 
mellom de helsepolitiske spillenes tendens til å falle ned på kompromis- 
ser og skrittvise (inkrementelle) (del-)løsninger, og forsøk på å skape nye 
organisatoriske rammebetingelser for helhetlig (synoptisk) planlegging 
på den annen side. 

Innenfor rammen av disse hovedspørsmålene er det en rekke under- 
spørsmål: om relasjoner mellom ulike institusjonelle logikker, om hvilke 
aktørgrupper som har hatt størst betydning for de beslutningene om 
endring som har funnet sted, om hvordan dynamikken mellom de insti- 
tusjonelle omgivelser, felt og organisasjoner i feltet utspiller seg. Disse 
spørsmålene skal jeg komme tilbake til i avslutningskapittelet. 


Avgrensing av feltet 

Feltet jeg studerer, er avgrenset til helsetjenester i Østfold. Innenfor 
denne regionale avgrensingen er det primært spesialisttjenestenes utvik- 
ling - med planlegging og organisering av somatiske sykehus - som er i 
fokus. Analysene jeg har foretatt, kan ikke oppsummeres som en gjen- 
nomgaelse av «Østfolds helsepolitiske historie». Det dreier seg om noen 
avgrensede spørsmål, knyttet til overordnete beslutninger om endringer i 
strukturer og prinsipper for organisering, styring og ledelse. De kommu- 
nale tjenestene og de særlige spørsmål om ulike medisinske fagområder, 
f.eks. om psykiske helsetjenester, er bare indirekte berørt, selv om slike 
spørsmål selvsagt har stor betydning for hvordan helsetjenestene totalt 
sett fungerer. 


Dynamikken mellom institusjonelle omgivelser, 
organisasjonsnivå og feltnivå 

Et viktig poeng med feltbegrepet er at det åpner for analyser mellom ulike 
analytiske og empiriske nivåer. «Felt» konstitueres som en organisa- 
sjonspopulasjon, preget av verdier, normer, vaner og praksiser. Innenfor 
denne rammen er de enkelte organisasjoner (i populasjonen) gjenstand 
for endringsprosesser som påvirker den aktuelle organisasjonen, men 
som har potensial til også å påvirke feltet. Slike påvirkninger kan skje 


48 


DESIGN, METODE OG DATAGRUNNLAG 


ved at nye verdier, vaner og praksiser, fundert i nye kunnskaper, aktø- 
rer eller maktrelasjoner, får gjennomslag også på et overordnet nivå. På 
samme måte vil institusjonelle omgivelser, i vår sammenheng særlig poli- 
tiske og økonomiske påvirkninger, kunne endre feltet, slik for eksempel 
statlige helsereformer kan. Analysen vil derfor ha dynamikken mellom 
endringspåvirkninger på disse nivåene i fokus. 


Institusjonelle aktører 


Her er vi opptatt av de interessenter som søker å påvirke tjenestene, og 
organisasjons-, styrings- og ledelsesformer i feltet. Her skal det nevnes 
noen slik aktører: politiske myndigheter, administrative organ, ansattes 
organisasjoner, profesjonsrepresentanter, representanter for pasientene, 
media og befolkningen (for eksempel de lokale sykehusorganisasjoner). 
Analysen vil ta utgangspunkt i hvordan aktører som ivaretar nasjonal 
helsepolitikk, knyttet til nye politiske initiativ, reformer og endringer 
i økonomiske rammebetingelser, søker å påvirke regionale og lokale 
beslutninger og prosesser. Her vil en også være opptatt av profesjonenes 
strategier for å påvirke feltet, og aktører og prosesser i de enkelte organi- 
sasjoner på feltet: sykehus, politiske og administrative organ, andre sty- 
rende organ, og lokale aktører, inkludert lokale profesjonsrepresentanter. 


Institusjonelle logikker 


Endringer i de institusjonelle omgivelser skjer bl.a. ved at nye aktører 
påvirker feltet med nye verdier og kunnskaper. Vi er opptatt av hvilke 
verdier, holdninger og praksiser som anses som institusjonaliserte, og 
hvilke som søker å påvirke, og representerer alternativer til de domine- 
rende logikker. Særlig er vi opptatt hvordan profesjonenes kunnskaps- 
messige og ideologiske perspektiver påvirker feltet, og hvordan politiske 
og administrative logikker påvirker og eventuelt endrer organisasjons-, 
styrings- og ledelsesformer. I hvilken grad er det motsetninger mellom 
ulike logikker, i hvilken grad oppstår det samforstand, og på hvilken 
måte konstrueres og endres feltet når nye verdier, holdninger og praksi- 
ser søkes etablert? 

3.2 Datagrunnlaget 


De empiriske analysene som det refereres til i de neste kapitlene, ble 
gjennomført i ulike perioder. Det dreier seg om oppdrag fra ulike 
offentlige myndigheter; fylkeshelsesjefens kontor, det som nå heter 
Helse- og omsorgsdepartementet, Helsedirektoratet, i tillegg til sam- 
arbeidsprosjekt med Sykehuset Østfold HF. Noen av analysene hvi- 
ler dessuten tungt på ulike forskningsprosjekter finansiert av Norges 
forskningsråd. Det som er felles for de prosjektene det rapporteres fra, 
erat dei all hovedsak benytter kvalitative data, i samsvar med det meste 
av forskningen som tar utgangspunkt i institusjonell teori (Byrkjeflot & 
Neby, 2008). 

De tre første arbeidene det refereres til, har til felles at de er basert 
primært på oppdragsrapporter til Fylkeshelsesjefens kontor. Det dreier 
seg om kapittelet om Harlem-utvalgets arbeid, og de påfølgende kapit- 
ler av helsepolitiske strategier knyttet til sparing, omprioriteringer og 
omstrukturering i helsesektoren i Østfold. Det er tre oppdragsrap- 
porter (Ramsdal & Hanson, 1987; Ramsdal, 1993; Ramsdal & Qvor- 
trup, 1992). Alle disse var oppdrag for Fylkeshelsesjefen i Østfold, og 
ble utarbeidet som oppdragsrapporter av Stiftelsen Østfoldforskning. 
De tre rapportene ble også publisert samlet under tittelen «Strategier 
for strukturendringer i helsesektoren» (Ramsdal, 1993). Arbeidene 
var basert på omfattende gjennomganger av offentlige dokumenter 
i fylkeskommunens arkiv, der ulike utvalgsinnstillinger og saker til 
fylkeskommunale beslutningsorgan ble drøftet. Dette strekker seg 
over en lang tidsperiode, fra årene da Harlem-utvalgets innstillinger 
ble utarbeidet (1968, 1969, 1971), til de siste forslagene til endringer i 
styringsstrukturen for helsesektoren i Østfold som fylkeskommunen 
hadde hånd om før sykehusreformen. I tillegg er det i forbindelse med 
saksgjennomgangen også blitt gjennomgått intervjuer med sentrale 
beslutningstakere, særlig i ledelsen for ulike sykehus, og ved fylkes- 
helsesjefens kontor. Samlerapporten fra 1993 omfattet også to analyser 
av beslutningen om å innføre konsern-organisasjonen i Østfolds hel- 
sesektor fra 1987. Den første av disse tok for seg bakgrunnen for, og 
mulige implikasjoner av, denne beslutningen, mens den siste gjennom- 
gikk iverksettingsprosessen. 

I 1987—1988 ledet jeg prosjektet «Ny organisasjonsmodell for Halden 
Sykehus». Prosjektet var todelt, første del en analyse av den eksisterende 
modell, den andre om forslag til endringer i modellen, basert på en analyse 
av erfaringene med innføring av målstyring/virksomhetsplanlegging ved 
sykehuset. Analysen tok også for seg relasjonene mellom sykehusledelsen 
og den overordnete styringsstruktur inkludert en vurdering av fylkes- 
kommunens styringskapasitet. I tillegg til dokumenter, særlig gjennom- 
gåelse av ulike instruksverk, ble det gjennomført intervjuer med ledere 
og ansatte ved sykehuset og Fylkeshelsesjefens kontor (25 intervjuer) og 
observasjon av møter i sykehusets ledergruppe (Ramsdal & Hanson, 1991). 

I 1994 gjennomførte jeg en omfattende analyse av «Prosjekt Psykiatri». 
Dette prosjektet hadde som mål å utvikle en helhetlig og samlet plan for 
psykiatritjenestene i fylket, både spesialisttjenester og kommunale tje- 
nester. Analysen var basert på saksdokumenter, intervjuer med 55 ledere 
og fagansatte i ulike deler av tjenestene samt observasjon av leder- og 
prosjektgruppenes møter i en toårsperiode. Her var også problemstillin- 
ger knyttet til den overordnete planlegging og organisering av helsetje- 
nestene mer generelt i fylket sentrale (Ramsdal, 1996, 2013). 

I tillegg til rapporter og publikasjoner fra egne arbeider hviler kapit- 
tel 10 tungt på Vigdis Velgaards masteroppgave fra den Nordiska Helso- 
vårdhøgskolan, der hun tar for seg den perioden der jeg selv ikke gjorde 
analyser av utviklingen i sektoren: Her ble det vedtatt en organisering 
av sektoren basert på prinsippet om et «fristilt» sykehus med fem dører. 
Dette la nye rammer for styring og ledelse av sektoren, innenfor de prin- 
sipper for styring og ledelse som var blitt vedtatt i forbindelse med kon- 
sernmodellen (Velgaard, 2002). 

I deler av perioden som omhandler etableringen av konsernorganisa- 
sjonen, samarbeidet jeg med amanuensis Kjeld Qvortrup, som da hadde 
vært direktør for Halden sykehus i 7 år. Sammen med ansatte ved fylkes- 
helsesjefens kontor utgjorde vi en liten «statsvitergruppe» som gjennom 
flere år diskuterte styringsutfordringene i helsesektoren, deltok på semi- 
narer og konferanser, og fikk tilgang til dokumenter og data i departe- 
menter og i fylkeskommunen. 

I tillegg til de dataene som er samlet inn i tilknytning til prosjekter og 
analyser, har jeg også fått tilgang på en omfattende samling avisartikler 

- hovedsakelig fra Halden Arbeiderblad — som tidligere journalist Bard 
Halvorsen har stilt til disposisjon. Det dreier seg om ca. 600 sider, og 
dette materialet har gitt et godt inntrykk av hvilke beslutninger som 
ble gjort i fylkesting og andre politiske og administrative organer i fyl- 
keskommunen, og hvordan de lokale sykehusaksjoner arbeidet. Mens 
dette materialet har gitt enestående innsikt i de konfliktfylte helsepoli- 
tiske spill denne perioden var preget av, er bare en liten del av det brukt 
her for å illustrere hvor traumatiske disse prosessene ofte var for de 
involverte. 

Kapitlene 11, 12 og 13 i del 3 er i hovedsak basert på et 2-årig forsknings- 
prosjekt ved Sykehuset Østfold HF, med oppstart i 2015. I forbindelse med 
planleggingen av det nye sykehuset på Kalnes ble det tatt initiativ til et 
forskningsprosjekt som et samarbeid mellom sykehuset og Høgskolen 
i Østfold, kalt «Fra gammelt til nytt sykehus». Dette prosjektet omfat- 
tet en rekke problemstillinger om mulige endringer i pasienttilfredshet, 
arbeidsmiljø og arbeidsvilkår, organisering, styring og ledelse. Datainn- 
samlingen ble gjennomført høsten 2015 om situasjonen før utflytting fra 
det «gamle» sykehuset i Fredrikstad, som ble fulgt opp av en tilsvarende 
datainnsamling ca. et år etter innflytting i det nye sykehuset. Den delen 
av prosjektet vi var engasjert i, tok for seg organisasjons- og ledelsesfor- 
mer — med fokus på hvordan ledere på ulike nivå opplevde situasjonen 
like før åpningen av det nye sykehuset, og hvordan erfaringene var et år 
senere, da en var etablert i de nye sykehusene på Kalnes og Moss. I vår del 
av prosjektet ble det gjennomført 20 intervjuer med ledere i sykehuset i 
to omganger. 

Tre av kapitlene tar for seg grunnlaget for det nye sykehuset (kapittel 
11), endringer i lederstruktur (kapittel 12) og den overordnete «konsep- 
tualisering» av sykehusorganisasjonen (kapittel 13). Analysene er basert 
på kvalitative data. Først en dokumentgjennomgang, der fokus var å a) 
identifisere mål og virkemidler knyttet til organisering, styring og ledelse 
slik disse fremsto i planer for det nye sykehuset - særlig innenfor Pro- 
sjekt Nytt Sykehus - og i saksdokumenter fra Helse Sør-Øst og Sykehuset 
Østfold HFs styresaker. I tillegg intervjuer med ledere i sykehuset om 
deres vurderinger av utfordringer med ledelse, organisasjon og styring i 
gammelt og nytt sykehus 

Fase 1 ble gjennomført høsten 2015, like før flytting til nytt sykehus fant 
sted. Her var fokus både erfaringer med den etablerte ledelsesformen, og 
forventninger til det nye sykehusets organisasjons-, styrings- og ledel- 
sesformer. Til sammen ble det gjennomført 19 intervjuer i første runde. 
De som ble intervjuet, var adm.dir., fire stabsdirektører/viseadministre- 
rende direktører, lederne for de kliniske avdelingene og to tillitsvalgte. I 
fase 2, høsten 2016 - etter at det nye sykehuset hadde vært i drift i ca. et år 
- ble de samme lederne, samt noen nye, intervjuet på nytt — her var det 
satt særlig søkelys på hvordan det nye sykehuset fungerte, sett i relasjon 
til forventningene en hadde før åpningen, og til sammen 20 personer 
ble intervjuet. I andre fase - da overordnet ledergruppe var endret — var 
det med noen unntak de samme personene som ble intervjuet. Unntak 
skjedde av to grunner: Det var etablert en ny overordnet lederstruktur, 
og en av dem som var intervjuet i første runde hadde sluttet, mens et par 
hadde fått nye stillinger. 

Det innebærer at samtlige ledere for medisinske virksomheter, inklu- 
dert avdelingsledere og et par seksjonsledere, er intervjuet. I første runde 
ble det gjort en avgrensing mot lederei divisjon rus- og psykiske helsevern, 
ettersom disse allerede var flyttet til det nye sykehuset da undersøkelsen 
startet. I siste runde ble også to avdelingssjefer fra rus- og psykisk helse- 
klinikken intervjuet. Intervjuene var individuelle med gjennomsnittlig 
varighet av ca. 1 time (mellom 48 min. og 1 % time). Intervjuene omhand- 
let ikke personopplysninger ut over nåværende stilling/utdannelse og 
karriereforløp, og synspunkter/vurderinger ble behandlet konfidensielt. 
Intervjuene ble tatt opp digitalt og ble slettet da prosjektet ble avsluttet i 
2018. Første intervjurunde ble gjennomført i løpet av september/oktober 
2015. Intervjuene ble transkribert i løpet av høsten 2015. Godkjennelse 
fra NSD ble gitt august 2015 sammen med godkjenningen av de øvrige 
delprosjektene. Intervjudataene ble analysert ved hjelp av metoden «Sys- 
tematic text condensation» (Malterud, 2012). En systematisering av funn 
fra den første fasen i datasamling 2015 - særlig om erfaringer med det 
«gamle» og forventninger til det «nye» - dannet grunnlag for de spørsmål 
som ble stilt i fase 2 høsten 2016. Her ble de samme ledere intervjuet (eller 
de som da fyller de lederposisjoner som ev. er utskiftet). I tillegg ble de tre 
lederne for divisjon for rustjenester og psykisk helsevern intervjuet. 

I kapittel 14 er søkelyset satt på samhandlingsformer og strategier for 
å omstrukturere helsetjenester i et bredere perspektiv. Allerede i 2008 
gjennomførte jeg, sammen med Gunnar Vold Hansen, en evaluering 
av «administrativt samarbeidsutvalg i Østfold», som var et forum som 
hadde som formål å bidra til bedre samhandling mellom spesialisttjener 
og lokale/kommunale helsetjenester. Gjennom dokumentgjennomgan- 
ger, intervjuer og observasjoner av utvalgets arbeid siden 2005 studerte vi 
erfaringene med utvalgets organisasjons- og arbeidsformer. Erfaringene 
med utvalgets arbeid ble etter hvert et bidrag til de forslag som ble lagt 
inn i samhandlingsreformen, og kapittelet konsentrerer seg særlig om 
hvordan en har ønsket å utvikle samarbeidet i sektoren gjennom ulike 
innovative strategier. I 2007 gjennomførte jeg et prosjekt - om «orga- 
nisatoriske innovasjoner i helsesektoren» (Ramsdal & Ramsdal, 2007), 
der vi, på grunnlag av at behandlingslinjer ble valgt som et strategisk 
satsingsområde i Sykehuset Østfold — foretok et review av den interna- 
sjonale litteraturen om dette temaet. Flere masterstudenter tilknyttet 
sykehuset skrev også oppgaver om dette temaet, og kunnskapen om disse 
prosessene ble senere grunnlag for diskusjoner med kvalitetsavdelingen 
ved sykehuset tilknyttet iverksetting av samhandlingsreformen (Sund- 
støl, 2008; Finnanger & Sletvold, 2006; Fineide & Ramsdal, 2014). I til- 
legg hviler kapittelet på et prosjekt om iverksetting av velferdsteknologi 
i kommunene, som ble gjennomført i tidrommet 2011-2013) (Bjørkquist, 
Ramsdal & Ramsdal, 2015). 

Fra helsepolitiske spill til radikal 
rasjonalisme 


KAPITTELA4 


Bakteppe: Østfolds helsepolitiske debatt 
1987-1997 


4.1 Nærmere om «helsepolitiske spill» 


Denne delen av boken tar utgangspunkt i forholdet mellom «helsepoli- 
tiske spill» og strategier for å etablere «helhetlige» løsninger der faglige, 
økonomiske og geografiske hensyn skulle ivaretas. Begrepet helsepoli- 
tiske spill ble introdusert for å betegne ulike aktørers arbeid for å fremme 
sine interesser i sektoren, og de motsetninger og allianser som oppsto i 
dette arbeidet. 

Målene som er formulert for de norske helsetjenestene er ambisiøse — å 
sikre likeverdige tjenester, geografisk balanse og høy kvalitet (Helseplan 
for 2020-2030). Samtidig er det knyttet en rekke vanskelige verdivalg 
til å oppnå disse målene. «De fleste av de moderne samfunnspolitiske, 
teknologiske, økonomiske og sosiale konflikter, interessemotsetninger og 
dilemmaer viser seg i helsevesenet» (Grund, 2006, s. 107). Som nevnt foran 
pekte Jan Grund allerde i 1991 på at styringen av helsepolitikken preges av 
forhandlinger, interessekonflikter, usikkerhet og at det foregår et «spill» 
mellom ulike aktører som søker å influere på de helsepolitiske beslutnin- 
gene. Han identifiserte helsepolitikkens hovedaktører som «befolknin- 
gen», pasientene og deres organisasjoner, helsearbeidere/-profesjonene og 
fagorganisasjoner, administratorer, politikere, sykehus og legemiddelfir- 
maer. Han betegner dette som et «maktspill» (Grund, 2006, s. 113-116). En 
rekke forfattere — og offentlige dokumenter — har på ulike måter bekreftet 
og utdypet hvordan dette «maktspillet» utfolder seg (St.m. nr. 24,1996—97; 
Hansen, 1979; Neby, 2008). Vanligvis har en hevdet at slike maktspill 
har kommet til uttrykk i lokale helsepolitiske prosesser, knyttet til det 
en har ment har vært den særpregete desentraliserte «nordiske modell» 

i helsetjenestene (Martinussen & Magnussen, 2009). Det kan riktignok 
hevdes at denne «modellen» kun har vært fullt ut gjeldende i noen tiår før 
århundreskiftet, og også da med mange variasjoner mellom landene som 
gjør at en enhetlig betegnelse på de nordiske helsesystemer ikke nødven- 
digvis er dekkende (Byrkjeflot & Neby, 2008). Neby og Byrkjeflot peker 
på at det de siste årene har skjedd en sentralisering av styringen av helse- 
tjenestene - ikke minst i Norge. Denne sentraliseringen manifesterte seg 
særlig gjennom sykehusreformen i 2002, og innebærer at rammene for de 
helsepolitiske spill har endret karakter, uten at konfliktnivået er redusert. 
De prosessene som er beskrevet senere i denne boken, dreier seg i stor 
grad om hvordan en gjennom ulike strategier prøvde å tilrettelegge for 
«helhetlige» løsninger, og gjennom disse prøvde å bryte logikken som de 
helsepolitiske spill kjennetegnes ved. 

Fra midten av det 19. århundre frem til ca. 1970 var de fleste somatiske 
sykehus eiet og administrert av organisasjoner som hadde sin forankring 
i lokalsamfunnet. I perioden mellom 1970 og 2002 ble sykehusene eiet 
og ledet av fylkeskommunene, og det var fylkeskommunens politiske 
og administrative organer som eide og forvaltet de enkelte sykehus, og 
vedtok planer og budsjetter for dem. Dette innebar at styringen av syke- 
hus ble avhengig av den politiske sammensetning i helse- og sosialutvalg, 
fylkesutvalg og fylkesting. Et viktig punkt er at mens fylkeskommune- 
nes viktigste politiske organer (fylkesting/fylkesutvalg) opprinnelig var 
sammensatt av representanter fra fylkets kommuner (ordførere), ble 
fylkeskommunen i 1976 et «selvstendig forvaltningsorgan», med egne 
politiske valg og en administrativ struktur som var ansvarlige til disse 
organene. Gjennom sykehusreformen i 2002 overtok staten ansvaret for 
å eie og drive de somatiske og psykiatriske sykehusene, som en hoved- 
del av spesialisttjenestene. Dette eierskapet ble organisert med regionale 
foretak, som i sin tur ble organisert med underordnete helseforetak, bl.a. 
de enkelte sykehus med tilliggende spesialisttjenester. Oppnevning til 
styrene i foretakene blir foretatt av statlige myndigheter. Denne utvik- 
lingen, som altså følger en bestemt retning fra desentraliserte, lokalsam- 
funnsforankrete sykehus til den statlige forvaltningen som preger dagens 
situasjon, gir en forvaltningspolitisk ramme som gjør det lettere å for- 
stå de problemstillinger som preget debatten om sykehusstruktur. Den 

institusjonelle forankring i lokalsamfunnet og hos lokale aktører som har 
lagt grunnlaget for dagens sykehustjenester, preger fremdeles det mentale 
kartet for befolkningens engasjement i disse spørsmålene. 

Det utviklingsmønsteret vi har skissert ovenfor, har også vært gjeld- 
ende i Østfold. Østfolds nyere helsepolitiske historie dreier seg om pro- 
blemstillinger som har sitt opphav i den sykehusstrukturen som ble 
etablert gjennom lokale beslutninger fra tiden etter århundreskiftet i 
1800. Smaalenenes Amt Sygehus ble etablert i 1795 med 10 senger i Fred- 
rikstad. Dette var Østfolds første fylkessykehus. I 1841 ble det åpnet et 
nytt sykehus i Gamlebyen, og i 1888 ble St.Joseph, det katolske sykehus 
i sentrum av Fredrikstad, åpnet i samme området som Sentralsykehuset 
senere ble bygget. Dette sykehuset var initiert av Sykehusforeningen i 
Fredrikstad i 1928, men det tok over 30 år før sykehuset ble åpnet i 1956 
med 207 ansatte. I 1979 ble det vedtatt å utvide sykehuset med Service- 
blokken, som ble åpnet i 1983. 

Moss sykehus ble opprinnelig bygget etter en gave fra en privat forret- 
ningsmann i 1899. I 1901 ble sykehuset ytterligere utvidet (til 17 senger), og 
fikk bl.a. operasjonsstue. I 1914 forærte Moss Sparebank midler til et fullt 
innredet sykehus med 24 senger og operasjonsstue. I 1968 vedtok fylkes- 
tinget Harlem-utvalgets innstilling om å bygge et nytt sykehus «omgå- 
ende». Det tok likevel 10 år før det nye sykehuset i Moss ble åpnet i 1978. 

I Sarpsborg nedsatte kommunestyret i 1897 et utvalg for å utrede hvor- 
dan en kunne få et sykehus i byen. I 1901 ble det nye sykehuset innviet. 
Dette ble senere utvidet ved at Østfold Mødre- og barselhjem, som ble 
åpnet i 1917, etter hvert ble til Føde- og gynekologisk avdeling ved Sarps- 
borg sykehus. I 1962 vedtok bystyret å bygge et åtte-etasjers sykehus, og 
dette sto ferdig i 1967. Sykehuset hadde da 252 pasientsenger, inkludert 64 
senger på Føde- og gynekologisk avdeling. 

I 1921 vedtok Askim kommunestyre å bygge en sykestue, som etter 
hvert ble utvidet tre ganger. I 1933 fikk Eidsberg og Askim kommuner en 
testamentarisk gave fra E. Ruud i USA. I 1946 vedtok fylkestinget å bygge 
Edvin Ruuds Hospital, et geriatrisk sykehus med 52 senger. Sykehuset ble 
innviet på Slitu (mellom de to byene) i 1964. Dette året ble det også bygget 
et nytt «tre-delt» sykehus i Askim - Indre Østfolds Sykehus - med 125 
senger i sentrum av Askim. 

I Halden ble St.Josephs Hospital innviet i 1900. I 1952 ble et nytt syke- 
hus, Halden sykehus, åpnet. Dette sykehuset hadde 60 senger på indre- 
medisinsk avdeling og 60 senger på kirurgisk avdeling. Fødeavdelingen 
ble åpnet i 1955, og stengt i 1985. 

De kortfattete beskrivelsene av etableringen av sykehusene i Østfold 
viser hvordan de problemstillingene knyttet til sykehusstruktur som vi 
er opptatt av, har sitt opphav i lokale beslutninger, der samspill mellom 
private mesener og kommunale initiativ flere hundre år tilbake i tid la 
grunnlaget. Det vi vet, er at sykehusene ble ansett som viktige symbo- 
ler og identitetsmerker for lokalbefolkningen, noe som bl.a. kommer til 
uttrykk ved at lokale frivillige foreninger, etter hvert særlig Sanitetsfore- 
ningen, bidro med ulike former for støtte til driften av sykehusene. 

Et trekk ved utviklingen i 1970-årene, da fylkeskommunene overtok 
ansvaret for de offentlige sykehusene i sine respektive fylker (med unn- 
tak for privateide og statssykehus), var at den opprinnelsen sykehusene 
hadde, slik som i Østfold, på sett og vis ble videreført gjennom det fylkes- 
kommunale styringssystemet. Det som bidro til forankringen i de ulike 
lokalsamfunn/byer, var nettopp måten fylkeskommunenes politiske 
organ var sammensatt på - med ordførerne fra fylkets kommuner som 
de folkevalgte i fylkets politiske organer (fylkesting/fylkesutvalg). Dette 
bidro til å fasttømre den sykehusstrukturen som var etablert i tiden før 
fylkeskommunen overtok ansvaret, og ingen ordfører kunne unngå å for- 
svare «sitt» lokalsykehus i denne perioden dersom man ønsket å bli gjen- 
valgt. (Denne fremstillingen bygger på en «kort historie om sykehusene i 
Østfold», Sykehuset Østfold 2015.) Det er denne forankringen i det lokale 
som er et av utgangspunktene for analysen som følger i de neste kapitlene. 


4.2 Noen glimt fra Østfolds 
helsepolitiske debatt 


Sjokkmelding om nedleggelse (1988-1989) 

Det store sykehusunderskuddet er bakgrunnen for at fylkesrådmann 
Kurt Mosbakk i 1988 vil redusere antall sykehus i Østfold. Sarpen 
avis (24. oktober 1988) beskriver det som en «sjokkmelding» da han 

presenterer forslaget om å legge ned tre sykehus. De to sykehusene som 
skal bestå bør, ifølge ham, være i Fredrikstad og Moss eller Askim. I 
samme avis siteres han på at «fylkeskommunens ledelse har levd i en 
drømmeverden». 

Det blir generalstreik mot sykehusnedleggelse i Halden og etter- 
krigstidens største folkesamling i Halden sentrum, «Ti tusen i protest» 
(Halden Arbeiderblad, 3. november 1988, s. 1). Fylkesutvalget vedtar å 
utrede sparekonsekvensene frem til mars 1989. 

32 500 protestunderskrifter overleveres fra Halden og Indre Østfold 
til fylkesvaraordfører (KrF). 

I 1989 legger Mosbakk og fylkeshelsesjef Larsen frem forslag til 
innsparinger, med blant annet samkjøring av Sasy og SØF under én 
ledelse. Fusjonen skal resultere i Østfold Sentralsykehus. Halden syke- 
hus må kutte flest stillinger og må legge ned intensiven, men skal drive 
hofteoperasjoner. 

Folk protesterer sterkt mot nedskjæringene, og spesielt i Halden. 
Tune-ordføreren uttaler at «det er jamgodt med politisk selvmord å 
stemme for nedlegging av beredskapen ved lokalsykehusene» (HA, 16. 
mars 1889). Senere i mars er 15 000 mennesker samlet i gatene utenfor 
ved fylkestingets møte på Folkets Hus i Sarpsborg. 

Det borgerlige flertallet og SV blir av Ap beskyldt for å ha gått 
inn for «en sniknedlegging av Halden sykehus», men de snur og går 
nå inn for å opprettholde dagens driftsnivå. Under valgkampen i 
september er likevel overskriften i Halden Arbeiderblad «Folk som 
stemmer Høyre stemmer for sykehusnedleggelse» (HA, 9. september 
1989). 

Fylkestinget vedtar at fylkets helse- og sosialutvalg får fullmakt til 
å ta seg av videre omorganisering av sykehusene med ytterligere inns- 
paringer i forhold til 89-budsjettet. Prosjekt Hasy-Sasy-Søf er dermed 
satt i gang. 


Innsparinger og sykehus i krise (1990-1991) 
Lederne av sykehusaksjonen i Halden og Sarpsborg, Audor Nygård 
og Trygve Hansen, «mener sykehusinnsparingene i Østfold nå 

nærmer seg en skandale» (Halden Arbeiderblad, 22. mars 1990). 21. 
mars blir det kunngjort en «Hospital Aid» - en kjempekonsert 6. 
mai med kjente lokale artister. Tusen mennesker samles på Sarps- 
borg torg, og Samorgleder Jan H, Johansen melder at Halden og 
Sarpsborg skal stå sammen om å berge lokalsykehusene (HA, 24. 
april 1990). 

På fylkets helse- og sosialutvalgsmøte 27. april hever Tunes tid- 
ligere Ap-ordfører Oddmund Hansen krykkene mot taket idet han 
sier: «Jeg kaller dere for det dere er - en gjeng med judaser!» (HA, 
27. april 1990). 

Sarpsborgoverlege Sverre Baarstad skriver i et avisinnlegg (SA, 12. 
mars 1991) at det beste alternativet for fylket vil være å samle all eksper- 
tise og beredskap på ett sted. Ap's helsepolitiske talsmann svarer til 
dette at det ikke er akseptabelt. Et enstemmig helse- og sosialutvalg gir 
klarsignal for nye nedskjæringer ved sykehuset i Sarpsborg. Budsjett- 
problemene ved Østfold Sentralsykehus vokser og vokser (Fredriksstad 
Blad, 19. juni 1991). 

I juli starter valgkampen med at Høyre foreslår å bygge nytt syke- 
hus ved Tunevannet. Fylkespartiet har programfestet mål om et nytt 
sykehus mot år 2000, i tillegg til et avlastningssykehus langs den andre 
hovedfartsåren, E18 (HA, 1. juli 1991). 

Halden Arbeiderblad skriver om sykehuskrisen og årets underskudd 
som vil bli på 55 millioner kroner, helsekøene som vokser, men at det 
ikke finnes noen spareløsning. Reaksjonen på sparepolitikken til fyl- 
kesrådmannen er store. Fagfolkene på sykehusene reagerer og føler 
seg overkjørt av uklare og urealistiske vedtak (Halden Arbeiderblad, 
1. oktober 1991). Fylkeshelsesjef Hans O. Larsen skriver om de dras- 
tiske konsekvensene for tilbudet ved fylkets somatiske sykehus, som 
fylkesrådmannens rammer og sparekurs vil føre til. Det blir også levert 
inn protester mot reduksjon i antall liggedøgn ved barselavdelingen i 
Østfold. 

I behandlingen av 1992-budsjettet blir det lagt frem seks ulike 
forslag til sykehusinnsparinger. Ap får flertall for sitt forslag om 
at Halden må spare inn ytterligere 4 millioner kroner. Høyre kom 

med et forslag på innsparinger på 60 millioner. Unni Gangnæs (H) 
brukte uttrykk som «mangel på bakkekontakt» under debatten. Hun 
mener det er naivt å tro at Stortinget vil bevare fem sykehus i et fylke 
med korte avstander (Halden Arbeiderblad, 10. desember 1991). 


Ny helseplan og nye protester (1992) 

Fylkesrådmannen varsler drastisk omlegging av sykehusdriften, og 
Halden sykehus skal få ny toppledelse (HA, 2. januar 1992). Arne Øren 
(AP), som nå er fylkesordfører, sier han vil stå fast ved valgløfter om å 
sikre lokalsykehusenes fremtid (HA, 16. juni 1992). 

Ny helse- og sosialplan fører til at kirurgisk beredskap blir samlet i 
Moss og Fredrikstad. Protestene kom, men ikke fra politikerne. Hal- 
den Arbeiderblad kommenterer denne tilbakeholdenheten. Redaktø- 
ren mener det kommer dels av det store innsparingsbehovet og dels 
av løftene fra valgkampen om å beholde fem lokalsykehus (HA, 1. 
august 1992). 

Ifølge Fredriksstad Blad må partiene ha jobbet i det skjulte etter at 
helseplanen for perioden 93-96 ble vedtatt, og at det er historisk at 
Høyre har slått seg sammen med Ap, Sp og Krf (Fredriksstad Blad, 2. 
september 1992). 

Det blir folkemøte i Halden om helseplanen som ble arrangert på 
bakgrunn av uoverensstemmelse mellom Østfold Arbeiderparti og 
fagbevegelsen i store deler av fylket (HA, 8. september 1992). 

Fylkeshelsesjef og Haldens varaordfører inviterer til en felles 
uttalelse, der de hevder at alternativet til helseplanen er nedleggelse av 
Halden sykehus. Høyres Alf Ege mener denne innstillingen uansett 
betyr en rasering av sykehusene (HA, 9. september 1992). 

Busslass med folk fra Indre Østfold, Halden og Sarpsborg møtte 
opp på fylkestinget i Rakkestad, og protestunderskrifter ble overlevert. 
Politikerne brukte 8,5 timer på å debattere helseplanen (HA, 17. sep- 
tember 1992). 

Vedtaket fra fylkestinget sier at all akutt sykehuskirurgi skal utføres 
i Fredrikstad eller Moss dersom innleggelse er nødvendig. De øvrige 
sykehus beholder medisinsk døgnberedskap. 

Intern strid i Østfold Ap (1993-1994) 

Høyre foreslår at Østfold skal være prøvefylke for en ny finansiering av 
sykehusdriften, der pengene skal følge pasientene, og sykehusene skal 
konkurrere om «kundene». Arbeiderpartiet går hardt ut mot forslaget 
og ser på utspillet som en alvorlig trussel mot lokalsykehusene (HA, 2. 
september 1993). 

Pasientombudet i Østfold, Anne Ording Haug, mener at det ikke 
finnes sikkerhet ved Østfold Sentralsykehus. Hun mener at Østfold 
fylkes styring med sykehuset er dramatisk dårlig, og at staten nå må 
overta (FB og Dagsrevyen, 8. september 1993). 

På årsmøtet vedtar Fredrikstad Arbeiderparti en uttalelse om at 
sykehusdriften bør omorganiseres til ett sykehus. Fylkesordføreren 
stemte også for dette (HA, 8. februar 1994). I Sarpsborg stemte fler- 
tallet i AP for å beholde vedtatt helseplan, og ikke gjennomføre roke- 
ringer ved fylkets fem sykehus. Spesielt haldenserne tok sterk avstand 
fra Fredrikstad-forslaget om økt satsing på Sentralsykehuset (HA, 12. 
mars 1994). 

Det blir skifte av fylkets helseledere. Fylkeshelsesjef Hans O. Larsen 
fratrer av helsemessige årsaker. Leder for helse- og sosialutvalg, Dag 
Johansen, ønsker fritak fra vervet. Til våren skal Østfold Sentralsyke- 
hus få ny direktør (HA, 4. mars 1994). 

Norsk Gallups undersøkelse med 1200 østfoldinger viser at folk i 
beskjeden grad er opptatt av avstanden til sykehus i fylket. Østfoldin- 
gene er misfornøyde med den lange ventetiden, og er mer opptatt av 
rask behandling (HA, 19. mai 1994). 

Representantskapet i Sarpsborg Ap ønsker utredning av nytt sen- 
tralsykehus. Leder i Østfold Høyre jubler over beslutningen (SA, 1. 
desember 1994). SV lanserer 3-sykehusmodell. Østfold Ap er splittet, 
Fredrikstad, Moss og Indre fikk flertall for at dagens struktur er den 
beste (HA, 12. desember 1994). 


Politisk splid — et sykehusvalg (1995) 
Pressen blir informert om at prosjektgruppen (som skal fortelle 


hvordan Østfold-sykehusenes årlige driftsnivå kan reduseres med 

80 millioner kroner) vurderer tre sykehusmodeller: a) ett sykehus i 
Østfold, b) to sykehus, C) tre sykehus. En arbeidsgruppe med leger 
foreslår å bygge et nytt sykehus, noe som fører til overskriftene om 
at anonyme eksperter vil legge ned sykehuset (HA, 7. januar 1995), og 
at fagmiljøene ved sykehusene i Østfold mener at i mellomtiden bør 
helsetilbudet samles i to akuttsykehus, det ene i Moss (Øvre, 7. januar 
1995). Prosjektgruppen avgjør at utredningen om et nytt sykehus skal 
være ferdig innen 1. januar 1998, og det blir derfor ingen endringer av 
sykehusstrukturen i 1995. 

Ny legevakt åpnes i Moss, et tilbygg til Moss sykehus (Moss avis, 13. 
januar 1995). 

Fylkesrådmannen presenterer et overskudd av driften i 1994, det til 
tross for at sykehusene alene brukte ukentlig en million kroner mer 
enn de hadde (HA, 2. februar 1995). 

Rundt 2000 mennesker går i fakkeltog i Askim sentrum mot nye 
nedskjæringer ved Indre Østfold Sykehus, etterfulgt av debattmøte 
med 500 til stede. 

Sykehusdirektør ved ØSS, Eddie Sjøborgs, som er rekruttert fra en 
større industribedrift i Fredrikstad, lanserer prosjekt «ØSS 96», som 
skal spare 20 millioner kroner i Østfold Sentralsykehus, uten å ramme 
pasientene. Fredriksstad Blad mener dette betyr at «sykehuset nå for 
første gang skal behandles som en hvilken som helst industribedrift» 
(FB, 3. mars 1995). 

Østfold Ap vedtar å utsette omstrukturering av fylkets sykehusdrift 
i fire år, noe fagmiljøene ved Østfold Sentralsykehus er oppgitt over 
(Fredriksstad Blad, 8. mars 1995). Høyre «kommer til å kjøre bein- 
hardt mot Arbeiderpartiet i valgkampen», og vil ikke holde kunstig i 
liv fem fullverdige sykehus (Moss Avis, 13. mars 1995). Det er full splid 
om sykehusenes fremtid, seks ulike forslag ligger på bordet, og poli- 
tikerne må forsøke å sy sammen noen av forslagene (Indre, 24. mars 
1995). Problemet blir ikke løst, og i påvente av nye utredninger vedtar 
Østfold fylkesting å drive dagens sykehus videre som før (HA, 31. mars 
1995). Østfold Høyre vil ha akuttsykehus i Askim, Moss og Fredrikstad 
(Øvre, 8. september 1995). 

Ifølge Sarpsborg Arbeiderblad ble valget et sykehusvalg. Oddmund 
Hansen sikret plasser for sitt nye parti, mens Ap gjorde et dårlig valg 
(SA, 13. september 1995). 

Østfolds sykehuspolitikk får refs av Stortingspresidenten, som 
mener det er lite hensiktsmessig å opprettholde alle lokalsykehusene 
i Østfold. 

Ledelsen ved Østfold Sentralsykehus forteller med sin «kon- 
sekvensanalyse» hvor drastisk de må gå frem på barsel- og andre 
ØSS-avdelinger. Det blir store medieoppslag om dette, blant annet før- 
stesideoverskriften «Mor og barn kan bli sendt hjem etter seks timer» 
(FB, 23. november 1995). Det meldes også om overbelastning og «krise i 
hjemmesykepleien i Askim: - Vi makter ikke mer» (Øvre, 11. desember 
1995). Fylkeshelsesjef Hans O. Instefjord sier at Østfold nå må ta en 
avgjørelse, og at resultatet må bli færre akuttsykehus (Moss Avis, 22. 
desember 1995). 


Budsjettsprekk, nødrop og vedtak om to akuttmottak (1996-1997) 
Demokraten melder om uverdige forhold og pasienter som rammes 
av sykehuskrisens akutte og dramatisk overbelegg: «Kreftsyk på 
gangen» (Demokraten, 11. januar 1996). Moss avis følger opp dagen 
etter om den medisinske avdelingen ved Moss sykehus: «Overlegg 
på 50%». Fylkeslegen Elisabeth Markus vil følge opp og kikke nær- 
mere på forholdene ved det overbelastede ØSS (Demokraten, 12. 
januar 1996). 

Begeret er fullt for fylkespolitikerne i forhold til ledelsen ved Øst- 
fold sentralsykehus. De er lei av Eddie Sjøborgs soloutspill i mediene 
og mangelen på budsjettdisiplin. Men Sjøborg får sitte på nåde, skri- 
ver Sarpsborg Arbeiderblad i oppslag på førstesiden (SA, 27. januar 
1996). 

Til tross for at Østfold Sentralsykehus får sterk kritikk for bud- 
sjettsprekk og overtidsbruk, gir arbeidstilsynet grønt lys for bruk av 
«ubegrenset med overtid for å bringe 1996-budsjetet i balanse» (Demo- 
kraten/SA, 1. februar 1996). I førsteoppslaget i Demokraten dagen etter 
kommer det et «nødrop fra sykehuspresten», og hans dype bekymring 

for de ansattes psyke og pasientenes psykiske helse (Demokraten, 2. 
februar 1996). Politikerne beskyldes så for å gamble med folks liv på 
grunn av manglende kapasitet til å ta imot pasientene fra Østfold (Øvre, 
8. februar 1996). Plasskrisen på Veum blir omtalt som en «brannfelle» 
for pasientene, og direktør Kåre Høye sier situasjonen er faretruende 
(Demokraten, 19. februar 1996). 

Hauglin-utvalget anbefaler at Østfold driver sykehusene videre kun 
med akuttmottak i Fredrikstad og Moss (HA, 22. juni 1996). Halden- 
serne går i fakkeltog mot ytterligere innsparinger ved Halden sykehus. 
«Med lenkede hender og brennende fakler slo nærmere 2000 frem- 
møtte dette fast under gårsdagens massemønstring på Stangeberget 
(HA, 30. oktober 1996). 

Fylkestinget vedtar (12. desember 1996) utvalgets forslag, og flertallet 
går inn for utredning av ett, nytt høykompetent sykehus sentralt plas- 
sert i Østfold. 

I januar 1997 er status underbemanning og ventelistegarantien er 


brutt for 1562 personer ved årsskiftet (HA, 24. januar 1997). 


4.3 Lokal aksjonisme og helsepolitiske 
spill i Østfold 


De konfliktene om sykehusstruktur og fordeling av ulike spesialiteter 
(som akkuttkirurgi og fødetilbudet) som det her er gitt noen «glimt» 
av, er på ingen måte særegent for Østfold. Allerede i 1974 viste Hansen 
hvordan tilsvarende helsepolitiske «spill» utfoldet seg i Møre og Roms- 
dal - som et preludium til de konflikter om sykehusstrukturen der i våre 
dager. Som kjent skjedde tilsvarende konflikter i mange fylker — ikke bare 
i Nord-Norge og på Vestlandet der avstandene er store — også før sykehus- 
reformen i 2002. En kunne tenke seg at rammene for lokalpolitisk mobi- 
lisering om sykehusstrukturen ble endret etter denne reformen, men så 
er ikke tilfellet. 

Kvåle og Torjesen (2014) beskriver hvordan konflikter om sykehus- 
struktur og -tjenester gjør seg gjeldende over hele landet - også i Oslo- 
regionen. De konsentrerer seg om tiden etter sykehusreformen i 2002, 

og viser til at bevegelsen, for å forsvare eksisterende tilbud i hele landet, 
kommer til uttrykk på to måter: som lokale protestaksjoner og gjennom 
«Folkebevegelsen for lokalsykehusene», som koordinerer og argumente- 
rer lokalpolitisk mobilisering på nasjonalt nivå. De peker på nettopp de 
grunnleggende egenskapene ved disse aksjonene, sett i et ny-institusjo- 
nelt perspektiv: Det dreier seg om mobilisering tuftet på grunnleggende 
verdier om lokal tilhørighet, der en både er opptatt av tjenestetilbudet 
som sådan, men også at en ikke aksepterer det mindreverd som avvikling 
av det lokale tilbudet kan anses å være. Disse verdiene er dypt forankret i 
den nasjonale forståelsen av at tiltak og tjenester skal leveres mest mulig 
desentralt, slik begrepet «velferdslokalisme» er uttrykk for (Grønlie, 
2004). 

Som nevnt innledningsvis kom disse verdiene til uttrykk gjennom 
konfliktene om sykehusstruktur og -tilbud, også i Østfold. Aktørene 
her var lokalbefolkningen generelt, som krevde at tilbudet skulle 
opprettholdes, samtidig som det også var et potensielt skille mellom 
befolkningen generelt og de pasientene som primært kunne ønske at 
kvaliteten på de helsetjenestene de hadde behov for, var tilgjengelig 
uavhengig av lengre reiseavstand. Også fagfolk, som legene, kunne 
være uenige i lokalisering av tilbudet, slik også Østfold hadde flere eks- 
mpler på. Et dilemma som i liten grad fikk oppmerksomhet, var spørs- 
mål om en omprioritering fra somatiske til psykiske helsetjenester 
(Ramsdal, 1996, Ramsdal 2013). I tråd med det Kvåle og Torjesen fin- 
ner, er det massiv oppslutning fra nesten alle lokalpolitisk forankrede 
aktørgrupper i disse prosessene: lokalbefolkningen generelt, lokal- 
politiske partier, fagforeninger, lokalaviser, noen - men ikke alle - 
representanter fra helseprofesjonenene, kommunens politiske organ. 
Og i mamge situasjoner kommuniseres det at nedbyggingen av tilbudet 
dreier seg om «liv eller død for lokalsamfunnet» (Kvåle & Torjesen, 
2014:159). 

De konfliktene som skjedde over et langt tidsrom - i Østfold frem til 
sykehusreformen - danner bakteppet for de strategiene som en jevnlig 
initierte for å skape helhetlige løsninger der økonomiske begrensnin- 
ger og faglig-medisinske ambisjoner kunne ivaretas — og der en på ulike 

måter måtte ta hensyn til — eller overse — de geografiske dimensjonene i 
struktureringen av tjenestene. Det er dette som er hovedspørsmål i Del 2 
i boken. Det som etterfølger dette kapittelet tar for seg grunnlaget for den 
veksten i helsetilbudet som skjedde i tiden før striden om fordelingen av 
tjenestetilbudet ble utløst — det vil si fra slutten av 1960-tallet og frem til 
fylkeskommunen ble et selvstendig forvaltningsorgan i 1976. Dette kapit- 
telet dreier seg om arbeidet som ble gjennomført for å planlegge for denne 
veksten av det såkalte «Harlem-utvalget». 

Harlem-utvalget 


5.1 Innledning 


Dette kapittelet dreier seg om den fasen jeg i tråd med flere andre stu- 
dier har betegnet som «institusjonalisering og profesjonalisering» (Berg, 
2009). Dette var en fase som var preget av «vekst og fremgang». Grunn- 
laget for dette preget er å finne i etterkrigstidens oppbygging av den nor- 
ske velferdsstaten, der helsesektoren var en sentral arena. I perioden vi 
her snakker om, var det derfor de politiske ambisjonene om vekst og 
utvikling i tjenestetilbudet som la premissene for styringsformene som 
ble valgt. Denne fasen var preget av en sterk tro på institusjonalisering, 
forstått som utbygging av bl.a. somatiske og psykiatriske sykehus, og 
sykehjem. Fagprofesjonenes — det vil særlig si legeprofesjonens - sterke 
innflytelse over måten tjenestene skulle organiseres på og hvordan helse- 
arbeid skulle utføres, var et kjennetegn (Berg, 2009; Borum, 2003). I norsk 
sammenheng er denne utviklingen knyttet til betegnelsen «det evangske 
system» — etter helsedirektør Karl Evang, som i mer enn to tiår fra slutten 
av 1940-tallet preget utviklingen av tjenestene. Det som er i sentrum for 
analysen i dette kapittelet, er eksempel på hvordan en tenkte seg denne 
utviklingen i Østfold, slik denne ble utredet i det såkalte Harlem-utval- 
get. Det skjedde i flere omganger, og innebar primært at en mente det var 
nødvendig å styrke tilbudet i fylket pa alle de helsefaglige områdene - 
samtidig. De forslagene som ble lansert, og i stor grad besluttet politisk og 
deretter iverksatt, er viktige for den videre fremstillingen i denne boken 
av to grunner: For det første la forslagene grunnlag for struktureringen 
av tjenestetilbudet, også sykehusstrukturen. For det andre, og i vår sam- 
menheng like viktig: det innebar en mental tilrettelegging for de forvent- 
ninger til helsetjenestene som befolkning, fagprofesjoner og ansatte i 
tjenestene tok med seg inn i de neste fasene. 

5.2 Bakgrunn 


I 1946 ble det utarbeidet en sykehusplan for Østfold fylke. Denne planen 
forutsatte at det skulle bygges sykehus med spesialavdelinger i byene og 
Indre Østfold. Man beregnet behovet for sengeplasser ved de somatiske 
sykehusene til 1236 totalt i Østfold. I 1967 var denne målsettingen nådd, 
idet en da disponerte 1233 sengeplasser i fylket. I forhold til planene for 
fordelingen av sengeplasser på lokalsykehusområdene var imidlertid den 
eksisterende struktur skjev: Mens Moss-området hadde ca. 100 færre 
senger enn planen fra 1946 innebar, hadde Fredrikstad-distriktet ca. 100 
plasser flere enn planen foreskrev. Moss kommune tok derfor et initiativ 
til en utbygging av sykehuset der, og foreslo etablering på et nytt tom- 
teområde like utenfor sentrum av byen. Helsedirektoratet ble i forbin- 
delse med disse planene forespurt av Fylkesmannen i Østfold om en der 
«hadde noen synspunkter å meddele vedrørende sykehusutbyggingen i 
Østfold». (Brev fra Fylkesmannen til Helsedirektoratet, 23. 2.1967). 

Helsedirektøren ga i sitt svar til Fylkesmannen en omfattende rede- 
gjørelse for sitt prinsipielle syn på sykehusutbyggingen i landet, der han 
i hovedsak presenterte de synspunkter på utbyggingen av sykehusstruk- 
turen som senere kom til uttrykk i utredningen om regionalisering av 
sykehusvesenet (Sosialdepartementet St.m. nr. 9 (1974-1975). 

Avslutningsvis pekte helsedirektøren på de særegne forhold ved Øst- 
fold fylke og om planene ved Moss sykehus. Om disse planene het det - 
under henvisning til $ 12 i den nylig vedtatte Sykehusloven, at «før fylket 
tok standpunkt til spørsmålet om å bygge et nytt sykehus i Moss, burde det 
foretas en nærmere utredning av fylkets samlede sykehusplaner på lang 
sikt» (brev fra helsedirektør Karl Evang, 31.5.1967). 

Den 2.9.1967 vedtok fylkesutvalget i Østfold å nedsette et utvalg med 
sikte på å foreta den av helsedirektøren anbefalte utredning. Utvalget ble 
bedt om å foreta en vurdering av sykehusstrukturen «på lang sikt», og 
så vidt mulig presisere «hvilke hovedtrekk som karakteriserer utviklin- 
gen». I mandatet ble det dessuten angitt et funksjonsfordelingsprinsipp 
for forholdet mellom lokalsykehusene og sentralsykehuset, og ut fra dette 
ble utvalget bedt om å vurdere de krav som måtte stilles til sentralsyke- 
huset mht. avdelinger, deres sannsynlige størrelse, utstyr og beman- 
ning, herunder også hvilke krav som skulle stilles til fylkets sentrale 

sykehuslaboratorium. Dernest ble utvalget bedt om å vurdere hvilke 
oppgaver fylkets øvrige sykehus skulle dekke «ut fra en klar arbeidsde- 
ling mellom disse sykehus og i forholdet til sentralsykehuset, idet en legger 
faglige og økonomiske hensyn til grunn for vurderingen og tar med i sin 
vurdering alle sykdomsformer og alle de behandlingsformer som kan være 
tjenlige». (Sitert fra innstillingens mandat, s. 3) 

Som vi ser var mandatet omfattende, og forutsatte utarbeidelse av en 
helhetlig plan for sykehusstrukturen og det totale fylkeskommunale tje- 
nestetilbudet i sektoren. Mandatet var sterkt preget av den funksjonsfor- 
deling Helsedirektoratet forutsatte i et «regionalisert helsevesen», og også 
av de sosialmedisinske strømninger som da gjorde seg gjeldende, slik det 
bl.a. fremgikk av mandatets formulering om at utvalget skulle legge til 
grunn at «sykehusene er et ledd i det samlede apparat fylket og samfunnet 
for øvrig søker å bygge ut for å sikre befolkningens helse, arbeidsevne (og 
annen utfoldelse og aktivitet), selvstendighet og tilpasning til sine omgivel- 
ser». (Sitert fra innstillingens mandat, s. 3) 

Utvalgets medlemmer ble dels hentet utenfra fylket, dels var dets 
medlemmer sentrale politiske og helsefaglige representanter fra fylket. 
Utvalgets formann var Gudmund Harlem, som var overlege ved Statens 
Institutt for folkehelse, men også arbeiderpartipolitiker. Han hadde bl.a. 
vært sosialminister i 1955-1961, og senere forsvarsminister til 1965. De 
øvrige medlemmer i utvalget var fylkeslege H. Bjelke, Moss, fylkesordfø- 
rer R. Gundersen, Fredrikstad, sosialleder J. Sveeggen, Oslo, og sykehus- 
sjef J. Øie, Molde. 

Ut fra sitt omfattende mandat startet utvalget med en befaring ved de 
fleste av fylkets helseinstitusjoner, og med møter med fylkesmann, de 
fleste av sykehusenes leger, de fleste distriktsleger og en del representan- 
ter fra kommunale myndigheter. I tillegg samlet man inn materiale fra 
inn- og utland, og tok deretter sikte på å ta for seg organiseringen og 
utbyggingen av fylkets helsetjeneste under ett. 

To forhold forstyrret imidlertid utvalgets opprinnelige arbeidsplan. 
Kort etter at utvalget var kommet i arbeid, fikk det videresendt et brev 
av 13.12.67 til Fylkesmannen i Østfold fra et større ingeniørfirma vedrø- 
rende mulig videreutbygging av Sentralsykehuset i Fredrikstad. Firmaet 
ble underrettet om at denne utbyggingen kunne gjennomføres. Videre 

ble utvalget i brev av 8.1.1968 fra Moss kommune bedt om snarest mulig å 
vurdere størrelse og utforming av nytt sykehus i Moss. Utvalget ble bedt 
om å avgi en utredning om disse to forholdene snarest mulig, og helst 
innen oktober 1968, da saken skulle tas opp til fylkeskommunal behand- 
ling. Utvalget valgte derfor å avlegge en delinnstilling der en delvis ga 
en generell utdyping av sykehusstrukturen i et regionalisert helsevesen i 
Østfold fylke, Sentralsykehuset i Fredrikstad og en (eventuell) utbygging 
av Moss sykehus. Delinnstilling I ble avgitt i oktober 1968. I august 1969 
avla utvalget Delinnstilling II, som i hovedsak omfattet pleiesektoren, og 
behov for utbygging og organisering av sykehjem i fylket. Innstilling ITI 
ble avgitt i februar 1971, og omhandlet den lokale helsetjenesten, spesielle 
forhold ved de enkelte lokalsykehus, psykiatrisk behandling og omsorg, 
«åndsvakeomsorgen», annen helsetjeneste og personell-behovet. 

I vår forbindelse er det særlig to trekk ved Harlem-utvalgets arbeid som 
er interessant. Dette gjelder for det første forholdet mellom de aktuelle 
planer og politiske utspill vedrørende utbygging av sykehusene i Moss og 
Fredrikstad. Dette må ses i sammenheng med Harlem-utvalgets mandat, 
som innebar en helhetlig vurdering av sykehusstrukturen på lang sikt. 
Det andre er det innbyrdes forholdet mellom de ulike tiltak utvalget fore- 
slo i sine tre delinnstillinger, og der de økonomiske og faglig-medisinske 
vurderingene ifølge mandatet også skulle sees i sammenheng. 


5.3 Utbygging av sykehusene i Moss 
og Fredrikstad 


Spørsmålet om utbygging av sykehusene i Moss og Fredrikstad ble, som 
nevnt tidligere, tatt opp til behandling ganske umiddelbart. Grunnlaget 
for de vurderinger utvalget kom med, finner en i Delinnstilling Is kapit- 
tel om «sykehusstrukturen». I dette kapittelet hevder utvalget at den fag- 
lig-medisinske utvikling i retning av spesialisering og behov for kostbart 
utstyr innebærer at en må sikre at sentralsykehuset er stort nok til bl.a. å 
sikre rekrutteringen av helsepersonell, særlig leger. Ut fra en analyse av de 
behovsstandarder som ble benyttet i de nordiske land, konkluderte utval- 
get med at det ville bli en mangel på senger i spesialavdelinger i 1980. Det 
het videre at det eksisterte et sentraliseringskrav for etablering av enkelte 

serviceavdelinger, samtidig som det burde vises tilbakeholdenhet med 
oppbygging av spesialavdelinger i sykehus som ikke fikk et tilstrekke- 
lig befolkningsunderlag. Utvalget vurderte ut fra internasjonale normer 
og uttalelser fra sentrale faglig-medisinske fagkyndige hvilke avdelinger 
som burde etableres i sentralsykehuset. Samtidig drøftet utvalget hvilket 
av sykehusene som burde bli sentralsykehus, og på basis av kommuni- 
kasjonsforhold og befolkningsunderlag sto en igjen med Sarpsborg og 
Fredrikstad. Ut fra sengeantall, tomteareal og utvidelsesmuligheter ble 
deretter Fredrikstad anbefalt. Det interessante med disse vurderinger er 
at dei hovedsak skjedde «i ettertid» — i forhold til den helsepolitiske debatt 
som konkluderte med at Fredrikstad skulle få sentralsykehusfunksjonen. 

Når det gjaldt utbyggingen av sykehuset i Moss, var det særlig spørs- 
mål om opptaksområde, og derigjennom befolkningsunderlaget for utvi- 
delsesplanene, som var i fokus. Ved forhandlinger med Moss kommune 
i forbindelse med byens innlemmelse i fylkeskommunen fra 1.1.1964 for- 
pliktet Moss kommune seg til å bygge ut sitt sykehus til 200 senger. Etter 
fullførelsen skulle fylkeskommunen stå for driften. I brev fra ordføreren 
i Moss av 23.05.68 ble Harlem-utvalget på det «innstendigste» bedt om å 
gi klarsignal til planlegging og utbygging av Moss sykehus. Det ble sær- 
lig henvist til behovet for å bedre legenes arbeidsvilkår. Harlem-utvalget 
kom i tidsnød, særlig pga. prosessen i forbindelse med utbyggingsplanene 
i Moss. Fylkesutvalget hadde særlig vært opptatt av å utvide opptaksom- 
rådet til de sørlige deler av Akershus fylke. Gjennom henvendelser til 
Akershus ble det imidlertid klargjort at dette ikke uten videre var aktuelt. 

13.3.68 stilte representanten Listerud et spørsmål i spørretimen i Stor- 
tinget der han ba om at sosialminister Egil Aarvik (Kr.f.) medvirket til at 
det ble sett bort fra fylkesgrenser når det gjaldt «et naturlig samarbeid om 
bygging av sykehus for nabokommuner, men hvor fylkesgrensene nå hin- 
drer dette». I et tilleggssvar til dette — i utgangspunktet — generelle spørs- 
målet opplyste Aarvik at det også «forelå andre planer» med sikte på å 
dekke behovet for Follo-befolkningen. Det viste seg senere at Aarvik selv 
hadde tatt initiativ til et samarbeid mellom Akershus fylke og Menighets- 
søsterhjemmet om et sykehus på Skullerud. På bakgrunn av dette initiati- 
vet ga helsedirektør Karl Evang (i brev til Fylkesmannen 24.6.68) uttrykk 
for at grunnlaget for et samarbeid mellom de to fylkene ville bortfalle. 

Det het videre at: «Helsedirektøren er videre enig i at dette sammen med en 
befolkning på ca. 40.000 i Moss-området er et for svakt befolkningsmessig 
underlag for et differensiert sykehus. En utvidelse av befolkningsgrunnlaget 
for Moss sykehus må i tilfelle skje på bekostning av opptakelsesområdene 
for andre eksisterende sykehus i Østfold». Helsedirektøren pekte deretter 
på at det var nettopp slike problemer Harlem-komiteen skulle utrede, og 
ville derfor ikke komme nærmere inn på spørsmålet. 

Harlem-utvalget uttalte etter dette at utvalget var i sterk tvil om det 
faglig og økonomisk var riktig å bygge ut sykehuset i Moss etter de fore- 
liggende planer, og pekte bl.a. på «faren for at Mossedistriktets befolkning 
allerede om få år ville se det slik at den ville være tjent med å ta belastnin- 
gen med en kort reise til et større, mer spesialisert sykehus (som da kunne 
spesialiseres ytterligere, og gis enda bedre «beredskap»)». (Harlem-utvalget, 
Delinnstilling II, s. 21) 

Til tross for dette konkluderte utvalget med å foreslå utbygging. For- 
utsetningen måtte da være at laboratorie- og øvrige medisinske ser- 
vicefunksjoner ved Sentralsykehuset ble utbygget, og at de nødvendige 
kommunikasjoner til dette ble etablert. Begrunnelsen for utbygging var at 
det ved enkle undersøkelser kunne gis fordel av å være i nærheten av pårø- 
rende, og at alternativet var å bygge ut Sentralsykehuset til 900 senger. 


5.4 Forholdet mellom faglig-medisinske og 
økonomiske hensyn 


De tre delinnstillingene Harlem-utvalget avga, konkluderte hver for seg 
med forslag til omfattende utbygginger av helsesektoren i Østfold. Som 
vist i forrige avsnitt gikk utvalget inn for etablering av Sentralsykehuset 
i Fredrikstad og utbygging av sykehuset i Moss. Planene for Sentral- 
sykehuset krevde betydelige investeringer, samtidig som de ferdigstilte 
sykehusene ville medføre økte driftsutgifter. Når det gjaldt Delinnstilling 
II, var denne utarbeidet på bakgrunn av de nye oppgavene fylket stod 
overfor etter iverksettingen av den nye sykehusloven. Disse oppgavene 
var særlig knyttet til ansvaret for sykehjemsutbyggingen, og iverksettin- 
gen av loven «sammen med de presserende behov for utbygging i denne 
sektor» førte til at utvalget behandlet sykehjemmene med særlig sikte på 

utbyggingsoppgavene (Delinnstilling II, s. 23). Hoveddelen av innstillin- 
gen ble derfor en dokumentasjon av behovet for nye sykehjemsplasser, 
beregnet dels ut fra internasjonale og nasjonale standarder, dels ut fra de 
konkrete forhold i Østfold. 

Behovsanalysene konkluderte med at det totalt i fylket var et utbyg- 
gingsbehov på 120 plasser per år i kommende tiårsperiode. Også etter 
dette ville det være et visst underskudd på plasser, men at en med denne 
utbyggingstakten ville være i en «menneskelig sett akseptabel situasjon» 
(Delinnstilling II, s. 32). Utvalget beregnet at fylkets utgifter til driften 
(etter statlige refusjoner) ville bli ca. 3 mill. kroner. Utvalget gikk inn 
for planene om utbygging av sykehjem i Fredrikstad og Sarpsborg og at 
sykehjemmet ble sett i sammenheng med nybygget for sykehuset i Moss. 
Sykehjemssituasjonen i Halden ble vurdert som relativt tilfredsstillende. 

I Delinnstilling III vurderte utvalget den lokale helsetjenesten og sær- 
lige forhold ved de enkelte sykehus. Når det gjaldt Halden, mente utvalget 
at fødeavdelingen kunne erstattes av en mulighet for å motta fødende ved 
kirurgisk avdeling. Når det gjaldt de øvrige sykehus (i Sarpsborg, Askim 
og Moss), listet utvalget dels opp de behov som var fremkommet ved syke- 
husene om forbedringer, dels ga utvalget uttrykk for at de opprinnelige 
planene for Moss sykehus måtte opprettholdes - men med muligheter for 
utvidelser dersom deler av Akershus likevel skulle bli aktuelt som opp- 
taksområde. Tilsvarende mente utvalget at det også var et sterkt behov 
for en opprusting av «åndssvakeomsorgen» (HV PU) og konkluderte med 
at det var 630 personer som hadde behov for institusjonsplasser, vernet 
sysselsetting, vernet bolig og pleie. Utvalget gikk bl.a. inn for en betydelig 
utbygging av sentralinstitusjonen Østerbo. 

Ser en de tre delinnstillingene under ett, er det påfallende hvor sterkt 
de faglig-medisinske behov dominerer vurderingene. Alle innstillingene 
uttrykker store mangler ved helsetjenestetilbudet i fylket, og vurderer 
disse behov dels ut fra lokale forhold, dels ut fra nasjonale og internasjo- 
nale standarder. Utvalget gikk inn for en betydelig utbygging av soma- 
tiske sykehus (Sentralsykehuset og sykehuset i Moss), av sykehjemmene 
og av åndssvakeomsorgen. De økonomiske forhold som ble trukket 
inn, må sies å være langt svakere dokumentert. Utvalget vurderte noen 
delløsninger som økonomisk rimeligere enn andre, og viste til ulike 

finansieringsmuligheter og særlig statlige refusjonsordninger. Utvalget 
vurderte overhodet ikke de økonomiske kostnadene ved utbyggingen av 
somatiske sykehus og «åndssvakeomsorgen», kun det som gjaldt driftsut- 
giftene til sykehjemsutbyggingen. Det ble aldri foretatt noen økonomiske 
vurderinger basert på fylkets faktiske økonomiske situasjon. 

Interessant er det imidlertid at utvalget — i et avsluttende avsnitt av 
Delinnstilling II - kom inn på «innbyrdes prioritering innen helsesekto- 
ren». Det het her at utvalget var oppmerksom på at forslagene om utbyg- 
ging av sykehusene i Moss og Fredrikstad, sammen med utbygging av 
sykehjemmene, ville belaste fylkeskommunens budsjett meget sterkt. 
Utvalget pekte også på at utbyggingen av åndssvakeomsorgen etter de 
første fem år (med en gunstig finansieringsordning) ville belaste drifts- 
budsjettet. Utvalget mente at det ikke var «oppmerksom på andre helse- 
formål eller utbyggingsoppgaver (som) kan gis prioritet på linje med disse 
tre oppgaver». 

Om innbyrdes prioritering het det i innstillingen: 


«Når det gjelder forholdet mellom utbyggingen av Sentralsykehuset og utbyggin- 
geni sykehjemssektoren, finner Utvalget det vanskelig å prioritere dem innbyr- 
des,idet de oppgaver som skal løses er vesensforskjellige, og en kan like godt stille 
spørsmålstegnom prioritering av sykehjemsutbygging i forhold til utbygging av 


veier, skoler, boliger og annet». (Delinnstilling II. s. 34) 


Utvalgets faglig-medisinske referanseramme basert på hensynet til pasienter og 
andre brukere av helsetjenesten kom klart frem i neste avsnitt: «Hensikten med 
utbyggingen av Sentralsykehuset for Østfold i Fredrikstad ... er å etablere bedre 
muligheter for undersøkelse og behandling av pasientene, samtidig som utbyg- 
gingen skjer for å kunne komplettere undersøkelse og behandling ved de øvrige 
sykehus i fylket. Utbygging av sykehjemmene er nødvendig for å gi hjelpeløse pleie- 
pasienter en mer menneskeverdig tilværelse, og samtidig avlaste en rekke hjem for 


en belastning som i dag kan være meget stor.» (Delinnstilling II, s. 34) 


5.5 Harlem-utvalgets arbeid - en kort drøfting 


Som vist kom initiativet til nedsettelsen av Harlem-utvalget fra statlig 
fagmyndighet ved helsedirektøren. Utgangspunktet var behovet for å se 

utbyggingsplanene for Moss sykehus i en helhetlig sammenheng, og det 
mandat utvalget arbeidet etter, markerte at det var ønsket en samlet plan 
for sykehusstrukturen, en detaljering mht. behov for utbyggingen av Sen- 
tralsykehuset, og hvilke oppgaver de øvrige (lokal-)sykehus skulle dekke. 
I samsvar med sitt mandat definerte utvalget sine oppgaver svært vidt, 
bl.a. ved å vurdere sykehjemsbehovet, utbyggingen av åndssvakeomsor- 
gen og den lokale («primær-»)helsetjeneste. 

Når de statlige myndigheter hadde gått inn for utarbeidelse av en hel- 
hetlig plan, hadde dette sammenheng med behovet for å påtvinge fyl- 
keskommunen en prioritering av sine utbyggingsplaner i helsesektoren. 
Men to trekk viser det manglende synoptiske preg ved utvalgsarbeidet. 
For det første ble arbeidet virvlet inn i den pågående helsepolitiske debatt 
i fylket. Når utvalget la frem sin første delinnstilling, skjedde dette på 
grunn av begivenheter utvalget ikke hadde herredømme over: Den pågå- 
ende strid om utbyggingen av sykehuset i Moss førte til at utvalget ble 
bedt om å ta standpunkt til denne uten å ha foretatt den samlede, lang- 
siktige vurdering som nettopp var utgangspunktet for at utvalget ble ned- 
satt i første instans. For det andre reflekteres dette i at utvalget tok opp 
sykehjemssituasjonen i egen innstilling, da på bakgrunn av at den nylig 
vedtatte sykehusloven ga fylkeskommunen ansvar for disse. Ønsket om 
å få innflytelse over aktuelle, løpende begivenheter medførte at utred- 
ningsarbeidet resulterte i delinnstillinger som hver for seg tok opp ulike 
tjenestetilbud i sektoren. Det er uklart hvorvidt utvalget fikk innflytelse 
over de endelige beslutninger om de saker innstillingene hver for seg tok 
standpunkt til i et lengre tidsperspektiv. Det som imidlertid er klart, er 
at Harlem-utvalgets arbeid ble en «skrittvis» prosess — der delinnstillin- 
gene som ble fremlagt i løpet av 2 1/2 år, i seg selv viser hvordan utvalgets 
arbeid ble trukket inn i de helsepolitiske spill som da foregikk i fylket. 

Det andre trekket ved Harlem-utvalgets arbeid som er av interesse i 
denne forbindelse, er den referanserammen utvalget la til grunn for sitt 
arbeid. Utvalget besto av en politiker (fylkesordfører), de øvrige var til- 
knyttet sektoren enten i administrative eller faglige stillinger. Allian- 
sen mellom politiske og profesjonelle vurderinger representerer en stor 
mulighet til innflytelse. Det er en samfunnsvitenskapelig trivialitet å peke 
på politikernes tvetydige forhold til planlegging, bl.a. ved at planer lett 

kan binde fremtidige beslutninger. Og for de helsefaglige representantene 
ville det være vanskelig å foreta avveiinger mellom positivt registrerte 
behov for nye tiltak — der én pasientgruppe settes opp mot en annen. 

Disse forhold synes å ha gitt seg utslag i Harlem-utvalgets manglende 
vilje til prioriteringer. Totalinntrykket av innstillingen er en uprioritert 
liste over nødvendige tiltak, uten at utvalget vurderte de totale økono- 
miske utgifter forslagene representerte. Som ledetråd for helsepolitiske 
prioriteringer innenfor fylkeskommunens økonomiske rammer kunne 
derfor Harlem-utvalgets innstillinger ikke gi særlige bidrag. 

I en totalvurdering kan en tvert imot hevde at både arbeidsformen og 
forslagene fra utvalget snarere bidro til å styrke de ulike interessegruppe- 
nes argumentasjon for sine lokale og/eller faglige krav, i tillegg til å få frem 
i lyset pasientgrupper som tradisjonelt ikke har hatt sterke interessegrup- 
per i ryggen. En foreløpig konklusjon kan derfor være at intensjonene om 
helhetsstyring gjennom utvalgets arbeid nedfelte seg i en styrking av de 
ulike særinteressenes helsepolitiske aktiviteter. Dette må imidlertid sees 
på bakgrunn av den sterke veksten i offentlige budsjetter i begynnelsen av 
70-årene, som skapte optimisme mht. å kunne realisere svært ambisiøse 
helsepolitiske mål (Berg, 1987). Slik sett kan en hevde at Harlem-utvalgets 
arbeid var kompatibelt med de politiske og økonomiske rammebetingel- 
sene som hersket på det tidspunkt. Men etter hvert som fylkeskommu- 
nens budsjettunderskudd ble tydelig, skapte utvalgets arbeid grunnlaget 
for de helsepolitiske spill og konfliktfylte prioriteringer som etter hvert 
dominerte den helsepolitiske debatten i fylket. 


80 


KAPITTEL6 


Ekspertstrategi: «Struktur-utvalget» 


6.1 Bakgrunn 


I Harlem-utvalgets innstilling av 1971 og i fylkestingssak nr. 8 av 10. august 
1971 ble det pekt på et vesentlig problem i den daværende sykehusstruk- 
tur, nemlig samarbeidsforholdet mellom Sarpsborg sykehus og Sentral- 
sykehuset i Fredrikstad. Om dette anbefalte Harlem-utvalget følgende: 


«Utvalget vil tilrå at en legger særlig vekt på å videreutvikle samarbeidet mellom 
Sarpsborg sykehus og Sentralsykehuset. Det bør være mulig å etablere et meget in- 
timt medisinsk faglig og praktisk samarbeid, hvor de spesialiteter som er represen- 
tert ved begge sykehus gradvis organiseres i en hensiktsmessig funksjonsfordeling 
innenfor vedkommende disiplin, gjeldende både for Nedre Glomma-regionen og 


for fylket forøvrig.» (Delinnstilling I, s. 2) 


Det daværende Statens sykehusråd anbefalte i to betenkninger i 1970 og 
1972 en oppdeling av Østfold i to sykehusområder. Her het det at Østfold 
fylke burde basere sin sykehusplan på en todeling, med et sentralsyke- 
hus i søndre del, Fredrikstadområdet, og et lokalsykehus i nordre del av 
fylket, som også burde ta med en del av befolkningen i søndre Akershus 
som opptaksområde. Videre het det at Sarpsborg og Fredrikstad sykehus 
burde slås sammen under én administrasjon, og at sykehusene i Askim 
og Halden kunne «omprogrammeres til helsesenter med poliklinikk/ 
legevakt, noen få akuttsenger og senger for fødsler, og tilliggende syke- 
hjem av høy standard». De i helseplanen anførte argumenter for opprett- 
holdelse av eksisterende lokalsykehus måtte etter Statens sykehusråds 
mening «vike til fordel for en større konsentrasjon av sykehustjenestene, 
da det her dreier seg om et fylke med korte avstander og gode kommunika- 
sjoner. Disse forhold bør etter sykehusrådets mening nettopp tilsi at Østfold 
fylke baserer sin fremtidige sykehusutbygging på moderne prinsipper, dvs. 

at man bør søke andre alternativer for medisinsk service enn akuttsykehus 
innenfor et lokalt område.» (Statens sykehusråd, brev til Østfold fylkes- 
kommune, desember 1973) 

Anbefalingen møtte stor motstand i fylket, og heller ikke på sentralt 
hold vant den særlig gjenklang. Det ble derfor ikke aktuelt å videreføre 
nevnte utspill fra sykehusrådet. Konsulentfirmaet Nosyko la i januar 1974 
frem en rapport vedrørende samarbeidet mellom Sarpsborg sykehus og 
Sentralsykehuset. Hovedformålet med rapporten var å se videreutviklin- 
gen av de to sykehusene i sammenheng, spesielt i forbindelse med sentral- 
sykehusutbyggingen i Fredrikstad. Forslagene i denne rapporten ble bare 
i mindre grad fulgt opp. En del av tiltakene ble også etterhvert uaktuelle. 
Men i skriv fra Sosialdepartementet av 9. januar 1981 i forbindelse med 
helseplanen for fylket (4-årsplanen 1982-84) er følgende anført om for- 
holdet mellom Sentralsykehuset og Sarpsborg sykehus: 


«For å oppnå en jevnere geografisk fordeling av sykehussengene i Sarpsborg og 
Fredrikstad sykehusområder, arbeider fylkeskommunen med planer om å slå 
sammen disse områdene til ett lokalsykehusområde (Nedre Glomma-regionen). 
Planene omfatter også at fylkets behov for sentralsykehus-funksjoner blir dekket 
både ved Sarpsborg sykehus og Sentralsykehuset for Østfold. Dette skjer under hen- 
visning til at den faglige standard og antall spesialister ved Sarpsborg sykehus i 
realiteten medfører at det allerede i dag er en rekke sentralsykehusfunksjoner som 
dekkes ved Sarpsborg sykehus. Departementet stiller seg positivt til disse forslagene, 
som også medfører endringer i forhold til Kgl.res. og fylkets helseplan. Før eventu- 
ell godkjenning er det behov for en dokumentasjon av ressursbruken ved de ulike 
alternativene, og det må videre også finnes frem til en hensiktsmessig funksjons- 
fordeling mellom Sarpsborg sykehus og Sentralsykehuset i Østfold. Departementet 


mener at det finnes muligheter for rasjonalisering av sykehusvesenet i Østfold.» 


Fra fylkeskommunale organer ble de forskjellige tilrådinger og utspill 
som er nevnt ovenfor, vurdert som at de dels bygget på ulike forutsetnin- 
ger, og dels var preget av lite presise målsettinger, og forslagene ble i første 
omgang ikke fulgt opp. 

På bakgrunn av bygningslovens krav om utarbeidelse av fylkesplan 
ble det i oktober 1975 lagt frem et omfattende førsteutkast til fylkesplan 
for Østfold. Det nye fylkestinget (valgperioden 1976-79) tok opp arbeidet 

med utarbeidelse av fylkesplan sommeren 1976, og denne forelå som Kgl. 
res. 10.2.1978. I 1979 ble det satt i gang arbeid med en ny fylkesplan, som 
bl.a. var forutsatt bygget på egne sektorplaner. Helseplan for Østfold ble 
godkjent i Kgl.res. i slutten av 1979, og var ikke klar til å inntas i fylkespla- 
nen for Østfold for perioden 1980-83. Det ble i fylkesplanen kun gitt en 
kortfattet oversikt over sektoren, og noen få tilrådinger og prioriteringer. 
Av disse fremkom det at det var delvis behov for en utbygging for å nå 
normtallene på enkelte sektorer, dels behov for kvalitetsforbedringer av 
tilbudet ved Sentralsykehuset («Serviceblokken»), i HVPU og i psykiatrisk 
sektor. Når det gjaldt de somatiske sykehusene, het det bare at en tilrådde 
en sterk opp-prioritering av den polikliniske virksomhet (som reduserer 
sengeplass-behovet og samtidig gir fylkeskommunen inntekter), i tillegg 
til investeringene ved Sentralsykehuset. 

Spørsmålet om tilråding i saker som sengedekning, strukturendringer, 
spesialiseringsgrad osv. burde utstå til fylkets helseplan forelå, het det. 


6.2 Strukturutvalgets arbeid 


Det såkalte «Strukturutvalget» ble nedsatt av fylkeskommunens helse- 
og sosialutvalg 10.2.1981. Bakgrunnen for etableringen av utvalget var 
ifølge utvalgets innstilling flere: 


1. Gjentatte ønsker fra politisk hold i fylkeskommunen om en bred 
helsepolitisk debatt, med særlig vekt på en revisjon av sykehus- 
strukturen i fylket 

2. Kgl.res. om fylkets helseplan av 10.9.79 med Sosialdepartementets 
merknader og anbefalinger, herunder de krav som det nye planleg- 
gingssystemet for institusjonshelsetjenesten stilte 

3. Sosialdepartementets påpeking i godkjenningsskriv av 9.1.1981 til 
langtidsplanen 1980-84 av en noe uklar helsepolitisk målsetting 
for institusjonshelsetjenesten i Østfold 

4. Krisen i fylkeskommunens økonomi, med krav om strengere pri- 
oritering innen institusjonshelsetjenesten, effektivisering og ned- 
skjæringer pa kort sikt — og langsiktig kostnadsdempende effekter 
(Struktur-utvalget II, s. 1) 

Utvalget fikk følgende sammensetning: fylkeslege Odd Lien, fylkespsy- 


kiater Ole Petter Lossius, overlege Trond Reinschou, overlege Audor 
Nygård, direktør Hans O. Larsen og direktør Knut Okkenhaug. Utvalget 
besto derved av representanter fra ulike deler av helsesektoren i fylket. De 


to direktørene var fra henholdsvis Askim og Moss sykehus, overlegene 
fra Fredrikstad og Halden sykehus. 
Mandatet ble utformet slik: 


«I. Utvalget skal innen 10. februar 1981 utarbeide et skissemessig 


utformet diskusjonsgrunnlag for en helsepolitisk debatt i Østfold 
fylkeskommune.» 

Diskusjonsgrunnlaget skulle primært inneholde en «helsepolitisk 
målsetting for Østfold fylkes sykehusstell, slik det bør videreutvikles 
de nærmeste 10-15 år, med angivelse av så vel kapasitet som innhold 
(medisinske spesialiteter). Herunder søkes anvist, gjerne i alternati- 
ver, et mønster på en sektorisering av det psykiske helsevern knyttet 
til (integrert) i lokalsykehusene. 


. Utvalget skal vie forholdet mellom Sentralsykehuset og Sarpsborg 


sykehus spesiell oppmerksomhet og anvise, om mulig i alternativer, 
en hensiktsmessig funksjonsfordeling mellom Sentralsykehuset og 
lokalsykehusene. 


. Under sitt arbeid skal utvalget ta nødvendig kontakt med de berørte 


sykehus og fagkrefter, herunder innhente faglige råd utenifra.» 


Utvalget utarbeidet i første omgang en rapport som var ment å være et 


diskusjonsgrunnlag for den brede helsepolitiske debatt politikerne hadde 


ønsket. Rapporten ble fremlagt 5.2.1981. Utvalget presiserte formålet med 


rapporten slik: 


«Rapporten skal være kort og i en skissemessig form danne grunnlag 
for den ønskede helsepolitiske debatt, først og fremst konsentrert om sy- 
kehusstrukturen og sykehusfunksjonene (sykehusbegrepet her brukt til 
dels i en utvidet betydning)». Det het at utvalget forventet at «denne de- 
batt, som antas å foregå over et lengre tidsrom», etter hvert ville føre til 
slike avklaringer mht. den helsepolitiske målsetting i fylkeskommunen 


84 


EKSPERTSTRATEGI: «STRUKTUR-UTVALGET» 


at nødvendig registrering av konkrete tiltak (driftsomlegginger og ny- 
anlegg) kunne foretas i ettårsplanene, i de rullerende fireårsplanene 
og i perspektivplanen — den siste med et tidsperspektiv frem mot 1995. 


Formelt bindende politiske vedtak om aktuelle strukturendringer og til- 
tak ble forutsatt å skje i forbindelse med behandlingen av forannevnte 
planer. Utvalget gikk derfor ut fra at rapporten ikke ville bli gjenstand for 
noen formell behandling - utover det å «tjene som en katalysator for den 
helsepolitiske debatt» (Innst. IL, s. 2). 

Denne helsepolitiske debatten mente utvalget ville finne sted forut for 
gjennomføringen av tiltak som måtte ha kortsiktige mål om å lette bud- 
sjettbehandlingen for 1982. For å kunne få overblikk over konsekvensene 
av de mer omfattende innstrammingstiltakene som måtte bli aktuelle, 
ville det bli nødvendig å se disse med bakgrunn i den helsepolitiske mål- 
setting som fylkeskommunen ønsket å komme frem til. Som antydet 
foran var rapporten ment å være et skritt i retning av avklaringen om 
denne målsettingen (lnnst. II, s. 2). 

De forutsetningene utvalget la til grunn for rapporten, var at det soma- 
tiske sykehussystemet også i fremtiden skulle bestå av fem sykehus, at 
helsetjenestetilbudet i størst mulig grad skulle være like i alle de fem 
lokalsykehusområdene, at sengeavdelinger for spesialiteter hvor pasient- 
grunnlaget er lite, ble samlet ett sted i fylket, og at forslaget til ny struktur 
i minst mulig grad skulle medføre investeringsutgifter. Det ble videre for- 
utsatt at utbyggingsoppgavene ved Halden sykehus og sykehjem, Sarps- 
borg sykehus, SØF (Service-blokken) og Østfold Psykiatriske Sykehus 
(ØPS) skulle gjennomføres. 

Utvalget foreslo at det somatiske sykehussystemet også i fremtiden 
skulle bestå av fire lokalsykehus og et sentralsykehus. Det ble videre pre- 
sisert hvilke avdelinger og spesialtjenester de fire lokalsykehusene burde 
ha, og hvilke funksjoner med sengeavdelinger for hele fylket SØF skulle 
dekke. Når det gjaldt psykiatrien, foreslo utvalget opprettet psykiatriske 
enheter i alle sykehusområdene, knyttet til sykehuset. Disse enhetene 
burde bestå av dagavdeling og poliklinikk. Det ble videre foreslått oppret- 
tet en ny avdeling ved ØPS og at psykiatrisk avdeling ved SØF skulle dekke 
behovet for voksenpsykiatriske sentralsykehussenger. I tillegg burde det 

etableres en psykiatrisk legevakt/poliklinikk for tjeneste utenom vanlig 
arbeidstid. 

Det som fra vårt synspunkt i første rekke er interessant i den første 
rapporten, er de vurderinger om økonomi utvalget gjorde. Det het her at 
dersom utvalgets forslag til endret struktur ble vedtatt som helsepolitisk 
målsetting, ville dette i seg selv ikke medføre økonomiske innsparinger, 
men sikre en mer lik fordeling av helsetjenestetilbudet. Det ble hevdet at 
forslaget ville føre til mer effektiv poliklinisk virksomhet, og at en derved 
ville få «mer helse for hver krone». Det het videre: 


«I den grad fylkeskommunen ikke økonomisk makter å gjennomføre full helsepo- 
litisk måloppfyllelse, vil utvalget anbefale at den grad av måloppfyllelse man kan 
makte, blir mest mulig lik i alle sykehusområdene. Sagt på en annen måte: Eventu- 
elle innskrenkninger bør foretas i forhold til målsettingen slik at skadevirkningene 


blir tilnærmet jevnt fordelt på alle de fem lokalsykehusområdene.» (Innst. II, s. 5) 


Den første rapporten fra Strukturutvalget ble sendt til en rekke instanser. 
Den helsepolitiske debatten rapporten var ment å utløse, ble imidlertid 
ikke så omfattende som forventet, og resulterte heller ikke i den avklaring 
av de helsepolitiske målsettinger man hadde ventet. Stort sett fikk rap- 
porten tilslutning fra de instanser som var blitt orientert. Hovedårsaken 
til det manglende engasjementet i debatten om rapporten mente utvalget 
selv lå i at de «forventninger man - i første rekke fra politisk hold - hadde 
stilt til at rapporten skulle inneholde anvisninger om hvordan man på kort 
sikt skulle komme ut av det økonomiske uføre fylkeskommunen befant seg 
i, var ikke blitt innfridd». 

Utvalget mente at dette heller ikke hadde vært hensikten med 
rapporten. 

Helse- og sosialutvalget vedtok i møte 23.4.81 å ta rapporten til etterret- 
ning. Videre fikk utvalget et revidert mandat: å utrede/utdype følgende 
spørsmål: 


Forholdet mellom Sarpsborg sykehus og Sentralsykehuset 

2. Justering av opptaksområdene for de fem somatiske sykehusene 

3. Styring av pasientstrømmen, eventuell opprettelse av en innleg- 
gelsessentral 

4. Vaktberedskapen ved de somatiske sykehusene 
5. Poliklinikkvirksomheten, dag- og lettpleieavdelinger 


Samtidig vedtok helse- og sosialutvalget å slutte seg til forslaget om prin- 
sipper for hovedstruktur for psykiatrien. 

Det mandatet utvalget nå skulle arbeide etter, ble ikke bare utvidet 
(som utvalget pekte på) men også konkretisert. Utvalgets dilemma ble 
derved enda klarere: I innstillingen som fulgte, het det om dette: 


«Strukturutvalgets arbeid under det utvidete mandat har fortsatt vært sterkt pre- 
get av to motstridende hensyn: på den ene siden ønskeligheten av å komme frem 
til en klargjøring av grunnleggende helsepolitiske målsettinger i form av en mest 
mulig hensiktsmessig sykehusstruktur - noe som innebærer en arbeids- og tidkre- 
vende prosess - og på den annen side hensynet til det sterke ønske om at Struk- 
turutvalgets arbeid skulle føre til vesentlige innsparinger i det fylkeskommunale 


budsjett både på kortere og lengre sikt.» (Innst. II, s. 8) 


I møte 26.6.81 gikk helse- og sosialutvalget med på en utsettelse av fristen 
for innlevering av innstillingen til 1.12.81, men i møte 10. september ved- 
tok utvalget bl.a. følgende: 


«Av økonomiske grunner må det allerede fra og med 1982 foretas en viss struk- 
tur-rasjonalisering av sykehusene i Østfold. Skal strukturutvalget ha noen innfly- 


telse på disse tiltakene, må deres innstilling være avlagt senest 1. oktober 1981.» 


Den praktiske organiseringen av arbeidet ble overlatt sykehussjefen, og 
fylkesrådmannen og sykehussjefen ble bedt om å vurdere ytterligere kon- 
sulentbistand. Strukturutvalget gikk etter dette med på å fungere som et 
ad hoc-budsjettutvalg, for å komme med forslag om, og prioritering av 
mulige innsparingstiltak med sikte på balanse i helsebudsjettet for 1982. 
Utvalget la deretter frem en oppgave over 27 innsparingstiltak i prioritert 
rekkefølge. Det heter i innstilling II at det «ble antatt at tiltakene ikke ville 
få noen nevneverdig betydning for utvalgets endelige innstilling». Implisitt 
innebar dette at forslagene ikke hadde betydning for strukturen i helse- 
vesenet i Østfold. 

Etter å ha fungert som ad hoc-utvalg i forbindelse med budsjettarbeidet 
for 1982 fortsatte utvalget sitt arbeid i tråd med det reviderte mandatet. 


87 


KAPITTEL 6 


Utvalget pekte på at hovedårsakene til at det i det hele var kommet på 
tale å utrede endringer i sykehusstrukturen, var å finne i skjevheter i 
dekningsgraden for de fem sykehusområdene, lite befolkningsunderlag i 
Halden lokalsykehusområde, korte avstander i fylket generelt og i Nedre 
Glomma-området spesielt, stor overdekning av fødeplasser, spredning av 
enkelte sentralsykehusspesialiteter på flere sykehus, behov for omprio- 
riteringer innen institusjonshelsevesenet og innstramming i de økono- 
miske rammebetingelser og utsikten til dempet vekst, ev. stagnasjon, 
i nærmeste fremtid. De forutsetninger utvalget la til grunn for sitt arbeid, 
var stort sett de samme som tidligere. 

Når det gjaldt hovedspørsmålet om sykehusstruktur, delte utvalget seg 
i et flertall og et mindretall. Utvalgets flertall (alle unntatt sykehussjef 
Okkenhaug) gikk inn for at opptaksområdene skulle endres, slik at Hal- 
den lokalsykehusområde ble utvidet med Degernes og deler av Skjeberg 
kommune, til sammen 9000 personer. Sarpsborg lokalsykehusområde 
ble tilsvarende redusert, men skulle i stedet få deler av Borge og Rolvsøy 
kommune, tilsammen 10 000 personer. Fredrikstad lokalsykehusområde 
ville få sitt befolkningsunderlag redusert også med 10 000 personer. Dette 
forslaget innebar at alle de fem lokalsykehusområdene skulle oppretthol- 
des, men at Halden sykehus ville bli redusert med 36 senger, Sarpsborg 
sykehus ville få en reduksjon på 20 senger, men at noen sentralsykehus- 
funksjoner skulle flyttes til Sarpsborg (geriatri og sosialmedisin, even- 
tuelt ortopedisk kirurgi og revmatologi). Sentralsykehuset ville få 63 nye 
senger, og SOF ville få 165 «lokalsykehussenger» og 321 «sentralsykehus- 
senger», pluss 60 psykiatriske sengeplasser. Moss sykehus ville i dette for- 
slaget få redusert sengetallet med 11, og Indre Østfold ville opprettholde 
sitt sengetall. 

Sykehussjef Okkenhaug foreslo på sin side at lokalsykehusområdene 
ble redusert til fire, og at det skulle være fire tradisjonelle sykehus og et 
sykehus som dekket føde, gynekologi og pediatri. I samtlige av struk- 
turutvalgets forslag var fødevirksomheten og gynekologi sentralisert, og 
begge forslagene innebar et totalt sengetall på 1186, det vil si en moderat 
reduksjon. 

I vår sammenheng er særlig spørsmålet om forholdet mellom SØF og 
Sarpsborg sykehus interessant. Som vist tidligere gikk Harlem-utvalget 

inn for å utvikle et «intimt samarbeid» mellom de to sykehusene, etter 
hvert også en felles administrasjon. I sin første innstilling la Strukturut- 
valget opp til et mønster for funksjonsfordelingen mellom SØF og Sarps- 
borg «som i prinsippet var det samme som mellom Sentralsykehuset og de 
øvrige lokal-sykehus». (Innst. II, s. 21) 

I de ulike alternativer Strukturutvalget skisserte, var det bl.a. fore- 
slatt at Halden/Sarpsborg skulle slas sammen til ett lokalsykehusomrade 
(Alt. II), eller at Sarpsborg og (størstedelen av) Fredrikstadområdet ble 
slått sammen, eller - som foreslått av Statens sykehusrad - at fylket ble 
delt i to lokalsykehusområder (Alt. V). Alle disse forslagene innebar at et 
eller flere lokalsykehus (opptil 3 i alt. V) ble omgjort til rehabiliteringssy- 
kehus, eller sykehus for føde, gynekologi og pediatri. Men ingen av disse 
forslagene, som ville innebære omfattende endringer i sykehusstruktu- 
ren, ble foreslått av utvalget. 


6.3 En kortfattet drøfting av 
Strukturutvalgets arbeid 


Bakgrunnen for opprettelsen av Strukturutvalget var dels Sosialdeparte- 
mentets påpeking av uklare helsepolitiske mål, dels behovet for en debatt 
om strukturen i helsesektoren i sin helhet (noe som bl.a. må ses på bak- 
grunn av den heftige diskusjon og politiske mobilisering om «fødesaken» 
og investeringene ved Sentralsykehuset), og dels krisen i den fylkeskom- 
munale økonomi. Igjen ser vi at de statlige myndigheters misnøye med 
«organiseringen av helsetjenestene» i fylket var en viktig drivkraft bak 
forsøkene på helhetlig planlegging i sektoren. Men i tillegg var nå også 
det lokale behovet for omstrukturering og sparing erkjent i det politiske 
miljøet. Derved kunne en anta at betingelsene for vellykket synoptisk sam- 
ordning var til stede. Utvalgets sammensetning bar preg av ønsket om geo- 
grafisk spredning, samtidig som representantene i utvalget dels var leger, 
dels administrative ledere ved sykehusene. Sykehussjefen kan hevdes å 
være den eneste i utvalget som ikke hadde en bestemt geografisk /faglig til- 
knytning. Utvalget fikk uansett et sterkt preg av å være et «ekspertutvalg». 

Strukturutvalgets dilemma mellom på den ene siden geografisk og 
faglig balanse og på den andre siden kravet om omstrukturering med 


89 


KAPITTEL 6 


sikte på omfattende sparetiltak kom umiddelbart til syne. Allerede i pre- 
missene for sitt arbeid prioriterte utvalget hensynet til regional og faglig 
balanse. Dette kom til uttrykk i formuleringen om at helsetjenestetilbudet 
skulle være mest mulig likt i alle sykehusområdene, samtidig som målet 
måtte være å ikke foreslå tiltak som ville gi vesentlige investeringsutgif- 
ter. De forslagene utvalget lanserte, baserte seg bl.a. på en oppfatning om 
at «sykehusstrukturen var ideell», uten at dette ble nærmere begrunnet. 
Derved var grunnlaget for omfattende strukturendringer mht. antallet 
sykehus borte, og den første innstillingen kom i hovedsak til å bekrefte 
den eksisterende struktur helsevesenet i fylket hadde. At en slik bekref- 
telse ikke kunne skape grunnlag for en «bred helsepolitisk debatt», er 
ikke overraskende. For de sentrale styringsorganer i fylket var den første 
innstillingen fra utvalget åpenbart utilstrekkelig: Den la verken grunn- 
lag for helsepolitisk debatt, sparing eller omstruktureringer. Helse- og 
sosialutvalget grep inn i prosessen på to måter: ved å presse utvalget til å 
«tenke i nedskjæringer», og ved å utvide og konkretisere mandatet for det 
videre arbeid slik at utvalget måtte ta konkrete standpunkt til oppgitte 
strukturelle problemer (forholdet SØF/Sarpsborg sykehus og justering av 
opptaksområdene). 

Når det gjaldt spørsmålet om omstrukturering, la utvalget i sin andre 
innstilling frem forslag som anga en moderat endring av funksjonsforde- 
lingen mellom Sarpsborg sykehus og SØF, og en justering av opptaksom- 
rådene som i praksis innebar at SØFs lokalsykehusområde ble redusert, 
samtidig som SØFs sentralsykehusfunksjoner ble styrket. Dessuten skulle 
sengetallet ved lokalsykehusene reduseres, mens SØFs sengeantall tilsva- 
rende økes, slik at det totale sengeantall ikke ble redusert. Når en ser dette 
i sammenheng med forslagene om opprusting av psykiatrien både ved 
lokalsykehusene og ved ØPS/SØF, innebar dette en total utgiftsøkning av 
ukjent omfang: Utvalget vurderte selv ikke de totale økonomiske utgif- 
tene av sine forslag. 

Når det gjaldt utvalgets arbeid med utgiftsreduksjoner, var dette delvis 
knyttet til ad hoc-funksjonen i forbindelse med budsjettforslaget for 1983, 
dels med forslagene til strukturendringer i innstilling II. De forslag til 
innsparinger utvalget foreslo, var av relativt beskjedent omfang (ca. 3 mill. 
kr) og spredt på 27 ulike sparetiltak. Ingen av disse berørte strukturen i 


90 


EKSPERTSTRATEGI: «STRUKTUR-UTVALGET» 


sektoren. I innstilling II overlot utvalget i praksis til de sentrale politiske 
organer å foreta innsparinger. Utvalget markerte sin «fordelingspolitiske» 
tenkning ved å henstille til disse organer å sørge for at dersom fylkes- 
kommunen ikke kunne nå sine helsepolitiske mål, måtte en sørge for at 
skadevirkningene av de økonomiske sparetiltak ble mest mulig likt for- 
delt på de fem lokalsykehusområdene. Mens Strukturutvalgets mandat 
var å utvikle helsepolitiske mål innenfor fylkeskommunens økonomiske 
rammer, «løste» utvalget sin oppgave ved å skille mellom disse «helsepo- 
litiske» og økonomiske hensynene. Etter alt å dømme må dette sees på 
bakgrunn av utvalgets sammensetning, der den helsefaglige og helsead- 
ministrative ekspertise i spann med geografisk representasjon dominerte. 

«Strukturutvalget» representerte et viktig forsøk på synoptisk sam- 
ordning. Forutsetningene for å komme frem til omfattende struktu- 
rendringer og sparetiltak var gode - en kombinasjon av statlig press og 
lokalt initiativ. Men sammensetningen av utvalget la grunnlaget for son- 
deringer og bytte innenfor utvalgets lukkede rom: Representantene fra 
de ulike lokalsykehusregioner fordelte skadevirkningene jevnt over den 
eksisterende struktur - SØF ble styrket, lokalsykehusene «mistet» noen 
senger hver, men «fikk» nye, og også nye psykiatriske tilbud. Psykiatrien 
«fikk» en opprustning og omstrukturering, mens somatikken «beholdt» 
sitt totale sengetall. Bare sykehussjefen selv - som var den eneste som 
representerte «helhetstenkningen» innen fylkeskommunen i utvalget - 
la frem en dissens der han gikk inn for noe mer omfattende struktu- 
rendringer når det gjalt opptaksområdene, men heller ikke denne gikk 
særlig langt. Strukturutvalgets arbeid kom derved til å representere et 
mislykket forsøk på synoptisk samordning, strukturendringer og spa- 
ring; utvalget fulgte den minste motstands vei: å bekrefte strukturen i 
sektoren og gjennom inkrementalistiske bytter opprettholde regional og 
faglig balanse. Men som vist i kapittel 3 raste den helsepolitiske debatten 
for fullt utenfor utvalgets møterom. Og i forhold til problemene med akse- 
lererende budsjettunderskudd i fylkeskommunen, og krav om omstruk- 
turering og omprioriteringer som statlige helsemyndigheter stilte, ble det 
snart opplevd som et behov for nye forsøk på å «rydde opp». Neste kapit- 
tel omhandler det viktigste initiativet til å foreta denne «oppryddingen» 
- «Prosjekt Samarbeid». 

Prosjekt Samarbeid - et 
helsepolitisk eksperiment 


7.1 Bakgrunn 


Fylkestinget vedtok på sin samling 13. og 14. juni 1984 at det skulle arbei- 
des med en rekke tiltak innen helsesektoren som skulle bringe budsjettet 
i nærmere balanse. Vedtaket innebar bl.a. at det skulle opprettholdes fem 
akuttsomatiske sykehus, at det ikke skulle foretas innsparinger innenfor 
HVPU-sektoren som kunne forringe det nåværende tilbud, og at det «ble 
forutsatt at det ikke» skulle kunne foretas oppsigelser som følge av inns- 
paringstiltakene. Samtidig ble det i vedtaket angitt en rekke punkter som 
skulle bidra til målet om å komme nærmere budsjettmessig balanse. I vår 
sammenheng er det interessant at blant de forhold som skulle vurderes, 
var det flere som også tidligere var utredet. Dette gjaldt bl.a. en samord- 
ning av beredskapen ved de fem somatiske sykehus og forholdet mellom 
ØPS og psykiatrisk avdeling ved SØF, grensene for helsedistriktene og 
samarbeidet mellom SØF og Sarpsborg sykehus. I tillegg skulle det star- 
tes et prosjekt for å komme med forslag til fremtidens helsetilbud i fylket. 

Erling Loraas (medlem av helse- og sosialutvalget, SV) utarbeidet en 
skisse til prosjektet, der han foreslo en sentral styringsgruppe og fem 
arbeidsgrupper for ulike deler av helsesektoren i fylket. Prosjektets del- 
takere skulle være sentrale helsepolitikere og noen ledere. Da skissen ble 
underlagt politisk behandling, ble det vedtatt at den sentrale styrings- 
gruppen skulle utvides til også å omfatte hovedtillitsvalgte, i tillegg til 
politisk og administrativ ledelse i sektoren. 

I den sentrale styringsgruppen satt Finn Johansen (formann i helse- 
og sosialutvalget, A), Petter Kuran (H), Erling Loraas (SV), hovedtillits- 
valgte fra Norsk Kommuneforbund, Hans O. Larsen (direktør ved Indre 

Østfold Sykehus), R. Elsveen (direktør ved Moss Sykehus), og Kristian 
Hjortkjær Hansen, assisterende — senere fungerende — sykehussjef. De tre 
sistnevnte utgjorde et arbeidsutvalg som utredet sakene for de politiske 
representantene og de hovedtillitsvalgte. 

For å vurdere de enkelte punktene i vedtaket ble det vedtatt å nedsette 
en sentral styringsgruppe, bestående av hovedtillitsvalgte og politisk og 
administrativ ledelse i helsesektoren. Helse- og sosialutvalget fikk full- 
makt til å organisere det videre arbeidet, og det var forutsatt at forslagene 
til tiltak skulle tas med som besparelser på helsebudsjettet for 1985. I tråd 
med dette vedtaket besluttet helse- og sosialutvalget på møte 28. juni 1984 
å organisere prosjektet slik at det ble opprettet en sentral prosjektledelse, 
en sentral styringsgruppe, og at fylkestingets vedtak med de punkter om 
innsparingstiltak som der ble nevnt, skulle være den sentrale styrings- 
gruppens mandat. 

Hovedmålsettingen for prosjektet ble formulert slik: 


«Gjennom aktivt samarbeid mellom alle grupper ansatte - og mellom institusjo- 
nene — skal en søke å finne tiltak som kan redusere driftsutgiftene i helsesekto- 
ren med det formål å bringe budsjettet nærmere i balanse.» (Prosjektbeskrivelse 


HSU 28.6.84) 


Forutsetningene for prosjektet ble presisert slik at ingen ansatte skulle sies 
opp som følge av prosjektet, og at tiltakene så langt som mulig ikke skulle 
redusere det samlede tilbud av helsetjenester. Det ble videre satt som mål 
å redusere driftsutgiftene i helsesektoren med 40 millioner kroner. 


7.2 Prosjekt Samarbeid - organisering 
og gjennomføring 


Prosjektet ble gjennomført i to faser. I den første fasen ble seks «hori- 
sontale» arbeidsgrupper satt til å vurdere funksjoner og problemom- 
råder som berørte flere institusjoner/fagfelt i fylket. De horisontale 
gruppene var sammensatt med både representanter for faglig-medisin- 
ske områder, administrative enheter og fagforeninger. Samtidig ble det 
i hvert lokalsykehusområde, innen HVPU og psykisk helsevern, opp- 
rettet lokale prosjektledelser til å vurdere bemanningsproblematikken 

(økt grunnbemanning) med tanke på innsparinger. Fase I ble avsluttet 
1.12.1984 gjennom overlevering av innstillinger fra de horisontale arbeids- 
gruppene og de lokale prosjektledelser. Etter dette ble de lokale prosjekt- 
ledelser og de horisontale arbeidsgruppene oppløst. 

På grunnlag av de mange innstillingene som forelå fra fase I, ble det i 
desember 1985 utarbeidet mandater til lokale prosjektledelser ved de sju 
hovedadministrasjonene (fem somatiske sykehus pluss HVPU og Østfold 
Psykiatriske Sykehus). Her ønsket en å få vurdert på lokalt plan de forslag 
som var fremkommet under Fase I, gruppert slik at en skulle ta stand- 
punkt til strukturendringer, organisasjonsendringer, ressursfordeling, og 
tiltak av lokal karakter. Etter dette foretok den sentrale styringsgruppen 
en vurdering av det samlede materialet. Hovedkonklusjonene ble deret- 
ter fremlagt som sak til behandling i helse- og sosialutvalget og senere 
fylkestinget. 

Som en ser, var Prosjekt Samarbeid en relativt stor og komplisert 
organisasjon. De seks horisontale arbeidsgruppene omfattet til sammen 
43 personer, og de lokale prosjektledelser 49 personer. I tillegg ble det 
under de lokale prosjektledelser etablert arbeidsgrupper til å se på særlige 
forhold, slik at en alt i alt kan anta at nesten 500 personer var direkte 
involvert i Prosjekt Samarbeid. 

Den prosessen som førte frem til den sentrale styringsgruppens kon- 
klusjoner, skal ikke tas opp i denne forbindelse. I hovedkonklusjonene 
het det at grunnlaget for en revisjon av fylkets helse- og sosialplan skulle 
være at fylket ble delt inn i fem helse- og sosialdistrikter tilsvarende 
lokalsykehusområdene, at institusjonsstrukturen skulle utvikles slik at 
det i størst mulig grad skulle gis et likt tilbud i alle distrikter, og at fyl- 
keskommunens egne sykehus samlet i størst mulig grad burde dekke eget 
og kommunehelsetjenestens behov for røntgen- og laboratorietjenester. 

I denne forbindelse er det styringsgruppens forslag om dimensjo- 
nering av de somatiske sykehus, spørsmålet om sentralisering av føde- 
virksomheten og desentralisering av psykiatrien som er viktigst. Når 
det gjaldt fødevirksomheten, foreslo styringsgruppen at fødeseksjonene 
ved Halden, Moss og Indre Østfold ble nedlagt fra 1.10.1985, og gyn./ 
fødeavdelingen ved Sarpsborg sykehus ble nedlagt senest 1.10.1986 (ett 
av medlemmene, Sigrun Degnes, ønsket å opprettholde fødeseksjonen 

ved Indre Østfold sykehus). Det ble videre foreslått opprettet «adferds- 
faglige enheter» i alle helse- og sosialdistrikter i takt med nedbyggingen 
av de sentraliserte tilbudene. De adferdsfaglige enhetene skulle ta hånd 
om problemer innen voksen-, barne- og ungdomspsykiatri, sosialmedi- 
sin, rusmiddelomsorg, HV PU og barnevern. Det ble dessuten slått fast at 
hvert av lokalsykehusene skulle gi tilbud i form av øre-nese-hals-, pedia- 
tri- og intensivavdelinger. 

Når det gjaldt de styrings- og organiseringsproblemer Prosjekt Samar- 
beid hadde tatt opp, ble det anbefalt å arbeide videre med disse, og det ble 
ikke gitt konkrete anbefalinger. Dette gjaldt forholdet mellom Sarpsborg/ 
SØF, intern organisasjonsmodell for de enkelte sykehus og hele styrings- 
strukturen for helsetjenesten i Østfold. 

Sykehussjefen vurderte at de økonomiske konsekvensene av en opp- 
følging av innstillingen fra den sentrale styringsgruppen ville gi inns- 
paringer på det årlige driftsbudsjettet på 17,9 mill. kroner, samtidig som 
forslagene til investeringer og utstyr samlet ville beløpe seg til ca. 45 mill. 
kroner. Til tross for til dels sterke innvendinger mot de enkelte forslag til 
tiltak fra ulike høringsinstanser gikk sykehussjefen inn for styringsgrup- 
pens forslag. 

Styringsgruppens forslag var til en viss grad en «pakkeløsning», 
som innebar at føde-/gyn. virksomheten ble erstattet av de adferdsfag- 
lige enhetene ved lokalsykehusene. Om dette skrev sykehussjefen i sin 
innstilling: 


«De tiltak som får den mest inngripende innvirkning på det bestående driftsmøn- 
ster, og som er mest omdiskutert, er innbyrdes avhengig av hverandre. Man kan 
for eksempel vanskelig få gjennomført et desentralisert system av adferdsfaglige 
tjenester i lokalsykehusene uten en sentralisering ved Sentralsykehuset av fødetje- 


nester.» (Sykehussjefens tilråding, 2.5.85) 


Sykehussjefen fremhevet at det i en årrekke hadde vært gjort forsøk på å 
komme frem til en mer hensiktsmessig sykehusstruktur i fylket. «Radi- 
kale forslag er blitt avvist.» Resultatet av Prosjekt Samarbeid ville bevare 
den eksisterende hovedstruktur samtidig som det ble lagt opp til en hel- 
setjeneste som var bedre i samsvar med tidens krav, ble det hevdet. I den 
avsluttende kommentar het det: 

«En forkastelse av hovedkonklusjonen i Prosjekt Samarbeid’ uten at det samtidig 
blir anvist alternative løsninger, vil uvilkårlig føre den helsepolitiske debatt ut på 


en ny ørkenvandring.» 


Helse- og sosialutvalget behandlet Prosjekt Samarbeid i møte 5.6.1985 og 
vedtok hovedtrekkene i innstillingen fra styringsgruppen/sykehussjefen. 
Fylkestinget sluttet seg til helse- og sosialutvalgets vedtak 18.6.1985. 


7.3 Prosjekt Samarbeid - drøfting 


Prosjekt Samarbeid må anses som et enestående helsepolitisk eksperi- 
ment. Initiativet ble tatt lokalt av sentrale helsepolitikere, og bakgrunnen 
var først og fremst frustrasjonen over mangelen på strukturelle endringer 
og innsparinger i Strukturutvalgets arbeid, kombinert med den stadig 
mer krisepregede fylkeskommunale økonomi. Mandatet var nå knyttet 
til målet om å redusere driftsutgiftene for å bringe budsjettet nærmere 
balanse, og de tiltak som skulle drøftes, var konkretisert i detalj, slik at 
deltakerne i prosjektet ikke kunne «løpe fra» innsparings- og omstruk- 
tureringsdrøftinger. Målet for prosjektet var likevel gjenstand for ulike 
tolkninger. På den ene siden skulle en gjennomføre innsparingstiltak i en 
størrelse av ca. 40 mill. kroner. Fra en slik synsvinkel må prosjektet sies 
å være mislykket. Sykehussjefens vurderinger var at resultatene under de 
gitte forhold likevel var positive, i og med at så mange representanter fra 
de berørte parter i systemet hadde gått inn i et reelt samarbeid med vilje 
til å løse felles problemer. Det er likevel den omstrukturering og konso- 
lidering av helsetilbudet i fylket prosjektet la opp til som er mest interes- 
sant i denne sammenheng. 

Gjennom Prosjekt Samarbeid - og fylkestingets behandling av for- 
slagene fra prosjektet - ble den eksisterende sykehusstruktur konso- 
lidert, innenfor rammen av fem helse- og sosialdistrikter. På mange 
måter var både organisering og innhold i prosjektet en bekreftelse av 
den eksisterende regionale balanse. Rammene for prosjektet var dessu- 
ten stramme; driftsreduksjoner og omlegginger måtte skje uten at noen 
ble oppsagt. Derved ble både regionale og arbeidsplasshensyn ivaretatt. 
Den mest åpenbare endring prosjektet medførte, var nedleggelsen av 

fødeavdelingene og opprettelsen av adferdsfaglige enheter ved lokalsyke- 
husene. Nedleggelsen av fødeavdelingene var resultatet av en meget lang 
og komplisert prosess. Når det gjaldt desentraliseringen av psykiatrien 
(som det viktigste element i de adferdsfaglige enheter), var dette proble- 
matisk idet denne forutsatte en nedbygging av sentralinstitusjonene. Fra 
faglig hold ble det påpekt at forslaget innebar en reduksjon av det sen- 
traliserte tilbudet før de adferdsfaglige enheter var etablert og kommet 
i drift, og at disse enhetene heller ikke kunne erstatte det eksisterenede 
tilbud til «tyngre» pasienter i fylket. Fagutvalget for psykiatri beklaget at 
Prosjekt Samarbeid «som i utgangspunktet skulle rasjonalisere den soma- 
tiske sykehussektor i fylket», ikke hadde klart dette, men i stedet foreslått 
store nyinvesteringer innen somatikken. Derimot var det ikke funnet 
plass for utbygging av HVPU, ungdomspsykiatri eller avdeling for særlig 
farlige/vanskelige sinnslidende ved ØPS (Ramsdal, 1996). I konklusjonen 
fra faggruppen for psykiatris høringsuttalelse til den sentrale styrings- 
gruppens innstilling det det at: 


«Resultatet av Prosjekt Samarbeid så langt er at det igjen er den delen av Østfolds 
befolkning som har psykiske lidelser som skal rammes av nedskjæringer og man- 


glende tilbud.» 


Et viktig (og i den helsepolitiske debatten ofte ignorert) poeng er også at 
lokalsykehusenes servicetilbud innen øre-nese-hals-, pediatri- og inten- 
sivtilbud ble presisert. 

Sett utenfra ga prosjektet først og fremst to effekter: 

Strukturen i helsesektoren i fylket ble konsolidert innenfor eksisterende 
rammer, men det ble foretatt et «bytte» mellom fødevirksomheten og de 
adferdsfaglige enheter, som på lengre sikt innebar at lokalsykehusenes 
særtrekk ikke var utelukkende knyttet til somatiske sengeplasser. Lokal- 
sykehusene gikk derved på mange måter styrket ut av prosjektet, i og med 
at de fikk flere faglige ben å stå på. Slik sett ble det lagt grunnlag for 
en organisering av helsetilbudet innenfor distriktsrammen som var mer 
fleksibel enn tidligere. Som vi skal se, var dette en viktig forutsetning for 
de forslagene til ny overordnet styringsstruktur som ble lansert senere, 
slik dette er beskrevet i neste kapittel. For det andre ble helsepersonellet 

på alle plan mobilisert til å drøfte sektorens problemer, noe som kan ha 
hatt en læringseffekt på lengre sikt. 

Prosjekt Samarbeid tok utgangspunkt i erfaringene fra bl.a. arbeidet 
med Strukturutvalget, og representerer i styringssammenheng først og 
fremst en erkjennelse av at de endringer som skulle skje, måtte ta hensy- 
net til regional balanse og arbeidsplasser som gitte forhold. Slik sett kan 
prosjektet representere et motstykke til synoptisk samordning; det var 
her tale om å søke endringer gjennom bred deltakelse faglig og regionalt. 
Det er interessant å konstatere at dette skjedde bl.a. ved at de politiske 
organer i fylkeskommunen utvidet deltakelsen i prosjektet i forhold til 
den opprinnelig fremlagte skisse for organiseringen av prosjektet. 

Innholdet i endringene som ble fremlagt, bar preg av dette; det var 
sonderinger, bytter og marginale tilpasninger som preget arbeidet i pro- 
sjektet. Gjennom denne prosessen lyktes en i noen viktige endringer når 
det gjalt innholdet i lokalsykehusenes tjenestetilbud. De økonomiske 
sparetiltakene som et resultat av dette var imidlertid ikke store i forhold 
til underskuddet i driftsbudsjettet, mens de forslag til nyinvesteringer 
prosjektet fremla, representerte betydelige utgifter for fylkeskommunen. 
Paradoksalt nok ble derved resultatet av prosjektet en moderat struktur- 
endring fra somatikk til lokale psykiatritjenester (og med de forbehold 
som er nevnt fra faggruppen for psykiatris side), mens prosjektet ble et 
instrument for krav om utgiftsøkninger i stedet for sparetiltak. Kuran 
(H) uttalte senere at prosjektet hadde «20 i stil og null i innhold» (Fred- 
riksstad Blad, 29.4.87). Denne tolkningen kan være riktig når det gjelder 
målene om økonomiske sparetiltak. Men en annen tolking vil være at 
prosjektet la det mentale grunnlaget for de omfattende strukturendringer 
som skulle komme. 

Å bryte med helsepolitiske spill - 
konsernet som radikal rasjonalisme 


8.1 Bakgrunn og problemstilling 


I forbindelse med behandlingen av helse- og sosialplanen for 1988-91 for 
Østfold ble det i 1987 vedtatt innføring av «konsernorganisering» i den 
fylkeskommunale helse- og sosialsektor. Utgangspunktet for dette vedta- 
ket var et arbeid utført av et svensk konsulentfirma - AB SPRI-consult — 
som et ledd i et forslag til etablering av nytt overordnet styringssystem 
for sektoren. Gjennom en uvanlig rask beslutningsprosess ble de viktig- 
ste forutsetninger for innføring av den nye styringsmodellen tilrettelagt. 
Som vi skal se, innebar denne prosessen til dels grunnleggende endringeri 
helse- og sosialsektorens styringsfilosofi og organisasjonssform. 

Den organisasjonsmodellen som i Østfold fikk betegnelsen «kon- 
sernorganisasjon», foregrep på flere måter utviklingstendenser i helse- 
og sosialsektoren andre steder i landet. Også i andre deler av offentlig 
forvaltning var det blitt foreslått å benytte konsernorganisasjon som et 
element i moderniseringen og effektiviseringen av styringssystemene. 
Fra samfunnsvitenskapelig hold ble det først ofte hevdet at innføringen 
av denne organisasjonsformen representerte et motefenomen, der en i 
løpet av 1980-årene så en tendens til ukritisk å importere organisasjons- 
løsninger fra privat sektor (Olsen & Lægreid, 1993; Ramsdal & Skorstad, 
2004). Samtidig var innføring av denne organisasjonsformen så ny at 
en ennå ikke hadde foretatt empiriske analyser av hvordan modellen 
fungerte i offentlig sektor. Men med utgangspunkt i generelle organi- 
sasjonsteoretiske resonnementer om begrensningene ved innføring av 
slike «rasjonalistiske» modeller, og i analyser av problemer og muligheter 
ved innføring av konsernorganisasjon i private bedrifter, forutsatte en at 

vanskelighetene med iverksetting av konsernorganisasjon i offentlig sek- 
tor ville være store (se f.eks. Gammelsæther & Strand, 1989). 

I et organisasjonsteoretisk perspektiv innebærer innføring av nye 
organisasjonsmodeller et fokus på «design». I dette ligger en tro på at det 
er mulig å endre organisasjonsadferd gjennom endringer i de struktu- 
relle rammebetingelsene adferd spilles innenfor. Reorganisering oppfat- 
tes med andre ord som et virkemiddel for å skape en mer «effektiv» og 
«moderne» forvaltning (Egeberg, 1984). Da konsernmodellen ble vedtatt, 
ble det stilt spørsmål ved om det faktisk kunne være slik? Vil det være 
mulig å benytte nye organisasjonsmodeller som et instrument for å oppnå 
politiske mål? Og under hvilke betingelser vil dette i så fall være tilfellet? 

Jeg skal i dette kapittelet ta for meg tre forhold som har sammenheng 
med innføringen av konsernorganisasjon i Østfolds helse- og sosialsektor. 
For det første skal jeg forklare hvorfor denne organisasjonsformen ble ansett 
som en «løsning» på styringsproblemene i sektoren. Dette skal gjøres ved å 
relatere forslaget om ny organisasjonsmodell til de styringsproblemer som 
preget sektoren da forslaget ble lansert. For det andre skal jeg vise hvilke 
implikasjoner innføringen av denne modellen hadde for styringen av den 
fylkeskommunale helse- og sosialsektor. For det tredje skal jeg drøfte i hvil- 
ken grad denne modellen ble en realistisk strategi for å realisere de politiske 
mål som er utgangspunktet for valg av konsernorganisasjonen. Et hoved- 
anliggende er å vise hvordan de dominerende beslutningsmåter i fylkets 
politisk-administrative system sto i sterk kontrast til de forutsetningene 
konsernmodellen bygget på. Dette må ses i sammenheng med det mer all- 
menne spørsmålet om mulighetene for at en slik organisasjonsform kunne 
bidra til å redusere styringsproblemene i offentlig sektor i det store og hele. 


8.2 Den gamle og nye organisasjonsmodellen 


Den organisasjonsstrukturen som var gjeldende i 1986 da forslaget til ny 
modell ble lansert, var et uttrykk for en historisk prosess der de enkelte 
elementer var bygget inn i etablerte strukturer uten at det var foretatt 
noen helhetlig analyse av styringssystemet. Som vist i de foregående 
kapitler var kontrasten mellom de moderate strategier tilpasset kon- 
fliktene i den helsepolitiske debatten og de økonomiske utfordringene 

fylkeskommunen sto overfor, markant. Konsernmodellen ble, da den ble 
vedtatt, oppfattet å være en måte å overkomme denne konstrasten gjen- 
nom organisatorisk design. 

Da konsernmodellen ble vedtatt var den formelle organiseringen av 
fylkeskommunen helse- og sosialsektor slik: overordnet politisk nivå, 
sektornivå (helse- og sosialutvalg), distrikts- eller delsektornivå (syke- 
husdirektører) og lokalt nivå (ulike helsefaglige ledere). I tillegg var det 
på sentralt nivå i fylkeskommunene andre politiske og administrative 
organ. Administrasjons- og byggeutvalget hadde f.eks. en direkte kopling 
til helse- og sosialutvalgets virksomhet. Administrasjonsutvalgets rolle 
som stabsorgan til fylkesutvalget fikk i praksis en operativ innretning 
med økonomiske konsekvenser som ikke ble vurdert i sammenheng med 
sektorens budsjett. Det var også ni fagutvalg og rådgivende utvalg som 
hadde overgripende oppgaver på sine fagfelt for hele fylkeskommunen. 
På lokalnivå var det til sammen over 60 styrer innenfor ulike fagområ- 
der i spesialisttjenestene. Overføringen av sykehjemmene til kommunene 
reduserte riktignok dette tallet til ca. 30 (SPRI-consult, 1987b). 

Den organisasjonsmodellen som er skissert ovenfor, var karakteri- 
sert ved en «dobbeltstruktur»: På den ene siden var det dominerende 
inndelingsprinsippet fagsektor, med en linjeorganisasjon fra sektornivå 
(sykehussjefens kontor) til delsektor- og lokalt nivå. På en annen side en 
distriktsinndeling, der sykehusstyrer for hvert av sykehusene var sentrale, 
oftest rekruttert av lokalpolitiere og tillitsvalgte fra lokalsykehusområdet. 
En implikasjon var at administrative ledere noen ganger fikk to herrer: 
Sykehusdirektørene var for eksempel ifølge sine instrukser «underord- 
net» sykehussjefen og «underlagt» det lokale sykehusstyret. Det lokale 
sykehusstyret besto av et flertall politikere fra helsedistriktet, utnevnt av 
fylkestinget. Direktørene ved lokalsykehusene kom dermed i en klemme 
mellom de overordnede fylkeskommunale beslutninger og sykehusstyre- 
nes tendens til å opptre som regional- og institusjonsforsvarere. 

Det svenske konsulentfirmaet SPRI-consult fikk i 1986 oppdrag med å 
utarbeide forslag til intern organissjonsmodell for Moss sykehus. I forlen- 
gelsen av dette fikk firmaet så oppdraget med å utarbede en styringsmo- 
dell for helse helse- og sosialsektoren i fylkeskommunen. SPRI-consult 
utarbeidet to alternativ til ny organisasjonsmodell. I det ene alternativet 

ble de lokale sykehusstyrer beholdt, i det andre ble de tatt bort. SPRI-con- 
sult anbefalte det siste, og denne anbefalingen ble fulgt. I korthet gikk 
forslaget ut på følgende: 

Sektorinndelingen innenfor helse- og sosialsektoren skulle oppheves, 
og det skulle etableres fem helse- og sosialdistrikter, basert på lokalsyke- 
husenes opptaksområder, disse representerte de viktigste «divisjonene» i 
konsernmodellen. Samtlige politiske institusjonsstyrer (inkludert syke- 
husstyrene) ble foreslått nedlagt, og de fem helse- og sosialdistriktene 
skulle gis en administrativ ledelse. Det skulle innføres mål- og ram- 
mestyring i sektoren gjennom utvikling av et system der planlegging, 
budsjettering og resultatvurdering ble de viktigste lederoppgaver. Som 
nevnt var distrikt det overordnede divisjonaliseringsprinsipp. Dette var 
basert på organiseringen av andrelinjetjenesten innenfor de tidligere 
fagsektorene. Dette skapte imidlertid problemer for Sentralsykehuset i 
Fredrikstad, som også hadde lokalsykehusfunksjon. Sykehuset ble derfor 
foreslått utskilt som en egen divisjon med både overgripende (tredjelinje) 
og lokalsykehusfunksjoner (andrelinje). For tredjelinjepsykiatrien ble det 
foreslått en samordning mellom psykiatrisk avdeling ved Sentralsyke- 
huset og Østfold Psykiatriske Sykehus (ØPS). Dette innebar at den over- 
ordnede strukturen for tredjelinjepsykiatrien var uavklart da modellen 
ble vedtatt, ettersom dette ble utsatt på grunn av den «historiske» kon- 
flikten mellom de to delene av psykiatrien (Ramsdal, 1996). 

Figur 1. Konsernmodellen - Overordnet styringsmodell for helse- og sosialsektoren i Østfold 
1987. 

8.3 Teoretiske perspektiver på 
konsern-organisasjon 


Hva innebar så etablering av en «konsern-organisasjon»? Den modellen 
som er presentert i figur 1, knytter an til en bestemt organisasjonsform, 
som i organisasjonsteorien vanligvis betegnes som den «divisjonaliserte 
form» (Mintzberg, 1983). Dette begrepet dekker imidlertid en rekke ulike 
modeller og organisasjonsløsninger. Som Gammelsæther og Strand 
(1989) pekte på, kan derfor konsernbegrepet fortone seg som temmelig 
uklart. Likevel må en, for å kunne drøfte de teoretiske implikasjonene 
av modellen, ha et mer presist utgangspunkt. Gammelsæther og Strand 
hevder at divisjonalisering kan ses på som en prosess der startpunktet er 
etablering av en divisjon, til et teoretisk sluttpunkt, med en fullstendig 
divisjonalisert struktur. I det siste ligger at divisjonene er selvforsynt, dvs. 
at alle stabsaktiviteter, servicefunksjoner og tjenesteyting eller produk- 
sjon er etablert i den enkelte divisjon. Den modellen som Østfold fylkes- 
kommune valgte, var derfor å oppfatte som nær opp til en idealmodell, 
dvs. som et sluttprodukt av divisjonaliseringsprosessen. En kan derved 
anlegge to ulike perspektiv i en analyse av den nye styringsmodellen: En 
kan vurdere idealmodellen i forhold til de oppgaver helse- og sosialsek- 
toren er satt til å løse, eller en kan se på selve iverksettingsprosessen, der 
intensjonene med modellen nedfeller seg i beslutninger og forventninger 
om endret organisasjonsadferd. Her skal jeg konsentrere meg om det før- 
ste perspektivet og komme tilbake til det neste i neste kapittel. 

Det særegne ved konsern- (eller «divisjons»-modellen) er at det ikke 
er en enhetlig modell, men en modell som legger en «super-struktur» 
over etablerte organisasjonsformer (Mintzberg, 1983). Ifølge Mintzberg er 
hovedprinsippet i konsernorganisasjonen at en minimaliserer den gjen- 
sidige avhengigheten mellom divisjonene, slik at hver enkelt av dem fun- 
gerer som en delvis autonom enhet. Hver enhet må i minst mulig grad 
behøve å samordne sine daglige aktiviteter med de øvrige divisjoner, og 
kommunikasjon formidles i størst mulig grad direkte til hovedkvarte- 
ret. Modellen innebærer at den enkelte divisjon får myndighet til å ta 
beslutninger innenfor et område definert og avgrenset av hovedkvarteret. 
«Delvis autonomi» for divisjonene innebærer altså to ting: at den enkelte 

divisjon er klart adskilt, og at hver divisjon har en relativ selvstendig- 
het i forhold til hovedkvarteret. Som organiserende prinsipp innebærer 
konsernmodellen at det er lite behov for horisontal samordning mellom 
konsernets divisjoner, og at det gjennomføres en utstrakt desentralise- 
ring av oppgaver til de enkelte divisjoner fra hovedkvarteret. Den vik- 
tigste samordningsmekanismen i organisasjonen er «standardisering av 
resultater», det vil kontroll av resultater i forhold til på forhånd oppsatte 
mål for divisjonenes virksomhet. Målutvikling og fastsetting av ram- 
mer for virksomheten i de enkelte divisjonene, utvikling av standarder 
for resultatmåling og gjennomføring av resultatkontroll blir de viktigste 
oppgavene for hovedkvarteret. Gjennom hovedkvarterets fastsetting av 
mål og rammer, og gjennomføring av resultatkontroll, blir den desentra- 
lisering en taler om i konsernmodellen høyst begrenset, ofte ikke annet 
enn delegasjon fra et lite antall ledere i hovedkvarteret til et bare noe 
større antall ledere i divisjonene. 

Mintzberg hevder - stikk i strid med den dominerende retorikken 
som ofte følger innføring av denne organisasjonsformen - at mål- og 
rammestyring og standardiserte resultatkontrollsystemer innebærer 
en sterk grad av sentralisering gjennom anvendelsen av de viktigste 
styringsmekanismer. 

Den organisasjonsmodellen som her er presentert i en relativt abstrakt 
form, ble altså lagt til grunn for forslaget til ny organisasjonsmodell i den 
fylkeskommunale helse- og sosialsektor i Østfold. Som nevnt innled- 
ningsvis opplevde en på 80-tallet at konsernorganisasjon ble lansert som 
et virkemiddel for effektivisering og modernisering også andre steder i 
offentlig forvaltning. Etter min oppfatning må dette forstås på bakgrunn 
av de styringsproblemene offentlig sektor generelt, og helse- og sosialsek- 
toren spesielt, sto overfor — og for Østfolds vedkommende er dette illus- 
trert i de foregående kapitler. Hovedformålet er å skape balanse mellom 
økonomiske rammer og faglig virksomhet. 


8.4 Bakgrunnen for konsernorganisasjonen 


Forklaringene på de styringsproblemer helsesektoren sto overfor ble på 
det tidspunktet da konsernmodellen ble vedtatt i Østfold, basert på to 

ulike, men gjensidig forsterkende argumenter. For det første ble det gitt en 
forklaring på makronivå. Her ble det pekt på at styringsproblemene var 
resultat av det «spillet om helsetjenesten» som er beskrevet foran - mellom 
ulike interessegrupper og potensielle brukere av helsetjenester, yrkesgrup- 
per, private organisasjoner, kommuner, fylkeskommuner og statlige orga- 
ner. Dette spillet har hatt en iboende tendens til å drive sektoren i retning 
av nye vekstområder, uten at prioriteringer av enkelttiltak skjer etter en 
samlet plan, der økonomiske rammebetingelser og helsepolitiske mål ses 
i sammenheng (Hansen, 1979; Grund & Hjort, 2000). Grund hevder at 
utviklingen i helsesektoren ikke formes gjennom planer der filosofien bak 
planleggingen er et ønske om å treffe rasjonelle beslutninger. Prosessen 
foregår i et samspill der alle ser det som sin oppgave å fremme sine interes- 
ser. Ut fra dette blir en av helsepolitikkens største utfordringer å motstå 
kravet fra pressgruppene når disse kommer opp enkeltvis. Dette beslut- 
ningssystemet har vært betegnet som et løst koplet system, der resultatene 
blir preget av mer eller mindre tilfeldige konstellasjoner av deltakere og 
problemer til enhver tid (Olsen, Cohen & March, 1972). Og det er nett- 
opp dette systemet som la et teppe av konflikt og beslutningsvegring over 
mange av de prosessene som er beskrevet i de tre foregående kapitlene. 
For det andre gis det forklaringer på mikronivå. Det blir påpekt at det 
overordnede prinsipp for helseinstitusjonenes organisering er profesjonell 
autonomi, der særlig legenes mandat til å treffe faglige beslutninger om 
behandlingen av den enkelte pasient aggregeres til uhåndterlige vekst- 
prosesser frikoplet politiske prioriteringer og økonomiske rammer. På 
det enkelte sykehus er medisinsk autoritet plassert på det operative nivå, 
der legene møter pasientene. Men økonomisk-administrativt ansvar er på 
sin side tillagt de øverste styringsorganer, i den modellen som eksisterte i 
Østfold da konsernmodellen ble foreslått, institusjonsstyre og direktør. 
Fra legenes synspunkt kan sykehuset først og fremst fremstå som et «hjel- 
pesystem» for medisinsk-profesjonell yrkesutøvelse, mens det økonomisk- 
administrative systemet ser styringsproblemene som en utfordring om å 
bringe legene og annet helsepersonell inn i det totale sykehussystemet. 
Ifølge de analysene av sykehus som ble foretatt på den tiden konsern- 
modellen ble vedtatt, hadde legenes klassiske autoritet blitt supplert gjen- 
nom multiprofesjonalisering og forsterket administrativ styring. Men 

derved har det moderne sykehus blitt preget av at de viktigste aktørene 
i sykehuset ofte mangler gjensidig legitimitet (Berg, 1987). Derved gene- 
reres konflikter i mange daglige beslutningssituasjoner i den enkelte 
institusjon. Resultatet ble organisatoriske hybrider og kompromisser om 
ressursfordeling, som i sin tur førte til dyre og uhensiktsmessige løsninger 
i driften, het det. I en tid med sterkere krav til økonomistyring, og med 
helsepolitiske mål om «mer helse for hver krone», nedfelte ønsket om å 
endre rammebetingelsene for de foran beskrevne prosesser seg i krav om 
reorganisering av beslutningssystemene — bade på makro- og mikroplan. 

Som vist i kapitlene foran manifesterte de styringsproblemene som er 
beskrevet i generelle vendinger, seg i en tiltakende beslutningskrise og et 
akkumulerende underskudd i Østfold fylkeskommune. Og som vist ble 
det tatt en rekke initiativ fra de politiske myndigheter i fylket med sikte 
på å forbedre økonomistyring, også ved å skape strukturendringer i sek- 
toren. Et hovedelement i reformstrategien var å kombinere budsjettinn- 
sparinger med overføringer av ressurser fra somatisk til andre deler av 
helse- og sosialsektoren. De forsøk på sparing og omstrukturering som 
ble igangsatt i disse årene, må imidlertid i hovedsak sies å være mislyk- 
kede, for så vidt som det fylkeskommunale budsjettunderskuddet økte 
jevnt og sikkert, samtidig som omprioritering av helse- og sosialtjeneste- 
tilbudet viste seg svært vanskelig. En viktig grunn til dette var den rela- 
tivt svake posisjonen fylkeskommunens øverste politisk-administrative 
system hadde i befolkningen generelt, og blant de ansatte i sektoren spe- 
sielt. Kombinasjonen av sterk lokalpolitisk mobilisering for bevaring av 
lokalsykehusene og somatiske helsetjenester der, og de ansattes forsvar 
for faglige posisjoner og arbeidsplasser, brøt effektivt ned alle forsøk på å 
gjennomføre omfattende reformer. 

I siste halvdel av 80-årene endret imidlertid arbeidet med omstruktu- 
reringer og sparing karakter. Ønskene om å styrke helhetlig planlegging 
gjennom større grad av toppstyring ble klarere formulert. Konkret kom 
dette til uttrykk på to gjensidig avhengige områder: 

For det første ble det, i Helse- og sosialplanen for 1988-91 lansert en teo- 
retisk modell for fordelingen av helse- og sosialtjenester i fylket, basert på 
forekomst av ulike sykdomstilfeller, pris og vanskelighetsgrad i behand- 
lingen av de ulike sykdommer eller sosiale problem. Denne modellen var 

inspirert av de forslag til nivåstrukturering av helsetjenestene som var 
lansert allerde i St.meld. 9 (1974-75) om et regionalisert helsevesen. For 
det andre ble det lansert et system for innføring av målstyring i staten, 
som fremsto som en modell også for styring av de fylkeskommunale 
tjenestene. 

Og innenfor denne forvaltningspolitiske rammen ble forslaget om 
konsernorganisasjon, tuftet på SPRI-consults erfaringer med denne fra 
svensk helsesektor, vedtatt. Til sammen skaper dette inntrykk av at en 
— vel å merke parallelt med den dominerende inkrementalistiske beslut- 
ningsmåte — ønsket å benytte reformstrategier preget av synoptisk plan- 
legging og radikal rasjonalisme i overgangen mellom 80- og 90-årene. 
Forslaget om konsernorganisasjon, sammen med de to øvrige tiltak (som 
ble gjort før vedtaket om konsernorganiseringen) som er nevnt foran, 
avfødte en styringspolitisk optimisme som sto i klar kontrast til oppfat- 
ningen om at helse- og sosialsektoren i Østfold var preget av en nærmest 
permanent beslutningskrise de siste 10-15 årene. Behandlingen av kon- 
sernforslaget i de fylkeskommunale organer var svært rask, og analysen 
av fylkespolitikernes kunnskapsgrunnlag om modellen viste at den var 
relativt beskjeden. Troen på konsulentfirmaets evne til å løse den gordiske 
knute i helsesektoren var imidlertid stor (Ramsdal & Quotrup, 1992). 

Det sentrale spørsmål er da: Hvorfor lanseres nettopp disse strategi- 
ene? Hvorfor anses de som løsninger på styringskrisen? Hvilke konkrete 
organisatoriske elementer i konsernmodellen var det som skapte grunn- 
lag for denne styringsoptimismen? 

Den rapporten SPRI-consult utarbeidet i 1986, konkluderte med at 
fylkeskommunens helse- og sosialsektor var preget av «manglende poli- 
tisk styring, kompliserte beslutningsprosesser, interessekonflikter mellom 
deler og helhet, manglende samordning og kontroll med de økonomiske 
ressursene» (SPRI-consult, 1987b, s. 3). Analysen deres viste til at forsø- 
kene på helhetsstyring som de fylkeskommunale planleggere hadde lan- 
sert, ikke hadde klart å «beskytte» disse planene mot de politiske spill 
som er beskrevet foran. Forslaget til ny organisasjonsmodell ville ifølge 
konsulentfirmaet innebære en politisk sentralisering, klart administra- 
tivt ansvar, distriktsvis administrativ ledelse og samordning, og klar rol- 
lefordeling mellom politiske og administrative instanser. Det het videre 

at modellen ville skape «integrasjon og konkurranse», idet den ville gi 
bedre forutsetninger for lokal integrasjon av ulike deler av helse- og sosi- 
altjenesten i distriktene, og bedre grunnlag for samarbeid mellom den 
kommunale og fylkeskommunale helse- og sosialtjeneste. Fordelene med 
organisasjonsformen var altså hevdet å være at den kunne eliminere de 
svakheter det gamle styringssystemet representerte, særlig mulighetene 
for lokalpolitisk mobilisering og for å spille ulike politisk-administrative 
og faglige særinteresser ut mot hverandre. De viktigste implikasjoner av 
det nye styringssystemet ble oppsummert slik: «Mindre politisk engasje- 
ment lokalt, og derigjennom styrking av helhetstenkningen i helse- og sosi- 
alsektoren i fylket. Endret maktfordeling, idet administrative organer ville 
få større innflytelse, særlig lokalt» (SPRI-consult, 19875, s. 36). 

Det nevnes som en fare med den nye organisasjonsmodellen at min- 
dre virksomheter, som HVPU, psykiatri, barnevern og rusomsorg, kunne 
komme i en mer utsatt konkurransesituasjon om ressursene i det enkelte 
distrikt enn tidligere, for så vidt som en hadde erfart at de lokale myndig- 
heter hadde hatt en tendens til å prioritere akuttberedskapen ved lokal- 
sykehusene ved tidligere anledninger. 

Begrunnelsene for innføring av den nye modellen var derved knyttet til 
overgangen fra en organisasjonsstruktur preget av den særegne hybriden 
mellom byråkratisk, profesjonell og demokratisk autoritet helsesektoren 
hadde vært preget av, til en modell der andre verdier og hensyn var bygget 
inn. Konsernmodellen er en idealtypisk modell, og det er denne idealty- 
pen som i praksis presenteres som den fremtidige organisasjonsstruktu- 
ren for Østfold fylkeskommunes helse- og sosialsektor. Ut fra erfaringer 
med denne organisasjonsformen i private bedrifter mente SPRI-consult 
at bestemte forutsetninger måtte være til stede for at en skulle kunne opp- 
rettholde styringsprinsippene i konsernmodellen over tid. Disse forut- 
setningene var direkte koplet til den teoretiske modellen, slik denne var 
presentert av Mintzberg - stikkordsmessig oppsummert slik: 

Det måtte sikres: 


e en klar arbeidsdeling mellom hovedkvarter og divisjoner 
e at kommunikasjonen mellom hovedkvarter og divisjoner er mest 
mulig formell 

e at hovedkvarteret avviser detaljsaker 

e at hovedkvarteret konsentrerer seg om strategiske oppgaver og 
resultatkontroll 

e at hovedkvarteret etablerer økonomisk-administrative og faglige 
støttesystemer, f.eks. databaser og rapporteringssystemer der infor- 
masjon fra divisjonene kan bearbeides. 


Hovedpoenget i dette styringssystemet er altså at faglige og økonomiske 
hensyn integreres på alle beslutningsnivåer i organisasjonen, bl.a. mani- 
festert ved prinsippet om straff og belønning i relasjon til (manglende) 
måloppnåelse. Først og fremst innebærer dette at faglige mål må gjøres 
eksplisitte — og ikke overlates til de enkelte profesjonsutøveres «skjulte» 
disposisjoner. Når denne prosessen kan beskrives som en byråkratise- 
ring, har det altså sammenheng med at den profesjonelle autonomi 
reduseres på bekostning av økt økonomisk-administrativt ansvar. Med 
utgangspunkt i Mintzberg kan dette illustreres slik: 


Org. prinsipp Prof. byråkrati Konsernorg. 

Samordning Faglige ferdigheter Mål- og rammestyring 

Makt /styring Operativt nivå Divisjonsledelse 

Design-parametre Horisontal spesialisering, Sentralisering byråkratisering 
begrenset vertikal byråkratisering 


Tabell 1. Forholdet mellom den gamle og nye organisasjonsstrukturen. 


Når den etablerte og vedtatte organisering settes i relieff på ovenstående 
måte, ser en klart hvorfor konsernorganisasjon velges som et fremtidig 
organisasjonsprinsipp ut fra de kljennetegn de helsepolitiske spill inne- 
bærer. Pa organisasjonsnivå - dvs. på sykehusniva - reduseres preget 
av profesjonell autonomi, adskilt fra økonomisk-administrativt ansvar. 
Samtidig er muligheter for å mobilisere lokale sykehusstyrer eliminert. 
På samfunnsniva — dvs. for helse- og sosialsektoren — reduseres preget 
av et løst koplet system med store muligheter til å mobilisere faglige eller 
geografiske særinteresser. En kan trygt si at det er de hensyn som er frem- 
hevet her, som var de viktigste mål for reorganiseringen som ble vedtatt 
i Østfold i 1987. 

8.5 Implikasjoner av vedtaket om 
konsernorganisasjon i Østfold 


I det følgende skal forutsetningene for, og implikasjonene av, innføring av 
de styringsprinsipper det her er tale om, drøftes mer inngående. Etter min 
oppfatning er det to elementer i modellen som var vesentlige for dets sty- 
ringspotensial. Det gjaldt for det første valg av divisjonaliseringsprinsipp 
og organisering av divisjonene, og for det andre valg av ledelsesstruktur 
og forventninger til lederadferd. Disse to elementene henger naturlig nok 


sammen i den praktiske utformingen av modellen. 


Valg av divisjonaliseringsprinsipp og organisering 
av divisjonene 

Et hovedelement i konsernorganiseringen i Østfold var etableringen av 
fem helse- og sosialdistrikter. Divisjonaliseringsprinsippet i den nye kon- 
sernorganisasjonen var dermed geografi/region. Regionaliseringsprin- 
sippet kommer klarest til uttrykk gjennom den før omtalte avvikling av 
den vertikale sektororganisering av HVPU, barnevern, rusmiddelomsorg 
og psykiatri. Dette innebar f.eks. at direktøren for HVPU i fylket mis- 
tet sine funksjoner. Innenfor konsernmodellens tankeskjema innebærer 
regional divisjonalisering at en skal utvikle mål og sette rammer for virk- 
somheten i hvert distrikt. 

Ut fra de overordnede mål som er formulert i helse- og sosialpla- 
nen, skulle en skape et mest mulig likt helsetilbud i alle deler av fylket. 
Som et teoretisk utgangspunkt innebærer dette at en benytter «blåkopi» 
i fordelingen av tjenestetilbudet og at en lar helse- og sosialdistriktene 
utføre samme type tjenester for hver sin befolkning. Divisjonen i Fred- 
rikstad-distriktet var som antydet foran unntaket til dette, i og med at 
denne hadde de fylkesdekkende tjenestene (tredjelinjen) i tillegg. 

Valget av grografi som divisjonaliseringsprinsipp var knyttet til en 
politisk forutsetning om at alle lokalsykehusomradene skulle bevares, 
og innebar først og fremst at man på politisk hold hadde innsett at den 
sterke lokalpolitiske mobiliseringen til forsvar for lokalsykehusene måtte 
tas hensyn til dersom modellen skulle bli vedtatt. Modellen la samtidig 

opp til en bedre samordning av de fylkeskommunale og kommunale 
helse- og sosialtjenester, uten at innholdet i dette samarbeidet ble nær- 
mere konkretisert - en implisitt forutsetning var at gjennom distrikts- 
organiseringen ville beslutninger lokalt kunne tilpasses bedre mellom de 
to nivåene. I tillegg til dette var det et vesentlig poeng at modellen la opp 
til en oppløsning av det somatiske sykehuset som et slags lokalt tempel 
for de fylkeskommunale helsetjenester i distriktet. Gjennom utbyggingen 
av andre «adferdsfaglige» tjenester - barnevern, rusomsorg, psykiatri og 
HVPU - kunne en opprettholde fylkeskommunens innsats i volum (bade 
antall ansatte og økonomisk innsats) samtidig som omstrukturering fra 
somatikk til andre helse- og sosialtjenester potensielt ville bli enklere. 
Slik sett kunne valget av region som divisjonaliseringsprinsipp være en 
knipetangsmanøver der en pakket den ønskede omstruktureringen av 
helsetjenester — særlig fra somatikk til psykiatri — inn i den lokalistiske 
ideologien striden om helsetjenestene i fylket ble dominert av. 

Organiseringen av den enkelte divisjon ville være avgjørende for om 
styringssystemet modellen forutsetter, kunne fungere effektivt. Mintz- 
berg hevder at kravene om intern resultatkontroll tvinger divisjonen til å 
utvikle en styringsstruktur som «kinesiske esker». Dette innebar at dis- 
triktssorganisasjonen måtte organiseres med relativt selvstendige drifts- 
enheter, under en direktør for helse- og sosialdistriktet. 

Det knytter seg imidlertid flere problemer til det å benytte et regio- 
nalt divisjonaliseringsprinsipp innenfor helse- og sosialsektoren. For det 
første er som kjent helse- og sosialtjenester ikke bare geografisk fordelt, 
en skiller også mellom ulike nivåer i tjenesteytingen, i fylkeskommunal 
sammenheng var dette mellom andre- og tredjelinjetjenester. Fordelin- 
gen av tjenester geografisk og på nivå var et av de viktigste kjennetegn 
ved den helsepolitiske debatten i Østfold. Gjennom helse- og sosialplanen 
ble det som nevnt utviklet en modell for fordelingen av tjenestene. Prin- 
sippet innebar at sjeldne, kompliserte og dyre helseproblemer skulle løses 
på tredjelinjenivå, og at disse tjenestene skulle betjenes for hele fylket 
under ett. De mer alminnelige, mindre kompliserte og billigere tjenester 
skulle helse- og sosialdistriktet ta seg av. Samtidig ble det imidlertid også 
åpnet for at de enkelte lokalsykehus i distriktet kunne få fylkesfunksjo- 
ner i ytelse av bestemte tjenester. Modellen for fordelingen av helse- og 

sosialtjenester var imidlertid ikke operasjonalisert, og også her ble det 
åpnet for forhandlinger om lokalisering av de ulike helsetilbud. For at 
helseplanens fordelingspolitiske modell skulle bli et instrument i styrin- 
gen av helsesektoren i fylket, var det derfor nødvendig med en klargjø- 
ring av hva som var ment med «sjeldne, kompliserte og dyre» tjenester. 
Det paradoksale var at det var nettopp dette som var kjernen i den helse- 
politiske debatten i fylket. 

Prinsipielt kan en tenke seg en lokalt utformet organisasjonsstruktur 
i divisjonene uavhengig av den overordnede konsernorganiseringen. En 
kan altså organisere de ulike helse- og sosialdistrikter etter ulike prinsip- 
per, under forutsetning av at relasjonene mellom hovedkvarter og divi- 
sjonsledelse er likt organisert. Likevel vil konsernorganisering virke som 
en sterk drivkraft i retning av etablering av tilsvarende organisatoriske 
prinsipper — det som ligger i prinsippet om «kinesisk eske» — innenfor 
de ulike divisjonene. I de utredninger som var foretatt om organiserin- 
gen av helse- og sosialdistriktene, ble dette prinsippet bekreftet. Forsla- 
get innebar at de ulike virksomheter i distriktet skulle organiseres som 
selvstendige driftsenheter, med eget budsjett, med mål og rammer for sin 
virksomhet, og med ledelsen som ansvarlig for resultatene. Disse selv- 
stendige enhetene ble betegnet som basisenheter, og omfattet f.eks. en 
avdeling på sykehuset, eller HVPU i distriktet. 


Ledelsesstruktur og forventet lederadferd 


Den nye modellen forutsatte at ledelsesstrukturen ble endret, og at den 
adferd ledere utviste, er i samsvar med forutsetningene i modellen. Som 
jeg skal komme tilbake til, er utvikling av lederadferd i samsvar med 
modellens forutsetninger en nøkkel til suksess, ifølge teorien, men også 
det kanskje mest problematiske ved modellen. 

I utgangspunktet opererte modellen med en politisk og administrativ 
ledelse. De viktigste elementene i modellen ble politisk ledelse gjennom 
helse- og sosialutvalget, stabsfunksjoner ved fylkeshelsesjefens kontor, 
divisjonsledelsene (distriksdirektørene) og avdelingsledelsene. 

Organiseringen av helse- og sosialutvalget var det samme i kon- 
sernmodellen som tidligere. Det er først og fremst markeringen av 

utvalgets strategiske oppgaver som var det nye. Disse oppgavene var 
knyttet til utformingen av konsernets hovedmål, etablering av standarder 
for måling av resultater i divisjonene, resultatkontroll og iverksetting av 
straff og belønning på basis av resultatene i divisjonene. Forutsetningen 
for effektiv strategisk ledelse er klare mål, enkle men relevante resultatin- 
dikatorer, effektive resultatkontrollsystemer, og tilstrekkelig autoritet til 
iverksetting av straffe- og belønningstiltak. Det er grunn til å påpeke at 
målene med innføring av konsernorganisasjon først og fremst ble knyt- 
tet til behovet for bedre kontroll med utgiftsveksten i fylkeskommunens 
helse- og sosialsektor. Helse- og sosialutvalget var det eneste politiske 
sektororgan, og hadde derved et overordnet ansvar for fastsetting av 
helhetlige mål, økonomiske rammer og resultatkontroll. Å operere med 
politiske organ på lavere nivå ville være en måte å desintegrere politisk 
styring på, og ville være uforenlig med konsernmodellen. Konsernorga- 
nisasjon i offentlig sektor setter derfor store krav til den sentrale politiske 
styringen. Behovet for klare mål, strategisk planlegging og politisk styrke 
til å motstå krav fra faglige, lokalpolitiske eller andre «særinteresser» er 
enda større i denne styringsmodellen enn i det gamle systemet. 

De erfaringene som helse- og sosialstyret i Østfold fikk i løpet av 
særlig valgperioden 1985-88 førte til en stadig sterkere markering av 
ønsket om å ivareta de foran nevnte behov for sterkere politisk styring 
i sektoren. Konkret kom dette til uttrykk ved at helse- og sosialutval- 
get selv overtok arbeidet med utformingen av helse- og sosialplanen, 
og engasjerte utenforstående konsulenter for å reorganisere sektoren. 
Dette må oppfattes som en klar markering av ønsket om å skape større 
avstand til lokalpolitiske og faglige særinteresser. Denne utviklingen i 
helse- og sosialutvalgets styringsambisjoner og styringsmåter må sees 
på bakgrunn av de erfaringene utvalget etter hvert fikk med å engasjere 
sektorens egne ansatte til å reorganisere og spare, slik dette er vist i 
tidligere kapitler. 

De erfaringene et samlet helse- og sosialutvalg fikk i løpet av siste peri- 
ode, kunne imidlertid gå tapt, ved at nesten hele utvalget ble skiftet ut etter 
kommunevalget i 1987. Kun to av de ni representantene ble gjenoppnevnt 
i utvalget. I forhold til de åpenbare behov for erfaring og politisk styrke 
som i praksis var en forutsetning for å gjennomføre konsernmodellen, 


115 


KAPITTEL 8 


innebar dette en stor fare for at en ikke ville lykkes i å iverksette de tiltak 
som styringsmodellen forutsatte. 

For å kunne ivareta både hensynet til faglige vurderinger og økono- 
misk styring i konsernhovedkvarteret ble det foreslått å reorganisere 
fylkeshelsesjefens kontor etter en «blandingsmodell». Denne modellen 
innebar at de ansatte ved kontoret skulle arbeide hovedsakelig med pro- 
blemstillinger knyttet til faglige funksjoner, dvs. somatikk, psykiatri, 
barnevern, HVPU etc. I tillegg skulle det ansettes nytt personell med 
plan- og økonomifunksjoner. Det mest interessante med denne modellen 
var at det grunnleggende styringsproblem i sektoren, forholdet mellom 
økonomiske rammer og helsefaglige krav, ble bygget inn i hovedkvarteret 
(det vil si fylkeshelsesjefens kontor). 

Den vesentligste nyvinningen i konsernmodellen på sentralt nivå var 
etableringen av et konsernråd. Dette rådet besto av direktørene i helse- 
og sosialdistriktene («divisjonsledelsen») og fylkeshelsesjefen. I tillegg 
ble representanter for ansatte, faglige virksomheter eller andre innkalt 
for å supplere rådet i konkrete saker. I tillegg ble det etablert fagråd for 
de ulike deler av helse- og sosialtjenesten for å gi konsernledelsen råd 
i forhold til sine respektive fagområder. Heller ikke fagrådene hadde 
beslutningsmyndighet. 

Den største utfordringen for å få til effektiv konsernledelse er hvor- 
dan de overordnede oppgavene løses. Spørsmålet var her hvordan fylkets 
helse- og sosialstyre med fylkeshelsesjefens kontors hjelp kunne opprett- 
holde kontroll og samtidig overlate operativt ansvar til distriktsledelsen. 
De viktigste styringsinstrumentene ble nå mål- og rammestyring, med 
resultatkontroll og muligheter for «straff og belønning». Ifølge Mintzberg 
er tilsettingsmyndigheten over distriktslederne en nøkkel for å få til over- 
ordnet styring. Ved å systematisk rekruttere distriktsledere med en klar 
forståelse av den ideologien konsernorganiseringen bygger på, ville det 
være mulig å styre virksomheten i divisjonene etter intensjonene. Ja, det 
kan hevdes at dyktiggjøring av divisjonsledere, det vil her altså si direktø- 
rene for helse- og sosialdistriktene, var avgjørende for at modellen skulle 
fungere. Riset bak speilet var muligheten til å kunne straffe — eventuelt si 
opp - distriktslederne som ikke oppnådde de resultater hovedkvarteret 
fastsatte. I arbeidet med innføring av konsernmodeller ble dette sterkt 

fremhevet av SPRI-consult, særlig på bakgrunn av de erfaringene en 
hadde hatt med de lokale sykehusstyrer som ikke fulgte pålegg om ned- 
skjæringer i driften. 

Både med hensyn til mulighetene for rekruttering og oppsigelse av dis- 
triktslederne møtte organisasjonsprinsippet på visse problemer i møtet 
med realitetene: Det var de tidligere direktørene ved sykehusene som 
overtok distriktslederstillingene, og dermed arvet den nye organisasjo- 
nen ledere som hadde arbeidet i, og tilpasset seg, de beslutningskamper 
og den styringsstrukturen som sektoren inntil da hadde vært preget av. 
Hittil hadde kompetansen for sykehusdirektørene snarere vært basert på 
å beherske de politisk-administrative spill som med den nye styringsfor- 
men var forutsatt avviklet. Når det gjaldt mulighetene for å si opp ulydige 
eller udyktige distriktsledere, ble det etter hvert klart at en ikke hadde 
tilstrekkelige muligheter til å gjøre det innenfor rammen av oppsigelses- 
vernet som gjelder i norsk arbeidsliv. Dette ønsket en å løse ved å ansette 
direktørene på åremål. 

Et viktig poeng i det styringssystemet som ble etablert, var at kon- 
sernledelsens styring ville være indirekte og generell. Dette innebar at 
de sanksjonsmidler som hovedkvarteret hadde til disposisjon, først og 
fremst var etterkontroll av resultater. At hovedkvarterets styring vil være 
av generell karakter, innebar at detaljstyring skulle falle bort, og erstattes 
med mål- og rammestyring. Hvordan divisjonene nådde sine mål, skal 
hovedkvarteret prinsipielt ikke bry seg med. Et alternativ til indirekte 
styring er løpende, direkte overvåking. Forutsetningen for at dette skal 
skje, er at en etablerer gode informasjons- og rapporteringssystemer mel- 
lom divisjonsledelse og hovedkvarter, eller at en har uformell kontakt 
mellom hovedkvarteret og divisjonsledelsene. Som nevnt vil dette bryte 
med styringsprinsippet konsernorganisasjonen hviler på. 


8.6 Konsernorganisasjon: «Ved veis ende, 
på kanten av stupet»? 
I sin bok om ulike organisatoriske «konfigurasjoner» har Mintzberg (1983) 


en underskrift om den divisjonaliserte form, der det heter: «The divisio- 
nalised form: at the end of the road, on the edge of the cliff». Bakgrunnen 

for denne påstanden er at konsernorganisasjonen bærer i seg egenskaper 
som kan bidra til dens egen oppløsning. 

Som jeg skal vise i neste del, var det dette som skjedde med konsernmo- 
dellen i Østfold. Den fylkeskomunale helse- og sosialsektoren i Østfold 
hadde gått en lang vei gjennom økonomisk krise og politisk frustrasjon 
da en vedtok konsernmodellen i 1987. Modellen representerte en ny til- 
nærming til de styringsproblemene en opplevde i sektoren, nå basert på 
prinsipper om å bryte de helsepolitiske spill gjennom reorganisering 
av styringssystemet. I forhold til de problemene som var nedfelt i den 
etablerte styringsmodellen, hadde konsernorganisasjonen et teoretisk 
potensial for bedre styring. Likevel må det understrekes at selv om den 
vedtatte organisasjonen hadde fungert etter hensikten, ville en ikke løse 
de grunnleggende, innebygde dilemmaer og konflikter helse- og sosial- 
sektoren står overfor. Poenget er at disse konfliktene ble satt inn i nye 
organisatoriske rammer. Valg av organisasjonsstruktur og styringssys- 
tem er i bunn og grunn et maktfordelingsspørsmål - noen mister, andre 
får, økt innflytelse over beslutningene i sektoren. Noen måter å definere 
problemene på blir organisert ut av de avgjørende beslutningssituasjo- 
nene, andre blir definert inn i beslutningenes sentrum. For den profesjo- 
nelle helsearbeider er «sannhetens øyeblikk» møtet mellom den enkelte 
pasient og helsearbeideren. For den som i sitt daglige arbeid observerer 
det akkumulerte underskudd i offentlige budsjetter, blir «sannhetens 
øyeblikk» der hvor en i beslutningssituasjonene velger dyre fremfor bil- 
lige løsninger, eller der en tar mer hensyn til lokalpolitiske særinteresser 
fremfor løsninger som gagner sektoren i hele fylket. Den ene er ikke min- 
dre rasjonell enn den andre; det er tale om ulike former for rasjonalitet. 
Gjenopprettelse - eller snarere opprettholdelse - av administrativ og/ 
eller politisk detaljstyring kan bli et resultat av at de sentrale politisk-ad- 
ministrative organer i fylket føler at tapet av styringsrett blir for stort i 
den nye styringsmodellen. 

En tredje mulighet var at konsernmodellen hadde tatt for lite hensyn 
til de spesifikke krav til faglig organisering helsesektoren fordrer. To 
elementer ved modellen var sentrale i denne forbindelse: For det første 
ville enkelte av de «små» sektorene, som barnevern, rusomsorg og til 
dels psykiatri, bli så fragmentert i distriktsorganiseringen at det kunne 

avstedkomme at en mobiliserte krefter for å samle virksomhetene etter 
funksjonelle prinsipper. For det andre kan det hende at behovet for en 
samordning av somatikken - som helsepolitisk er den viktigste utfor- 
dringen i fylket — forutsatte en annen organisering enn distriktsorgani- 
sasjonen ga anledning til. 

Alt tydet derfor på at konsernmodellen bar i seg kimen til både desin- 
tegrasjon og rebyråkratisering. Det kreves sterk vilje og store kunnskaper 
til å opprette, og opprettholde, konsernorganisasjon i en så komplisert 
virksomhet som helse- og sosialt arbeid. Mintzberg (1983) hevder der- 
for at konsernorganisasjon er en «idealtype» og at en vanskelig kan 
finne belegg for at den fungerer effektivt i offentlig sektor. Dette har i 
siste instans sammenheng med de grunnleggende egenskaper rasjonelle 
organisasjonsmodeller generelt er kjennetegnet ved: at de er for gode for 
denne verden. Sannsynligheten for å lykkes med en slik reorganisering 
som ble vedtatt for Østfold fylkeskommunes helse- og sosialsektor, måtte 
derfor i det store og hele anses for små, selv om prosessen frem mot målet 
under gitte betingelser kunne bedre styringen av sektoren. Dette skal tas 
opp i neste kapittel, som nettopp dreier seg om utfordringene som iverk- 
settingen av konsernmodellen i fylket innebar. 

Iverksetting av konsernmodellen 


9.1 Innledning 


Som nevnt i forrige kapittel er det gjennom iverksettingsprosessen at 
den «teoretiske», formelle organisasjonsmodellen står foran sin avgjø- 
rende prøve. Jeg skal her gjennomgå en del av de vedtakene og tiltakene 
som på ulike måter har hatt betydning for graden av iverksetting av 
modellen, sett i forhold til de teoretisk definerte intensjonene. En slik 
gjennomgåelse innebærer at jeg — i strømmen av politiske og adminis- 
trative prosesser — har trukket ut noen som særlig relevante. De fem 
årene etter vedtaket er vårt tidsperspektiv, ettersom det i denne tiden 
ble gjennomført en rekke reorganiseringstiltak som fikk betydning for 
modellens status i styringssystemet. Disse omfattet både strukturelle 
endringer, utvikling av økonomistyringssystemer, lederopplæring og 
faglig baserte endringer i tjenestetilbudet. Ingen i sektoren var uberørt 
av disse prosessene. Tvert imot er inntrykket at det skjedde en lokal 
«reform-revolusjon» av omfattende karakter. Disse prosessene hadde 
sammenheng med det ytre presset sektoren ble utsatt for på denne 
tiden, som igjen hadde sammenheng med at nye krav om kostnadsef- 
fektivisering fra statlige myndigheter, nye kvalitetskrav i tjenestene og 
den politiske turbulensen om nedlegging av lokalsykehusene kom opp 
samtidig med full styrke. Noen av de prosessene som påvirket iverkset- 
tingen av konsernmodellen, var knyttet til etableringen av den formelle 
strukturen, først og fremst gjennom direktørenes rolle og utarbeidelsen 
av organisasjonsplaner for distriktene. På begge disse punktene viste 
det seg at det trakk ut med klargjøringen av hvordan disse forholdene 
skulle løses. Det samme gjaldt iverksettingen av målstyringssystemet 
som modellen hvilte på, særlig i forbindelse med samordningsprosesser, 

distriktsorganisering og funksjonsbaserte, faglige planer. I forhold til 
den senere utvikling av organisasjons- og styringsformer i sektoren er 
det tre prosesser knyttet til den manglende iverksetting av konsern- 
modellen som jeg vil peke på: etablering av fagråd, innføringen av 
virksomhetsplanlegging og organisering av ulike prosjekter innenfor 
tjenstefeltet. Det viktige er her at alle disse tiltakene satte den vedtatte 
distriktsorganisering under press. 


Etablering av fagråd 

Fylkeshelsesjefen tok på et tidlig tidspunkt etter SPRI-vedtaket opp 
spørsmålet om etablering av fagråd for å sikre at faglig-medisinske vur- 
deringer ble ivaretatt, og sikre at fylkeshelsesjefen kunne innhente råd 
direkte fra faglig kompetent organ uten å måtte gå den lange veien via de 
lokale distriktsadministrasjoner. I diskusjonene om hensiktsmessigheten 
av etablering av fagråd var meningene på ledermøtene sterkt delte, og 
mange var svært kritiske. Det ble uttrykt bekymring for at den nyvunne, 
formelt sett styrkede autoritet som divisjonaliseringen hadde gitt distrik- 
tene, ville bli svekket allerede før den hadde satt seg. I forlengelse av dette 
ble det gitt klart uttrykk for at etablering av fagråd ville, med mindre 
det ble gitt klare forutsetninger i mandats form, raskt utvikle seg til en 
konkurrerende autoritetsstruktur, med undergraving av den økonomisk- 
administrative ledelse i «grunnmodellen» som resultat. 

Ideen om etablering av fagråd ble fulgt opp, men det ble gitt klart 
uttrykk for at fagrådene utelukkende skulle ta stilling til spørsmål som 
fylkeshelsesjefen ba om svar på, og at disse svarene skulle bringes tilbake 
til ledelsesmøtet (konsernledelsen). Etter dette ble det etablert fagråd i 
somatikk, voksenpsykiatri, barne- og ungdomspsykiatri, rusmiddelom- 
sorg og informasjonsteknologi. 

Erfaringene med fagråd viste imidlertid at disse ikke nøyet seg med 
å være passive, reagerende organ, som svarte når de ble bedt om det (fra 
fylkeshelsesjefen). Det ble utarbeidet detaljerte mandater for virksom- 
heten, det ble avholdt faste regelmessige møter og deltakerne oppfattet 
rådene som permanente, selvstendige organer, som høringsinstanser og 
legitime initiativtakere til egne vedtak (Ramsdal & Qvortrup, 1992). 

Virksomhetsplanlegging 
I siste halvdel av den da gjeldende helseplanperioden, våren 1991, tok 
fylkesrådmannen initiativ til å arbeide med virksomhetsplanlegging 
for hele Østfold fylkeskommunes virksomhet. Fylkesrådmannens initi- 
ativ kan betraktes som en forlengelse av de tanker om målstyring som 
preget så vel offentlig som privat virksomhet siden etableringen av New 
Public Management-inspirerte styrings- og ledelsesformer. Det som fra 
vårt synspunkt er sentralt i opplegget fra fylkesrådmannen, var at det 
tok utgangspunkt i funksjoner som omfattet hele Østfold. En ønsket å 
planlegge vertikalt, f.eks. all kirurgisk virksomhet, uavhengig av hvor 
den fant sted. Dette impliserte helt grunnleggende koordineringsproble- 
mer i møtet med det horisontale, geografisk baserte styringsprinsipp som 
divisjonaliseringen i helse- og sosialsektoren representerte. Hvem skulle 
ha det endelige ansvar for faglige prioriteringer med dertil hørende øko- 
nomisk ansvar? Skulle det være en faglig sjef på toppen av det enkelte 
funksjonsområde, eller skulle det være en lokal styringsenhet i distriktet? 
For den fremtidige styring og ledelse var det nødvendig at dette ble 
avklart. Forslaget til organiseringen av virksomhetsplanarbeidet kan tol- 
kes som en sterk skepsis overfor den geografisk baserte styringsstruktur 
som SPRI-modellen innebar. Dette pekte, som vi skal komme tilbake til 
i neste kapittel, mot at grunnlaget for distriktsorganiseringen ble truet. 


Prosjektarbeid 


I løpet av 1980-årene ble det tatt flere initiativ til etablering av prosjek- 
ter som arbeidsform for endringer i helse- og sosialsektoren i fylket. 
Som vist foran i kapittel 6 var det første initiativet basert på denne 
strategien det omfattende «Prosjekt Samarbeid». Mens resultatet av 
dette prosjektet var beskjedne, fikk imidlertid prosjektarbeidsformen 
vind i seilene, og ble siden benyttet både innenfor det enkelte helse- 
og sosialdistrikt og i forhold til de store utfordringene innsparingene 
og omstruktureringene innebar. En tendens var at prosjektene ble mer 
lukket enn Prosjekt Samarbeid, med til dels få deltakere og med klare 
mandat om å nå resultater innenfor oppgitte rammer. De prosjektene 
som ble etablert, hadde enkelte fellestrekk: De var alle orientert mot 

samordningsoppgaver på tvers av distriktene, og hadde en funksjonell 
og faglig basert innretning. 

Eksempler som er særlig viktige i forhold til utfordringene med iverk- 
settingen av konsernmodellen, var Prosjekt Hasy-Sasy-SØF, som skulle 
se på samordning mellom sykehusene i Halden, Sarpsborg og Sentral- 
sykehuset. Prosjektet resulterte i sammenslåingen av Sarpsborg Sykehus 
og Sentralsykehuset — til «OSS». Også andre samarbeidsprosjekter innen 
somatikken ble initiert. Disse hadde imidlertid relativ kort varighet og 
må ses i sammenheng med rent økonomiske problemer, om enn med 
strukturelle implikasjoner. 

Det såkalte «Østfold-prosjektet» hadde som formål å omstrukturere 
rusomsorgen, og utvikle et nærmere samarbeid mellom fylkeskommunene 
og kommunene om dette feltet. Dette prosjektet var finansiert av Sosialde- 
partementet, og hadde en tidsramme på fem år. Da Østfold-prosjektet ble 
avsluttet, ble rusvirksomheten inkorporert i distriktsmodellen, men under- 
veis i prosjektet oppsto det stadig vekk problemer mht. det daglige styrings- 
ansvar: Lå det hos prosjektledelsen eller hos distriktsadministrasjonen? 

Prosjekt Psykiatri ble etablert i 1988, og hadde som formål å utvikle 
en samlet strategi for en omstrukturering av Østfold-psykiatrien, særlig 
med henblikk på utvikling av andrelinjetjenester. Prosjektet førte til at 
det ble etablert voksenpsykiatriske poliklinikker i fire av de fem helse- og 
sosialdistriktene. Disse klinikkene ble underlagt distriktsledelsen, og var 
opptatt av å sikre seg faglig autonomi fra tredjelinje-psykiatrien gjennom 
sin integrasjon i distriktene. I motsetning til samordningen som skjedde 
i somatikken på tvers av distriktene, ble dette prosjektet en støtte til dis- 
triktsmodellen. Debatten om hensiktsmessigheten av å opprettholde 
denne autonomien mellom andre- og tredjelinjetjenester var imidlertid 
stadig tilbakevendende. Særlig førte mangelen på psykiatere i tredjelinjen 
til et press om å se fagressursene i den fylkeskommunale psykiatrien som 
en samlet helhet (Ramsdal, 1996). 


9.2 Barnevern 


Et tilbakevendende tema i forhold til konsernmodellen var organise- 
ringen av barnevernsarbeidet i fylkeskommunen. Ved etablering av 

distriktsadministrasjonene ble også barnevernsarbeidet en del av det 
lokale ansvar. Distriktskonsulenter i barnevern ble ansatt, og de lokale 
barne- og ungdomshjem inngikk som et normalt innslag i de lokale 
barnevernsbasene. Barnevernet opprettholdt imidlertid et innslag av 
sektorstyring tilknyttet fylkeshelsesjefens kontor. Denne formaliserte 
blandingsadministrasjon på to nivåer skapte store uklarheter. Løsningen 
på denne uklarheten ble at barnevernet, etter initiativ fra sektoren selv og 
med fylkeshelsesjefens og helse- og sosialutvalgets godkjenning, utarbei- 
det en organisasjonsanalyse. Denne analysen munnet ut i at en for bar- 
nevemets vedkommende burde fravike hovedmønsteret for helsevesenets 
organisering og etablere en ren funksjonell organisasjon. Begrunnelsen 
for dette var først og fremst den faglige isolasjonen de enkelte fagkonsu- 
lentene følte gjennom sin relativt ensomme posisjon i distriktene. Forsla- 
get møtte motstand fra enkelte distriktsadministrasjoner og politikere, 
men fikk gjennomslag som en prøveordning. 

Det fylkeskommunale barnevern fikk etter dette faglig og adminis- 
trativ forankring i Sarpsborg helse- og sosialdistrikt, med avvikling av 
sektoradministrasjonen hos fylkeshelsesjefen og det distriktsvise ansvar 
som resultat. 


9.3 Nyetableringer 


I forbindelse med den planlagte avvikling av HVPU vokste erkjennelsen 
av fylkeskommunens ansvar for habiliteringstjenesten. Forholdet mellom 
HVPU og psykiatri var et gråsonefelt. Teoretisk sett kunne en tenke seg 
dette feltet spredt ut på andrelinjenivåene — dvs. distriktene. Det ble imid- 
lertid definert som en tredjelinjetjeneste og administrativt tilknyttet det 
nyopprettede Sarpsborg helse- og sosialdistrikt, med den konsekvens at 
ressurser ble trukket ut av andre distrikter, spesielt Fredrikstad og Halden. 

Det vil være upresist å karakterisere denne organisering som et avvik 
fra modellens grunnforutsetninger, men slik som utfallet ble, var det 
uttrykk for at det funksjonelle aspektet vant frem på bekostning av det 
geografiske. 

Et annet og tilsvarende eksempel er etableringen av rehabiliterings- 
tjenesten, selv om konsekvensene her ble annerledes. Sosialmedisinsk 

avdeling ved ØSS ble avviklet, og en ny funksjon ble vedtatt etablert i 
Indre Østfold, administrert av ØSS. 


9.4 Drøfting 


Tre spørsmål er etter min vurdering av vital interesse for å forstå i hvilken 
grad, og på hvilken måte, den vedtatte konsernmodell ble iverksatt: 


1) I hvilken grad var etableringen av konsernorganisasjonen et element 
i en konsistent strategi for å innføre management-ideologien i sektoren? 


Gjennomgåelsen ovenfor indikerer at det ble iverksatt flere tiltak som støt- 
tet opp under og bekreftet modellen. Dette gjaldt særlig distriktsorgani- 
seringen og direktørenes sentrale rolle i styring og ledelse av distriktene. 
Samtidig ble helse- og sosialutvalgets rolle som strategisk styringsorgan 
styrket, i hvert fall ved at antallet enkeltsaker ble drastisk redusert. 

Samtidig var det en rekke forutsetninger i modellen som ikke ble 
fulgt opp gjennom en systematisk strategi. Dette gjaldt særlig utarbei- 
delsen av organisasjonsplaner for de enkelte helse- og sosialdistriktene 
og sentralsykehuset, og av instruksverk som bekreftet lederoppgaver i 
tråd med modellen. I tillegg ble det fattet en rekke vedtak som først og 
fremst hadde som hensikt å løse substansielle og akutte problemer mht. 
det akkumulerende budsjettunderskuddet, eller faglige samordningspro- 
blemer. Dette omfattet bl.a. det viktige, og helsepolitisk spektakulære, 
spørsmålet om sammenslåing av Sarpsborg Sykehus og Sentralsykehuset. 
Det er påfallende at SPRI-konsulenten som hadde utarbeidet konsernmo- 
dellen, umiddelbart etter vedtaket om etableringen av den nye modellen 
ble engasjert til å gå inn som konsulent for denne sammenslåingen. 

Virksomhetsplanlegging som styringssystem ble ikke initiert før fem 
år etter at modellen ble vedtatt. Tatt i betraktning den sterke koplingen 
mellom design og styringsformer management-ideologien foreskriver, 
måtte dette skape problemer. Det innebar blant annet at det ikke ble 
utviklet et grunnlag for et troverdig evalueringssystem. 

Det må kunne konkluderes med at etableringen av konsernmodellen 
bare delvis ble fulgt opp gjennom iverksettingsfasen. Iverksettingen av 
modellen reflekterer tvert imot en betydelig usikkerhet og ambivalens om 

modellens rasjonale. Enkelte tiltak bekreftet strukturen, andre avkreftet 
den. I denne sammenheng er det tilstrekkelig å påvise at det ikke ble eta- 
blert en strategi for iverksettingen av modellen, og at de tiltak som var 
nødvendige for at modellen skulle bli operativ, ikke ble iverksatt. 


2) I hvilken grad, og på hvilken måte, har iverksettingen av modellen, 
eller andre relevante tiltak, støttet opp under de krav det geografiske 
divisjonaliseringsprinsippet forutsatte? 


Som tidligere nevnt er det to krav til divisjonaliseringprinsippet i kon- 
sernmodellen, slik denne presenteres som en idealtypisk konfigurasjon: 
at en ikke etablerer tversgående lojaliteter, og at en ikke kombinerer flere 
divisjonaliseringsprinsipper. Dette innebærer at en må sikre at organi- 
sasjonsendringer og etablering av styringsformer støtter opp under det 
valgte divisjonaliseringsprinsipp. Den ambivalensen som er påpekt foran, 
kommer i særlig grad til uttrykk på dette punktet. Konkret manifesterer 
det seg i innføringen av virksomhetsplanlegging, i organiseringen av pro- 
sjektene og i ulike reorganiseringer av tiltak og tjenester. 

Når det gjelder virksomhetsplanlegging, er det grunn til å understreke 
viktigheten av at denne ville følge lederstrukturen i organisasjonen. Det 
er nettopp gjennom sammenkoplingen av mål og rammer for virksom- 
heten på ulike nivåer grunnlaget for helhetsledelse, resultatevaluering og 
planlegging legges. 

Virksomhetsplanleggingen ble initiert fra fylkesrådmannens side, og i 
utgangspunktet gjaldt den for alle virksomheter i fylkeskommunen. Til 
tross for at det blir pekt på inkonsistens mellom organisasjonsstruktur og 
lederansvar på den ene side og de programområder virksomhetsplanleg- 
gingen skulle gjennomføres for på den andre siden, valgte en å gjennom- 
føre opplegget etter rådmannens pålegg. Dette innebar kort sagt at mens 
organisasjons- og ledelsesstruktur var distriktsbasert, var det styrings- 
systemet som for øvrig ble etablert funksjonsorganisert. Dette må sies å 
være et fundamentalt brudd i utviklingen av et konsistent styringssystem 
basert på elementære krav til konsern- organisasjon. 

Når det gjaldt organisering av ulike prosjekter, som i denne perioden 
ble et stadig viktigere virkemiddel for å endre organisasjonen, var samt- 
lige basert på funksjonelle kriterier. Dette gjaldt Prosjekt Hasy-Sasy-SØF, 

som nettopp hadde som mål å spare 40 mill. kr på driftsbudsjettet gjen- 
nom tiltak for samordning og samarbeid på tvers av distriktene. Også 
Prosjekt Psykiatri ble funksjonelt organisert, og hadde som mål å utar- 
beide en samlet plan for den fylkeskommunale psykiatrien. Men dette 
prosjektet var i stor grad basert på løsninger innenfor rammene av 
distriktsorganiseringen. 

Det viktigste kan likevel være at noen av disse prosjektene var i virk- 
somhet i mange år, og en mulig konsekvens av dette kan være at de kom 
til å representere en alternativ, funksjonell autoritetsbase på tvers av 
linjeorganisasjonen. 

Reorganiseringer av tiltak og tjenester omfattet bl.a. opprettelsen av 
habiliterings- og rehabiliteringstjenester, og reorganiseringen av bar- 
nevernet. Fylkesdekkende tjenester innen habilitering, barnevern, 
ungdomspsykiatri og barnepsykiatri ble plassert i Sarpsborg helse- og 
sosialdistrikt, sammen med adferdsfaglige virksomheter hovedsakelig 
innenfor lokaldistriktet. Dette innebar at Sarpsborg helse- og sosial- 
distrikt fremsto som en hybrid, der noen, men ikke alle, adferdsfaglige 
virksomheter ble lokalisert. Sett utenfra kan det virke som at Sarpsborg 
helse- og sosialdistrikt ble ansett som et velegnet sted å plassere ulike 
adferdsfaglige aktiviteter mer bestemt ut fra pragmatiske og praktiske 
hensyn enn ut fra en overordnet organisasjonsstrategi. Grunnen til dette 
var sannsynligvis en blanding av at en i Sarpsborg hadde ledige lokaler og 
en ledelse fratatt mange av sine funksjoner, og at en «byttet» somatikken, 
som gikk til ØSS, med adferdsfaglige virksomheter som kompensasjon. 

De forhold som er påpekt ovenfor, innebar at en rekke tiltak ble 
organisert på tvers av det vedtatte divisjonaliseringsprinsippet. Sett i 
sammenheng virker det som om det var en understrøm av funksjonell 
organisering som slo igjennom når en traff enkeltvedtak eller initierte 
nye ledelsesopplegg. I sin tur medførte dette at divisjonaliseringsprinsip- 
pet ble undergravd på to måter: for det første ved at de praktiske implika- 
sjonene av disse vedtakene skapte faktiske autoritetsstrukturer preget av 
tvetydighet, for det andre ved at konsernmodellens status ble undergravd 
blant ledere og ansatte i de ulike deler av organisasjonen. Det underlig- 
gende spørsmålet her var i hvilken grad en distriktsbasert divisjonalise- 
ring - som alta konsoliderte lokalsykehusenes eksistens i sektoren - ville 

vedvare. I tråd med Pedersen (2013) var den manglende iverksetting av 
modellen et frempek mot sykehusovergripende divisjoner - slik kapittel 
9 vil beskrive. 


3) I hvilken grad er den modellen som er innført, basert på allmenngyldi- 
ge prinsipper om organisering på bekostning av substansiell rasjonalitet? 


Selve konsernorganiseringen ble importert gjennom SPRI-consult. For- 
slaget ble lansert uten noen grundig analyse av de særtrekk helsesektoren 
eller Østfolds kulturelle og politiske historie er preget av. Analysen som 
lå til grunn var en overfladisk spørreundersøkelse, som først og fremst 
legitimerte behovet for sterkere overordnet politisk og administrativ sty- 
ring. Selve organisasjonsmodellen var en rendyrket anvendelse av ideal- 
modellen, med to referansepunkter som ble gjort eksplisitte: Modellen 
var basert på erfaringer fra konsernorganisering i privat næringsliv, og 
på organisering av svenske sykehus. De modifikasjoner fra den «rene» 
modellen som ble vedtatt, hadde sammenheng med elementære kjenne- 
tegn ved norsk helsevesen og arbeidsliv: Opprinnelig ble det foreslått at 
leger skulle være avdelingsledere (ledere for «basisenheter»), og at direk- 
tørene i siste instans skulle kunne avsettes dersom de ikke oppnådde de 
resultater som var forventet. Disse forslagene ble ikke vedtatt. 

Det må også påpekes at konsulenten, og representanter for fylkeshel- 
sesjefens kontor, mente at å velge distrikt som divisjonaliseringsprinsipp 
var uhensiktsmessig. Dette var imidlertid det eneste spesifikt uttalte kra- 
vet politikerne satte til organisasjonsmodellen. Dette var i sin tur basert 
på det sterke politiske ønsket om å opprettholde de fem sykehusene. Ut 
fra premisset om distriktsorganisering ble det så utarbeidet en «ren» kon- 
sernmodell. Derved ble de faglige vurderinger om hvordan helsesektoren 
som sådan ville utvikle seg, og hvilke faglige utfordringer sektoren sto 
overfor, ikke konsekvensgivende for organiseringen av sektoren. 


9.5 Konklusjoner 


Den konsernmodellen som ble vedtatt for Østfolds helse- og sosialsektor 
var et resultat av en hierarkisk planleggingsprosess, der en presenterte 
en totalmodell som skulle finne det optimale punkt mellom ønsker om 

sparing, omstrukturering og omprioriteringer i helsesektoren, og samti- 
dig sikre lojalitet og beslutningseffektivitet gjennom en hierarkisk autori- 
tetsstruktur. Perspektivet var «synoptisk», men liten oppmerksomhet ble 
knyttet til hvordan denne idealmodellen skulle iverksettes. 

Iverksettingen av modellen ble derfor mangelfull. En rekke av de tiltak 
som kunne bekrefte og styrke modellens gjennomslagskraft i praksis, ble 
utsatt for en tilfeldig behandling. Dette må som nevnt ses i sammenheng 
med at det ikke ble utviklet en strategi for gjennomføring. Ulike situa- 
sjonsbestemte forhold, bl.a. den økonomiske krisen i fylkeskommunen, 
førte til at oppmerksomhet, tid og ressurser ble anvendt på andre saker 
enn iverksettingen av modellen. Det er likevel påfallende at en rekke ved- 
tak om organisering av tiltak med stor relevans for helse- og sosialsekto- 
rens virksomhet ble utformet slik at de aktivt underminerte modellens 
gjennomslagskraft - og at dette var basert på bevisste valg fra de beslut- 
tende politiske og administrative myndigheters side. 

Det kan være grunn til å se de avvikene fra idealmodellen som skjedde 
i perioden etter at forslaget var vedtatt, som utgangspunkt for at et annet 
teoretisk perspektiv på organisering og reorganisering enn en rasjonell, 
målrettet beslutningsform er vel så fruktbart. I tråd med et institusjo- 
nelt perspektiv, der institusjonelle logikker er sentralt, anser en organi- 
sasjonsstrukturen som en avhengig variabel, som tilpasser seg krav og 
særtrekk ved omgivelsene. I dette perspektivet vil en — som vist i kapit- 
tel 3 — først og fremst se organisasjon, og i særlig grad faktisk adferd i 
organisasjoner, som ikke bare styrt av strukturelle føringer, men også av 
f.eks. kulturelle og politiske forhold. På mange måter kan disse avvik fra 
modellen, og den manglende iverksettingen av vesentlige elementer i den, 
anses som resultater av de krav fra omgivelsene som ikke var tatt hensyn 
til, eller bevisst holdt utenfor, i valget av organisasjonsstruktur. I konkur- 
ransen mellom distriktshensyn, faglig-medisinske (funksjonelle) hensyn 
og økonomiske hensyn var de avvikene som er redegjort for her, uttrykk 
for at det var de faglig-medisinske hensyn, sammen med økonomiske 
samordningsgevinster, som vant igjennom på bekostning av den vedtatte 
konsernmodellens forankring i distriktsorganiseringen. 

I denne sammenhengen er det fire grunner til modellens manglende 
iverksetting som kan nevnes: 

For det første var det uklarhet om hvem som eide modellen, og som 
derved følte seg forpliktet overfor iverksettingen av den. På den ene 
side var det en forutsetning at planer og vedtak skulle iverksettes etter 
intensjonene. Disse intensjonene hadde klare forutsetninger om et styr- 
ket sentralnivå samtidig som betydningen av autonome divisjoner med 
understreket. På den annen side er det mye som tyder på at aktører for- 
ankret i ulike maktbaser hadde uklare og til dels sprikende synspunkter 
på hvordan dette kunne gjennomføres. 

Mye tyder på at mange oppfattet konsernvedtaket som et «alminnelig» 
politisk vedtak som en kunne forholde seg avslappet til, eventuelt tolke på 
egen måte når det ble aktuelt. Erfaringene fra tidligere forsøk på å reor- 
ganisere sektoren var jo nettopp at vedtak ikke overlevde neste politiske 
debatt eller budsjettbehandling. Denne noe avventende holdning gled 
over i en usikkerhet både sentralt og lokalt om hvordan planens enkelte 
punkter skulle konkretiseres og følges opp. 

Et annet fenomen som må tillegges en viss vekt, var tilsetting av ny 
fylkesrådmann etter at vedtaket var fattet. Fylkesrådmannen hadde ikke 
deltatt i prosessen som førte frem til vedtaket. Inntrykket er at den nye 
fylkesrådmannen ikke hadde et nært forhold til vedtaket. Dette kan også 
forklare fylkesrådmannens gjentatte omstruktureringsforslag innen 
den somatiske sektor, i noen grad i motsetning til klare politiske signa- 
ler. Uklarhet om hvem som eide modellen, må antakelig suppleres med 
uenighet, ikke om konsernmodellen som styringsprinsipp, men om divi- 
sjonene skulle bygges opp med basis i geografi eller i funksjon. 

For det andre var mange av de vedtak og tiltak som avkreftet model- 
len basert på helt enkle hensiktsmessighetsvurderinger preget av situ- 
asjonsbestemt oppmerksomhet. Kriser krever tiltak som virker fort. 
Nedgang i skatteinntekter, manglende polikliniske inntekter og vekst i 
gjestepasientutgifter krevde raske tiltak, tiltak som ikke nødvendigvis ses 
i sammenheng med mer langsiktige tendenser, utledet av en vedtatt orga- 
nisasjonsstruktur. Inkrementalismen overtar. 

For det tredje kan en ikke se bort fra at de enkelte divisjoner falt 
sammen med allerede eksisterende distrikter. Det politiske rasjonale som 
lå bak valget av divisjonalisringsprinsipp, førte samtidig til en forlengelse 
av den konflikten som hadde pågått i en årrekke mellom distriktene. 

Distriktsdivisjonene hadde politisk legitimitet, men det er mye som tyder 
på at de savnet både administrativ og faglig legitimitet i forhold til fylkes- 
kommunens toppledelse. Om så er tilfellet kan det være forklaringen på 
at distriktene i stedet for aktivt å utnytte den nyvunne autonomi i hoved- 
sak ble en salderingspost for beslutninger truffet andre steder, av statlige 
myndigheter og på sentralt plan i fylkeskommunen. 

For det fjerde kan det hevdes at det var et motsetningsforhold mellom 
de viktigste problemene sektoren sto overfor, og distriktsorganiseringen. 
De etter hvert mange tiltakene og vedtakene som ble koplet til funksjo- 
nell samordning, indikerer at viktige aktører i det politisk-administrative 
systemet oppfattet at for å få utgiftene under kontroll, og samtidig ivareta 
kravet om faglig forsvarlig virksomhet, måtte en se de ulike virksomheter 
innen somatikk, psykiatri og andre atferdsfag under ett. De små avstan- 
dene og ønsket om å bryte distriktsmotsetningene innebar at funksjonell 
organisering fremsto som mer tjenlig enn distriktsorganiseringen. 

Denne fremstillingen av bakgrunn, særtrekk og iverksetting av kon- 
sernorganisasjonen viser at de egenskaper som kjennetegnet de helsepo- 
litiske spill, fremdeles gjorde seg gjeldende i beslutningsprosesser i fylket. 
På mange måter var modellen et uttrykk for at en organiserte styrings- og 
ledelesesformer basert på en radikal, rasjonell og økonomistisk ideologi, 
samtidig som en bevarte den geografiske forankring i distrikt som skapte 
legitimitet lokalt for modellen. Men i denne innebygde motsetningen lå 
også kimen til oppløsning av den konsernmodellen Østfolds helse- og 
sosialsektor var tuftet på. Neste kapittel dreier seg om hvordan en omor- 
ganiserte divisjonaliseringprinsipp samtidig som de øvrige kjennetegn 
ved styringsmodellen ble bevart. 

Fristilling - «ett sykehus med fem dører» 


10.1 Innledning 


Konsernmodellen ble lansert som et kinderegg der tre mål kunne opp- 
nås samtidig: økonomisk kontroll gjennom mål- og rammestyring, 
omstrukturering og omprioritering gjennom de bytter/utvekslinger som 
kunne iverksettes innenfor rammen av divisjonaliseringen til helse- og 
sosialdistrikter, og ikke minst politisk legitimitet, ved at det geografiske 
divisjonaliseringsprinsippet var lagt til grunn. Men som vist ovenfor 
møtte konsernmodellen to fundamentale problemer i iverksettingsfasen: 
Styringsmodellen ble kun iverksatt på et overordnet strukturelt nivå, 
ikke når det gjaldt de styringsprinsippene som er forutsatt for at kon- 
sernorganisering skal fungere. Den manglende iverksetting av modellen 
som er vist i forrige kapittel, kan forklares blant annet med at divisjo- 
naliseringsprinsippet inviterte til videreføring av lokalpolitisk mobilise- 
ring - med vedvarende problemer i det overordnete fylkeskommunale 
styringssystemet. 

Modellen var bedre egnet til å skape politisk legitimitet, i og med at 
endringer nå skulle skje innenfor rammen av relativt autonome helse- 
og sosialdistrikter. I all hovedsak var derfor modellen en bekreftelse 
på, snarere enn et brudd med, de helsepolitiske spill som var etablert i 
tiden før vedtaket om konsernmodellen. Men modellen hadde to viktige 
implikasjoner: for det første det byttet som var foretatt som resultat av 
Prosjekt Samarbeid; avviklingen av lokalsykehusenes fødevirksomhet 
og etableringen av «atferdsfaglige enheter» ved de fem lokalsykehusene, 
noe som var svært kontroversielt, men viste at styringssystemet nå tross 
alt kunne foreta strukturelle endringer innenfor bestemte rammer. Og 
for det andre at en gjennom konsernmodellen hadde konsolidert geo- 
grafi - med fem helse- og sosialdistrikter - som det grunnleggende 

divisjonaliseringsprinsippet. På sett og vis kan en tale om en formali- 
sering - og derved en styrking - av de institusjonaliserte særtrekk ved 
helsesektoren i regionen. 

Samordningsproblemene mellom helsedistriktene, og særlig motset- 
ningsforholdet mellom på den ene side organisasjonsstruktur og på den 
annen side både økonomiske og medisinsk-faglige behov for effektivi- 
sering og samordning av tjenestene, ble etter hvert åpenbare. Det varte 
derfor ikke lenge før nye ideer og forslag om endringer i styringsstruktur 
ble lansert. Her ble svakhetene ved det kompromisset som var valgt — 
mellom en radikal styringsmodell som få hadde utdypende kunnskaper 
om - og fordelingen av tjenestene koplet til helse- og sosialdistriktene, 
tatt opp igjen. Til tross for — eller kanskje på grunn av — konsolideringen 
av helse- og sosialdistriktene, var det likevel mulig å foreta tre viktige 
grep i tjenestetilbudet: sentraliseringen av fødevirksomheten til Sen- 
tralsykehuset, avvikling av akuttberedskapen ved lokalsykehusene, og 
sammenslåingen (noen mente nedlegging) av Sarpsborg sykehus med 
sentralsykehuset. Disse tre grepene skjedde under sterke protester. For 
de dominerende politiske eliter i fylkeskommunen hadde imidlertid noe 
skjedd, og det viste seg mulig å samle politisk flertall for disse endringene. 
En av grunnene til dette var at en gjennom opprettholdelse av helse- og 
sosialdistriktene som konsernvedtaket sikret, var tilbøyelig til å aksep- 
tere de «nødvendige» strukturendringer som økonomiske og faglig-me- 
disinske hensyn talte for. Samtidig var det mange som etter hvert innså at 
denne strukturen kunne legge grunnlag for en omprioritering fra soma- 
tikk til psykiatri, ettersom psykisk helsearbeid ville ekspandere primært i 
de ulike helse- og sosialdistriktene, innenfor rammen av de nye adferds- 
faglige enheter. 

Men den politiske belastningen ved disse vedtakene var stor, mange 
sentrale fylkespolitikere ble skiftet ut, og også fylkeskommunens helse- 
og sosialsjef og sykehusdirektørene opplevde utskiftinger og sterke 
belastninger i denne tiden. Likevel ble endringene vedtatt, gjennomført 
og konsolidert i løpet av en femårsperiode etter konsernvedtaket. Men 
utfordringene var fremdeles store. Den økonomiske rammen for fylkes- 
kommunens virksomhet ble strammere, den faglig-medisinske misnøye 
med tungvinte arbeidsprosesser mellom helse- og sosialdistriktene var 

uttalt, og en tiltakende opplevelse av at også psykisk helsearbeid måtte 
kvalitetsforbedres gjennom sterkere hierarkisk samordning - på tvers av 
helse- og sosialdistriktene — ble stadig sterkere fremhevet i den helsepoli- 
tiske debatten. I en større sammenheng dreide krav om omstrukturering 
seg om at en mente at funksjoner - dvs. overgripende faglige styring - 
burde prioriteres fremfor geografi - slik konsernmodellen innebar. Det 
at barnevernet ble utskilt og fikk en funksjonsbasert styringsmodell, var 
første skritt på veien mot funksjonsorganisering for sektoren i sin helhet. 

Summen av de synspunktene som var dominerende i denne debatten, 
førte etter hvert til nye ideer om ytterligere omstrukturering av helse- 
sektoren i regionen. En av de nye ideene som ble lansert, og etter hvert 
vedtatt, var en modell for «indre fristilling» for sykehusene - innenfor 
rammen av det fylkeskommunale eierskapet. Hva innebar denne ideen, 
hvordan ble den iverksatt, og hvordan opplevde aktørene som var invol- 
vert at den nye organisasjonsmodellen ivaretok de intensjonene som ved- 
tak om å gjennomføre fristillingen var begrunnet i? 


10.2 «Indre fristilling og funksjonsorganisering» 


Som nevnt i forrige kapittel innebar konsernvedtaket at de enkelte direk- 
tører hadde ansvar for driften i sine helse- og sosialdistrikt. De hadde 
imidlertid ikke, slik den teoretiske konsernmodellen tilsier, mandat i tråd 
med prinsippene for en totalledelsesmodell. Blant annet hadde de ikke 
myndighet til å opprette nye stillinger. Og beslutninger som omfattet mer 
enn ett sykehus måtte vanligvis til politisk behandling. Gjennom vedta- 
ket om fristilling ble det foretatt en endring i formell organisasjonsstruk- 
tur, med to viktige kjennetegn: Samtlige fire sykehus ble organisert som 
ett sykehus, og direktøren for det nye Sykehuset Østfold fikk mandat til 
å treffe avgjørelser som gjaldt samtlige sykehusenheter i fylket. Dessu- 
ten ble han delegert ansvaret for en del andre funksjoner som tidligere 
lå under fylkesrådmannen (bl.a. gjestepasientoppgjør, legespesialister 
utenfor sykehus, kjøp av private laboratorietjenester og røntgentjenester 
samt eiendomsforvaltning). Sykehusdirektøren fikk derved det «totalan- 
svar» som konsernmodellen forutsatte. Det innebar også at sykehusdi- 
rektøren kunne foreta omdisponering av ressurser mellom de tidligere 

sykehusene/distriktene, og mellom sykehusdrift og tjenester kjøpt uten- 
fra, uten politisk behandling. Han/hun fikk også myndighet til å opprette 
nye stillinger. Som nevnt innebar ikke dette en endring av sykehusenes 
tilknytningsform til fylkeskommunen som eier og driftsansvarlig, men 
hadde likevel store implikasjoner, både for fylkeskommunens styrings- 
potensial, og for sammensetning og fordeling av spesialisthelsetjenestene 
i fylket. 

Initiativet til omorganiseringen - «fristillingen» — ble etter det vi vet 
tatt i fylkeskommunens administrasjonsutvalg i 1996. En av Arbeider- 
partiets representanter i utvalget fremla et forslag om å få en vurdering 
av eksisterende samordning mellom sykehusene, «herunder den adminis- 
trative og medisinsk-faglige samordningen» (Adm.utvalgssak 30/96). Som 
begrunnelse ble det vist til «situasjonen som var oppstått i helseavdelingen 
i fylkeshuset, den vanskelige situasjonen for ventelistepasientene og situa- 
sjonen på sentralsykehuset». Vedtaket i administrasjonsutvalget, der også 
de ansatte var representert, var enstemmig. 

Ifølge Velgaard (2002) kunne ingen av de intervjuede huske at det i 
den første fasen generelt var spesielt stor motstand mot forslaget, bortsett 
fra blant ansatte ved sykehuset i Askim. Etter hvert ble imidlertid lokal 
motstand mobilisert blant ansatte ved Halden sykehus, men det viste seg 
at både ansattes organisasjoner i Fredrikstad og i Moss, som utgjorde det 
store flertallet av ansatte i sektoren, var positive til strukturendringene. 
Her var det heller ikke lagt opp til forslag om å fjerne akuttberedskap, 
tvert imot ville disse sykehusene få et større opptaksområde når det 
gjaldt akuttsykehusfunksjoner. Samtidig innebar forslaget at en skulle 
legge fylkesovergripende ortopedi til Halden, noe som skapte mindre 
generell motstand mot forslaget også der. I denne første fasen, da forslaget 
ble lansert iadministrasjonsutvalget, ble ikke de lokale sykehusaksjonene 
- særlig i Indre Østfold og Halden - aktivisert. I denne fasen var ikke 
selve «fristillingen», det vil si den organisasjons- og styringsstrukturen 
som ble foreslått, i fokus, men motstand mot at lokalsykehusene/helse- 
og sosialdistriktene skulle tappes for funksjoner, særlig akuttberedskap. 
Resultatet var at mens den helsepolitiske debatten raste, kom endringen i 
styringsmodell på sett og vis «under radaren» for politisk oppmerksom- 
het. Dette endret seg imidlertid senere i prosessen. 

Forslaget som ble fremmet, må også ses på bakgrunn av at en etter 
hvert fikk dårlige erfaringer med driftsstyrenes rolle i relasjon til dis- 
triktsorganiseringen. Driftsstyrene hadde i utgangspunktet en overgri- 
pende koordinerende rolle, som gjerne sto i motstrid til den teoretiske 
konsernmodellen - slik denne er beskrevet ovenfor. Driftsstyrenes funk- 
sjon innebar at jo flere saker som ble tatt opp der, jo vanskeligere ble det å 
opprettholde autoriteten til direktørene i helse- og sosialdistriktene. 

I et av intervjuene med en sentral politisk leder heter det om dette: 


«Vi følte at den modellen vi hadde da med selvstendige sykehus og selvstendige 
administrasjoner fem forskjellige steder, var ikke mulig å gå videre med hvis vi 
skulle få resultater av de politiske strukturvedtakene som vi dels hadde gjort og 
som vi dels kom til å gjøre. Samordning og flytting av akuttberedskapen i medisin 
og kirurgi.» (Velgaard, 2002, s. 12) 


Som Velgaard viser, var strategien med å fremme forslaget gjennom 
administrasjonsutvalget basert på at en ønsket først å få tverrpolitisk 
oppslutning i et organ der også de tillitsvalgte deltok. Forslaget innebar å 
foreta en utredning, ikke et konkret forslag om strukturendringer. Denne 
strategien var vellykket. Som det heter: «Den politiske og administrative 
toppledelsen i fylkeskommunen drev saken frem, med støtte fra blant annet 
de hovedtillitsvalgte.» (Velgaard 2002, s. 13) 

I mars-april 1996 ble saken om omorganisering lagt frem for helse- og 
sosialkomiteen, administrasjonsutvalget, fylkesutvalget og fylkestinget, 
om «de somatiske sykehusenes administrative og medisinsk-faglige sam- 
ordning og ledelse». I saksfremlegget til Fylkesrådmannen pekes det på 
følgende utfordringer: 


- Øke behandlingskapasiteten og redusere ventetiden uten tilførsel 
av penger 

- Man klarer ikke å utnytte samlet kapasitet mellom faglig selvsten- 
dige institusjoner 

- Sykehusene tilpasser aktivitetene etter fagfolkenes behov for faglig 
interessante og utviklende oppgaver, heller enn til det samlede syk- 
domsbildet og behovet i befolkningen. 

Dette kan kort oppsummeres: «Det var problemer med samordning av tje- 
nestene mellom sykehusene, som ble ansett å kjempe for sine særinteresser 
og ikke for helheten.» (Velgaard, 2002, s. 15) 

I fylkeskommunens administrative og politiske toppledelse ble det 
oppfattet at felles styring var nødvendig, og at dette krevde at direktørene 
for de fem helse- og sosialdistriktene måtte erstattes av et annet overord- 
net styringssystem. I intervjuene som Velgaard foretok, ble det om dette 
henvist til det umulige i å videreføre den «kranglingen mellom sykehus» 
som forekom. Et viktig poeng var at det både i den politiske debatten og i 
de saksutredningene som ble utarbeidet, ble henvist til at den eksisterende 
styringsmodellen førte til at legene kunne «ta seg til rette», og maksimere 
sine faglige særinteresser under beskyttelse av distriktsorganiseringen. 

Fylkesrådmannens forslag til løsning var å legge forholdene organisa- 
torisk bedre til rette for en mer effektiv, helhetlig drift av sektoren. Dette 
kunne oppnås ved at det ble en overordnet driftsansvarlig direktør for 
somatisk sektor, og gjennomgående faglig «klinikkledelse» for hele fyl- 
ket. Det het likevel i forslaget at den geografiske strukturen ikke skulle 
endres, det vil si at sykehuset fortsatt skulle være lokalisert i fylkets fem 
byer. Den nye ledelsen skulle ikke være lokalisert til fylkeskommunens 
sentraladministrasjon. 

Den politiske behandlingen av fylkesrådmannens forslag i mars 1996 
viste at det var ulike oppfatninger blant partiene. Høyre ønsket å utsette 
behandlingen til etter at det såkalte «Hauglin-utvalget» hadde kommet 
med forslag til ny helseplan for Østfold. I forslaget deres, som også KrF 
og FrP sluttet seg til, het det blant annet at en avviste å organisere soma- 
tisk sektor under en drifts- og resultatansvarlig direktør nå, og at rekke- 
følgen måtte være at en først bestemte seg for hvilken sykehusstruktur/ 
organisering av somatisk tilbud en skulle ha, for deretter å etablere en 
administrasjon tilpasset den struktur som er valgt. FrP hadde tidligere 
foreslått at somatisk sektor fortsatt skulle ha lokale «avdelingsdirektører» 
med selvstendig budsjett- og resultatansvar. Venstre på sin side foreslo å 
«fisjonere» — det vil si splitte opp - sykehusene i Fredrikstad og Sarpsborg 
som noen år tidligere var fusjonert, og at alle sykehusene skulle ha selv- 
stendig budsjett- og resultatansvar. Fylkesrådmannen ble samtidig bedt 
om å omdanne Sarpsborg sykehus til et offentlig eid AS, etter modell av 

St. Gørans sykehus i Stockholm. AP sluttet seg på sin side til hovedprin- 
sippene i fylkesrådmannens innstilling, og ba om at rådmannen fikk 
i oppdrag å iverksette ansettelse av direktør og forberede ansettelse av 
medisinsk-faglig ledelse («klinikkledelse»). Dette forslaget ble vedtatt 
med stemmene fra AP, Senterpartiet og SV. Men det var en jevn avstem- 
ming i fylkestinget, forslaget ble vedtatt med 23 mot 20 stemmer til Høy- 
res forslag. 

Det ble deretter satt i gang en prosess med å rekruttere ny direktør 
for somatiske spesialisttjenester i fylket. Det viste seg imidlertid at det 
var uklarhet og uenighet om hvilken rolle den nye direktøren skulle ha. 
Mange mente at direktøren skulle plasseres sammen med fylkesrådman- 
nens administrasjon, noe som ble sterkt imøtegått av fylkesrådmannen. 
Det var samtidig kontroversielt at direktørstillingen ble lyst ut eksternt 
- et grep som gjorde at mange mente at en ikke ønsket at noen av de 
daværende direktører fra helse- og sosialdistriktene var egnet for jobben. 

Det var i det hele tatt mange i det politiske miljøet som ikke var tilfredse 
med måten den nye direktørfunksjonen skulle ivaretas. På dette grunn- 
lag ba fylkestinget om en nærmere avklaring av den nye sykehusdirektø- 
rens oppgaver og myndighetsforhold, både i forhold til fylkesrådmann/ 
fylkeshelsesjef og den eksisterende administrative og faglige ledelsen ved 
det enkelte sykehus. I november/desember 1996 ble det så lagt frem en ny 
sak der disse spørsmålene ble tatt opp. Av denne fremgikk det at mens 
de folkevalgte først og fremst skal styre gjennom mål, rammer og resul- 
tatkrav, skal fylkesrådmannen (og fylkeshelsesjefen) legge premisser for 
de folkevalgtes styringsprinsipper, samt for oppfølging av at styringsved- 
tak blir iverksatt. Den nye direktøren og hans administrative og faglige 
medarbeidere skal først og fremst lede den faktiske (daglige) utøvelsen av 
tjenestetilbudet. Et viktig prinsipp, het det, var at bedre samordning mel- 
lom klinikkene skulle oppnås ved å etablere ordningen med gjennomgå- 
ende faglig ledelse. «Divisjonsledelsen» (klinikksjefene) skulle være faglig 
kompetent og ha nødvendig autoritet til å styre den faglige virksomheten 
på tvers av de tidligere sykehusenhetene. Dette ble ansett å være en for- 
utsetning for å gi reformen et reelt resultat, hvor styring av den faglige 
virksomheten var essensielt. Dette innebar også at direktøren ikke kunne 
være lokalisert sammen med fylkesrådmannens administrasjon. 

Under behandlingen i fylkesutvalget foreslo Frp å utsette saken, men 
dette falt mot partiets ene stemme. I fylkestinget ble rådmannens innstil- 
ling vedtatt med 36 mot 7 stemmer. Etter vedtaket i fylkestinget ble det 
etter hvert tilsatt ny eksternt rekruttert direktør, og han fikk i oppdrag å 
etablere klinikkledelser og nye tiltak for å samordne den faglige virksom- 
heten etter helhetlige, funksjonsbaserte opplegg. 


10.3 Beslutningsprosess, konsekvenser 
av fristillingen 


Beslutningsprosessen som er beskrevet ovenfor, var sterkt preget av 
hierarkisk styring. Det var en liten gruppe politiske og administrative 
toppledere som i stor grad formulerte problemstillinger, foreslo og fikk 
vedtatt løsninger. Mest påfallende er at de lokale aktørene knyttet til de 
fem helse- og sosialdistriktene ikke ble aktivisert dels fordi det ikke var 
spesielle interesser som ble truet (Moss/Fredrikstad), dels at en «nøytrali- 
serte» Halden-distriktet ved at en her foreslo tillagt fylkesdekkende funk- 
sjoner i ortopedi - et fagområde som sto sterkt i distriktets forsvar for 
sykehusets eksistens. Et annet viktig trekk er at den mest kontroversielle 
saken - som er betegnet som den viktigste fylkeskommunale problem- 
stillingen i 90-årene: akuttberedskapen ved lokalsykehusene - allerede 
var avklart gjennom sentraliseringen av denne til Moss/Fredrikstad før 
fristillingen ble vedtatt. Velgaard viser også at fagprofesjonene i liten grad 
ble mobilisert mot forslaget, selv om sykepleierforbundet innlednings- 
vis var kritiske til fristillingsmodellen, med den begrunnelse at det ikke 
var styringsmodellen, men legenes manglende lojalitet til vedtak som var 
problemet. Dels kan det virke som om fagprofesjonene - og da særlig 
legeforeningen - var opptatt av at den funksjonsbaserte modellen der kli- 
nikksjefer skulle erstatte de tidligere sykehusdirektører, innebar større 
fokus på faglig-profesjonell kompetanse. Det ble da også etablert todelt 
ledelse med krav om at leger skulle være klinikksjef med sykepleiefaglig 
kompetanse i klinikkledelsen. 

Et interessant trekk ved prosessen er at eksterne konsulenter ikke ble 
benyttet nå - i motsetning til den omfattende og betydningsfulle rolle 
SPRI-consult hadde i prosessen rundt vedtaket om konsernorganisasjonen 

noen år tidligere. Det var heller ingen referanser til selve konsernmodellen, 
slik denne var forutsatt iverksatt. Det som ble definert som hovedproblemet 
i styringssystemet, var likevel knyttet til denne modellen - nemlig valget av 
geografi som divisjonaliseringsprinsipp (som SPRI-consult var kritiske til, 
men som lå i forutsetningene for etablering av modellen - se kapittel 8 og 9). 

Derved fremsto vedtaket om «fristilling» som dels et brudd med kon- 
sernmodellen når det gjaldt valg av divisjonaliseringsprinsipp, dels som 
en videreføring av den mål- og rammestyringstenkning som konsernmo- 
dellen hadde bidratt til å tilrettelegge for. 

Iverksettingen av den nye «fristilte» styringsmodellen skilte seg der- 
imot radikalt fra den skjebne vi tidligere har beskrevet for konsernmo- 
dellen. Nå ble det tvert imot kraftfull iverksetting: Straks fristillingen 
var et faktum og den nye ledelsen var på plass, startet arbeidet med å 
omstrukturere og refordele faglig-medisinske funksjoner mellom de tid- 
ligere helse- og sosialdistriktene, med samordning av kreftbehandling 
som et viktig eksempel. Konsekvensene av vedtaket om fristilling ble 
derfor raskt materialisert, og i Velgaards analyse av utfallet av proses- 
sen fremgår det at mange av de intervjuede politikerne var blitt overras- 
ket over konsekvensene med hensyn til beslutninger som ble fattet. På 
samme måte som da konsernmodellen ble vedtatt nesten ti år tidligere, 
var politikerne også denne gang preget av manglende bevissthet eller 
oppmerksomhet om implikasjonene av endringer i styringssystemet. Og 
denne gang, mest åpenbart fordi det var bedre samsvar mellom problem- 
struktur (manglende samordning mellom sykehusene) og styringsmodell 
(overgangen til funksjonsbaserte divisjoner/klinikker), ble også konse- 
kvensene oppfattet som langt mer inngripende både i politiske prosesser 
ogi rollen fylkespolitikerne var vant til. Dette kom blant annet til uttrykk 
ved at mange av de intervjuede i Velgaards analyse uttrykker at deres 
engasjement i fylkespolitikken var knyttet til helsepolitikken, men at en 
nå opplevde at en ikke lenger hadde innflytelse på disse sakene. Noen 
hevdet at politikerne gjennom sitt fristillingsvedtak hadde «abdisert», og 
at fylkespolitikken ikke lenger fanget interesse: 


«Fullmaktene som der er i dag — til å gjennomføre tiltak, er noe helt annet enn vi 


hadde tidligere. Det som er feilen i dette, er at man har gitt ut fullmakter uten å 


141 


KAPITTEL 10 


ha et system for oppfølging av det man har gitt fra seg. Man har fått en ansvars- 
fraskrivelse på dette.» (Velgaard 2002, s. 28) 


Det ble uttrykt flere kritiske synspunkter på dette: 


«Man gikk fra en veldig detaljorientert styringsmodell i driftsstyret, til en modell 
som var nesten motsatt. Hvor politikerne nesten abdiserte fullt og helt. Til den 


motsatte ytterlighet. Det er der vi er i dag.» (Velgaard, 2002, s. 28) 


For politikerne var dette et dilemma - de var ofte utsatt for et sterkt press 
fra befolkningen og ansatte, fordi de ikke grep inn når sykehusledelsen 
fattet vedtak som tidligere var blitt avvist av politiske organ. Rammebe- 
tingelsene for å fatte kontroversielle beslutninger var nå endret, sykehus- 
ledelsen sto fritt i forhold til politiske programmer og trengte heller ikke 
se mot neste valg (Velgaard, 2002, s. 22). 

På samme måte var tillitsvalgte opptatt av at deres rolle også var endret 
- der de tidligere kunne ta opp saker eller respondere direkte til fylkes- 
helsesjefen eller det politiske nivået, måtte de nå ta opp sakene med syke- 
husdirektør eller klinikksjefer. 

Et interessant forhold er at hele fristillingsprosessen ble gjennomført 
uten at en aktiviserte spørsmål om behovet for økonomiske innsparin- 
ger, til tross for at fylkeskommunens økonomiske situasjon ble forverret 
i løpet av denne tiden. Dette innebar at i første omgang var det de fag- 
lige samordningsproblemene som var i fokus. Etter hvert ble også økono- 
miske innsparinger knyttet til samordning tatt frem. 

Et viktig spørsmål, ikke minst tatt i betraktning de mange resultat- 
løse eller mangelfulle iverksettingsprosesser vi har gjennomgått foran, 
er hvorvidt styringsmodellen faktisk ble anvendt. I intervjuene hevder 
samtlige at sykehusledelsen nå tok beslutninger om det faglige tilbudet 
som tidligere var gjenstand for sterke politiske kontroverser. 

Dette må ses som uttrykk for at sykehuset nå var reelt «fristilt» — nett- 
opp i tråd med intensjonene til de som hadde utviklet modellen. Sty- 
ringsmodellen påvirket forholdet mellom politikk, administrasjon og fag. 
Løsningene som nå ble vedtatt, innebar strukturelle endringer i tjeneste- 
tilbudet som hadde vært motarbeidet fra lokalmiljøer og/eller fagmiljøer 
i mange år. På samme måte reagerte også andre deler av helse- og sosial- 
sektoren, som psykiatritjenestene og andre adferdsfag, på at de somatiske 

helsetjenestene nå fungerte «fristilt» også i forhold til dem. Her kan en 
tale om at den interne samordning i somatikken - den vertikale sam- 
ordning - hadde så sterk forrang at en ikke prioriterte den distriktsvise, 
horisontale samordning. 


10.4 Oppsummering 


At «fristilling» er en utfordring for et demokratisk system er velkjent — 
og i dette tilfellet var det altså politiske eliter som i samarbeid med den 
administrative ledelsen i fylkeskommunen selv hadde brakt det politiske 
systemet i denne situasjonen. Sett fra et instrumentelt perspektiv var 
denne prosessen svært vellykket. 

«Fristillingen» kunne oppfattes som en videreføring og presisering av 
de styringsprinsippene som konsernmodellen bygget på. Og i motsetning 
til da denne modellen ble vedtatt, var styringssystemet nå rigget for å 
implementere de styringsprinsippene som lå i strategisk politisk styring, 
sammen med et mål- og rammestyringssystem som i hvert fall i prin- 
sippet kunne fungere. Selv om det i ettertid ble uttrykt en viss overras- 
kelse om at disse prinsippene endret politikernes rolle, og noen mente at 
en nå hadde opplevd at politikerne hadde «abdisert» i helsepolitikken, 
var det også en form for lettelse i det politiske miljøet over at en ikke 
lenger skulle konfronteres direkte med de vanskelige avveiingene krav 
fra lokalbefolkning, faginteresser og økonomiske rammer representerte. 
Kort sagt innebar fristillingen at en lyktes i å skape et beskyttende lag 
til det en oppfattet som lokalpolitiske og faglige særinteresser, og at en 
maktet å opprettholde denne «forsvarsmuren» som det nye styringssys- 
temet representerte også i møtet med disse særinteressene. Dette må ses 
i sammenheng med det andre organisatoriske grepet: at en nå foretok en 
radikal omdreiing - en slags 180 graders snuoperasjon — fra geografisk 
divisjonalisering til funksjonell — det vil si faglig-medisinsk divisjonali- 
seringsstruktur. De nye klinikksjefene var nå ledere for gjennomgående 
fagområder, som omfattet faglig virksomhet på ulike geografiske lokali- 
seringer. Resultatet var at en relativt umiddelbart satte i gang et arbeid 
med å rasjonalisere, samordne og effektivisere den medisinsk-faglige 
virksomheten på tvers av de eksisterende sykehus. 

Et aspekt ved denne omorganiseringen var at det også ble nødvendig 
å foreta en tilsvarende strukturendring for de «resterende» faglige virk- 
somhetene, blant ved at psykiatrien (og senere spesialisert rusbehand- 
ling) ble trukket ut av distriktene og fikk en tilsvarende funksjonsbasert 
organisering. 

Til sammen skapte disse prosessene grunnlag for en ny helsepolitisk 
situasjon, både med hensyn til definisjon av problem, aktører som deltok 
i prosessene, og hvilke løsninger en fant. Problem ble definert innenfor 
rammene av nye krav til effektivitet og kvalitet. Politikernes rolle, særlig 
knyttet til lokalpolitiske interesser, ble i stor grad definert ut av proses- 
sene. Profesjonenes rolle ble også endret — allianser mellom lokale fagpro- 
fesjonsinteresser og lokalpolitiske aktørgrupper ble brutt. Samtidig ble 
faglig-medisinske vurderinger relativt umiddelbart de viktigste premiss- 
leverandører. Her var medisinsk spesialisering, og derav følgende aktører 
med kompetanse innenfor ulike spesialistfelt, de viktigste tilretteleg- 
gerne for fordeling og prioritering av helsetjenestene. Disse prosessene 
skjedde innenfor rammen av klinikkene og sykehusorganisasjonene, og 
andre aktører ble i liten grad trukket inn i beslutninger før en hadde en 
«om forent faglig løsning». Dette innebar også en tilrettelegging av en for- 
tetning, konsentrasjon og spissing av arbeidet innen ulike spesialiteter. 
Geografisk avstand ble ikke vurdert uten at det var et element i kvalitets- 
vurderingene. Resultatet kan oppsummeres som en bekreftelse av at de 
«sentripetale» krefter nå hadde forrang, og at de «sentrifugale» krefter i 
strukturering av spesialisttjenestene nå — i første omgang — hadde tapt. 
Dette la premisser for måten en et par år senere organiserte tjenestene på 


innenfor de nye rammene som sykehusreformen i 2001 innebar. 

En «ny» helsetjeneste - konsentrasjon 
og samarbeid 

Nytt sykehus - supersykehuset? 


11.1 Innledning 


I sine analyser av helsesystemet i San Fransisco Bay-området hevdet Scott 
et al. (2000, s. 217) at man i midten av 1980-årene opplevde en ny fase i 
organiseringen av helsesektoren, preget av et hovedfokus på «managerial 
control» og introduksjon av nye markedsmekanismer. Den grunnleg- 
gende logikken var at organisasjons-, ledelses- og styringsformer måtte 
bidra til sterkere kontroll med de eskalerende utgiftene. Dette innebar 
også mindre tro på at helseprofesjonene og helsebyråkratene var i stand 
til å effektivisere sykehusdriften. Nye aktører, gjerne konsulentfirma med 
ekspertise i organisasjons- og ledelsesformer basert på management- 
teorier, fikk økende innflytelse over måten sektoren skulle organiseres 
og ledes på. I lys av institusjonelle teorier kunne dette gi inntrykk av en 
«critical juncture», et radikalt nytt perspektiv som fikk gjennomslag i 
organiseringen av helsetjenestene. 

I vår analyse av de strategier som ble valgt i Østfold, kan en hevde at 
disse kjennetegnene som preget de beslutninger som ble tatt om organi- 
sasjons- og styringsprinsipper fra slutten av 1980-tallet, fulgte de samme 
sporene som tilfellet var i Scott et al.’s analyse. Vedtaket om å etablere 
konsernorganisasjonen i 1987, og senere prinsippet om «ett sykehus med 
fem dører», var utvilsomt preget av den samme underliggende logikken 
som er beskrevet om utviklingen i USA. Særlig viktig var det at nye aktø- 
rer — konsulenter med organisasjons- og ledelseskompetanse — fikk stor 
innflytelse over de prinsippene for styringen av sektoren i fylket som ble 
valgt. Men som en rekke studier basert på institusjonelle organisasjons- 
teorier har vist, var denne utviklingen verken entydig eller rettlinjet. 
Tvert imot var det mange viktige modifiseringer og tilpasninger til lokale, 
kontekstuelle forhold som påvirket konkret organisering (Byrkjeflot & 

Neby, 2005; Neby, 2008; Torjesen, 2007). Likevel har de underliggende 
premisser for endring i organisasjons-, ledelses- og styringsformer endret 
på noen viktige parametere, knyttet til ideer om at en kunne etablere mer 
helhetlige, «rasjonelle» modeller for helsesektoren enn det som tidligere 
hadde vært mulig under de «helsepolitiske spill» som her er redegjort for 
i del 2. Den skrittvise utviklingen basert på disse premissene la likevel 
til rette for endringer som, slik jeg ser det, har hatt stor betydning for 
den videre utvikling av tjenestene. Dette reflekteres også i denne delen av 
boken, der tiden etter sykehusreformen i 2002 er satt i fokus. 

Da statsovertakelsen av sykehusene/spesialisttjenestene skjedde i 2002, 
så en hvordan Østfolds desentraliserte helsesektor med fem sykehus - 
riktignok innenfor rammen av det fristilte «ett sykehus med fem dører» — 
var uløselig knyttet til fylkeskommunens særegne balansegang mellom 
økonomiske, geografiske og faglige hensyn. En slik balanse ville åpen- 
bart være vanskelig å opprettholde uten medvirkning av fylkeskommu- 
nen som selvstendig forvaltningsorgan. Mange av de styringsproblemene 
som plaget helsetjenestene i fylket, ble gjennom reformen tilsynelatende 
organisert ut av den helsepolitiske agendaen. Likevel er det grunn til 
mene at de endringsprosessene som hadde skjedd tidligere, manifestert 
gjennom konsernorganisasjonen og det «fristilte» sykehuset fra 1999, 
pekte mot et slags sluttpunkt i de stridighetene som hadde preget fylkets 
helsepolitiske historie. Mange av de aktørene som hadde hatt sentrale rol- 
ler tidligere var da allerede organisert ut av styringssystemet på det tids- 
punktet sykehusreformen ble gjennomført. Men det var fremdeles tale 
om sykehusvirksomhet i alle de tidligere fem helse- og sosialdistriktene. 
En kan derfor hevde at sykehusreformen tilrettela for utviklingen mot ett 
sykehus i et helseforetak, og et helhetlig, synoptisk grep om planlegging, 
organisering og styring av dette foretaket. 

Dette bringer diskusjonen frem til det som er dagens situasjon: at Øst- 
fold fylkeskommune opphører å eksistere (fra 1.1.2020), at spesialisttjenes- 
tene nå finnes innenfor et helseforetak, og at grunnlaget for helsepolitisk 
mobilisering og faglige utviklingsprosesser skjer innenfor radikalt nye 
rammer. De nye sykehusene på Kalnes og Moss innebar en konsentra- 
sjon i spesialisttjenestetilbudet, men også nye organisasjons-, styrings- og 
ledelsesformer. Dette må ses i sammenheng med den eksplisitt formulerte 

styringsideologi sykehusreformen representerte: horisontal og vertikal 
integrasjon, mål- og rammestyringsideologi preget av bestiller—utforer- 
relasjoner mellom statlig nivå (helseministeren som generalforsamling), 
regionale og lokale helseforetak. Gjennom de årlige bestillingsbrev - som 
senere ble omdøpt til «årlig melding», ble det etablert et nasjonalstatlig 
«konsern», der viktige kjennetegn var ledelse på distanse, totalansvarsle- 
delse til sykehusdirektørene og relativt autonome relasjoner når det gjaldt 
hvordan driften ved de enkelte sykehus skulle organiseres (Opedal & 
Stigen, 2005). 

I det regionale foretaket som ble etablert gjennom sammenslåing av 
Helse Sør og Helse Øst 1. juni 2007, er det nå 11 sykehusforetak, hvorav 
Sykehuset Østfold HF er et. Når jeg fremdeles konsentrerer analysen om 
Østfold, innebærer dette likevel at fokus endres. Når det gjelder spesia- 
listtjenestene, er det da dette ene sykehusforetakets utvikling jeg skal 
konsentrere meg om. Og med dette følger også at mange av de faglige per- 
spektivene som er diskutert ovenfor forankret i teorier om «helsepolitiske 
spill» også får en annen karakter. «Feltet» endres. Nå blir det nye måter å 
organisere sykehusvirksomheten på. Utfordringen er mer ensidig knyttet 
til spørsmålet om hvordan en skal kunne etablere helsetjenester av høy 
kvalitet som samtidig er kostnadseffektive. Byggingen av flere nye sykehus 
har vist at dette er en utfordring, og evalueringer viser at det er vanskelig 
å omsette ideer om nye måter å organsiere på til praksis. De grunnleg- 
gende utfordringene mellom kvalitet på tjenester, effektiv økonomistyring 
og ansattes arbeidsvikår innebærer nå som før at det kreves en særegen 
balansegang å organisere og lede sykehus (Bode, Lange & Mårker, 2017). 

I Norge har nå ny sykehus- og helseplan blitt en ramme for helseforeta- 
kenes utvikling. Her har politiske slagord om «pasientens helsetjeneste» 
og «pasienten først» fått forrang (Helsedepartementet, 2015-2016). Bade i 
Norge og internasjonalt er dette fokuset i sin tur blitt knyttet til nye per- 
spektiver og begreper om organisering og ledelse. En av de mest kjente 
nyvinningene i denne forbindelse, og som har fått enorm utbredelse i den 
vestlige verden, er knyttet til begrepet «verdibaserte helsetjenester» (Por- 
ter & Teisberg, 2006). Ettersom dette begrepet ble lagt som en teoretisk og 
organisatorisk overbygning i planleggingen av det nye østfold-sykehuset, 
vil vi i den videre fremstillingen vise hvordan dette har vært anvendt her. 


149 


KAPITTEL 11 


Det andre temaet vi konsentrerer oss om, er knyttet til ledelsesstruktu- 
ren i det nye sykehuset. Gitt at lokalpolitiske organ er borte, at foretaksty- 
rene forutsettes å lede på distanse basert på strategiske overveielser, og at 
sykehusdirektøren fremstår som en CEO, med stor frihet til å organisere 
og lede for å nå de mål som er satt til organisasjonen, er et viktig spørs- 
mål hvordan denne friheten benyttes. Vi skal i de neste to kapitlene vise 
hvordan ledelsesformer og ledelsesstruktur i helseforetaket i Østfold har 
blitt utviklet innenfor denne rammen. 

I denne avsluttende delen endres derved fokus fra de samfunnspo- 
litiske, bredt anlagte og offentlige debatter til spørsmål om hvordan og 
hvorfor en fatter beslutninger om organisasjons-, styrings- og ledelses- 
former innenfor nye rammer. I kontrast til de konfliktfylte forsøkene på 
omorganiseringer som er redegjort for i del 2, er mange av de prosessene 
der nye organisasjons-, styrings- og ledelsesformer nå ble lansert, i hoved- 
sak utenfor befolkningens og medias søkelys. Likevel er de endringene 
som skjer viktige, ikke minst fordi de legger premisser om hvordan forde- 
ling av helsetjenester eller samarbeid med andre deler av helsetjenestene 
vil skje. Til tross for den avpolitiserte karakter som disse prosessene gir 
inntrykk av, er det fremdeles beslutninger i skjæringspunktet mellom 
politikk, fag og økonomi som bygges inn de organisasjons-, styrings- og 
ledelsesformene som nå gjelder. Men utgangspunktet her er at helsesek- 
toren som organisatorisk «felt» likevel har endret karakter. Dette skjer 
særlig gjennom nye prinsipper for organisering - at spesialisttjenestene 
i hovedsak er forankret i ideen om den «moderne» sykehusorganisasjon. 
Men denne organisasjonen må samtidig relatere seg til at det har en rolle 
innenfor et mer bredt definert «helsesystem». 

Mange av de problemstillingene som er drøftet i forrige del av boken, 
kan gjenfinnes i det nye. Men de ideer og det språket som nå anvendes er 
nytt. Hvordan formes så den «moderne» helsesektor? Hvilke utfordrin- 
ger står en overfor når det gjelder organisering, styring og ledelse? 

Her skal jeg først identifisere noen kjennetegn ved den moderne syke- 
husorganisasjonen. Organiseringen av det nye sykehuset på Kalnes (og 
Moss) representerer et inntak til å illustrere hvordan denne kan bli. Derfor 
har vi trukket frem to aspekter ved denne organiseringen: om endringer 
i ledelsesstruktur i det nye sykehuset, og om «konseptualiseringen» av 

sykehuset tuftet på organisering av faglig-medisinsk arbeid. Det siste er 
en variant av ideen om «verdibasert» organisering som er nevnt ovenfor. 
Avslutningsvis vil jeg peke på noen av de kjennetegn som preger orga- 
nisering av «helsesystemet» som sykehuset inngår i, og hvordan en ser 
for seg fremtidig samhandling mellom spesialisttjenester og kommunale 
allmenntjenester. 


11.2 Planlegging og organisering av det 
nye sykehuset 


Årene mellom etableringen av det «fristilte» østfoldsykehuset (med 
«fem dører») og åpningen av det nye sykehuset i 2015 var preget av store 
endringer i rammebetingelsene for helsesektoren i Norge. Mest avgjø- 
rende var sykehusreformen i 2002, som på mange måter endret alle for- 
utsetningene som de helsepolitiske spill som er gjennomgått foran, dreiet 
seg om. Sykehusreformen innebar ikke bare at eieforholdet til spesialist- 
tjenestene, inkludert sykehusene, ble overført til staten (Opedal & Stigen, 
2005). Det var også en bekreftelse på og en forsterking av de organisa- 
sjons-, styrings- og ledelsesprinsipper som var introdusert i Østfold gjen- 
nom konsernmodellen i 1987 og det «fristilte» sykehuset ti år senere. 
Selv lenge før fristillingen var vedtatt, ble det arbeidet med å samle alle 
sykehusfunksjoner i ett sykehus for hele østfoldbefolkningen. Østfold fyl- 
keskommune fattet i desember 1997 vedtak om å opprette en prosjektor- 
ganisasjon for å utrede den fremtidige sykehusstrukturen i Østfold. Her 
var krav til behandlingskapasitet, behandlingskvalitet, effektivitet, pro- 
duktivitet og «totaløkonomi» i fokus. Utredningen ble lagt til grunn for 
et forslag til ny struktur, der det neste år ble enighet om at Østfold skulle 
satse på å organisere spesialisttjenestene for somatikk i ett sykehus, og det 
ble opprettet et eget prosjektkontor for det nye Østfoldsykehuset. Fylkes- 
tinget valgte modell for Østfoldsykehuset, som skulle stå ferdig til 2010. I 
vedtaket het det at alle akuttfunksjonene skulle samles i ett nytt sykehus 
som både skulle ha ordinære senger og syke-/pasient-/hotellsenger. Det 
ble også vedtatt, i kontrast til det opprinnelige forslaget, at voksenpsykia- 
triske sykehusavdelinger skulle integreres i sykehuset. Planen ville derved 
innebære at det nye sykehuset ble det første i landet som samlet somatikk 

og psykiatri i ett bygningskompleks, og under felles ledelse. Dette må 
ses på bakgrunn av at en gjennom opptrappingsplanen for psykisk helse 
hadde som et av sine mål å bidra til avstigmatisering av psykiske lidelser, 
og at «normalisering og integrering» skulle gjennomsyre organiseringen 
av tjenestene (St.meld. nr. 25 (1996—97)). 

I mai 1999 besluttet derved fylkestinget en modell som innebar at 
det nye sykehuset skulle erstatte de seks sykehusene (inkludert Østfold 
Psykiatriske Sykehus på Veum) som den gang var operative i Østfold. 
Utredningen og vurderingen av mulig lokalisering av det nye sykehuset 
endte opp med vedtak om plassering på Kalnes i Sarpsborg. Det var i siste 
omgang en snuoperasjon i Østfold Arbeiderparti som var avgjørende for 
dette lokaliseringsvalget. Samme konklusjon ble trukket i konsekvens- 
utredning fra høsten 2001. Selve lokaliseringen innebar at en bygde 
sykehus på den tomten Smaalenenes Amt hadde kjøpt til dette formålet 
allerede i 1864. 

Arbeidet med «hovedfunksjonsprogram» for det nye sykehuset ble 
påbegynt høsten 2000, og dette ble godkjent i Østfold fylkesting i mars 
2001 og deretter i Helseregion Øst i mai 2001. Som nevnt var forutsetnin- 
gen da at det nye sykehuset skulle stå ferdig i 2010. Invitasjon til begren- 
set designkonkurranse ble utlyst sommeren 2001, og vinneren ble kåret 
våren 2002. På dette tidspunkt var ansvaret for spesialisthelsetjenestene 
og prosjektet overført til ny eier, Helse Øst RHF. Prosjektet ble derfor 
vurdert i sammenheng med øvrige investeringsprosjekter og tilgjengelige 
rammer innen det nye regionale foretaket, og utsatt i tid. 

Arbeidet med prosjektet startet opp igjen i 2005 i regi av Sykehuset 
Østfold HF. Det ble da gjennomført en idéfaseutredning som konklu- 
derte med at nytt sykehusbygg på Kalnes kombinert med avvikling av 
driften i Fredrikstad og Østfold Psykiatriske Sykehus på Veum hadde 
best økonomisk bæreevne. På dette grunnlag ble konseptfasen startet i 
2006 i regi av Helse Øst RHF og fullført sommeren 2007. 

Som en følge av sammenslåingen av Helse Øst RHF og Helse Sør RHF 
til et nytt regionalt helseforetak (Helse Sør-Øst RHF) ble det behov for 
å vurdere investeringsbehovene i regionen på nytt, på bakgrunn av nye 
rammebetingelser og forutsetninger. I styremøte i Helse Sør-Øst (etter at 
helseregionene Helse Øst og Helse Sør var slått sammen i 2007). 18.12.07 

(sak 066-2007) ble kapasitet, opptaksområder og struktur/oppgavefor- 
deling i regionen vurdert i forhold til behov for nye sykehusprosjekter. I 
denne saken la styret i Helse Sør-Øst RHF til grunn at det var behov for 
nye sykehusbygg ved Sykehuset Buskerud HF og Sykehuset Østfold HF. I 
februar 2008 fikk Sykehuset Østfold HF et nytt mandat fra Helse Sør-Øst 
RHF for utvikling av nytt østfoldssykehus. Mandatet la til grunn at det 
skulle utarbeides en revidert konseptrapport i regi av Sykehus Østfold HF. 
Hovedmålet med det nye mandatet var at det nye konseptet skulle ta opp 
i seg de endringer som fulgte av den nye strukturen i Helse Sør-Øst RHF. 

Konseptrapporten for nytt østfoldsykehus ble behandlet i styret i Helse 
Sør-Øst RHF i møte 18.12.09 (sak 132-2008). Styret sluttet seg til det anbe- 
falte alternativ 2, en to-strukturmodell hvor fremtidig sykehusvirksom- 
het skulle fordeles mellom Moss og Kalnes, ble lagt til grunn for det videre 
arbeid. Det ble forutsatt at konseptet skulle legges frem for ny behandling 
når kvalitetssikring av dette var gjennomført. 

Kvalitetssikringen ble gjennomført våren 2009, og konseptrapporten 
ble behandlet på nytt i møte 17.06.10 (sak 54-2009). Styret i Helse Sør- 
Øst RHF godkjente i dette møtet konseptrapporten og la den til grunn 
for utarbeiding av forprosjekt. Styret la i samme sak en rekke føringer 
for det videre arbeidet, blant annet at eierskapet til utbyggingsprosjektet 
skulle overføres fra Sykehuset Østfold HF til Helse Sør-Øst RHF fra og 
med forprosjektfasen. Sykehuset Østfold HF skulle også etablere et orga- 
nisasjonsutviklingsprosjekt med et helhetlig ansvar for å utvikle den nye 
sykehusorganisasjonen (Nytt østfoldsykehus Dokumentnr.: ØF-0000- 
Z-AA-0006 Revisjon: 1.0 Dato: 15.11.10 Tittel: Forprosjekt 15.11.2010:10—181). 

16. desember 2010 kom vedtaket fra styret i Helse Sør-Øst, der sty- 
ret godkjente forprosjektet for det nye sykehuset. 5. september 2011 tok 
statsminister Jens Stoltenberg og helse- og omsorgsminister Anne-Grete 
Strøm-Erichsen de første spadetakene på sykehustomta på Kalnes. 

I løpet av planprosessen ble det klart at de økonomiske kalkylene ikke var 
realistiske. Det ble besluttet at det skulle arbeides for å redusere usikkerhe- 
ten i investeringskalkylen slik at opprinnelig estimat ikke ble overskredet. 
Prosjektet skulle derfor «ta opp i seg de føringer og forutsetninger som følger 
av plan for strategisk utvikling i Helse Sør-Øst RHF og sikre god tilpasning 
til samhandlingsreformen» (Sykehuset Østfold HF, 2011). De økonomiske 

rammene for det nye sykehuset ble redusert med ca. 10%, og en fant deret- 
ter at en ombygging av Sykehuset i Moss ville redusere utgiftene. Det nye 
Sykehuset Østfold HF ble etter dette ett foretak med enheter på Kalnes, i 
Fredrikstad, Moss, Sarpsborg og Halden. Sykehuset eies av Helse Sør-Øst. 
Det meste av virksomheten er samlet i Sykehuset Østfold Kalnes — altså på 
ett sted. Noen avdelinger og fasiliteter knyttet primært til elektiv behand- 
ling (planlagte operasjoner) ble lokalisert til dagens Moss sykehus. 

Ifølge konseptet for «Nytt Sykehus» ble det besluttet at samfunnsmå- 
lene for Prosjekt nytt østfoldsykehus ble definert som at dette etter at 
hovedutbyggingen var ferdig, skulle være: 


- et sykehus som sikrer et helsemessig godt og samfunnsøkonomisk 
effektivt sykehustilbud til befolkningen i Østfold og i regionen 
samlet sett. 

- et sykehus tilpasset de føringer som fremkommer av nasjonal helse- 
plan og Helse Sør-Øst RHF sin utvikling av helsetjenester i et lang- 
siktig perspektiv. De totale løsningene skal sikre at dimensjonering, 
driftskonsept samt oppgave- og funksjonsfordelinger blir ivaretatt i 
dette fremtidige helseperspektivet. 


Effektmålene er knyttet til prosjektets virkninger for brukerne (pasienter, 
befolkningen og ansatte). Effektmålene for nytt østfoldsykehus er defi- 
nert som følger: 


Nytt østfoldsykehus skal etter hovedutbyggingen sikre at «alle pasienter 
får rask diagnostikk og behandling styrt av en helhetlig og tverrfaglig 
arbeidsform», at ny sykehusstruktur og ny teknologisk infrastruktur 
skal gi en tydelig oppgavedeling og bedret tjenestekvalitet, at sykehuset 
gjennom forskning, utdanning og kompetanseutvikling «er konkurran- 
sedyktig innenfor definerte områder nasjonalt og internasjonalt», og at 
samhandling med kommunehelsetjenesten og andre helseforetak «er en 
naturlig del av pasientforløpene og av handlingsmønsteret til alle med- 
arbeidere». Det het samtidig at dette skulle skje ved at en samtidig skulle 
oppnå en driftsøkonomisk gevinst tilsvarende 180 mill. kroner. (Kilde: 
Nytt østfoldsykehus, Dokumentnr.: ØF-0000-Z-AA-0006 Revisjon: 1.0 
Dato: 15.11.10 Tittel: Forprosjekt 15.11.2010:12) 

Det het videre at: 


«Driftskonseptet for nytt østfoldsykehus bygger på fleksibilitet, stan- 
dardisering, generalisering og samhandling. Løsninger i bygget gir gode 
utviklingsmuligheter for endring av arbeidsprosesser og utvikling av nye 
pasientforløp» ... Det het videre at de strategiske føringene for OU- 
prosjektet «henger sammen og skal hver for seg og sammen bidra til at pasi- 
entene får best mulig diagnostikk, behandling, pleie og rehabilitering». 


(Kilde: Dokumentnr.: ØF-0000-Z-AA-0006 Revisjon: 1.0 Dato: 15.11.10 
Tittel: Forprosjekt 15.11.2010: 20) 


11.3 Om «fremtidens utfordringer» 


Det het videre om «fremtidens utfordringer at demografi, sykdomsbilde og 
medisinsk teknologisk utvikling vil øke behovet for innovative og robuste 
driftskonsepter for spesialisthelsetjenesten». Gapet mellom befolkningens 
forventninger og spesialisthelsetjenestens tilgjengelige økonomiske ram- 
mer for å møte disse forventningene måtte antas å øke. Oppgavene må 
derfor i større grad løses gjennom samhandling med kommunehelsetje- 
nesten og andre tjenesteytere. Bruk av moderne kommunikasjonstekno- 
logi vil være en forutsetning for å forbedre samhandling og i arbeidet 
med å styrke pasientenes mulighet for egenomsorg. Og: 

«En reduksjon av forventningsgapet mellom hva som er medisinsk og 
ressursmessig mulig vil kreve at Sykehuset Østfold: 


— Styrker innsats for og finner nye måter å ivareta store pasientgrupper på 
- Arbeider med kunnskapsbasert pasientbehandling 

- Ivaretar rask problemløsning, gode pasientforlop og pasientsikkerhet 
- Videreutvikler en kostnadseffektiv drift og samhandlingsmodeller 

- Istorre grad utvikler en kultur for brukerstyrte endringsprosesser» 


(Kilde: Sykehuset Østfold HF, Dokumentnr.: ØF-0000-Z-AA-0006 Revi- 
sjon: 1.0 Dato: 15.11.10 Tittel: Forprosjekt 15.11.201020). 

I vår sammenheng er det noen nøkkelbegreper i beskrivelsene ovenfor 
som kan danne en ramme for de analysene av det nye sykehuset vi skal 

konsentrere oss om: innovative løsninger, effektive pasientforløp, bruk av 
ny avansert teknologi. Sykehuset er sterkt preget av dette: Arkitektoniske 
løsninger er koplet til nye arbeidsformer. Blant annet var det planen at 
alle pasienter skulle ha enerom. Det ble også valgt å organisere sengepos- 
ter som «tun», noe som innebar realtivt store endringer særlig i det pleie- 
faglige arbeidet (Bringa, 2018), elektronisk kommunikasjon, blant annet 
bruk av elektronisk tavle, prinsipper om «lean hospitals», bl.a. med et 
fåtall kontorer for både medisinsk-faglig og administrativt arbeid. Syke- 
huset kjennetegnes også av lange, pregløse korridorer, i tråd med det en 
oppfatter som «lean» prinsipper. Det viste seg også raskt at kapasiteten 
på flere avdelinger (særlig akuttmottaket) har vært for liten, og det ble i 
denne tiden en rekke utfordringer med arbeidsmiljøet. 

Det er etter vår vurdering særlig to forhold ved organisasjonsform, 
styring og ledelse som peker mot mer prinsipielle utviklingstrekk ved de 
løsninger og prosesser som sykehuset har vært kjennetegnet av: for det 
første lederstrukturen - og hvordan denne har vært gjenstand for revi- 
sjoner underveis, og initiativet til å organisere sykehuset etter «verdi-ba- 
serte» arbeidsprinsipper. Slik dette fremstår, viser endringsprosessene 
knyttet til disse to temaene til en ny måte å nærme seg organisasjons- og 
ledelsessporsmal på - som både peker fremover mot fremtidens helsetje- 
neste og samtidig viser kontrasten til beslutningsformer innenfor «det 
gamle regimet» der de helsepolitiske spill dominerte. Neste kapittel tar 
for seg lederstruktur i det nye sykehuset, og kapittelet deretter viser hvor- 
dan verdibaserte organisasjonsformer ble introdusert i sykehuset. 

Som Lippestad, Harsvik og Kjekshus (2011) viser i sin evaluering av 
det nye Ahus, er det flere skjær i sjøen når planene skal iverksettes i en så 
kompleks organisasjon, og det er også klart at nye innovative teknologiske 
og medisinske løsninger har potensial for å endre for makt- og innflytel- 
sesrelasjoner mellom pasienter og ulike grupper blant de ansatte (Mørk, 
Hoholm, Ellingsen, Edwin & Aanestad, 2010). Også i forbindelse med det 
nye sykehsuet på Kalnes viste det seg at en møtte på noen utfordringer 
som ikke var forutsett. Det tok ikke lang tid etter at det nye sykehuset 
var åpnet før problemene meldte seg: Som nevnt var utgangspunktet for 
planleggingen av sykehuset på Kalnes at det skulle være et stort sykehus i 
Østfold. Men gjennom reduksjonen i rammebevilgningen som skjedde i 

løpet av planprosessen, fant en at det var mest hensiktsmessig å også ta i 
bruk det gamle sykehuset i Moss, som så ble ombygget til å fungere som 
sykehus for planlagte operasjoner, dagkirurgi og rus/psykiske helsetje- 
nester. Etter åpningen viste det seg raskt at målet om at sykehuset ikke 
skulle ha korridorpasienter, ikke ble nådd. Tvert imot måtte 3800 «ligge 
på gangen» i 2017, og i 2018 var tallet på korridorpasienter økt til 4500 
(Aftenposten, 17.3.2018, 11.2.2019). Noen av de polikliniske rommene ble 
omgjort til sengeposter for medisinske pasienter, det ble åpnet en mid- 
lertidig sengepost på Moss sykehus, enerom ble midlertidig omgjort til 
tomannsrom. 

Krisen ble beskrevet slik: «Ansatte sier opp i protest, akuttmottaket er 
overfylt og kapasiteten er sprengt. Sykehuset skulle være prakteksemplaret 
på et moderne sykehus, men siden åpningen i 2015 har problemene stått i 
kø» (Aftenposten, 9. februar 2019). I 2018 - etter 9 år i stillingen - sluttet 
administrerende direktør. Han begrunnet dette med at det hadde vært 
«en økende uro rundt sykehuset i offentligheten som handler om korri- 
dorsenger og negative pasientopplevelser. Fokuset den siste tiden har dreid 
mot meg som leder. Jeg ser at Sykehuset Østfold ikke er tjent med at orga- 
nisasjonen skal lide under et slikt press» (Aftenposten, 23. april 2018). Det 
er likevel ingen tvil om at han hadde vært en drivkraft i arbeidet med 
planlegging og organisering av helseforetaket. Som det vil fremgå av de 
to neste kapitlene, var dette ikke minst tilfellet i forbindelse med organi- 
sering av lederstrukturen (kapittel 12), og «konseptualiseringen» av syke- 
huset (kapittel 13). 

Det har vært stilt en rekke spørsmål ved om hvordan denne nedturen i 
driften av sykehuset kunne skje. Først og fremst har en ment at sykehuset 
er «for lite» i forhold til den pasienttilstrømmingen som har kommet. 
Dette er selvsagt en sentral utfordring i helsetjenestene i fylket, ettersom 
det ikke bare setter de ansatte i en krevende situasjon, men også setter 
krav til lokale helsetjenester. Mens de problemene som er skissert ovenfor 
er åpenbare, er det mer underliggende ideer om organisasjons-, styrings- 
og ledelsesformer som denne siste delen av boken skal konsentrere seg 
om. Her er det tre tema jeg skal drøfte: For det første nye måter å struk- 
turere sykehus på, der kombinasjon av pasientenes individuelle behov 
for behandling og kostnadseffektiv drift blir satt i søkelyset. For det 

andre nye ledelsesformer, som reflekterer de endrete rammebetingelser 
for ledelse som sykehusreformen representerer. Og for det tredje, nye 
samhandlingsformer mellom spesialisttjenester og lokale helsetjenester, 
manifestert først og fremst i samhandlingsreformen. Slik jeg ser det, er de 
endringene som skjer innenfor disse tre temaene indikasjoner på en frem- 
tidig utvikling der ideen om det nye «supersykehuset» forventes å smelte 
sammen med nye samarbeids- og samordningsformer i det moderne 
«helsesystemet». Fokuset her er derfor hvordan «det nye» relaterer seg 
til det «etablerte» innenfor disse temaene, og det faglige perspektivet blir 
orientert om hvordan innovative løsninger lanseres når det nye materia- 
liseres. Hva kan en lære av de østfoldske innovasjonsprosessene på disse 
områdene? I de tre neste kapitlene skal jeg ta for meg utviklingstrekk 
knyttet til disse tre temaene. I kapittel 12 tar vi for oss ledelsesformer i det 
nye sykehuset — nettopp for å vise kontrasten til de beslutningsprosessene 
som er beskrevet i del 2. I kapittel 13 tar vi for oss «konseptualiseringen» 
av det nye sykehuset, knyttet til fremveksten av verdibaserte organisa- 
sjonsformer i sykehus, som i dag er et av de mest aktuelle begrepene for 
planlegging av nye sykehus i den vestlige verden. Og i kapittel 14 dis- 
kuteres muligheter og utfordringer for samhandling og samarbeid i det 
moderne helsesystemet, basert på en drøfting av innovasjonspotensialet 
som samhandlingsreformen fra 2012 legger grunnlaget for. 

KAPITTEL12 
Lederstruktur i det nye sykehuset 


Helge Ramsdal og Catharina Bjørkquist 


12.1 Innledning 


Dette kapittelet er basert på forskningsprosjektet «Fra gammelt til nytt 
sykehus», som er beskrevet innledningsvis. Fokus er overgangen fra Syke- 
huset Østfold HFs lokaliteter i Fredrikstad til det nye sykehuset på Kalnes 
og Moss. Målet med prosjektet er å sammenlikne særtrekk ved dagens 
situasjon med de endringer som nye rammebetingelser i det nye sykehuset 
representerer. Avviklingen av det gamle og innflyttingen i det nye sykehuset 
dreide seg altså ikke bare om en fysisk endring, men innebar også å skape 
radikalt nye rammebetingelser for pasientbehandling, gjennom ny tekno- 
logi, nye arbeidsformer og nye styringsprinsipper. Som vist i forrige kapit- 
tel er dette understreket blant annet i konseptrapporten som lå til grunn 
for byggingen av det nye sykehuset (Sykehuset Østfold/Helse Sør-Øst, 
2008), og ble kommunisert av prosjekt- og sykehusledelsen gjennom hele 
byggeprosessen. Vårt delprosjekt dreide seg om i hvilken grad, og på hvil- 
ken måte, «det nye» skiller seg fra «det gamle» når det gjelder overordnet 
ledelse, organisasjon og styring. Det viste seg at overordnet ledelsesstruktur 
endret seg til dels radikalt i løpet av de årene dette kapittelet omhandler. Vi 
er i dette kapittelet opptatt av hvordan og hvorfor overordnet styringsstruk- 
tur endret seg i løpet av den tiden der en planla og gjennomførte flyttingen 
til nytt sykehus, og hvordan lederne erfarte endringene i styringsstruktur. 


12.2 Om sykehusledelse 


Spillet om helsetjenestene, og forsøk på å bryte med disse spillene, 
dreier seg primært om konflikter og allianser mellom ulike aktører på 

samfunnsnivå. Men også innenfor sykehusorganisasjonen har ledelse 
og styring vært kontroversielle temaer. Allerede i sin doktoravhandling 
fra 1982 hevdet Ole Berg at sykehusene var preget av beslutningskriser, 
og forklarte dette med utviklingen av et «autoritetsmangfold», der ulike 
krefter og interesser i sykehuset brøt ned den beslutningsevnen som var 
tillagt de formelle hierarkiske strukturene (Berg, 1987). I praksis var den 
formelle, hierkiske “grunnstrukturen” mer å anse som en av mange måter 
å fatte beslutninger på. I denne strukturen - der det lokale sykehusstyret 
og direktøren og hans stab representerer topp-punktet, ble utfordret både 
av det medisinsk-faglige og pleiefaglige hierarkiet, samtidig som ansatte 
også kunne benytte det «demokratiske» elementet i styringsstrukturen — 
for eksempel arbeidsmiljøutvalget — for å forhindre tiltak en var uenige i. 
Berg hevdet at det fantes en rekke veto-grupper i sykehusets beslutnings- 
system. Dette ma ses i sammenheng med at sykehuset - som profesjons- 
organisasjon - i utgangspunktet var prisgitt beslutninger som den enkelte 
fagperson eller faggruppe tar om hvilken behandling den enkelte pasient 
skal få. I denne organisasjonen blir sykehusets reelle utgifter resultatet av 
en rekke «mikro-beslutninger» innenfor fagets lukkede rom - der relativt 
autonome profesjonsgrupper med legene i spissen foretar disposisjoner 
som er best mulige ut fra faglige overveielser, men som for overordnet 
ledelse fremstår som et mer eller mindre ustyrlig aggregat. I praksis inne- 
bar dette at sykehuset fremsto som en organisasjon der sparing og reduk- 
sjoner i aktivitetsnivå ble møtt med det eneste logiske svar - bruk av de 
kanaler for nedleggelse av veto som «autoritetsmangfoldet» åpnet opp for, 
samtidig som en bidro til opprettholdelse av ulike allianser gjennom å 
støtte hverandre, og gjennom konfliktunngåelse. 

Sykehusene ble lovpålagt å innføre enhetlig ledelsesansvar ved alle 
avdelinger innen 2001 (Kjekshus, 2012). I forbindelse med sykehusre- 
formen fikk sykehusdirektøren et overordnet resultatansvar for drift av 
sykehuset. Dette kravet innebar at todelt avdelingsledelse måtte avvikles, 
og også at «autoritetsmangfoldet» mellom legefaglig og sykepleiefaglig 
ledelseshierarki, med sjefsleger og sjefssykepleiere, måtte erstattes. Til 
sammen innebar dette at trykket «nedenfra» i sykehusorganisasjonen 
skulle bli tilsvarende redusert - og at «beslutningskriser» som helsepo- 
litiske spill lett genererte, kunne avverges i fremtiden. Dette peker frem 

mot den situasjonen vi tar for oss i dette kapittelet — et potensial for at 
en sterk sykehusdirektør - i allianse med sitt foretaksstyre og innenfor 
rammene av overordnete regionale helseforetak og helsemyndigheter — 
kunne regulere rammene for beslutninger i sykehuset. Dette innebar at 
sykehusledelsen i prinsippet sto relativt fritt i å organisere ledelsen ut 
fra egne vurderinger om hvilken lederstruktur som var hensiktsmessig. 
Dette er i tråd med den ledelsesfilosofien som preger konsernorganisasjo- 
ner forankret i NPM: relativt autonome ledere som har et totalansvar for 
å frembringe resultater på sitt ledernivå i et «kinesisk eske-system», slik 
vi har beskrevet foran i kapittel 8. 

Ut fra de utfordringer ledelse representerer i sykehus, er det ikke uven- 
tet at spørsmål om rekruttering til og utformingen av lederroller er sen- 
tralt i diskusjoner av organisasjonsspørsmål knyttet til sykehus. Hvilke 
beveggrunner har en for å bli leder, hvilke karriereveier har lagt grunn- 
laget for å bli leder, hvordan opplever en arbeidet med å være leder, og i 
hvilken grad vil en ønske å fortsette som leder også i det nye sykehuset. 
Dette spørsmålet er interessant også fordi en kan tenke seg at ulike pro- 
fesjonsgrupper (særlig leger/sykepleiere), kan forventes å få nye roller, og 
reflekterer den «store debatten» om hvilke kompetanser en anser som 
viktige i rekruttering av ledere i sykehus (Jespersen, 2005; Kjekshus, 2012). 

Ledelse i sykehus er tradisjonelt knyttet til den lederstrukturen som 
er beskrevet foran. Den «profesjonsbyråkratiske» organisasjonsmodellen 
innebar at legene hadde forrang gjennom å besette lederroller på alle (eller 
et hvilket som helst) nivå. Sykehusene ble derfor betegnet som «legestyrte» 
organisasjoner, med et sterkt fokus på at ledelse på det operative nivået 
(det vil si hovedsakelig ledelse av klinisk arbeid) ble ansett som nøkkelen 
til å forstå hvordan lederrollen ble utformet (Scott et al., 2000; Kjekshus et 
al., 2013; Jespersen, 2005). I Norge har legenes sentrale posisjon i det som 
ble betegnet som «det evangske system» ytterligere forsterket helsesekto- 
rens preg av å være legestyrt fra topp (den sentrale helseforvaltning) til 
bunn (det kliniske arbeidet). I denne tiden var lederrollen integrert med 
det kliniske arbeid, bl.a. ved at legene i slike posisjoner stort sett alltid 
kombinerte ledelse med klinisk arbeid. Denne modellen er fortsatt gjel- 
dende i sykehus, men har vært utfordret av to — til dels sammenfiltrede 
- forhold: for det første multi-profesjonalisering, der særlig sykepleiere 

har ønsket, og til dels fått, en rekke nye lederstillinger på sykehus, og for 
det andre gjennom fremveksten av ledelse som eget kompetanseområde. 
Flere studier har vist at mens leger ønsket å lede, men ikke i like stor 
grad å utforme en utskilt lederrolle, har nye krav til ledere knyttet til New 
Public Management skapt grunnlag for en klarere adskilt lederrolle — det 
som innebærer en overgang til «ledelse som eget fag» (Kjekshus, 2014; 
Kjekshus, Byrkjeflo & Torjesen, 2012; Jespersen, 2005). 

Et interessant trekk ved utviklingen av lederrollen ved sykehus er at 
både internasjonale og norske studier viser at sykepleiere ikke bare har 
fått mulighet til å tre inn i lederstillinger, men også at en har ment at 
deres utdannelse og ambisjon om å utføre ledelse som et eget fag har vært 
langt mer eksplisitt formulert enn tilfellet er for legegruppen. Et stort 
antall sykepleiere har tatt lederutdanning, og fremstår som mer tilpas- 
set de krav til lederkompetanse som NPM-baserte styringsformer inne- 
bærer, enn tilfellet er med leger som kombinerer klinisk arbeid og ledelse 
(Kjekshus et al., 2012; Dent, 2003; Torjesen, 2007). Det utkrystalliserer seg 
derved tre hovedmodeller for rekruttering og utforming av lederrollen 
på sykehus: den «klassiske» legeleder, den «nye» sykepleieleder og den 
«rene» management-leder (i tråd med idealene fra NPM). Norske studier 
fra INTORG-databasen ved Universitetet i Oslo viser at det blant divi- 
sjons-/klinikksjefledere er 41% leger, 22% sykepleiere og andre 37%. Når 
det gjelder avdelingsledere, er under halvparten leger, og legene funge- 
rer fremdeles som deltidsledere. Dette kan gi inntrykk av at legenes rolle 
er i ferd med å svekkes i ledelsen av sykehus gjennom dette, men dette 
modifiseres imidlertid ved at den sterke identifikasjonen med fag gir høy 
legitimitet i utøvelsen av lederrollen (op.cit., s. 113). Men gjennom nye 
økonomi- og styringssystemer endrer forutsetningene for «deltidsledere» 
seg, noe som innebærer at opprettholdelsen av denne lederrollen nød- 
vendigvis medfører enorme arbeidsbelastninger på de som velger denne 
kombinasjonen. 

Studier av innføring av NPM-baserte ledelsesformer («manage- 
ment-ledelse») viser at denne formen ikke har fått gjennomslag i sin 
«rene» form i praksis (Byrkjeflot & Jespersen, 2014). Som vist ovenfor er 
sykehusledere stort sett fagprofesjonelle, primært leger eller sykepleiere. 
For sykepleiernes vedkommende synes det å utvikle seg en profesjonell, 

fulltids lederrolle der mange av de krav som stilles til kompetanse i øko- 
nomi- og administrative styringssystemer blir ivaretatt. Poenget er at 
det ansettes stort sett helseprofesjonelle i lederstillinger på sykehus, og 
at også legene fremdeles spiller en viktig rolle som ledere til tross for 
at deres praksis strider mot de ledelsesidealene som NPM-ideologien 
foreskriver. Dette er forklart med at det utvikles en blandingsform - 
hybridledelse - der en kombinerer faglig-profesjonell kompetanse og de 
nye ledelseskrav. Det handler om å «binde sammen» og integrere for- 
skjellige ledelsesverdener, for eksempel å finne en balanse mellom krav 
om økonomisk effektivitet og faglige verdier, kunnskaper og holdninger 
(Byrkjeflot & Jespersen, 2014). 

Men også denne kombinasjonsløsningen i utforming av lederrollen 
kan utfordres. Et poeng når det gjelder konseptet om «the care-focused 
hospital», er at det også forutsetter endringer i ledelse og ledelsesverktøy 
og lederroller. Ifølge Lega & Di Pietro (2005) dreier dette seg for det før- 
ste om plasseringen og status som ledelse vil få, knyttet til økt fokus på 
resultater og etablering av nye kontrollsystemer. For det det andre dreier 
det seg om individuelle forutsetninger for å kunne gjennomføre de tek- 
nologiske og kunnskapsmessige endringene som finner sted knyttet til 
for eksempel fokus på pasientforløp. I tråd med de underliggende ideene 
som konseptet bygger på, er det tre utfordringer for ledelse: å ivareta hen- 
syn til den pågående spesialisering av medisinskfaglig arbeid, behov for 
integrasjon og samhandling, og ivaretakelse av ressursstyring og styring 
av klinisk arbeid. Det hevdes at disse forholdene til sammen innebærer et 
klarere skille mellom ledelses-/management- og klinisk arbeid, og inne- 
bærer bl.a. krav om sterk avdelingsledelse. Utfordringen er derved å iva- 
reta disse nye rollene, og samtidig sikre at avdelingsledere har legitimitet 
blant fagpersonalet, ikke minst legene. I tråd med de endringene som 
skjer gjennom konseptet om «care focus»/pasientfokus vil også sykehuset 
endres fra sin tradisjonelle arketype som «profesjonsbyråkrati» til en 
situasjon preget av «byråkratiserte profesjonelle» — der en utvikler et eget 
sjikt ledere som har sterkere koplinger til de nye kunnskapsområdene 
(standardiserte behandlingsopplegg og pasientforløp, nye teknologiske 
løsninger og nye styringssystemer) enn det som tidligere var tilfellet. 
Tiden for å fungere som «deltidsleder» og «hybridleder» vil da være forbi. 

12.3 Teoretiske perspektiver 


Grunnlaget for dette kapittelet er prosjektet som dreide seg om organise- 
ring av overordnet ledergruppe, og forholdet mellom måten styrings- og 
ledelsesstrukturer er organisert på i «gammelt» og «nytt sykehus». Det 
teoretiske utgangspunktet er knyttet til sammenheng mellom de krav 
som stilles til ledelse og styring innad i sykehuset, og fra omgivelsene. 
Det organisasjonsteoretiske inntaket til analysen er «contingency»-teori. 
Selv om det er ulike måter å forstå og anvende denne teoritradisjonen på, 
er det noen grunnleggende likhetspunkter i den klassiske tilnærmingen 
om dette: Det finnes ikke en «beste måte» å strukturere og lede organisa- 
sjoner på — den optimale måten er avhengig (contingent) av den eksterne 
og interne situasjonen. Organisasjoner forståes som åpne systemer, og 
ledelsens oppgave er å balansere interne behov for styring og ledelse 
med tilpasning til relevante omgivelser (Chandler, 1962/1998; Mintzberg, 
1983; Hersey & Blanchard, 1969). Fiedler (1964) utviklet en «Contingency 
Management Theory», der han blant annet fokuserte på at ledere måtte 
være i stand til å kunne variere mellom ulike lederstiler basert på en ana- 
lyse av interne og eksterne kjennetegn ved den situasjonen organisasjo- 
ner til enhver tid er i. Imidlertid er denne teorien kritisert for å være en 
svært enkel og åpenbar forståelse av for eksempel omgivelsenes betyd- 
ning for ledelse. Som Farnsworth og Thygeson (2014) peker på, er syke- 
hus komplekse organisasjoner, og det krever særlig kompetanse for å lede 
sykehus på en effektiv og legitim måte. Det avgjørende er hvordan for- 
holdet til omgivelsene i kopling med interne forhold blir fortolket i kon- 
krete situasjoner. Det er derved åpnet for at ledelses- og styringsformer 
må vurderes i relasjon til institusjonaliserte kjennetegn ved den enkelte 
organisasjon. Kort sagt: Ulike organisasjonsformer krever ulike ledelses- 
former, og hvorvidt det er samsvar mellom særtrekk ved den organisa- 
sjonen som skal ledes, og de valg som gjøres av ledelses- og styringsform, 
er et avgjørende kriterium for å lykkes (Mintzberg, 1983). Derved bringes 
oppmerksomheten over mot de spesifikke kjennetegn ved organisasjons-, 
styrings- og ledelsesformer som preger sykehusorganisasjoner. 

Den klassiske, «profesjonsbyråkratiske» ledelsesmodellen i sykehus tok 
utgangspunkt i medisinske spesialiteter, og fikk derved en flat struktur 
med sterk integrasjon mellom klinisk arbeid og avdelingsledelse innad, en 

«silo-organisering» mellom klinikker, og samtidig stor grad av frakopling 
fra den overordnete ledelsen med administrerende direktør og hans stab. 
Symptomatisk var også at det var relativt vanlig med fysisk adskillelse av 
toppledelse og avdelingsledelser, for eksempel ved at toppledelsen var plas- 
sert i bygninger utenfor hovedbygningene for den kliniske virksomheten 
(Kjekshus et al., 2012). Denne måten å organisere den overordnete styrings- 
strukturen på ble brutt gjennom adoptering av noen prinsipper fra New 
Public Management-inspirerte organisasjonsformer også i helsesektoren, 
slik vi skisserte i kapittel 8, der konsernorganiseringen gjennomgås. Som 
diskutert i dette kapittelet har dette ofte vært betegnet som en divisjons- 
basert «konsernorganisering» i flere norske sykehus (Tjora & Melby, 2013; 
Ramsdal & Skorstad, 2004). Som vist i kapittel 9 var Østfolds helsesektor 
tidlig ute med å vedta konsernmodell, samtidig som en gradvis omstruktu- 
rerte modellen frem til sykehusreformen i 2001, da premissene for ledelses- 
strukturen ble endret. Overgangen innebar at det Mintzberg (1983) betegner 
som den arketypiske divisjonaliserte form ble vanlig - med nye krav til 
ledelse basert på at divisjonene/klinikkene skulle være kontraktstyrt, og 
med fokus på mål-/resultatstyring, slik dette er beskrevet i kapittel 8. 

Prosessen mot divisjonaliserte organisasjonsformer innebar at de fleste 
sykehus i landet fikk flere lederniva enn tidligere. I 2003 - før reformen 
hadde satt sitt preg — var det vanlig med tre lederniva, etter reformen 
hadde 71% av sykehusene fire ledernivå (seksjonsledere, avdelingsledere, 
divisjonsdirektører/klinikksjefer og toppledelse) (Kjekshus et al., 2012). 
I denne strukturen rapporterer seksjonsledere til avdelingsledere, avde- 
lingsledere til klinikksjefer, som igjen rapporterer til direktøren. I prin- 
sippet etableres det en «kinesisk-eske»- struktur basert på at de samme 
styringsprinsippene blir anvendt på de ulike nivåene i organisasjonen 
(Mintzberg, 1983). Samtidig har sykehusvirksomhet blitt preget av økt 
kompleksitet, med nye krav til personalledelse, økonomistyring, kvali- 
tetssystemer og IKT-systemer. Dette kan forklare økningen i stabsfunk- 
sjoner og stabsledere som har skjedd i samme tidsrom. 

Men erfaringene har vist at den relativt enkle «superstruktur» som den 
divisjonaliserte form representerer, ikke lett lar seg anvende i ren form i 
sykehus. I praksis har det derfor skjedd modifikasjoner både i selve leder- 
strukturen og i krav til ledelse - der fokuset på klinisk arbeid har blitt 

sterkere (se nedenfor). Dette betegnes som fremvekst av hybride organisa- 
sjonsformer og hybridledelse (Jespersen, 2005; Byrkjeflot & Jespersen, 2014). 

Vi vet at organisering av ledelse varierer mellom sykehus, selv om det 
eksisterer en «standard-struktur» knyttet til overordnet ledelse (fore- 
taksstyre, adm.dir.) med stab(er), et mindre antall klinikksjefer (ev. 
kalt divisjonsledere), avdelingssjefer og deretter seksjonsledere. Denne 
modellen er blitt utfordret både internasjonalt og i Norge, og i hovedsak 
dreier alternative modeller seg om måter å bryte opp eksisterende (medi- 
sinsk-faglige) hierarkier på. 

Et viktig forhold - som har særlig stor betydning for vår studie - er 
at den styringsideologien som konsernorganisering innebærer, har som et 
bærende prinsipp at administrerende direktør har stor grad av frihet til å 
velge hvordan organisatoriske løsninger - inkludert lederstruktur — skal 
være. Dette skjer riktignok innenfor noen rammer som er nedfelt i helse- 
foretaksloven, blant annet krav om enhetlig ledelse på avdelingsnivå. Mens 
foretaksstyret forutsettes å skulle ivareta strategiske beslutninger og evalu- 
ere driften, har administrerende direktør derved etter hvert fått en sentral 
rolle i styring og ledelse av sykehuset - som en kontrast til tidligere, hvor 
direktøren fungerte nærmest som en «vaktmester» i relasjon til de sterke 
medisinsk-faglige lederne (Berg, 1987). Men på hvilken måte endres syke- 
husets lederstruktur, hvorfor skjer det, og hvordan opplever lederne selv 
disse endringene? Det er som nevnt innledningsvis dette vi skal drøfte her. 

Det er ulike oppfatninger av i hvilken grad og på hvilken måte sykehus 
påvirkes av krav om å finne nye, innovative ledelses- og styringsformer. På 
den ene siden har en hevdet at sykehus er «som geriatriske pasienter», ute 
av stand til å tilpasse seg de krav til kostnadseffektiv organisering og ledelse 
som moderne helsesystemer krever (Kjekshus, 2012). Det pekes her på at 
profesjonenes makt over organiseringen medfører at endringer i ledelses- 
og styringsformer må skje innenfor stramme rammer, definert av — særlig 
- legeprofesjonen (Dent, 2003). På den annen side har mange som stude- 
rer innovasjoner i sykehus pekt på at det skjer en kontinuerlig utvikling i 
medisinsk-faglig kunnskap, ny teknologi og nye arbeidsformer i det kli- 
niske arbeidet, og at dette i sin tur genererer endringer oppover i organi- 
sasjonen til nye, tilpassede organisasjons- og ledelsesformer - «nedenfra» 
eller «innenfra» (Levesque, 2012). Det hevdes at slike endringsprosesser 

ofte skjer nærmest kontinuerlig og umerkelig — i tråd med institusjonelle 
organisasjonsteorier der en fokuserer på inkrementelle endringer som 
det «normale» i utviklingen av (sykehus)organisasjonen (Andersen, Går- 
seth-Nesbakk & Bondas, 2015; Fuglsang, 2010). Forholdet mellom disse pro- 
sessene og de overordnete «globale» styrings- og ledelseskonseptene skaper 
et spenningsforhold som blir møtt med ulike løsninger i sykehusene. For- 
stått i et contingency-perspektiv dreier dette seg om ulike måter å fortolke 
og tilpasse organisasjon og ledelse til omgivelser og interne forhold. Hvor- 
dan dette skjer, er avhengig av lokale fortolkninger og lederstiler. 

De prosessene vi studerer her, skjedde da sykehuset sto overfor radi- 
kale endringer i rammebetingelsene (betegnet som «nytt sykehus»). Det 
nye sykehuset innebar planlegging og implementering av ny arkitektur, 
nye teknologier og ny arbeidsorganisering, basert på innhenting av kunn- 
skaper om hvordan det mest moderne sykehus burde være for å møte 
fremtiden. Det dreide seg med andre ord om en enestående mulighet til 
helhetlig, synoptisk planlegging, der en kunne designe det nye sykehuset 
i sin helhet - som en kontrast til skrittvise («inkrementelle») endrings- 
prosesser som vanligvis skjer i helsesektoren. 

Våre data er strukturert ved at vi først beskriver hvilke endringer i over- 
ordnet styringsstruktur som vi kunne observere skjedde. På grunnlag av 
denne beskrivelsen stiller vi spørsmål om hvorfor endringene skjedde, og 
hvordan lederne opplevde disse endringene. 


12.4 Endringer i overordnet ledelsesstruktur 
i sykehus 


Som vist i del 2 dreide den helsepolitiske debatten i Østfold gjennom 
mange tiår seg i stor grad om sykehusstruktur, og prinsipper for organi- 
sering og ledelse innenfor denne strukturen. Det er vist at utviklingen i 
organisering, styring og ledelse har gjennomløpt ulike faser, fra vekstpe- 
rioden i de første tiårene etter krigen, via ulike svar på beslutningskrisen i 
slutten av -70-årene og 80-årene frem til de nye styrings- og ledelsesprin- 
sippene preget av «radikal rasjonalisme» og NPM-idelogi på slutten av 
80-tallet. I Østfold var beslutningen om å bygge det nye sykehuset pa Kal- 
nes i 2006 den viktigste premiss for den analysen vi har foretatt i dette 
kapittelet (Ramsdal & Skorstad, 2004). 

Også ved Sykehuset Østfold har man hatt en utvikling i ledelsesstruk- 
tur fra den «profesjonsbyråkratiske» til den divisjonaliserte modellen - 
med modifikasjoner. Som vist ble det allerede i 1987 vedtatt en konsern- 
modell for de da fylkeskommunalt eide spesialisttjenestene i fylket - selv 
om det i praksis tok flere tiår før en divisjonalisert ledelsesmodell basert 
på funksjonelle prinsipper ble iverksatt. Mens styrings- og ledelsesstruk- 
tur (ofte betegnet som «overordnet styringsmodell») var omsluttet av 
sterke og politisk kontroversielle debatter om sykehusstruktur og forde- 
lingen av helsetjenester i fylket, ble de prosessene som vi her studerer, 
preget av å være «avpolitiserte» reorganiseringer som i all hovedsak ble 
gjenstand for interne beslutningsprosesser i sykehuset. Dette skjedde 
gjennom omorganiseringer av styringsstrukturen i to faser: I løpet av 
arbeidet med planlegging av det nye sykehuset på Kalnes, valgte admi- 
nistrerende direktør å avvikle klinikk-nivået (divisjonsledelsen), og i ste- 
det ble det overordnete styringsnivået under administrerende direktør 
avdelingslederne — med ca. 30 ledere (og en stab knyttet til administre- 
rende direktør). Dette skjedde i november 2009. Denne organiseringen 
betegner vi som «falt struktur». Etter at det nye sykehuset ble åpnet i 2015, 
gjeninnførte en ny divisjonsledelsesstruktur i 2016, med klinikksjefer og 
tre avdelingsledere — det vi betegner som en «hybridmodell», men med 
en grunnmodell som representerte en modifisert utgave av den «gamle» 
klinikkstrukturen. Derved reetablerte en den grunnleggende strukturen 
som en hadde hatt før endringsprosessene knyttet til organisering av det 
nye sykehuset ble igangsatt, men med endringer i klinikkstrukturen, og 
som sagt med noen modifikasjoner i forhold til klinikksjef-prinsippet i 
overordnet ledergruppe. Vi betegner derfor strukturen som en «hybrid- 
modell» for overordnet ledelse. Vi skal her ta for oss bakgrunnen for disse 
beslutningene. 


12.5 Fra klinikksjefstruktur til «flat struktur» 


Utgangspunktet var at det ved reorganiseringen av ledelsesstrukturen 
ved omorganiseringen til funksjonsbasert konsern i 1997 etablerte en 
struktur med seks til syv divisjonsledere - mye i trad med de prinsip- 
per for styringsstruktur som var gjeldende ved sykehusene i landet etter 


168 


LEDERSTRUKTUR I DET NYE SYKEHUSET 


sykehusreformen i 2001. I 2012 ble denne strukturen fjernet, gjennom en 
rask, hierarkisk beslutning der adm.dir. var sentral. Det ble nå etablert en 
direkte linje mellom nærmere 30 avdelingsledere og adm.dir. - det som er 
betegnet som «ledergruppen». Samtidig fikk divisjonslederne/klinikksje- 
fene enten nye stabsdirektørstillinger, avdelingslederstillinger eller gikk 
over i andre faglige stillinger. Etter denne radikale endringen ble det så 
foretatt justeringer og endringer — særlig knyttet til organisering av stabs- 
funksjonene ved sykehuset. Divisjonsdirektøren for psykisk helsevern og 
rusbehandling ble beholdt (og fungerte som viseadministrerende direk- 
tør/stedfortreder), og hadde også seks avdelingsledere under seg. Det ble 
etter hvert også utnevnt egen viseadministrerende direktør med ansvar 
for Moss Sykehus — der elektiv behandling/dagkirurgi utgjør hovedopp- 
gavene. Etter at adm.dir. fratrådte sin stilling i april 2018, ble viseadm. 
direktør konstituert i stillingen. 

Den organisasjonsmodellen som var gjeldende de siste årene før det nye 
sykehuset sto ferdig, og i et par år etter at det var åpnet i 2015, så slik ut: 


Administrerende direktør 
Just Ebbesen 


Kommunikasjonssjef Utviklingsdirektør Økonomidirektør Viseadministrerende direktør/stedfortreder 
Bjørn Hødal Helge Stene-Johansen Marianne Wik Irene Dahl Andersen 
Direktør teknologi og IKT 
Administrerende direktør Tee cà 3 Stabsdirektør eens serene eee 
stab Direktor fag og Wenche Lyngholm Tore Krogstad 
pasientsikkerhet 
Stein Bruland 

Direktør divisjon Prosessdirektør/ 

Prosjektdirektør Facility Management viseadministrerende direktør, Moss 

Tore Dag Olsen Trond Smogeli Liv Marit Sundstøl 


Senter for Psykiatrisk avdeling og 
Indremedisinsk avdeling Kirurgisk avdeling Prehospital avdeling 
Einar Gløersen Bente Husvik Bo Skauen laboratoriemedisin voksenhabilitering 
Anne Kathrine Palacios Knut-Erik Hymer 


Medisinske poliklinikker Ortopedisk avdeling Avdeling akuttmottak deg LAR DPS nordre Østfold 
Randi Olofsson Anne Margrethe Borgersen Sissel Hagen sy oe Ingmar Clausen 
Operasjonsavdelingen Fysioterapiavdelingen 
Ada & Haukeland “in Peueen Fredrikstad Randi Olofsson kst for REEN S 
A Grete Jespersen 


Ole Tangen 
San Olssen at for Knnekkugken parasjontavdaingan Dokumentasjonssenteret DPS Fredrikstad 
Grete Jespersen Eirin Paulsen (kst.) Brit Marie Skjelin Ann Elisabeth Rønneberg Astrid Rødseth 
Nevrologisk avdeling Øre-nese-halsavdelingen | —|Avdeling for anestesileger Avdeling for barne- og 
Volker Solyga Anne Johannessen Jan Sverre Vamnes GE 

Bjørn Dønheim 

Kreftavdelingen Øyeavdelingen Intensivavdelingen 

Andreas Stensvold Junet Nygård Schaft Anne Sofie Bonde Avdeling for rusbehandling 


Figur 2. Overordnet styringsmodell for Sykehuset Østfold HF pr. november 2015 (ved åpningen 
av de nye sykehuset). Kilde: Sykehuset Østfold HF 2015. 


lon 

Var studie dreier seg blant annet om de endringsprosessenei overordnet 
lederstruktur som skjedde mellom de to fasene med intervjuer. I forhold 
til valget av en «flat struktur» i 2012 var det relativt samstemte oppfatnin- 
ger om hvorfor denne - sjeldne - strukturen ble valgt. I intervjuene var 
det en gjennomgående oppfatning at begrunnelsen var at direktør da fikk 
direkte tilgang til avdelingsledersjiktet, og at klinikksjefenes potensielle 
siling av informasjon fra direktør ikke ville skje. Denne løsningen var på 
det tidspunkt endringen skjedde — etter det vi vet - kun etablert på ett 
annet sykehus i Norge (Haukeland HF), og var ment å skulle skreddersy 
ledelsesstrukturen til de oppgaver og utfordringer som planleggingen og 
implementeringen av nytt sykehus innebar. 

Som det fremgår av organisasjonskartet var en rekke funksjoner orga- 
nisert som stabsstillinger under adm.direktør. Dette gjaldt dels funksjo- 
ner som er vanlige å organisere i stab, dels funksjoner som var knyttet 
til de oppgavene som lå til utviklingen av det nye sykehuset. Det siste 
gjaldt for eksempel prosjektdirektør og utviklingsdirektør. I tillegg var 
det organisert en direktørstilling som en delt stilling med ansvar som 
prosessdirektør/viseadm.direktør Moss. På samme måte ble det etablert 
en stilling som direktør for Fredrikstad/Kalnes. Det ble også opprettet 
en stilling som viseadministrerende direktør/stedfortreder for adm.dir., 
samt direktører for «Facility management», teknologi og IKT. Denne 
stabsstrukturen innebar en relativt tung tilvekst på direktørsiden. 


Hvorfor ble «flat struktur» valgt? 


De intervjuede oppfattet at endringene som skjedde i toppledelsen gjen- 
nom avviklingen av divisjons-/klinikkstrukturen i 2012 hadde sin bak- 
grunn i et ønske fra direktørens side om å få bedre kontroll — på to nivåer: 
for det første med den daglige driften og for det andre tilretteleggingen 
av organiseringen av det nye sykehuset. Endringen av lederstruktur fra 
den opprinnelige med 7 (divisjons-)direktorer/klinikksjefer til den «flate» 
strukturen med ca. 30 avdelingsledere (beskrevet som at direktørsjiktet 
ble «tatt bort») skjedde i løpet av en uke i 2012 og fremstår som et illustre- 
rende — og sjeldent - eksempel på et kongeslag — et «King's Hit» (Clegg & 
Walsh 2004) - i omorganisering av offentlig virksomhet. Det ble påpekt 

at det var en «veldig kort prosess» da endringen skjedde: Beslutningen 
om å velge denne løsningen ble i intervjuene beskrevet som tatt på en 
fredag, de tillitsvalgte og hovedverneombud ble da straks informert, og 
på mandag ble klinikksjefene innkalt til omstillingssamtale. På onsdag 
skulle de så si om de tok imot tilbudet, og torsdag var det gjennomført. 
Dette ble i intervjuene betegnet som en «typisk top-down lederprosess», 
hvor beslutningen fremsto nærmest som et «smell». 

Denne prosessen dreide seg om to problemstillinger: først å få aksept 
fra klinikksjefene om at de skulle «avsettes» og få nye funksjoner. Dette 
skjedde ved at direktørene ble omplassert (stor sett) som stabsledere, noen 
få gikk tilbake til klinisk arbeid, mens noen fikk stabsstillinger knyttet til 
prosjektorganisasjonen for planleggingen av det nye sykehuset. Dernest 
å få avdelingslederne til å akseptere at de nå ville bli del av det øverste 
styringsnivået i sykehusorganisasjonen. Her dreide det seg om å få avde- 
lingslederne til å forstå og akseptere sin nye rolle som medlemmer av 
sykehusledermøtet (SLM). 

Overgangen fra klinikksjefsmodellen til den «flate» avdelingsledermo- 
dellen ble gitt relativt entydige begrunnelser fra ledernes side: Den første 
var knyttet til ledelse av den daglige driften av sykehuset, den andre var 
spesifikt om hvordan en måtte tilpasse ledelsesstrukturen til den særegne 
situasjonen som planlegging og implementering av det nye sykehuset 
representerte. For begge disse begrunnelsene var den underliggende for- 
klaringen den samme: Det ble pekt på at for dette nivået innebar klinikk- 
strukturen for mange interessekonflikter i fordeling av ressurser — både i 
forhold til den daglige driften og i forhold til planlegging av organisering 
og ressursfordeling i det nye sykehuset. Etter å ha prøvd ut en «team-or- 
ganisering» av den øverste ledergruppen (klinikksjefene) erfarte adm.dir. 
at denne gruppen ikke fungerte optimalt i forhold til de oppgavene en 
stod overfor: først på grunn av utfordringene med samordning av virk- 
somheten som er antydet foran, men også fordi en mente direktørene 
hadde en tendens til å filtrere informasjon ut fra interesser knyttet til 
egen virksomhet. En annen begrunnelse var kapasiteten til klinikksjef- 
nivået til å håndtere den store informasjonsmengden som ble produsert 
gjennom dobbeltarbeidet med daglig drift samtidig med et utall spørsmål 
som måtte avklares i planleggingen av det nye sykehuset. Dette ble ansett 

som et særlig stort problem ettersom det var et kontinuerlig behov for at 
informasjon og strategier for planleggingen av det nye sykehuset ble tuf- 
tet i en helhetlig, overordnet plan, og at forståelsen av denne planen (og 
de mange justeringer som nødvendigvis måtte skje på detaljnivå) ble mest 
mulig enhetlig. Dette innebar at adm.dir besluttet å avvikle hele topple- 
dergruppen. Sammen med medlemmer av adm.dir.’s stab som deltok på 
møtene utgjorde sykehusets ledergruppe til sammen opp til 50 personer. 

Gjennom denne omorganiseringen fikk adm.dir. direkte kommuni- 
kasjon til avdelingsledersjiktet, og klinikksjefenes potensielle siling av 
informasjon fra adm.direktør ville da ikke kunne skje. Denne løsningen 
var primært ment å skulle skreddersy ledelsesstrukturen til de oppgaver 
og utfordringer som planleggingen og implementeringen av nytt sykehus 
innebar. 

Sett i relasjon til de begrunnelsene som generelt gis for å organisere 
større virksomheter som «divisjoner i konsern» — som er å anse som rela- 
tivt autonome resultatenheter innenfor en strategisk ramme — var dette 
en løsning i en situasjon der det var helhetlig planlegging og samord- 
ning av ressurser som sto i fokus når de overordnete spørsmål om det 
nye sykehuset skulle avklares. Omorganiseringen innebar at adm.dir og 
avdelingsnivået kom nærmere hverandre, men en implikasjon var også 
at seksjonslederne fikk kortere vei til de beslutninger som ble fattet på 
sykehusnivå. 


Ledernes erfaringer med «flat struktur» 


I intervjuene vi har gjort, uttrykkes det generelt stor forståelse for de 
endringene som ble foretatt (det må bemerkes at de fleste tidligere kli- 
nikksjefene også ble intervjuet). I intervjuene var det et gjennomgående 
synspunkt at klinikksjefledelsen ikke var tilpasset den særegne situasjo- 
nen der «full drift» av sykehuset skjedde samtidig og parallelt med plan- 
leggingen av det nye. Begge oppgavene her var komplekse og utfordrende, 
ikke minst fordi en valgte i planleggingen av det nye sykehuset å basere 
seg primært på interne krefter. Da adm.dir. begynte i stillingen, var noe 
av det første han gjorde å si opp avtaler med en rekke eksterne konsu- 
lenter, opprette stabsavdelinger hovedsakelig med internt rekrutterte 

ansatte, og etablere en OU-enhet som koordinerte planleggingen med 
det nye sykehuset. Ifølge intervjuene ble også ca. 1500 ansatte trukket inn 
i planleggingen gjennom en rekke prosjektgrupper. Som vi skal ta opp 
i neste kapittel, ble «konseptualiseringen» av sykehuset også forankret i 
teoretiske modeller som dreide seg om ulike prinsipper for organisering 
av pasientforløp. 

I første runde med intervjuer, før flyttingen var et faktum, var over- 
gangen fra klinikkstruktur til den «flate» avdelingslederstrukturen sær- 
lig satt i fokus. Det er verdt å merke seg at flere av dem som i den nye 
strukturen fikk stillinger som viseadm.direktør eller stabssjefsstillinger, 
ble tildelt mange ulike ansvarsområder, med stort oppgavespenn. For 
eksempel ble det tilsatt en viseadministrerende direktør som fikk et sær- 
lig ansvar for drift og planlegging av det nye Moss sykehus - i tillegg 
til at hun var prosessdirektør/leder for kvalitetsavdelingen. Viseadm. 
direktør og stedfortreder for adm.dir. var tidligere klinikksjef for psykisk 
helsevern og rusbehandling. Begge disse lederne fikk i tillegg ansvar for 
viktige prosesser knyttet til planlegging og gjennomføring av flyttepro- 
sessene for det nye sykehuset - henholdsvis for rus- og psykiske helsetje- 
nester som flyttet et år før somatikken, og de somatiske helsetjenestene. 
I intervjuene fremgår det at det hadde vist seg at de utfordringene en 
hadde i Moss, krevde ekstra lederoppmerksomhet, mens det i rus- og 
psykiatritjenestene allerede var foretatt relativt store omorganiseringer 
mellom ulike tjenester og at en derfor mente at det var nødvendig med 
egen oppmerksomhet om utviklingen på dette feltet. Sammen med en 
utvidelse av staben i 2014 innebar dette at det var en relativt tung over- 
ordnet organisering «over» det sykehusledermøtet som avdelingslederne 
utgjorde etter 2012, men da i stabsfunksjoner under adm.dir. 

I intervjuene gis det uttrykk for at en generelt mente adm.dir. oppfat- 
tet klinikksjefsstrukturen som dysfunksjonell i forhold til de utfordrin- 
gene sykehuset sto overfor. Et gjennomgående trekk ved formuleringene 
i intervjuene når den nye strukturen (og detaljeringen av den inkludert 
stabsorganiseringen) ble tatt opp, var at «adm.dir. valgte den løsningen» 
- og en tydelig oppfatning om at det var en top-down-prosess det dreide 
seg om. En av informantene beskrev dette på en måte som er illustre- 
rende: «Det kom jo veldig overraskende, men som forventet i en stor bedrift 

med moderne ledelse, så kommer jo ting ofte veldig overraskende». Dette 
ble også knyttet til en oppfatning om at adm.dir i sykehus har fått en 
endret, sterkere styringsrolle de senere ar. Dette ble formulert slik: «... 
sykehus er en hierarkisk organisasjon, og maktmyndigheten som ligger hos 
adm.dir er blitt tydelig i hele foretaksgruppen — ikke bare i vårt sykehus ... 
det har skjedd et skifte de siste årene der det er blitt mye tydeligere at det 
er mer makt og myndighet, og forventninger på leveranser, for direktørene 
...». Dette blir i sin tur sett i sammenheng med at detaljstyring fra hel- 
semyndighetene økte, særlig med oppfølging av tidsbrudd og ventetider. 
For sykehuset ble det da ansett som nødvendig å øke staben for å kunne 
«ta unna» disse kravene - og det ble etablert et foretakssekretariat og 
ansatt controllere for å ivareta slike krav. Dette kan ses i sammenheng 
med vedtaket i Helse Sør-Øst om innføring av «god virksomhetsstyring», 
«corporate governance», som et supplerende styringsprinsipp til den 
mål- og rammestyring som sykehusreformens opprinnelige styringsre- 
gime innebar (Helse Sør-Øst, 2010). 

Etablering av sykehusledermøtet med «flat struktur» kan også ses i 
sammenheng med flere hensyn, der behovet for detaljstyring i forhold 
til driften av avdelingene var et. Men samtidig ble det i intervjuene gitt 
en samstemt begrunnelse for denne lederstrukturen at det, særlig i for- 
bindelse med planleggingen av det nye sykehuset kombinert med de mer 
ordinære driftsspørsmål (ut over behov for styringsdata til overordnet 
helsemyndighet), var behov for direkte kommunikasjon med de som satt 
nærmere det operative nivået i organisasjonen. Arbeidsformen var preget 
av dette, og adm.dir.’s ledelsesform innebar for det første at sykehusle- 
dermøtene ble benyttet primært som informasjon fra direktør til avde- 
lingslederne — både i forhold til drift og planlegging av det nye sykehuset, 
og for det andre ved at han var generelt tilgjengelig for enkelthenvendel- 
ser fra avdelingsledere i forhold til konkrete saker/spørsmål som angikk 
avdelingsspesifikke spørsmål. 


Hvordan fungerte så denne strukturen? 


Avdelingslederne ga uttrykk for at det var klare fordeler med direkte 
kopling til adm.dir gjennom de to kanalene som er skissert ovenfor: Det 

blir uttrykt at det «glavalaget» som klinikklederstrukturen innebar da ble 
borte, siling av informasjon var ikke lenger mulig, og avdelingslederne 
oppfattet seg som mer direkte informert om bakgrunnen for de beslut- 
ningene som ble gjort. Det hersket likevel usikkerhet om når en kunne 
henvende seg til adm.dir. om løpende, vanskelige saker som angikk den 
enkelte avdeling: når var en sak «stor nok» til at en burde gå direkte til 
direktør? Var det ulike terskler for henvendelse blant avdelingslederne? 
Det ble fra adm.dir. på den annen side gitt klart uttrykk for at «døren 
sto åpen», i saker som ble fremlagt. En generell oppfatning blant avde- 
lingslederne var at det var en fordel å kunne formidle sakskomplekset 
selv, heller enn å måtte gå via klinikksjefene. Flere uttrykte at de erfarte 
at de «oversettelsene» av saker som skjedde fra klinikksjefenes side ikke 
ble gjenkjennelige når de ble tatt opp med direktøren på denne indirekte 
måten. Flere av de intervjuede fremhevet at denne direkte saksgangen 
innebar raske og bestemte beslutninger der tilsvarende saker tidligere tok 
lang tid, og der en som nevnt av og til tvilte på om saken var blitt korrekt 
fremstilt. 

Likevel var det klare synspunkter på at sykehusledermøtet i flat struk- 
tur ikke var en bærekraftig løsning på ledelsesstrukturen på lengre sikt. 
Det var vanskelig å få til en god diskusjon i møtene, og det ble av samtlige 
intervjuede pekt på at innholdet i møtene i stor grad var preget av å være 
informasjonsmøter, fra adm.dir. og stabsdirektører til avdelingslederne: 
«det er klart at det er en altfor stor gruppe ...». Diskusjoner var tilsvarende 
vanskelig å få til: «... det er litt for tyst de møtene ...» Derfor var det mange 
som mente at sakene var avgjort på forhånd, og at ledermøtet kun fun- 
gerte som en arena for å stadfeste disse beslutningene, og ikke var et reelt 
beslutningsforum. 

Det som også ble nevnt var at det var en grunnleggende svakhet med 
«flat struktur» — at det var utfordringer med å samordne mellom avde- 
lingene for å skape et «helhetlig» strategi: I en sammenlikning med den 
gamle klinikkstrukturen heter det: «Jeg ser at i de gamle divisjonene var det 
mye byråkrati, og tungvinthet, også kamper mellom divisjonene, men jeg 
mener at ... nåværende struktur har litt for mye skott mellom seg» (IP1-3). 

Sett i relasjon til de begrunnelsene som generelt gis for å organisere 
større virksomheter som «divisjoner i konsern» - som er å anse som 

relativt autonome resultatenheter innenfor en relativt løs ramme - kan 
organiseringen av sykehusledelsen som en «flat struktur» forstås som en 
løsning i en situasjon der det var helhetlig planlegging og samordning av 
ressurser som sto i fokus når de overordnete spørsmål om det nye syke- 
huset skulle avklares. Den innebar også at adm.dir. måtte være tilgjenge- 
lig for avdelingslederne. Her ble det pekt på at det var behov for høy grad 
av tilgjengelighet, i prinsippet i forhold til ethvert spørsmål enten det 
dreide seg om daglig drift eller planleggingen av det nye sykehuset. Adm. 
dir. betegnet dette som «situasjonsbasert ledelse, løsningsbasert ledelse» 
hvor han skulle fungere «mere som coach, og de (avdelingslederne) har 
vide fullmakter også». 

Denne lederstilen var utvilsomt arbeidskrevende, og også utfordrende 
fordi adm.dir. måtte ha stor kapasitet for å kunne være tilgjengelig og 
forholde seg til de mange henvendelsene som kom utenfor ledermøtene 
- i det løpende arbeidet. I intervjuene blir det uttrykt at en var imponert 
over at dette kunne gå så bra, og at saker så ofte fikk en rask og adekvat 
løsning. 

Omorganiseringen til «flat struktur» innebar at adm.dir. og avde- 
lingsnivået kom nærmere hverandre, men en implikasjon var også at 
seksjonslederne fikk kortere vei til de beslutninger som ble fattet på 
sykehusnivå. Dette ble hevdet å skape oppslutning for de strategier og 
arbeidsoppgaver som de skulle ta del i. 

I intervjuene vi har gjort, uttrykkes det generelt forståelse for at 
endringene ble foretatt. Men samtidig ble det oppfattet som at denne 
strukturen var midlertidig, og at det dreide seg om å kombinere drifts- og 
planleggingsoppgaver på en mest mulig effektiv måte i en overgangsfase. 
Samtidig innebar disse endringene høyere status for avdelingslederne, og 
at de fikk en delaktighet i de prosessene som det nye sykehuset innebar. 


12.6 Fra «flat struktur» til klinikkstruktur med 
modifikasjoner - «hybridmodell» 


Etter at det nye sykehuset ble åpnet i 2015, gjeninnførte en ny divisjons- 
ledelsesstruktur våren 2016, med fem klinikksjefer og tre avdelingsle- 
dere - en såkalt «hybridmodell». Derved reetablerte en i prinsippet den 

grunnleggende strukturen en hadde hatt før endringsprosessene, men 
med endringer i klinikkstrukturen og med noen viktige modifikasjo- 
ner i forhold til klinikksjef-prinsippet i overordnet ledergruppe. Den 
ledelsesstrukturen som ble valgt, innebar at det ble etablert en syke- 
husledergruppe med ledere for de «kliniske» avdelingene (medisin, 
kirurgi, akuttmedisin, klinikk for kvinne/barn og psykisk helsevern 
og rusbehandling). Sistnevnte klinikksjef var den eneste som hadde 
sitt ansvarsområde også i den tidligere ledergruppen, samtidig som 
hun også fortsatte som viseadministrerende direktør. Generelt inne- 
bar dette en tilbakevending til fire ledernivåer: adm.dir., klinikksjef, 
avdelingsleder og seksjonsleder. Men ledergruppen ble som nevnt også 
supplert med tre avdelingsledere, fra henholdsvis kreftavdelingen, bil- 
dediagnostikk og laboratorieavd. Ledergruppen besto av åtte personer. 
Dette innebar at lederstrukturen ikke fulgte den tidligere klinikksjef- 
strukturen fullt ut, men at det ble valgt det som ble betegnet som en 
«hybridmodell». 

Etter at den nye ledelsesstrukturen ble etablert i 2016, så sykehusets 
overordnete styringsmodell slik ut: 

Figur 3. Overordnet styringsmodell for Sykehuset Østfold HF pr. 2018. Kilde: Sykehuset Østfold 


HF 2018. 

I den nye strukturen ble det opprettet en overordnet ledergruppe på 
ni (ti) medlemmer. Ved siden av adm.dir. besto ledergruppen nå av fem 
kliniske klinikkdirektører supplert med en admininistrativ divisjons- 
direktør. Men i tillegg ble avdelingslederne for kreftavdelingen og for 
avdelingen for laboratoriemedisin og bildediagnostikk tatt inn i den over- 
ordnete ledergruppen. Det ble nå totalt 36, hvorav 31 kliniske, avdelinger 
(Sykehuset Østfold, 2015). 


Hvordan skjedde overgangen til «hybrid-modell»? 

I kontrast til overgangen til «flat struktur» var forslaget til ny lederstruktur 
en (noe) mindre hierarkisk og rask beslutning. «... når vi gikk tilbake igjen, 
den (prosessen HR) brukte vi god tid på. Vi satte oss ned, hadde samling 
med stab og ledere, hvordan ønsker vi å ha det». Et forslag var å etablere en 
matrisestruktur, der deler av de «gamle» klinikkene ble spredt ut fra en 
pasientforløps-tenkning: «Men vi gikk bort fra det, fant ut at det ville være 
så vanskelig å administrere ... på tvers, så vi gikk tilbake til de store klinik- 
kene for kirurgi, medisin, akutt og kvinne/barn». Spørsmålet om en end- 
ring i ledergruppen ble diskutert i stabsledelsen og tillitsvalgte, men (slik vi 
tolker data) ikke i sykehusledelsen (med avdelingslederne). Flere hevder at 
det ble et påtrykk fra Helse Sør-Øst og foretaksstyret om å foreta endringer i 
ledergruppen. At en burde gå vekk fra «flat struktur» var derfor klart, mens 
den konkrete organiseringen av ledergruppen var mer åpen. Avgjørelsen 
om sammensetningen av ledergruppen synes likevel i stor grad å være adm. 
dir.s verk. Selv om det var et ytre påtrykk fra overordnete instanser, var 
likevel denne sammensetningen knyttet til hans egne behov for å kompo- 
nere en ledergruppe som han mente var optimal — ut fra flere ulike hensyn. 


Hvorfor kom omorganiseringen til «hybridmodell»? 
Overgangen fra klinikkstruktur til «flat struktur» i 2009 bar preg av å 
være en enpersons-strategi fra adm.dir.'s side. Til tross for at omorganise- 
ringen skjedde raskt og «brutalt» (som en av klinikksjefene betegnet det), 
hadde endringene stor grad av legitimitet, slik intervjudata viser, men 
også ved at tillitsvalgte sluttet opp om prosessen. Fra flere ble det pekt 

på at denne lederstilen var i samsvar med ideer fra privat næringsliv og 
moderne konsernledelse — og at dette var innenfor rammen av den økte 
autonomi til å organisere som lå i dagens styringsfilosofi. Endringene 
vi har fokusert på, må også ses i sammenheng med beslutninger om å 
rekruttere til nye stabsavdelinger, og at en valgte å mobilisere bredt i 
organisasjonen blant ansatte som deltok i planleggingsprosessen for det 
nye sykehuset - med minimal bruk av eksterne konsulenter. Alle disse 
beslutningene var foretatt med adm.dir. som initiativtaker og pådriver 
- og med raske beslutninger også pa de øvrige feltene som skulle bygge 
opp om strategien for å sikre forsvarlig drift av «det gamle» sykehuset 
parallelt med at en planla «det nye». En viktig premiss var - som bade 
adm.dir. og de øvrige intervjuede påpekte — at den nye lederstrukturen 
var situasjonsbestemt og midlertidig. Begrunnelsen for denne løsningen 
ble generelt akseptert, og var tuftet på at det var behov for nærhet til de 
operative nivåene i organisasjonen. Generelt er data entydige på at det var 
høy grad av legitimitet da omorganiseringen skjedde. 

Likevel var det mange som mente at den flate strukturen hadde flere 
svakheter, som særlig ville bli åpenbare når planleggings- og utprøvingsfa- 
sen i det nye sykehuset skulle erstattes av driftsfasen. Det var en oppfatning 
at strukturen innebar at toppledergruppen ikke var et beslutningsforum, 
men snarere ivaretok en hierarkisk informasjonsform fra direktør til avde- 
lingslederne. Det var også en oppfatning om at denne ledergruppen etter 
hvert ble ansett som for stor og uhensiktsmessig. Et annet poeng er at det for 
noen ble påpekt at samordningen mellom mer enn 30 avdelingsledere var 
vanskelig, og at det i driftsfasen særlig var fare for revirtenkning — og etter 
hvert som økonomien ble presset til det ytterste, at det var behov for sterkere 
samordning ut over det adm.dir. kunne håndtere i direkte kontakter med 
de enkelte avdelingslederne. Dette var utgangspunkt for de endringene som 
skjedde i sykehusledelsen i løpet av 2016. En valgte da en delvis tilbakefø- 
ring til klinikkstruktur, men med noen viktige modifikasjoner. 

Hvorfor den nye toppledelsen fikk den sammensetningen som ble ved- 
tatt, er det gitt flere ulike forklaringer på i intervjuene. Det er imidler- 
tid samstemthet om at en tilbakeføring til en ledelsesmodell som ville 
avlaste direktøren, var en hovedbegrunnelse. Etter at det nye sykehuset 
var kommet i drift, ble behovet for å informere om det konglomeratet av 

aktiviteter som planlegging og flytting innebar, sterkt redusert. Samtidig 
ble det behov for sterkere styring av økonomien ved de ulike avdelingene, 
ettersom det raskt viste seg at en opplevde et økonomisk press både pga. 
finansieringen av det nye sykehuset, et press på sengeplasser som førte til 
korridorpasienter, og et påfølgende behov for å rekruttere vikarer. Det var 
derfor ikke en «rolig» driftsfase der en kunne konsolidere faglige og tek- 
nologiske løsninger som fulgte etter innflytting, snarere et økende press 
fra helsemyndighetene, opinionen og de ansatte om at en måtte ha ster- 
kere «hands-on»-styring i forhold til de utfordringene det nye sykehuset 
sto overfor med både kapasitetsproblemene og økonomien. Dette mente 
en kunne oppnås gjennom klinikkstrukturen. 

Begrunnelsene for at toppledelsen ikke bare besto av klinikksjefer, men 
også av tre avdelingsledere, var imidlertid knyttet til spesifikke kjenne- 
tegn ved de tre avdelingene. Grunnene til disse ganske markante avvikene 
fra den tradisjonelle klinikkstrukturen ble oppgitt å være at de tre avde- 
lingene var vanskelige å plassere i noen av de fagområdene som ble dekket 
av de tre klinikkene, og ikke hørte naturlig hjemme hos en bestemt av 
dem. Det var også andre argumenter som ble trukket frem: For å ta kref- 
tavdelingssjefen inn i ledergruppen, var begrunnelsen dels at kreftbehand- 
ling var et satsingsområde — både i helseforetaket og nasjonalt, og at en 
hadde rekruttert en sterk fagperson som burde gis muligheter til å påvirke 
strategiene for utvikling av dette fagområdet. For laboratorievirksomhe- 
ten og bildediagnostikk var begrunnelsen blant annet at de enhetene som 
leverte tjenester, var spredt over hele opptaksområdet, og hadde en kom- 
pleks struktur, samtidig som fagområdene var i dynamisk utvikling. Et 
annet argument som ble nevnt, var at legene fikk større representasjon i 
ledergruppen enn dersom en kun holdt seg til klinikkene, der sjefene for 
kirurgi, psykisk helsevern og rusbehandling og akuttklinikken samtlige 
var sykepleiere. To av de tre som supplerte klinikksjefene, var leger. 


Hvordan ble «hybrid-modellen» oppfattet 
av lederne? 


Som nevnt var oppfatningen om at den flate lederstrukturen var mid- 
lertidig og situasjonsbestemt, relativt allment akseptert blant lederne vi 

intervjuet. Det var imidlertid ikke alle som delte oppfatningen om at en 
etter at «driftsfasen» var kommet, skulle forlate den flate strukturen. Av 
intervjuene fremgår det at flere avdelingsledere mente dette var et tap - i 
og med at den flate strukturen hadde hevet status for avdelingsledergrup- 
pen, og som noen sa: hadde gjort at avdelingslederne fikk en klarere rolle 
i forhold til ledelse i egen avdeling. Det ble også hevdet at i den flate struk- 
turen ble avdelingslederne «privilegerte». 

Men flere uttrykte at den flate strukturen var både en fordel og ulempe, 
og at en opplevde ambivalens til rollen som avdelingsleder. Den sterkere 
stillingen som avdelingssjefene opplevde i flat struktur, innebar også at 
«trykket» for å vise resultater ble langt større. Dette, ble det sagt, var på 
godt og vondt: «På godt fordi du fikk muligheten til direkte kontakt med 
adm.dir., og sånn sett lettere også å nå gjennom med argumentasjon om 
tingenes tilstand. Men andre veien også at du blir mye mer direkte ansvar- 
liggjort, for dette må faktisk du løse». Det het også at de lederkontraktene 
som avdelingslederne nå inngikk, hadde klarere formulerte resultatmål 
enn tidligere. 

Når det gjaldt grunnene til at ledergruppens hybridmodell ble valgt, 
het det fra flere at de mente det hadde med problemer med å innpasse den 
faglige virksomheten i en del avdelinger til klinikkstrukturen på. Fra de 
som utgjorde ledergruppen, ble det gitt klart uttrykk for at arbeidsformen 
hadde endret seg radikalt fra den «flate strukturen». Innenfor rammen av 
den nye ledermodellen var den hierarkiske informasjonsstrømmen i stor 
grad erstattet av dialog, og strategiske diskusjoner ble betegnet som gode 
og konstruktive i den overordnete ledergruppen. Det er verdt å merke seg 
at de argumentene som ble benyttet mot klinikksjefstrukturen tidligere 
- revirtenkning og vanskelige samordningsprosesser — ikke er nevnt i 
intervjuene fra dem som deltok i den nye ledergruppen. På spørsmål om 
det har skjedd noe med innholdet i diskusjonene, knyttet til for eksempel 
strategiske spørsmål, budsjett og styring, ble det sagt at for eksempel bud- 
sjettprosessen ble bedre med en mindre ledergruppe. Men igjen påpekes 
det at det er fordeler og ulemper med de ulike modellene: «Det er pluss 
og minus med det meste, for alle avdelingene har nå fått et sparekrav på så 
og så mye innsparing og så og så mye inntektsbringende aktivitetsøkning. 
Og så kan du si at på en klinikk er det veldig greit som krav, men når dette 


181 


KAPITTEL 12 


kravet kommer en-til-en til avdelingene, så har man der ikke noe fleksi- 
bilitet å utlikne på». Dette kan tolkes slik at det er en større utfordring 
å skulle klare nedskjæringer i budsjettene/større aktivitet dersom en får 
krav om dette i hver enkelt avdeling, mens klinikkstrukturen gir større 
fleksibilitet i å finne løsninger der særtrekk ved den enkelte avdeling kan 
tas større hensyn til. Den generelle holdningen blant de intervjuede var 
at den hybridmodellen som ble valgt, fungerte godt, og at ivaretakelse 
av strategiske diskusjoner og åpne dialoger kjennetegnet arbeidsformen. 


12.7 Drøfting 


De to fasene vi fokuserer på her, er uttrykk for en aktiv, hierarkisk 
beslutningsprosess, der administrerende direktør har vært sentral i 
omorganiseringene som skjedde. I tråd med contingency theory kan 
omorganiseringene forstås som «svar» på ulike krav til organisering og 
ledelse i ulike faser knyttet til etableringen av det nye sykehuset. Et påfal- 
lende trekk er at endringene skjedde raskt og bestemt - særlig i forbindelse 
med vedtaket om «flat struktur» med klare likhetspunkter med måten en 
tenker seg at slike omorganiseringer kan foregå i privat næringsliv - men 
med få eksempler på tilsvarende beslutningsprosesser i offentlig sektor. 
Vi har i vår studie først og fremst vært opptatt av hvordan og hvorfor 
disse endringene kan forklares, og om hvordan de vi intervjuet, erfarte 
disse endringsprosessene. 

Det mest slående trekket ved de endringsprosessene vi har studert, er 
at en hierarkisk beslutningsform dominerte. Å skulle endre den over- 
ordnete ledelsesmodellen på denne måten er utvilsomt en balansegang 
mellom effektivitet og legitimitet i overordnet ledelse. Situasjonen for 
helseforetaket i denne perioden endringsprosessene som vi har studert 
omfatter, var sterkt preget av de utfordringene det var å skulle opprett- 
holde full drift på den ene siden, og å planlegge, bygge og åpne det nye 
sykehuset på den annen side. Sykehusledelsen - og de ansatte for øvrig 
- kunne ikke «ta en pause» i driften av sykehuset mens en tilrettela for 
det nye. I forhold til driften av sykehuset må det også påpekes at de resul- 
tatkrav som ble stilt gjennom det mål- og rammestyringssystemet som 
var etablert særlig i tiden etter sykehusreformen i 2002, ble ytterligere 

fokusert gjennom innføring av «virksomhetsstyring» — det som interna- 
sjonalt betegnes som «corporate governance» — i 2010. Det er liten tvil om 
at dette innebar at kontroll med at resultatkrav ble innfridd, at budsjet- 
ter ble overholdt, og at det personlige ledelsesansvaret ble skjerpet. Det 
innebar også at nye stabsfunksjoner ved sykehuset måtte etableres for at 
sykehuset skulle ha tilstrekkelig kompetanse til å kunne «svare på» de 
krav dette nye styringsregimet fra de regionale helseforetakene innebar. 

Innenfor disse rammene hadde, slik vi ser det, den fleksible, situasjons- 
bestemte lederstilen som preget sykehusets overordnete ledelse, avgjø- 
rende innflytelse på de måtene en valgte å forholde seg til de komplekse 
oppgavene drift og nytt sykehus innebar. Det var ulike oppfatninger om 
disse endringene, særlig at organiseringen av ledergruppen ved sykehuset 
som «flat struktur» ikke var bærekraftig i et langsiktig perspektiv. Det er 
likevel påfallende at det blant lederne vi intervjuet, var relativt stor grad 
av legitimitet i de løsninger som ble valgt — og at dette særlig var knyttet 
til at en gjennom en definisjon av de oppgaver og den «situasjon» syke- 
huset sto overfor i den tiden vi studerte, hadde lyktes i å bygge det nye 
sykehuset med alle de utfordringene dette arbeidet innebar. 

Det er likevel rimelig å peke på at de ansattes innflytelse på disse - og 
andre — prosesser i styring og ledelse av sykehuset stadig vekk ble proble- 
matisert. Dette var særlig knyttet til legenes posisjon i ledelsesstrukturen. 
I den perioden vi studerte, var legene ikke representert i foretaksstyret. 
I klinikksjefledelsen som gjaldt før omorganiseringen til «flat struktur» 
var også flertallet av klinikksjefer sykepleiere. Da en omorganiserte «til- 
bake» til klinikkledelse — pluss noen «ekstra» — var dette uttrykk for en 
pragmatisme i perspektiver på ledelse, og de som ble trukket inn i leder- 
gruppen, var håndplukket av adm.dir. Her var to av de tre leger. Derved 
innebar også «hybridmodellen» en mer kompleks ledergruppe enn tidli- 
gere, med et sterkere fokus på strategisk lederkompetanse. 

«Verdi-baserte» innovasjoner i sykehus - 
mellom konseptualisering 
og implementering 


Helge Ramsdal og Catharina Bjørkquist 


13.1 Bakgrunn 


Det nye sykehuset som ble åpnet i november 2015, var som nevnt tidli- 
gere preget av ambisiøse løsninger både med hensyn til arkitektoniske, 
helsefaglige og teknologiske forhold. I planleggingen av det nye syke- 
huset ble det lagt vekt på at sykehuset skulle være forankret i et konsep- 
tuelt design som kunne legge premisser for organisering av arbeidet i de 
ulike avdelingene på sykehuset. I oktober 2015 ble styret orientert om at 
dette designet skulle forankres i slagordet «pasienten først», og i et «ver- 
di»-perspektiv. I styrevedtaket het det at dette perspektivet var tuftet på 
et normativt-teoretisk driftskonsept basert på Stabell og Fjeldstad (1998). 
Det fremgår at sykehuset skulle organiseres i tråd med «verdikjede»-, 
«verdiverksted»- og «verdinettverks»-modeller (Sykehuset Østfold HF 
2017, Sak 66/15 driftskonseptet i nytt østfoldsykehus, Styremøte 12.10.15). 
Utgangspunktet for organiseringen av tjenestene i sykehuset var derved 
eksplisitt basert på teoretiske konsepter som representerte en ambisjon 
om å skape «det mest avanserte sykehuset i Skandinavia». 
Konseptualiseringen av det nye Østfold-sykehuset er, så langt vi har 
kunnet registrere, første gang de tre konfigurasjonene som er basert på 
Stabell og Fjeldstads «verdiperspektiv», eksplisitt blir lagt til grunn for 
organisering av driften i sykehus. At dette fremstår som en «innovasjon», 
slik for eksempel den Schumpeter-inspirerte forskningen definerer det, er 
derfor rimelig (Schumpeter, 1939). Men hva slags innovasjon er dette? Og 
på hvilken måte er disse konfigurasjonene utgangspunkt for organisering 

av de konkrete arbeidsoppgavene som skal utføres i det nye sykehuset? 
Her kan en tenke seg at konseptene kan fungere på ulike måter: for 
eksempel primært som symbolske representasjoner — uten koplinger til 
de innovasjoner som finner sted i arbeidsorganisering, eller at de faktisk 
gir konkrete retningslinjer til de innovasjonsprosessene som skjer. 

I dette kapittelet skal vi først drøfte bakgrunnen for etablering av «ver- 
dibaserte helsetjenester», slik dette konseptet er lansert i ulike land. Både 
i USA og de skandinaviske land har dette konseptet - men ikke basert på 
Stabell og Fjeldstad versjon - hatt enormt gjennomslag. Deretter skal vi 
presentere Stabell og Fjeldstads verdikonfigurasjoner, og hvordan disse 
ble lagt til grunn for organisering av det nye sykehuset i Østfold. Til 
slutt i kapittelet skal vi drøfte i hvilken grad og på hvilken måte verdi- 
konseptene var styrende for måten innovasjonsprosesser knyttet til 
driftsorganisering i sykehuset skjedde. 


13.2 «Verdi»-perspektiv på sykehusorganisering 


Vedtaket om å velge en «verdi»-basert tilnærming til organisering av det 
nye sykehuset i Østfold HF føyer seg inn i en tradisjon som etter hvert er 
blitt mer eksplisitt formulert de siste 20 årene. Det hevdes at sykehus er 
preget av kontinuerlig innovasjon, i hovedsak knyttet til fire tema: over- 
ordnede ledelsesformer (som NPM), økonomiske insentiver, teknologiske 
innovasjoner og innovasjoner knyttet til faglig-medisinsk kunnskap 
(Djellal & Gallouj, 2006). Levesque (2012) hevder imidlertid at det er de 
sistnevnte innovasjonene som har en sterk dominans som premissleve- 
randør til endringer i driftsorganisasjonen, og at andre innovasjonsfor- 
mer i praksis må tilpasses denne utviklingen. 

Fra tidligere har Porters (1979) «verdikjede»-perspektiv vært inspirasjon 
og modellgrunnlag i helsesektoren i forhold til utvikling av evidensba- 
serte standarder for medisinsk-faglig arbeid, med fokus på pasientforløp, 
behandlingslinjer og pakkeforløp (Scheuer, 2003; Timmermans & Berg, 
2003; Ramsdal & Ramsdal, 2007; Fineide & Ramsdal, 2014). 

«Verdi-basert helsetjeneste» (VBHC) har i løpet av de siste årene eta- 
blert seg som et nøkkelbegrep i strategier for å forbedre kvalitet og effek- 
tivitet i helsetjenester — og særlig som grunnlag for å organisere sykehus. 

Begrepet er ofte blitt presentert som et universalmiddel for å løse de utfor- 
dringene som helsetjenestene står overfor, og er blitt svært populært som 
utgangspunkt for organisering av helsesystemer i global sammenheng 
(585 mill. treff på Google i 2018) (Bonde, Bossen & Danholt 2018; Bartlett, 
Dash, Markus, McKenna, & Streicher 2017). Porter og Teisbergs (2006) 
utgangspunkt er at helsetjenester (særlig sykehustjenester), til tross for 
å være svært avanserte, er finansiert, organisert, styrt og ledet på «utda- 
terte» måter — slik det også i Norge er hevdet at sykehusorganisasjoner er 
som «geriatriske pasienter» (Kjekshus, 2012). I tråd med Porters teorier 
fra slutten av 1970-tallet hevdes det at det nå er et særlig behov for orga- 
nisatoriske innovasjoner, der medisinsk-faglig arbeid blir innrammet på 
mer effektive, «moderne» måter. Selv om helsesystemene her er ulike det 
amerikanske, har det vært hevdet at det er mulig å legge prinsippene om 
verdi-organisering til grunn for nye organisasjonsformer også i de nor- 
diske land (Høglund, Essen, Choi, Ernestam, Kaarme & Neovius, 2012). 

Generelt er fokuset i «verdibasert helsetjeneste» å skape bedre resul- 
tater i forhold til kostnadene ved tjenestene. Ifølge Nilsson et al. (2017) 
er verdibasert helsetjeneste basert på tre prinsipper: å skape mer verdi 
for pasientene, basere organiseringen av praksis på medisinsk kunnskap 
og standarder for effektive pasientforløp, og utstrakt måling av medisin- 
ske resultater sett i forhold til kostnader. «Verdi-basert helsetjeneste» har 
utvilsomt potensial til å få grunnleggende implikasjoner for måten helse- 
organisasjoner utformes. Det er imidlertid ennå ikke helt klart hva dette 
innebærer for praktisk organisering (Nilsson et al., 2017). 

Et aspekt ved Porter og Teisbergs bok (og deres utstrakte promotering 
av ideene den lanserer) er at den relaterer seg primært til det amerikanske 
helsesystemet, for eksempel når det gjelder finansieringsordninger, stor- 
skala-organisasjoner og politiske rammebetingelser for øvrig. Likevel er 
det mange skandinaviske sykehus som har adoptert deler eller hele konsep- 
tet. Men ettersom helsesystemet i disse landene er ulike den amerikanske 
modellen, har en her ansett verdibasert helsetjeneste primært som et stra- 
tegisk konsept, og overlatt til lokale ledere og praktikere å «oversette» de 
generelt utformede prinsippene (Lönnroth, 2017). Når en ut fra disse ideene 
skal organisere spesifikke helsetjenester, er hovedkomponenten identifise- 
ring av «integrerte pasientbaserte praksiser», som innebærer å organisere 

behandling og omsorg med grunnlag i pasientens medisinske tilstand i ste- 
det for å levere helsetjenester gjennom spesialiserte avdelinger, det vil si i 
stedet for funksjonelt organiserte enheter (Nilsson et al., 2017, s. 2). 

Som flere av de forfatterne som er nevnt ovenfor peker på, er det imid- 
leertid ikke klart hva dette innebærer for hvordan en skal organisere kon- 
krete oppgaver (Lönnroth, 2017). I Sverige har de to største sykehusene i 
landet (Karolinska og Sahlgrenska) adoptert VBHC som et nøkkelbegrep, 
noe som innebærer radikale endringer gjennom re-design av sykehusenes 
organisasjons- og arbeidsformer (Hellstrøm, Lifvergren, Gustavsson & 
Gremyr, 2015; Karolinska Universitetsjukhuset, 2017). Dette innebar bl.a. 
at en har søkt å endre organiseringen basert på utvikling av «tema-orga- 
nisasjoner» der Porter og Teisbergs prinsipper legges til grunn. Strategi- 
ene har begge steder vært basert på innleie av organisasjonskonsulenter 
og med sterke motforestillinger og motstand mot disse prosjektene fra 
leger og annet helsepersonell. Som en konsekvens har disse prosjektene 
enten stoppet opp eller blitt sterkt modifisert (Karolinska Universitets- 
jukhuset, 2017; Lundbåck, 2017). En implikasjon av dette er at en nå er 
mer opptatt av hvordan kople det konkrete helsearbeid for ulike pasient- 
grupper med den overordnete utformingen av sykehusorganisasjonen. 
Utfordringen er hvordan skape en konsistent, helhetlig designet organi- 
sasjon der de «mikro-prosessene» som finner sted i det daglige arbeidet 
og et overordnet sykehusdesign, er konsistente. 

Det er nettopp denne sammenbindingen, mellom generelle organisa- 
sjonsideer på den ene side og praktisk helsearbeid på den annen, som 
også var fokus for «konseptualiseringen» som ble besluttet for det nye 
sykehuset i 2015. I dette kapittelet skal vi drøfte hvordan Stabell og Fjeld- 
stads prinsipper for verdibasert organisering ble oversatt, og i hvilken 
grad de ble implementert i det nye sykehuset. 


13.3 Stabell og Fjeldstad - utgangspunkt 
for overordnet konseptualisering i 
Sykehuset Østfold 


Allerede i 1998 kritiserte Stabell og Fjeldstad Porters prosesstilnærming 
slik denne ble utformet i boken «How competetive forces shape strategy» 

(Porter, 1979). Stabell og Fjeldstad tok utgangspunkt i Thompsons (1967) 
klassiske arbeid om ulike organisasjonsformer for å løse oppgaver. 
Thompson skilte mellom langsiktige, intensive og medierende (forhand- 
lende) teknologier, og Stabell og Fjeldstad koplet disse til måten de repre- 
senterte ulike forutsetninger for å «skape verdi». Her ble Porters teorier 
om prosessbaserte modeller oppfattet som en av flere organisatoriske 
svar på de krav til verdibasert effektivisering i helsesektoren som er stilt. 
Men her ble disse modellene grunnlag for organisering for å løse line- 
ære, langvarige, stabile og forutsigbare problemer. Stabell og Fjeldstad 
lanserte i tillegg en «verkstedsmodell». Denne dreide seg om å gi svar på 
utfordringer på komplekse problemer, og oppgaver som krevde bruk av 
det Thompson betegnet som «intense» teknologier. I tillegg ble det lan- 
sert en «nettverksmodell» - som svar på oppgaver kjennetegnet av det 
Thompson betegnet som «medierende» teknologier. Her var kommuni- 
kasjon og samarbeid mellom ulike organisatoriske enheter i fokus. Disse 
modellene ble utviklet som tre alternative verdi-konfigurasjoner, der de 
viktigste kjennetegnene kan oppsummeres slik: 


- «Kjede»: Produksjonslogikk, sekvensielle arbeidsoppgaver, stor- 
driftsfordeler, lineære arbeidsprosesser 

- «Verksted»: Løse kundens umiddelbare problemer, intensive opp- 
gaver, sykliske arbeidsprosesser, tverrfaglig teamorganisering 

- «Nettverk»: Mekling mellom ulike aktører om problemløsning, 
forhandlinger, samtidige og parallelle prosesser 
(Avledet av Stabell & Fjeldstad, 1998, s. 415). 


Disse tre konfigurasjonene representerte normativt forankrede ideal- 
modeller, som rammeverk og analytisk utgangspunkt for å forstå hvilke 
organisatoriske løsninger som kan være grunnlag for å etablere konkur- 
ransedyktige fordeler for enkeltorganisasjoner («firm-level competitive 
advantage») (Stabell & Fjeldstad, 1998), og ble etterfulgt av en mer detal- 
jert beskrivelse av de tre konfigurasjonene. 

Stabell og Fjeldstads tilnærming innebar at en fikk flere alternative grunn- 
modeller for å strukturere arbeid med ulike problemer/oppgaver — verk- 
tøykassen ble supplert i forhold til Porters lineære (kjede-)konfigurasjon. 

Sykehus er komplekse organisasjoner, og et allmennsykehus — som helse- 
foretaket i Østfold er — skal ivareta en rekke ulike funksjoner for å dekke 
befolkningens behov for spesialiserte helsetjenester. Stabell og Fjeldstad 
skisserer de tre konfigurasjonene som alternative organisasjonsformer, og 
i et sykehusperspektiv er det særlig mulighetene for å etablere ulike orga- 
nisasjonsløsninger basert på en, eller kombinasjoner, av de tre, for å møte 
denne kompleksiteten. Dette krever en avklaring av kjennetegn ved ulike 
oppgaver, og derved tilpasning i organisering av arbeid for ulike pasient- 
grupper. Derved ble det — i teorien - etablert et normativt, idealtypisk 
grunnlag som var mer fleksibelt enn det Porters opprinnelige tilnærming 
var. I tillegg ville organisasjonsdesign basert på de tre konfigurasjonene 
samlet sett kunne endre fokus fra de allerede etablerte NPM-baserte sty- 
rings- og organisasjonsformer som preger norsk helsepolitikk til en sterkere 
kopling mellom det medisinsk-faglige arbeidet og overordnete strukturer, 
ettersom NPM-baserte styrings- og ledelseskonsepter hadde en tendens til 
ikke å «treffe» arbeidsorganisering på en (særlig for helseprofesjonene) tro- 
verdig måte. Dette innebar en bevegelse «back to the floor», slik de klassiske 
arbeidslivsstudiene var opptatt av (Skorstad & Ramsdal, 2009/2016). De tre 
konfigurasjonene var i prinsippet godt egnet til å ivareta behovet for fleksi- 
bilitet i valg av organisasjonsformer knyttet til de mangfoldige oppgavene et 
sykehus skal løse. I tillegg var vedtaket om å benytte de tre konfigurasjonene 
som konseptuelle grunnlag for å designe sykehusorganisasjonen en måte å 
signalisere en innovativ og original tilnærming som potensielt kunne bidra 
til å heve sykehusets omdømme. 


13.4 Innovasjonsteoretiske perspektiver 


Vedtaket om å strukturere driftsorganisasjonen etter de tre verdi-konfi- 
gurasjonene var et overordnet, administrativt vedtak. Vår problemstilling 
tar utgangspunkt i dette, og det er primært på hvilken måte implemente- 
ringen av vedtaket i driftsorganisasjonen skjedde, som er grunnlaget for 
denne studien. Å forstå innovasjonsprosessen som en lineær, top-down 
prosess er imidlertid ikke nødvendigvis tilstrekkelig for å forstå hvordan 
koplinger mellom de overordnete begrepene og organisering av konkrete 
arbeidsorganisasjoner skjer på. 

Beslutningen om å legge de tre verdi-konfigurasjonene til grunn for 
driftsorganisasjonen ved det nye sykehuset var fattet i HF-styret etter 
initiativ fra administrerende direktør høsten 2015. På tidspunktet dette 
vedtaket ble fattet på, var det allerede i mange år gjort et omfattende 
arbeid med å organisere de ulike deler av sykehuset — og en rekke premis- 
ser for driftsorganisasjonen var lagt da vedtaket ble fattet. Det er derfor 
legitimt å spørre om at det som skjedde, primært dreier seg om symbol- 
ske ledelsesforankrede grep for å styrke organisasjonens image som en 
dynamisk og innovativ virksomhet — såkalt «performative management» 
(Wæraas, Byrkjeflot & Angell, 2011). Et ny-institusjonelt perspektiv vil 
kunne hevde at mange ganger vil en oppleve at slike innovasjoner ikke 
uten videre materialiseres. Det skjer et skille mellom de overordnete ide- 
ene som kan legitimere organisasjonen som innovativ utad, og det som 
skjer «på gulvet» — der innarbeidete verdier, vaner og rutiner videreføres. 
En slik hypotese kan begrunnes ut fra ideer om dekopling mellom offisi- 
elle, retoriske grep for å skape den nye organisasjonen og utformingen i 
praksis (Powell & DiMaggio, 1991; Brunsson, 2004). Her er det vektlagt at 
selve implementeringsprosessen spiller en underordnet rolle, og at kon- 
septene kan «leve sitt eget liv» som legitimering i omverdenen samtidig 
som arbeidet på operativt nivå fortsetter som før (og eventuelt endres 
gjennom bottom-up-innovasjoner knyttet til medisinsk-faglig og tekno- 
logisk utvikling, nå som tidligere). 

Sett bort fra mulighetene for at det har skjedd en dekopling og sym- 
bolsk aktivitet knyttet til verdi-konfigurasjonene (noe som strengt tatt 
ikke kan defineres som «innovasjon» ettersom det også forutsetter imple- 
mentering), har Fuglsang (2010, s. 9-10) vist at innovasjon skjer i (minst) 
tre ulike former: For det første som intensjonelle topp-lederes initiativ 
med en «abstrakt» interesse og med ansattes deltakelse i å utvikle en ny 
ide/konsept. Dette er det som kan anses som «top-down»-innovasjons- 
prosesser. Her er fokus på «strategic agency» — den visjonære entreprenø- 
ren som tar sjansen på å utfordre dyptgripende tradisjoner om hvordan 
arbeid skal organiseres, «displaying at the same time a determination to 
gain support for new organizational consepts» (Andersen, 2008, s. 55). 
Radikale innovasjoner skjer ofte ved hjelp av den heroiske innovatør. De 
abstrakte konseptene/ideene må først oversettes for å kunne benyttes i 

konkrete sammenhenger av relevante personellgrupper — m.a.o. det som 
Røvik (1998/2007) ville betegne som en re-kontekstualiseringsprosess der 
translasjon (av en «global» konsept/ide) er stikkordet. 

Oppfatningen av top-down-innovasjoner utfordres derved av et syn 
der innovasjoner forståes som «bottom-up»-prosesser, der en på grunnlag 
av institusjonaliserte vaner, normer og kunnskaper kontinuerlig er opp- 
tatt av å få det daglige arbeidet til å fungere (mer) effektivt. Dette er også 
tilfellet i de organisasjoner som er preget av «tykk institusjonalisering» 
- slik sykehus anses som eksempler på (Andersen, 2008). Innovasjoner 
i sykehus skjer kontinuerlig, og i et review som tar for seg forskning om 
innovasjoner i sykehus viser Levesque (2012) at innovasjoner knyttet til 
medisinsk-faglig kunnskapsutvikling dominerer. Slike innovasjoner leg- 
ger i sin tur grunnlag for tilpasninger — gjerne gjennom nye styrings- og 
ledelsessystemer — der nye konsepter for måten arbeidet organiseres på, 
lanseres. Denne måten å forstå innovasjoner på betegnes ofte som «bri- 
colage» (Andersen, 2008; Fuglsang, 2010). «Bricolage»-innovasjoner skjer 
uten noe overordnet «grand design» eller abstrakte konsepter/ideer som 
skal konkretiseres og implementeres (Fuglsang, 2010, s. 13; Andersen et 
al., 2015). Det dreier seg snarere om «tinkering» — et «do-it-yourself»-prin- 
sipp, der en forbedrer arbeid gjennom små skritt basert på de ansattes 
erfaringer med å løse (daglige) arbeidsoppgaver (Fuglsang, 2010, s. 6). 

Fuglsang presenterer imidlertid også et tredje alternativ: innovasjon 
som «semi-intentional management mediated problem-driven formali- 
sed activity» — der en søker å finne frem til nye løsninger på problemer/ 
oppgaver, for eksempel gjennom pilot-prosjekter. Noen av disse pilotene 
blir implementert på permanent basis. Her er det en kopling mellom 
topp-ledelsens innovasjonsperspektiv og de ansattes mål om å forbedre 
arbeidsformer som er i fokus. 


13.5 Kjennskap til Stabell og 
Fjeldstads konfigurasjoner 


I analysen av intervjuene benyttet vi teoretisk basert kategorisering hvor 
hovedkategoriene var «verdi-kjeder», «verdi-verksted» og «verdi-nett- 
verk» på operativt nivå (Elo & Kyngås, 2008). I tillegg benyttet vi begreper 

om «prosessmodeller», «behandlingslinjer», «pasientforløp», som alle er 
knyttet til «verdi-kjede»-konseptet, som tradisjonelt er ansett som «line- 
ære» prosesser (Johansson, 2009; Timmermans & Berg, 2003; Ramsdal & 
Ramsdal, 2007). 

Intervjudataene viste at det var et var et klart skille i kjennskap mel- 
lom de fire begrepene «pasientforløp», «behandlingslinjer», «pakkeforløp» 
og «prosessmodeller». Disse begrepene var velkjente og inngår så å si i 
det normale begrepsapparatet til ledere uansett avdeling og nivå. På den 
annen side er disse begrepene bare delvis koplet til konfigurasjonene vi 
fokuserer på. Av de 20 intervjupersonene var det et fåtall - bade i første 
og andre intervjurunde - som hadde kjennskap til «Stabell & Fjeldstad», 
eller assosierte noe med de tre konfigurasjonene. De som oppga at de ikke 
hadde kjennskap, omfattet avdelingsledere og stabspersoner, så vel som 
tillitsvalgte, der nesten alle hadde arbeidet kontinuerlig med planlegging 
av det nye sykehuset i flere år. Av de sju som oppga at de hadde kjennskap 
til konfigurasjonene, var det et klart skille mellom tre, alle avdelingsle- 
dere, som hadde relativt generelle kunnskaper. Av de som kunne gi relativt 
entydige, omfattende og velinformerte svar på hvordan konfigurasjonene 
ble benyttet som grunnlag for konkret organisering, var tre tilhørende 
den øverste ledelsen ved sykehuset, mens den fjerde - som var avdelingsle- 
der — hadde hatt en sentral rolle i planleggingen av det nye sykehuset. Det 
var også en klar oppfatning at det var administrerende direktør (som bl.a. 
hadde en mastergrad fra BI der Stabell og Fjeldstad var tilknyttet) som var 
den som introduserte konseptene, og drev frem disse som nøkkelbegreper 
i planleggingen av det nye sykehuset. Det var også enighet om at disse 
teoriene var normative, og hadde sitt opphav i økonomisk og industriell 
virksomhet. Likevel mente man at ideene om verdi-basert helsetjeneste 
og teoriene som dette begrepet baserte seg på, var nyttige redskaper som 
kunne bidra til å ivareta slagordet om «pasienten først»: 


«De (konfigurasjonene) er veldig mye brukt i industrien ... fra en økonomisk 
modell, men vi bruker dem, og i stedet for å tenke økonomi, så tenker vi verdi- 
skapning for pasienten. Og det er vel det viktigste med å holde på konseptet vårt 
- om hvordan, hvorfor bygger vi et nytt sykehus, det er for å skape mer verdi for 


pasientene våre». 

Gjennom samtaler om dette ettertid fremkom det at ledelsen i planleg- 
gingen av det nye sykehuset hadde kommunisert det teoretiske grunnla- 
get og de aktuelle begrepene knyttet til det i sitt arbeid med å tilrettelegge 
organisering av de ulike oppgaver på avdelingsnivå/operativt nivå. Det 
ble hevdet at en gjennom en rekke møter og informasjonsmateriell hadde 
kommunisert hva verdi-tankegangen innebar. Samtidig ble det fra den 
øverste ledelsen sagt at «... de (ansatte) må ikke skjønne det ... men de må 
forstå, i hvert fall leger og sykepleiere, hvilken plass de har i en verdikjede, 
eller hvilken rolle de spiller i et verdiverksted, eller hvordan et verdinettverk 
fungerer; hvorfor de skal dele informasjon på en annen måte enn de gjør i 
dag» (i det gamle sykehuset). 

Intervjupersonene som hadde innarbeidet kunnskap om det teoretiske 
konseptet, var også svært opptatt av at det var måten man organiserte 
ulike arbeidsoppgaver på operativt nivå som var syretesten for om konfi- 
gurasjonen hadde nytteverdi, mens teoretisering og begrepsbruk var lagt 
noe mindre vekt på. Det er likevel påfallende at kjennskapet var såpass 
beskjedent, tatt i betraktning at «verdi-perspektivet» er fremhevet som 
sentralt i de presentasjonene av det nye sykehuset som ble utarbeidet i 
forbindelse med planleggingsprosessen. 


13.6 Identifisering av organisasjonsløsninger 
på operativt nivå som kan koples til 
konfigurasjonene 


En av de arbeidsgruppene som arbeidet med det overordnete designet på 
sykehuset, gjennomgikk alle sentrale pasientforløp, og identifiserte dem 
som var knyttet til kjeder, verksted og nettverk. «Nytt sykehus» var et 
helhetlig perspektiv, men der en gjennom et komplekst og mangfoldig 
planleggingsarbeid - med svært mange aktører fra ulike deler av syke- 
huset — fagansatte, arkitekter, IT-eksperter, etc. - arbeidet med løsninger 
der organisering av pasientforløp for ulike pasientgrupper var i fokus. 
Disse prosessene bærer preg av at en benyttet primært faglig-medisin- 
ske hensyn som premisser, men i en kopling til teknologi/arkitektur og 
økonomiske rammebetingelser, og innebærer et særlig fokus på arbeids- 
organisering der de ansatte på operativt nivå hadde forrang i forslag til 

løsninger. I våre intervjudata kan det identifiseres to nivåer knyttet til 
koplinger mellom konfigurasjonene og praktisk organisering for ulike 
pasientgrupper: På det ene nivået er det ingen eksplisitt kopling, mens en 
på det andre nivået ser en implisitt beskrivelse av konkrete organisasjons- 
løsninger som «passer inn» i forhold til de teoretiske begrepene. 

I de fleste intervjuene finnes det et mangfold av detaljerte beskrivelser 
av de organisasjonsløsningene som er valgt i relasjon til ulike pasient- 
grupper, særlig basert på organisering av de avdelingene intervjuper- 
sonene var tilknyttet. Disse beskrivelsene var dypt forankret i de ulike 
medisinsk-faglige og pleiefaglige problemstillingene som de enkelte avde- 
lingene var opptatt av. Ettersom prosjektet dreide seg om overgangen fra 
«gammelt» til «nytt» sykehus, var det naturlig at intervjuene fokuserte på 
hvordan arkitektur, teknologiske løsninger, krav til kompetanse og nye 
samhandlingsformer påvirket arbeidsorganisering om de ulike pasient- 
gruppene. Som nevnt foran var det kun et mindretall av intervjuperso- 
nene som knyttet disse forholdene direkte til konfigurasjonene. 

På grunnlag av grad av gjenkjennelse av begrepene konsentrerte vi oss 
om å avklare hvordan de fire med best kjennskap til konseptene mente at 
operasjonaliseringer koplet til ulike pasientgrupper hadde skjedd i kon- 
kret organisering. På hvilken måte skjedde (en eventuell) kopling mellom 
de overordnete konseptene og endringer som ble bestemt i forbindelse 
med etableringen av den nye sykehusorganisasjonen? 


«Verdikjeder» og organisasjonsutforming på 
operativt nivå 

Det ble ansett som relativt uproblematisk å identifisere forløp som kunne 
organiseres på grunnlag av «kjede»-konfigurasjonen - og denne var jo i 
stor grad allerede etablert for mange pasientgrupper. Verdikjeder opera- 
sjonaliseres, som nevnt foran, som «pakkeforløp» og «behandlingslinjer» 
- som med en fellesbetegnelse kan kalles prosessbaserte virksomhetsmo- 
deller (Ramsdal & Ramsdal, 2007). Verdikjeder ble assosiert med «plan- 
lagte pasientforløp», og det ble hevdet at dette var det «som de bruker 
veldig mye i Moss» ... «vi plasserte verdikjeder i Moss». Dette har sammen- 
heng med at Moss-sykehuset primært skal arbeide med elektive pasienter, 


195 


KAPITTEL 13 


og at en der har et særlig ansvar for dagkirurgisk virksomhet. Alle de 
som hadde godt kjennskap til konfigurasjonene, nevnte denne koplingen. 
Med henvisning til den debatten som foregikk de årene det nye sykehuset 
ble planlagt om måten behandlingslinjer fungerer, ble Moss-delen av 
sykehuset betegnet som «pølsefabrikken» — noe som peker tilbake på den 
masseproduksjonslogikken som har vært knyttet til verdikjeder (Lian, 
2003; Fineide & Ramsdal, 2014). Her er, som nevnt foran, forutsetningen 
for at «kjede»-konfigurasjonen skal være aktuell, at arbeidsoppgaver er 
stabile, forutsigbare og der langsiktig planlegging av aktiviteter er mulig. 
Men også ellers i sykehuset er prosessmodellering mye benyttet, og ble 
oppfattet nærmest som rutinemessige forløpsbeskrivelser knyttet til ulike 
pasientgrupper, vel etablert på sykehuset. 


«Verdi-verksted» og organisasjonsutforming 
på operativt nivå 
Verdiverksted ble i intervjuene særlig koplet til tverrfaglig samarbeid. 
Av noen ble det nevnt som eksempel multiprofesjonelle team («MPT»). 
Argumentasjonen her var at dette var en etter hvert vanlig og stadig mer 
benyttet tilnærming i forhold til arbeidsoppgaver der en hadde behov 
for raske beslutninger. Her ble høykompetent ekspertise fra ulike (medi- 
sinske) spesialiteter samlet rundt vurderinger av pasienten - særlig der 
diagnosen var usikker eller behandlingsformer måtte avgjøres akutt i 
relasjon til flere, komplekse, men kjente diagnoser. Det ble hevdet at ny 
teknologi knyttet til blant annet bildediagnostikk gjorde sykehuset sær- 
lig godt egnet til å utvikle denne arbeidsformen. Multiprofesjonelle team 
kan være ad hoc-organiserte, eller fast organiserte team for innkalling, 
og innebærer at helsepersonellet som for øvrig arbeider med ordinære 
arbeidsoppgaver, noen ganger blir sammenkalt ut fra en situasjonsbe- 
stemt, men akutt beslutningssituasjon. Det ble hevdet at dette kunne skje 
som et ikke-planlagt beslutningspunkt innenfor rammen av de lineære 
forløpsmodellene som for øvrig var benyttet i forhold til enkeltpasienter. 
Men også her ble det, fra de som hadde godt kjennskap til konfigura- 
sjonene, identifisert mer spesifikke arbeidsoppgaver/pasientgrupper der 
«verksted»-modellen var relevant for mer permanent organisering. Dette 

gjaldt mottaksenheten, akuttavdelingen, der noen henviste til modellen 
for dette som et «diagnostisk senter» - som enten mente disse funksjo- 
nene var modellert etter eller kunne danne grunnlag for å bli det. Det ble 
også hevdet at «Kalnes (hele det nye sykehuset) i seg selv er et diagnostisk 
senter — det er det som skal skille Kalnes fra de andre sykehusene i Norge» 
- og som en kontrast til Moss. I tillegg ble det nevnt som «typiske» verk- 
sted-modeller etableringen av tverrfaglige arbeidsgrupper på mer per- 
manent basis. Et eksempel er samarbeid om demensdiagnostikk, der det 
samarbeides mellom geriater, nevrolog, alderspsykiater og andre. Her er 
det etablert en tverrfaglig poliklinikk som skal sikre rask avklaring av 
pasientens tilstand («altså en typisk verkstedmodell ... samle spesialister 
på ett sted, avansert teknologi, samle informasjon, bli enig, finne riktig 
omsorgsnivå»). Denne modellen blir også knyttet til bedre forutsetninger 
for samarbeid etter at en har brutt ned administrative skiller, og at poli- 
klinikkene er samlet ett sted i sykehuset. Andre eksempler som blir nevnt, 
er en fedme-enhet - lokalisert i Moss, og der både kirurger, psykiatere 
og andre faggrupper samarbeider, også med økt tverrfaglig forsknings- 
samarbeid, et brystdiagnostisk senter, psykiatri/somatikk-samarbeid om 
ulike pasientgrupper, som barn og unge og eldre-/alderspsykiatri. 


Verdinettverk og organisasjonsutforming på 
operativt nivå 

Informantene tolker verdinettverk på noe ulike måter. Flere knytter nett- 
verksbegrepet til informasjonsteknologien som innføres på sykehuset, 
som CSI/whiteboard-tavlene, iPhone og nettbrett. Derved er nettverket 
først og fremst et hjelpemiddel i relasjon til arbeid med enkeltpasienter 
(og som et administrativt informasjonsvektøy). Dette fremstår som en 
relativt avgrenset fortolkning i relasjon til de som oppfatter at denne 
teknologien inngår i utvikling av samhandlingsnettverk særlig mellom 
sykehuset og helsetjenester i det større helsesystemet. I intervjuene hev- 
des det at «nettverk er der vi har kommet kortest ... der har vi ikke et 
... ledelsesmessig konsept ennå annet enn at det ligger som et grunnkon- 
sept» - som særlig blir knyttet til den nye informasjonsteknologien som 
er innført. Det ble likevel hevdet at når det gjaldt teknologiske løsninger 

for å dele informasjon, var det nye sykehuset «lysår foran mange andre 
helseforetak», men at denne teknologien også måtte bli tilgjengelig i hele 
helsesystemet, for at samhandlingen mellom primærhelsetjenester, andre 
helseaktører og spesialisttjenester skulle bli bedre. 


13.7 Drøfting 


Med utgangspunkt i de erfaringene en generelt har hatt med å introdu- 
sere management-orienterte teorier og begreper i helsesektoren — og ver- 
dibaserte helsetjenester tilhører denne tradisjonen - spurte vi hvordan 
verdi-konseptene var styrende for måten innovasjonsprosesser knyttet til 
det nye sykehuset skjedde. Innledningsvis antydet vi at det var en viss 
mulighet for at konseptene som vi har fokusert på her, primært var å 
anse som symbolske representasjoner knyttet til image-bygging - som 
«performativ» adferd. 

Det er liten tvil om at verdiperspektivene har fungert som symbol- 
tunge signaler om en innovativ og fremtidsrettet organisasjon for det nye 
sykehuset. Mangelen på kjennskap til konseptene kan indikere at man 
har hatt lite fokus om dette innover i organisasjonen. Og tilsvarende er 
det liten tvil om at begrepene har vunnet gjenklang som et varemerke 
utad: Det nye sykehuset har fått nasjonal oppmerksomhet, med mange 
besøk fra så å si hvert eneste helseforetak i Norge. Det har også vært 
internasjonal interesse, med en rekke besøk fra sykehus og helsemyndig- 
heter i Europa og USA. Ledere fra sykehuset har også vært invitert til en 
rekke internasjonale konferanser, der organiseringen av pasientforløpene 
har vært i fokus, sammen med tun-organisering, enerom, ny teknologi, 
integreringen av psykiatri og somatikk og nye måter å organisere ser- 
vice-funksjonene på. Informasjonsmaterialet som har vært presentert i 
ulike fora, vektlegger verdi-perspektivet, der «pasienten først» konkre- 
tiseres som det overordnete konseptet basert på dette perspektivet og de 
tre konfigurasjonene. Et gjennomgående trekk ved intervjuene er at dette 
bildet av sykehuset fremheves uansett hvilket kjennskap intervjuperso- 
nen har til konseptene som sådan. 

Intervjudataene viste imidlertid at en avvisning av verdikonfigura- 
sjonene som utelukkende symbolsk legitimering ikke er tilstrekkelig 

for å forstå de innovasjonsprosessene som har foregått når det gjelder 
driftsorganisering i det nye sykehuset. Vi tok utgangspunkt i tre innova- 
sjonsformer som Andersen et al. (2015) har presentert: for det første som 
en «top-down»-prosess - som topp-lederes initiativ med en «abstrakt» 
interesse og med ansattes deltakelse i å utvikle en ny ide/konsept. Dette 
står i klar kontrast til brukerdrevet innovasjon, slik dette er forklart av 
Hoholm og Huse (2008). For det andre som «bottom-up»-prosesser; «bri- 
colage» — der innovasjoner skjer uten noe overordnet «grand design» eller 
abstrakte konsepter/ideer, men snarere som prosesser der en forbedrer 
arbeid gjennom små skritt basert på de ansattes erfaringer med å løse 
(daglige) arbeidsoppgaver - det som betegnes som «tinkering». Og for 
det tredje innovasjon som «semi-intentional management mediated pro- 
blem-driven formalised activity» - der en søker å finne frem til nye løs- 
ninger på problemer/oppgaver, for eksempel gjennom pilot-prosjekter. 

Den første formen - «top-down»-perspektivet med en heroisk entre- 
prenør - er bare delvis aktuell. Beslutningen om å legge de tre verdi-kon- 
figurasjonene til grunn for driftsorganisasjonen ved det nye sykehuset 
var et vedtak fattet i foretaksstyret etter initiativ fra administrerende 
direktør. Hva som menes med innovasjon er ofte uklart. Samtidig er det 
mange ulike innfallsvinker til hvordan en kan studere innovasjonspro- 
sesser (Johnsen & Pålshaugen, 2011). En måte er å studere innovasjons- 
prosesser som translasjonsprosess - der konkrete løsninger i trad med 
en - eller kombinasjon av flere - av verdikonfigurasjonene ville gi disse 
konfigurasjonene et materielt innhold (Røvik, 2007). Som vist foran var 
kunnskapen til verdikonseptene begrenset også blant lederne for det nye 
sykehuset. Dette mener vi må ses i sammenheng med at på tidspunk- 
tet vedtaket om overordnet driftskonsept ble fattet, allerede var gjort et 
omfattende arbeid med å organisere de ulike deler av den nye sykehusor- 
ganisasjonen helt siden 2007 — og en rekke premisser for driftsorganise- 
ring av arbeid med ulike pasientgrupper var allerede lagt da vedtaket ble 
fattet i 2015. 

Heller ikke «bricolage»-innovasjon dekker det som skjedde. Planleg- 
gingen av det nye sykehuset innebar snarere en radikal (re-)design av alle 
deler av sykehusorganisasjonen, med nye, innovative koplinger mellom 
arkitektur, avansert teknologi og medisinsk-faglige kunnskaper. Dette 

var nærmest det motsatte av «bricolage» — det var en unik situasjon som 
krevde radikal nytenkning, der gamle vaner og historisk forankrede løs- 
ninger ble forkastet. 

Den tredje innovasjonsformen kan være mer dekkende for å beskrive 
innovasjonsprosessen vi studerte. Her ser en innovasjon som «semi-in- 
tentional management mediated problem-driven formalised activity», 
der det skjer en kopling mellom topp-ledelsens innovasjonsperspektiv og 
de ansattes mål om å forbedre arbeidsformer. Men heller ikke denne inn- 
ovasjonsformen kan være en fullverdig beskrivelse av innovasjonsproses- 
sen knyttet til verdi-konseptene. 

Vår analyse viser at det i stor grad er kompatibilitet mellom organisa- 
sjonsløsninger på operativt nivå og de overordnete konseptideene. Dette 
er uttrykk for en gjensidig, sirkulær innovasjonsprosess: De overordnete 
konseptene blir «bekreftet» gjennom mange (men ikke alle) av de nye 
innovative, organisasjonsløsningene som blir utviklet ved hjelp av lokale 
prosesser knyttet til konkrete organisasjonsløsninger «på gulvet». Og 
disse organisasjonsløsningene blir i sin tur «bekreftelser» på at konfigu- 
rasjonene faktisk materialiseres. Som vist foran er det mange ulike enhe- 
ter i sykehuset som er organisert ut fra de premissene som konseptene 
representerer. Koplingen mellom teoretiske konsepter og substansiell 
organisering er mer kompleks, og aktører plassert på ulike steder (pri- 
mært ledelsesnivåer) synes å ha svært ulike oppfatning av hvordan disse 
koplingene har skjedd. Sett fra et overordnet perspektiv kan en hevde 
at en har skapt en teoretisk og konseptuell overbygning som bidrar til 
å strukturere det mangfoldet av komplekse arbeidsorganisasjoner som 
til sammen utgjør sykehuset. Sett fra et lavere ledernivå (og sannsynlig- 
vis i enda større grad fra medarbeiderne for øvrig) er det snarere noen 
spesifikke spørsmål tuftet på det teoretiske grunnlaget — for eksempel 
om kjennetegn ved arbeidsoppgaver som tilsier at en skal velge en av de 
tre konfigurasjonene som utgangspunkt for de konkrete løsningene. For 
eksempel ville planlegging av ulike arbeidsoppgaver bli knyttet til spørs- 
mål om tidsperspektivet (langsiktige, kjente og standardiserte forløp) 
basert på lineære organisasjonsformer (slik elektive operasjoner i Moss 
var eksempel på), kritiske, intense og komplekse/usikre arbeidsopp- 
gaver som krever tverrfaglig samarbeid i samtidige arbeidsoperasjoner 

(organisering av akuttfunksjoner, tverrfaglig samarbeid i team, ideen om 
«Kalnes»), eller et stort informasjonsbehov mellom mange ulike aktører 
plassert for eksempel i ulike deler av helsesystemet - som ifølge teorien 
vil kreve nettverksorganisering. 

Dersom en snur dette andre veien, vil altså det å arbeide konkret med 
organisering av ulike arbeidsoppgaver kjennetegnet av ulike beslutnings- 
situasjoner kunne gis en mer prinsipiell retning ved å koples til konfi- 
gurasjonene. Denne gjensidigheten i relasjoner mellom top-down- og 
bottom-up-prosesser tilsier at innovasjonsreisen vi har studert, skjer 
som sykliske skifter mellom overordnete konseptualiseringer og lokale 
innovasjonsprosesser. Planlegging av sykehuset skjedde med stramme 
tidsrammer og økonomiske rammer, men med et ufravikelig handling- 
simperativ. Den planorganisasjonen som ble etablert, var omfattende og 
kompleks, men også ambisiøs: å skulle lage Skandinavias mest moderne 
sykehus; «supersykehuset». Erfaringer fra andre sykehus viste at fallhøy- 
den var stor, og faren for at en ikke ville klare å kople økonomiske rammer 
og faglige krav på en hensiktsmessig måte, var et stadig tilbakevendende 
tema. Et helhetlig «konseptuelt design» basert på optimalisering av pasi- 
entbehandling var et virkemiddel for å nå de politiske og faglige målene 
som var satt. 

I disse prosessene deltok de ansatte gjennom arbeidsgruppene, slik 
et «bottom-up»-perspektiv forutsetter. Som vist i flere av de foregående 
kapitler ble mange av de NPM-baserte styrings- og ledelsesformer som 
ble introdusert, preget av å være initiert ovenfra, og med til dels betydelig 
(eksplisitt eller implisitt) motstand fra de ansatte «på gulvet». I motset- 
ning til dette var prosessen knyttet til implementering av ulike innova- 
sjoner i det nye sykehuset tvert imot en gjennomgående harmonisering 
mellom lokale organisasjonsløsninger og det overordnete konseptet. Det 
er imidlertid tale om prosesser som etter alt å dømme var usynlige for de 
fleste aktørene som arbeidet med konkrete løsninger om arbeidsorgani- 
sering i planleggingen av det nye sykehuset. Samtidig har introduksjo- 
nen av verksteds- og nettverks-konfigurasjonene skapt et mer fleksibelt 
handlingsrom ved planlegging av helsearbeid. Gjennom de tre konfigu- 
rasjonene har en også - i hvert fall i teorien — frigjort organiseringen av 
pasientforløp fra det optimaliseringsparadigmet som har vært assosiert 

med lineær kjede-organisering av pasientforløp som helsesektoren har 
vært (og i stor grad er) preget av. 

En tolkning av dataene er at den øverste ledelsen kjente relativt godt 
til verdikonfigurasjonene til Stabell og Fjeldstad. Disse konfigurasjonene 
ble imidlertid primært oppfattet som abstrakte modeller for organise- 
ring av arbeidsprosesser, mens det ble etablert en rekke ulike prosjekt- 
grupper knyttet til seksjons-/avdelingsovergripende arbeidsprosesser om 
pasientbehandling der en gikk mer konkret inn i hvordan en skulle sikre 
«verdi» for pasienten i ny organisering. Basert på intervjuene ble imidler- 
tid ikke begrepsbruken forankret i konfigurasjonene aktivt benyttet på 
dette nivået. I neste omgang kunne likevel de som befant seg i den øverste 
ledelsen, identifisere konkrete løsninger til disse konfigurasjonene - og 
flere løsninger ble siden eksplisitt nevnt som eksempler på verdikjeder, 
-verksted og -nettverk. Dette fremstår derved som en sirkulær innova- 


sjonsprosess, i tråd med de teoretiske poengene som er presentert foran. 

Samhandling i det moderne 
«helsesystemet» 


14.1 Helsesystemet - samhandling 
og samarbeid 


De to foregående kapitlene omhandler noen av de strategiene som ble 
valgt for å strukturere og lede det nye sykehusforetaket etter 2015. Selv om 
svært mange av de ansatte deltok i organisasjonsutviklingen av det nye 
sykehuset, var endringene i lederstruktur (kapittel 12) og valg av overord- 
net konseptualisering for det nye sykehuset (kapittel 13) gjort gjennom 
beslutninger som var sterkt influert av den overordnete ledelsens ideer 
om hvordan et moderne sykehus måtte være. Mens en i mange år hadde 
tuftet tilnærmingen til helsetjenestene på det såkalte «LEON»-prinsippet 
om å fordele tjenestene for «lavest effektive omsorgsnivå» (St.meld. nr. 9 
(1975-76)), var det påfallende at dette prinsippet ikke ble nevnt i forarbei- 
dene til helseforetaksloven (sykehusreformen) (Ot.prp. 66 (2000-2001)) 
(Norges forskningsråd, 2016). Både sykehusreformen og den påfølgende 
prosessen i Østfold reflekterte tendensene til å hierarkisere beslutnings- 
system - i sterk kontrast til de helsepolitiske spill som er beskrevet i del 2. 

Men utviklingen i helsesektoren er ikke entydig sentraliserende. For det 
første har somatiske og psykiske helsetjenester tatt ulike veier: Somatik- 
ken er blitt preget av kostnadseffektivisering gjennom stordriftsfordeler, 
inkludert sammenslåing av helseforetak og nedlegging av lokalsykehus. 
Psykiske helsetjenester — i spesialisttjenestene som i de kommunale tje- 
nester etter hvert koplet til rustjenestene — er på sin side preget av desen- 
tralisering. De store sykehusavdelingene er blitt redusert, og utviklingen 
av distriktspsykiatriske sentra er nå markante strategier for denne delen 
av helsetjenestene. Samtidig er bedre samhandling og samarbeid mellom 

spesialisttjenester og kommunale helsetjenester, og mellom helsetjenester 
og andre samfunnssektorer, et helt sentralt krav i helsepolitikken både i 
Norge og internasjonalt. 

Denne åpnere tilnærmingen er i stor grad basert på ideen om de ulike 
helsetjenestene som del av et «helsesystem». Verdens helseorganisasjon 
definerer dette slik at det inkluderer «all the activities whose primary pur- 
pose is to promote, restore or maintain health». Dette er senere blitt pre- 
sisert til at «system» her refererer til «an arrangement of parts and their 
interconnections that come together for a purpose» (WHO, 2000; Helsedi- 
rektoratet, 2015). Samhandling og samarbeid er med andre ord et mantra 
i ideen om «helsesystemet». Dette krever nye løsninger, også når det gjel- 
der organisasjon og ledelse. En innfallsvinkel til å studere utformingen av 
dette systemet er ved å fokusere på det som «tjenesteinnovasjon» (Gallouj 
& Weinstein, 1995). 

Parallelt med de siste års fokus på det nye sykehuset i Østfold fikk også 
samhandlingen med lokale helsetjenester et større fokus. Den desentrali- 
serte strukturen med fem sykehus i fylket innebar at det oftest var et intimt 
samarbeid med fastleger, de kommunale helse- og omsorgstjenester - og 
også mellom lokalsykehuset og kommunalpolitiske aktører. Da helsefore- 
taket ble etablert, var, som nevnt ovenfor, fokus primært knyttet til den 
interne organiseringen av det nye sykehuset, men det var likevel mange 
samarbeidsrelasjoner som ble opprettholdt. Noen av disse pekte frem mot 
de nye krav til samarbeid og samhandling som samhandlingsreformen 
stilte da den ble iverksatt fra 2012. Viktigst var det arbeidet som ble lagt i 
å formalisere samarbeidet mellom sykehus/spesialisttjenester, kommunale 
helsetjenester, pasientorganisasjoner og andre interessenter gjennom eta- 
bleringen av det som ble kalt «Administrativt Samarbeidsutvalg». 


14.2 Administrativt Samarbeidsutvalg 
i Østfold - og tilknytningen til 
samhandlingsreformen 

En grunnleggende tanke i samhandlingsreformen var at det dreide seg 


om å utvikle bedre samordning og samarbeid mellom spesialisttjenes- 
tene — med helseforetakene og sykehusene som viktigste part - og de 

kommunale helse- og velferdstjenester. Som vist i de to tidligere kapitlene 
var sykehusenes organisasjons-, styrings- og ledelsesformer etter syke- 
husreformen preget av at en primært var opptatt av interne prosesser. Og 
på samme måte som sykehuset var også kommunene preget av omfat- 
tende endringsprosesser - som innebar at relasjonene til spesialisttjenes- 
tene i flere ar ble en salderingspost i lokale beslutningsprosesser. I Østfold 
skyldtes dette for det første at det ble gjennomført omfattende kommu- 
nesammenslåinger i 1994, der antallet kommuner ble redusert fra 25 til 
18 — og for det andre at en i denne tiden også arbeidet med å omorga- 
nisere overordnete organisasjonsmodeller i svært mange kommuner. En 
oversikt fra 2006 viste at 13 av de 18 kommunene da var i en prosess der 
organisasjonsmodellen ble endret som et resultat av «fristillingen» med 
hensyn til organisering som revisjonen av kommuneloven i 1991 innebar 
(Kjellberg, 1991; Ramsdal, Jacobsen, Michelsen & Aarseth, 2000). Et trekk 
ved utviklingen av kommunal organisering var - til en viss grad parallelt 
med nye organisasjons- og styringsmodeller i helseforetakene — å etablere 
New Public Management-inspirerte modeller som to-nivå-modell, bestil- 
ler-utfører-modell eller varianter av det en kan betegne som konsern- 
modeller, diskutert i kapittel 8 og 9. Mange av disse modellene viste seg å 
ha som konsekvens en «enhets-egoisme», ettersom semi-autonome resul- 
tatenheter innebærer at en innenfor trange budsjettrammer vil tendere 
mot å konsentrere seg om sine kjerneoppgaver (Naschold, 1996; Christen- 
sen & Lægreid, 2006). En implikasjon av disse endringsprosessene var at 
kommunene ble «distrahert» i forhold til å utvikle samarbeidsrelasjonene 
med helseforetaket, på samme måte som helseforetaket hadde nok å gjøre 
med å konsolidere det styringsregimet som sykehusreformen innebar. 
Til tross for disse rammebetingelsene ble det i Østfold allerede i 2004 
tatt et initiativ til å etablere et Administrativt Samhandlingsforum (ASU) 
mellom kommunene og helseforetaket (Sykehuset Østfold HF). Initiativet 
kom fra enkeltpersoner i kommunehelsetjenestene og ved sykehuset som 
opplevde samarbeids- og samordningsproblemene på kroppen (Ramsdal 
& Hansen, 2009). Etter et års tid, i 2005, ble det så inngått en formell 
samarbeidsavtale mellom 17 av de 18 Østfold-kommunene og Sykehuset 
Østfold HF. (Den siste kommunen, Rømskog, tilhørte opptaksdistrik- 
tet til Follo.) Denne avtalen hadde en varighet på 4 år, og måtte fornyes 

gjennom nye vedtak i kommunene og helseforetaket i løpet av 2009 - 
dette var grunnlaget for den evalueringen Ramsdal og Hansen foretok. 
Det samarbeidet som ble formalisert og utdypet gjennom Samarbeidsav- 
talen, var på dette tidspunkt på mange måter et pionerarbeid. Sammen 
med tilsvarende initiativ i Helse Vest (Helse Fonna HF) og Helse Midt- 
Norge (HF/Trondheim kommune) ble det formalisert samarbeidsrelasjo- 
ner som senere ble fulgt opp andre steder i landet, og som også ble lagt 
til grunn for at det i Samhandlingsreformen ble stilt krav om juridisk 
bindede avtaler mellom helseforetakene og kommunene. Selv om de sam- 
arbeidsavtalene som etter hvert ble vedtatt i landet, hadde samme mål og 
ble utarbeidet innenfor rammen av den nasjonale samarbeidsavtalen, var 
de ulike mht. struktur, sammensetning og forventede arbeidsformer. Et 
gjennomgående trekk ved analysene av avtalene var utfordringen med 
at helseforetakene ble oppfattet av kommunene som en sterk part som 
møtte mange, til dels små, kommuner som ikke hadde tilsvarende for- 
handlingskapasitet. For sykehusene var derimot utfordringen at kommu- 
nene var ulike både i størrelse og organisering av tjenestene (Kirchhoff, 
Grimsmo & Brekk, 2015; Norges forskningsråd, 2016; Hansen, Helgesen 
& Holmen, 2014). 

Da Administrativt Samarbeidsutvalg (ASU) i Østfold startet sitt arbeid 
i 2004-2005, var utfordringene knyttet til bedre samordning og sam- 
arbeid velkjente for helsepolitikere og ansatte i sektoren. De nasjonale 
satsingene på kvalitetsutvikling, sammen med evalueringene av kommu- 
nale organisasjonsmodeller og helseforetak, ga grunnlag for en sterkere 
satsing også på tverrfaglig samarbeid horisontalt (innad i helseforetakene 
og kommunene), og bedre samhandling mellom kommunale tjenester og 
spesialisttjenester (Tjora & Melby, 2013). 

Samarbeidsutvalget fikk en rekke oppgaver, som blant annet dreide seg 
om å utarbeide og følge opp samarbeidsavtalen mellom Sykehuset Øst- 
fold HF og kommunene, avklare samarbeidsrelasjoner knyttet til over- 
ordnete, prinsipielle samarbeidsspørsmål og godkjenne felles rutiner og 
prosedyrer vedrørende samhandling omkring felles pasienter (Ramsdal 
& Hansen, 2009). Utvalget skulle også legge til rette for felles opplæring av 
helsepersonell som kunne utfylle hverandre i tjenestene — herunder å sti- 
mulere til etablering av felles møteplasser på tvers av forvaltningsnivåene. 

Samarbeidsavtalen skisserte tre virkemidler for arbeidet: For det første 
struktur og sammensetning for Administrativt Samarbeidsutvalg (heret- 
ter kalt ASU). Videre etablering av kliniske samarbeidsutvalg, og for det 
tredje opprettelse av et «Samhandlingsforum» som en bredere arena for 
dialog og diskusjon om samhandlingsutfordringer i fylket. 

Enkelte problemstillinger peker seg ut i forhold til disse virkemidlene. 
Blant disse var avtalens status, i og med at den regulerte samhandling 
gjennom et partnerskap, viktig. Dette innebar at ASU med sekretariat 
ble organisert som en egen selvstendig enhet, gjennom bidrag fra par- 
tene (kommuner og helseforetak). Partnerskapsorganisering var på dette 
tidspunkt et relativt nytt begrep for å organisere samarbeidsrelasjo- 
ner i helsesektoren, men er etter hvert blitt en stadig mer vanlig måte å 
organisere slike relasjoner på mellom flere offentlige og private parter, 
og i forbindelse med samhandlingsreformen hevder Hansen, Helgesen 
og Holmen (2014, s. 108) at partnerskapstenkningen representerer en 
«dypere endring i styringslogikken mellom stat og kommune». Da de første 
årene med ASU-samarbeidet ble evaluert i 2009, konkluderte en med at 
Samarbeidsavtalen som arbeidet bygget på, var et godt fundament for 
videreutvikling av samarbeidsrelasjonene mellom helseforetaket og kom- 
munene i Østfold (Ramsdal & Hansen, 2009). Rapporten pekte samtidig 
på fire utfordringer for det videre samarbeidet: avklaring av hva som mer 
konkret lå i begrepet partnerskapsorganisering, forankring for samar- 
beidet blant de ansatte både i kommunene og sykehuset, mer effektiv 
iverksetting av tiltak som ble besluttet i utvalget, og at kommunene skulle 
oppleve større grad av likeverdighet i relasjonene mellom kommunene og 
sykehuset (Ramsdal & Hansen, 2009). 

Som nevnt var samarbeidsavtalen og de virkemidlene som ble lansert, 
en av modellene for den nasjonale strategien som ble vedtatt som en del 
av samhandlingsreformen. Flere av de utfordringene som evalueringen 
pekte på, ble senere bekreftet og utdypet i evalueringen av Samarbeids- 
avtalene i forbindelse med analysene av iverksettingen av reformen, etter 
at samarbeidsavtaler var blitt lovpålagt. Hansen et al. peker på at sam- 
handlingsreformen inngår som en del av utviklingen mot en endret sty- 
ringslogikk i forholdet mellom stat og kommune, mot et «mer egalitært, 
forhandlende og partnerskapsbasert forhold» (Hansen et al., 2014, s. 108). 

Innenfor rammen av denne nye styringslogikken kreves en annen poli- 
tisk og administrativ kompetanse om hvordan samarbeidsrelasjoner kan 
utvikles. 

I evalueringen av samhandlingsreformen fant Kirchhoff, Grimsmo og 
Brekk (2015) at mens det generelle samarbeidet mellom sykehus og kom- 
munene ble opplevd som godt, hadde ikke avtalene i seg selv vesentlig 
innflytelse på samarbeidsrelasjonene. Kommunene opplevde ikke endret 
styrkeforhold og økt likeverd i forhandlinger og samarbeid. Den viktigste 
grunnen til dette synes å være at kommunene er mange, til dels små og 
med særegne behov der sykehuset fremstår som på et høyere kompetan- 
senivå, og med en mer enhetlig strategi i forhold til avtalene (Kirchhoff 
et al., 2015). 

Sett i lys av erfaringene fra Østfold kan en konstatere at det er gjennom 
langsiktig tillitskapende samarbeid en kan bedre relasjonene mellom hel- 
seforetak og kommuner. Dette er også en av konklusjonene i Forsknings- 
rådets evaluering av samhandlingsreformen (Norges forskningsråd, 2016, 
s. 52). I Østfold, etter at ASU var etablert som et viktig instrument i utvik- 
lingen av samarbeidsrelasjonene mellom sykehuset og kommunale hel- 
setjenester, kom samhandlingsreformen etter hvert til å stille ytterligere 
krav til bedre samhandling mellom tjenestene. Innenfor den fragmen- 
terte struktur som reformen har, er det først og fremst tre delstrategier 
jeg skal konsentrere meg om her: om «helhetlige pasientforløp», om inn- 
ovasjonsprosesser knyttet til introduksjon av velferdsteknologi (i kom- 
munene), og om arbeidet med forebyggende og sykdomsforebyggende 
arbeid. Et påfallende trekk er at disse strategiene i stor grad har skjedd 
adskilt, og som nevnt ovenfor har samhandlingsreformen kun fungert 
som en løs overbygning over disse strategiene. 


14.3 Samhandlingsreformen 


Samhandlingsreformen er hevdet å være den mest omfattende politiske 
strategi for å utvikle helsetjenestene i Norge de siste tiårene (Veggeland, 
2013). Reformen har som overordnet mål å fremme utviklingen av en 
mer samordnet og helhetlig tjenesteyting, samtidig som en skal redu- 
sere veksten i helseutgiftene gjennom styrking av det helsefremmende og 

forebyggende arbeidet (Helsedepartementet, 2009). Reformen betegnes 
som en «retningsreform», det vil si at den angir langsiktige mål og stra- 
tegier innenfor en tidshorisont på flere tiår, samtidig som den er splittet 
opp gjennom flere delmål som hver for seg har blitt gjenstand for egne 
strategier og endringsprosesser. 

Gjennomføringen av reformen forutsetter en bred mobilisering av en 
rekke aktører som arbeider innenfor ulike institusjonelle rammer. På 
flere områder forutsettes det derfor at en finner gode løsninger gjennom 
bruk av nye kunnskaper og introduksjon av nye teknologiske og organi- 
satoriske nyvinninger. Hovedresonnementet som ligger bak reformen, er 
viktig: at en gjennom økt forebyggende og helsefremmende innsats skal 
redusere behovet for (kurative) helsetjenester og redusere antallet ligge- 
døgn på sykehus gjennom å styrke lokalbaserte tjenester. Ved siden av å 
forbedre folkehelsen vil dette også være en måte å redusere utgiftene til 
helsetjenester på, hevdes det. 

Samhandlingsreformen ble først lansert som en stortingsmelding av 
helseminister Bjarne Håkon Hansen i Nasjonal helse- og omsorgsplan 
(Helse- og omsorgsdepartementet, 2009). Den presenterte en tentativ, 
men mangfoldig strategi for bedre koordinerte helsetjenester. Den kan 
forståes som et normativt rammeverk for etableringen av en dialogpro- 
sess hvor målet var å forbedre helsetjenestenes evne til å etablere en søm- 
løs ansvarsfordeling, å definere felles, overordnede mål, og å maksimere 
evnen til å yte rasjonelt koordinerte tjenester (Helse- og omsorgsdepar- 
tementet, 2009, 8. 13). 

Stortingsmeldingen vektlegger tre utfordringer som helsetjenestene 
står overfor: fragmenterte tjenester for pasientene, manglende fokus på 
forebyggende medisin, og demografiske og epidemiologiske endringer 
som vil utgjøre en trussel mot samfunnets finansielle grunnlag (Helse- 
og omsorgsdepartementet, 2009). Et av målene med reformen er bedre 
utnyttelse av spesialisthelsetjenestene ved å strømlinjeforme samhand- 
lingen med kommunale tjenester og ved å øke spesialisthelsetjenestenes 
fokus på å implementere forløpsorienterte organisasjonsformer (Helse- 
og omsorgsdepartementet, 2009, S. 13-16). 

Utgangspunktet varå styrke helhetlige pasientforlop særlig for eldrebru- 
kergrupper, og at flere pasienter skal tas hånd om i primærhelsetjenestene 

og eventuelt i hjemmet. Fokus i studiene av reformen har særlig vært 
styrking av forebyggende og helsefremmende tiltak i kommunene, og 
etablering av øyeblikkelig hjelp-funksjoner og lokalmedisinske tjenester i 
kommunene. For å sikre at flere pasienter blir behandlet utenfor sykehus, 
ble det også innført et kommunalt medfinansieringsansvar for sykehus- 
opphold fra 2012. I dette lå også at kommunene ble påført et «straffegebyr» 
dersom ferdigbehandlede pasienter ikke ble tilbakeført til kommunen. 
Alt i alt var dette uttrykk for en utvikling der sykehus- og lokalbaserte 
tjenester skulle samordnes, og at presset på sykehusene skulle reduseres 
(Torjesen & Vabo, 2014). 

Samhandlingsreformen representerte på mange mater et brudd - eller 
kanskje rettere sagt et foreløpig sluttpunkt — i en prosess der statlige sty- 
ringsinstrumenter endrer sammensetning og karakter (Ramsdal, 2012). 
I egenskap av å være en «retningsreform» identifiseres noen overord- 
nete mål, og knytter legale, økonomiske og faglige retningslinjer til disse 
målene, men uten å være helt presis verken i målformuleringer eller i 
hvordan komposisjonen av statlige virkemidler ville bli utformet i løpet 
av reformarbeidet. Det som kan betegnes som reformdesignet — det vil 
si sammensetningen av mal og styringsinstrument i reformen - repre- 
senterte en politisk innovasjon som reflekterer tilsvarende utforminger 
av velferdsstatlige reformer i mange vestlige land (Salamon, 2002; Peters, 
2002). Det vektlegges at lokale aktører gis frihet i konkret utforming av til- 
tak og tjenester, at styringsinstrumenter anvendes fleksibelt og dynamisk, 
blant annet at det åpnes for justeringer og endringer av disse underveis 
i reformperioden. Styringsinstrumenter er både svært presist utformet 
i forhold til noen aspekter ved reformarbeidet, men samtidig reduseres 
eller avvikles andre krav til lokale aktører. 

Anvendelse av raffinerte økonomiske styringsmidler overfor kommu- 
ner og helseforetak for å stimulere til endringer i pasientstrømmer kan 
være et eksempel på dette. Et av kravene som ble stilt, var å inngå avta- 
ler mellom helseforetakene og kommunene, som nevnt foran basert på 
de erfaringene en hadde fra tre helseforetak og tilhørende kommuner - 
hvorav som nevnt foran Østfold var ett. Det samme gjelder kombinasjon 
av legale reguleringer som styrker pasientrettigheter samtidig som spesi- 
fikke profesjonskrav avvikles. Det siste, som betegnes som «avviklingen 

av profesjonsprotokollen», skjedde ved at tidligere profesjonskrav som 
har betydning for kompetansesammensetningen i de kommunale tjenes- 
tene, generelt ikke lenger blir stilt - for øvrig i tråd med de forvaltnings- 
politiske prinsipper som ble lagt til grunn for kommunelovsrevisjonen 
fra 1991 (Kjellberg, 1991; Ramsdal et al., 2000). 

Et overordnet prinsipp om relativ autonomi i organisering av tjenes- 
tetilbudet til helseforetak og kommuner er forankret i den generelle for- 
valtningspolitikken. Denne setter en ramme for statlige myndigheters 
muligheter til å anvende ulike styringsinstrument overfor tjenestene, 
samtidig som det åpner for lokale prosesser der en må utvikle nye tiltak 
og tjenester i samspill med andre aktører. Derved åpnes det for lokale 
og regionale innovasjonsprosesser innenfor de ulike delstrategier som til 
sammen utgjør reformdesignet. 

Samhandlingsreformen innebar derved et nytt reformregime, med 
mange og komplekse mål, et mangfold av målgrupper, men også en mer 
helhetlig tilnærming til utformingen av lokale tjenester. Reformen var 
utformet med en blanding av hierarkiske og dialogiske styringsinstru- 
menter, mye i tråd med det som internasjonalt betegnes som et nytt regu- 
leringsregime i velferdsstaten, preget av at en anvender kunnskapsbaserte 
styringsinstrumenter, som i sin tur er begrunnet med høy kompetanse 
hos iverksetterne (Hood & Margetts, 2007; van Zanten & Ramsdal, 2011; 
Pons & van Zanten, 2007). Derved kan et fokus på styringsinstrumen- 
ter innebære at en vektlegger innovasjonsperspektivet på reformer, der 
høy styringskompetanse hos statlige reformentreprenører pares med høy 
lokal iverksettingskompetanse. Oppgaven blir da å utvikle nye innovative 
lokale løsninger innenfor fleksible og dynamiske rammebetingelser gitt 
gjennom reformdesignet (Eliadis, Hill & Howlett, 2005; Lascoumes & Le 
Gales, 2007). 

Lokalt har reformen utløst en rekke aktiviteter, preget dels av at «veien 
blir til mens vi går», dels av at en der måtte antesipere statlige insenti- 
ver og politiske signaler - som en forholder seg mer eller mindre lojalt 
til. Resultatet ble et mangfold av lokale og regionale endringsprosesser, 
som forutsatte en grunnleggende tillit mellom statlige myndigheter og 
lokale aktører. Oppsplittingen av samhandlingsreformen i ulike delstra- 
tegier reflekterte denne situasjonen, og mangfoldet og kompleksiteten i 

de lokale iverksettingsstrategiene var et resultat av dette. Endringspro- 
sessene knyttet til reformen var forventet å skje i komplekse samspill 
mellom ulike aktører, det skulle etableres nettverksorganisasjoner for 
iverksetting av ulike delstrategier, og maktrelasjonene innenfor helsesek- 
toren — for eksempel mellom ulike profesjonsgrupper og mellom spesia- 
listtjenester og lokalbaserte tjenester — ville potensielt kunne endres når 
nye løsninger for tjenesteyting skulle etableres. 


14.4 Samhandlingsreformens strategier for 
utvikling av helsesystemet 


Evalueringene som ble foretatt på oppdrag fra Forskningsrådet, fulgte 
lojalt sporene som det fragmenterte reform-designet inviterte til. De seks 
evalueringsprosjektene dreide seg om erfaringene med samarbeidsavta- 
ler og pasientforløp (Grimsmo et al., 2013, 2015), om statlige virkemidler 
og kommunale innovasjoner (NOU 2011:11), samhandling og bruk av IKT 
(Toussant, 2016), helseeffekter og samfunnsøkonomiske problemstillin- 
ger (Hagen, McArthur & Tjerbo, 2013), reformens konsekvenser for eldre 
(Holmås, Monstad & Steskal, 2015), og reformens effekt på kommunen 
som helsefremmende og sykdomsforebyggende aktør (Schou, Helgesen & 
Hofstad, 2014). Forskningsrådets oppsummering av disse evalueringene 
konkluderte at «kommuner og helseforetak i hovedsak lojalt har fulgt opp 
intensjonene i samhandlingsreformen» (Norges forskningsråd, 2016, s. 51). 
I forhold til vår analyse av utviklingen av organisasjons-, styrings- og 
ledelsesformer i helsesektoren er det de underliggende tendenser i refor- 
mens ideologi og strategier som er mest interessant. 

De tre delstrategiene som er nevnt foran, kan brukes for å belyse disse 
- og peke på utfordringene i tilknytning til å nå målet om mer helhet- 
lige og koordinerte helse- og omsorgstjenester: å etablere effektive og 
faglig gode pasientforløp/logistikk, innføring av omsorgsteknologi/ 
velferdsteknologi og helsefremmende og sykdomsforebyggende helsear- 
beid (folkehelsearbeid). Det viktige her er at det gjennom mange år både før 
og under arbeidet med samhandlingsreformen ble arbeidet for å fremme 
disse tre strategiene. For hvert av de tre valgte delstrategiene vil jeg der- 
for strukturere drøftingen slik: om koplingen til samhandlingsreformens 

overordnete mål, den «historiske» utvikling av strategien, kunnskapen 
om innovasjonsprosesser knyttet til denne utviklingen, og utfordringer i 
det videre arbeidet med å utvikle nye, «innovative» løsninger. Etter min 
oppfatning er det tre av disse strategiene som vil ha særlig stor innvirk- 
ning på den fremtidige organisering av helsetjenestene innenfor «hel- 
sesystemet»: utviking av «prosessbaserte virksomhetsmodeller» - der 
helhetlige pasientforløp er i fokus — utvikling av teknologiske innova- 
sjoner i kommunene eller i samspill mellom tjenester i helseforetak og 
kommuner - velferdssteknologi, og den sterkere fokusering på folkehel- 
searbeid - helsefremmende og sykdomsforebyggende stategier. Det er 
særlig tilknytningen til allerede institusjonaliserte ordninger innenfor 
disse tre strategiene jeg skal konsentrere meg om. Hvilken «historie» har 
disse, og hvilke utfordringer står en overfor i den fremtidige utviklingen 
av disse strategiene? 


14.5 Pasientforløp: «eksogen standardisering 
og endogen innovasjon» 


To formuleringer i St.meld. nr. 47 kan danne grunnlag for drøftingen av 
denne delstrategien: På den ene siden heter det: «Gode, helhetlige pasi- 
entforlop bør i større grad ... bli en felles referanseramme for alle aktører i 
helse- og omsorgstjenesten» (Helsedepartementet, 2009, s. 14). Men i neste 
omgang sies det også at: «Hva som er gode pasientforløp vil avhenge av 
status og utvikling av teknologi og metoder innenfor medisin og helsefag» 
(Helsedepartementet, 2009, s. 15). Derved illustreres utfordringene utvik- 
lingen av pasientforløp og behandlingslinjer som delstrategi som refor- 
men står overfor. 

På den ene siden er pasientforløp et sentralt begrep i reformen. Det 
umiddelbare formålet med å konseptualisere behandling i tråd med 
forløpsmodeller er å presisere pasientrollen og å integrere pasienten i 
beslutningsprosesser, både på et individuelt plan og på aggregert nivå, 
og i utviklingen og finjusteringen av behandlingsforløp (Helsedepar- 
tementet, 2009, s. 47). På individnivå er inkluderingen av pasienten i 
behandlingsforløpet ment å legge til rette for bedre koordinering mel- 
lom tjenesteytere slik at et helhetlig behandlingsprogram kan utvikles 

når det er nødvendig. Det finnes allerede et slikt instrument, Individuell 
Plan, og pasientforløp er derfor å betrakte som et redskap på systemnivå, 
heter det i stortingsmeldingen. På systemnivå fungerer pasientforløp som 
en fellesnevner som definerer standarden for utformingen av samhand- 
ling mellom aktører og for hvordan finansielle insentiver skal utformes. 
I tillegg vektlegger meldingen betydningen av å dyrke frem en organisa- 
sjonskultur som bygger på en felles forståelse av hver profesjons- og orga- 
nisasjonsmessig komponent som del av behandlingsforløpet. Utviklingen 
og evalueringen av spesifikke behandlingsforløp bør være inkluderende 
prosesser hvor et bredt tilfang av stakeholders inviteres til å delta, heter 
det (Helsedepartementet, 2009, s. 48). 

Som det pekes på i meldingen, er formalisering av standardiserte pasi- 
entforløp et av de viktigste kjennetegn ved en moderne helsetjeneste, og 
det pekes ganske riktig på at: 


«... spesialisthelsetjenesten har i de siste årene arbeidet med å utvikle gode 
pasientforløp/behandlingskjeder, men dette har ofte vært begrenset til det som 
skjer innad i det enkelte sykehus. Et viktig utviklingstiltak må være at spesialisthel- 
setjenesten utvider perspektivet og i større grad medvirker i utvikling av forløp som 
går på tvers av tjenesteområder og forvaltningsnivå. I dette arbeidet må det skapes 
en arena der kommunalt nivå og foretakene er likeverdige partnere, herunder for- 
utsettes at kommunene må ha nok faglig tyngde til å kommunisere og sette krav til 
sykehusene. Når forløpene legges til grunn vil spesialisthelsetjenesten måtte reor- 
ganisere sine strategier og planer og tydeligere legge pasientperspektivet til grunn. 
Pasient- og brukerorganisasjoner må trekkes inn i prosessene for å videreutvikle 


både metodikk og innhold.» (Helsedepartementet, 2009, s. 112-113) 


Bakgrunnen for utvikling av standardiserte pasientforløp er å finne i 
utviklingen av evidensbasert medisin (Muir Gray, 2001). Allerede i 1972, 
i forbindelse med stortingsmeldingen St.meld. 9 (1973-74) om sykehusut- 
bygging i et regionalisert helsevesen, ble det, slik Berg (2009) formulerer 
det, forutsatt at medisinsk behandling og omsorg «i stigende grad ville bli 
«brutt ned» til standardiserte, stadig mer presist beskrevne, tjenester eller 
prosedyrer». Berg peker på at dette antesiperte den «evidensbaserte» eller 
kunnskapsbaserte medisin; «ja, den industrialiserte klinikk, eller i hvert 
fall spesialistklinikk» (Berg, 2009, s. 435). Standardisering ble begrunnet 

med at det ville legge grunnlag for overvåking og ledelse av tjenestey- 
telser, og for å kunne nivåplassere de ulike helsetjenestene. Det ble også 
påpekt at det var hensiktsmessig å etablere ulike flerfaglige råd. Disse 
rådene ble etter hvert ikke bare etablert på nasjonalt nivå, men i de ulike 
helsedistriktene (Berg, 2009, s. 436). I Østfolds tilfelle hadde dette lik- 
hetspunkter med de kliniske utvalg som ble opprettet under Administra- 
tivt Samarbeidsutvalg. 

Innenfor (somatisk) medisin har en opplevd en eksplosjon av stan- 
dardiserte forløp som anbefalinger (og internasjonalt i økende grad også 
som faglig-medisinske pålegg) i form av guidelines, protocols, clinical 
pathways etc. - det som kan forståes som en global, eksogen standardi- 
seringsprosess (Timmermans & Berg, 2003). I et organisasjonsteoretisk 
perspektiv er det interessant å konstatere at dette innebar formaliserte 
atferdsnormer i tråd med byråkratiske styringsprinsipper, på den annen 
side kombineres dette med et økende krav til evidensbasert medisinsk 
kunnskap. Dette har internasjonalt fått betegnelsen «scientific-bureau- 
cratic medicine» (Chan, Morton & Schelke, 2004; Harrison, Moran & 
Wood; 2002, Ramsdal & Ramsdal, 2007). Denne særegne kombinasjonen 
av byråkrati og (medisinsk-faglig) vitenskap fremmer først og fremst et 
positivistisk-naturvitenskapelig kunnskapsgrunnlag (gjennom vektleg- 
ging av såkalte RCT-studier som det mest legitime kunnskapsgrunnlag 
for evidensbaserte behandlingsopplegg) (Grimen & Terum, 2009). Videre 
er de standardiserte forløpene som utarbeides, et uttrykk for ønske om 
å forhindre at profesjonell autonomi (særlig for leger) medfører så store 
variasjoner i behandlingen at det påvirker kvaliteten på helsetjenestene — 
ved at behandlingen av likeartede sykdommer blir for stor (Timmermans 
& Berg, 2003; Panella, Marchisio & Di Stanislao, 2003). 

Erfaringene viser at behandlingslinjer — fra dette utgangspunktet i et 
relativt avgrenset nedslagsfelt knyttet (særlig) til somatiske lidelser og 
behandlingsopplegg innenfor sykehus — har ekspandert både mht. medi- 
sinsk anvendelsesområde og ved at en har gått ut over sykehusenes veg- 
ger og inn mot samhandling og samarbeid i pasientbehandling på mer 
generelt grunnlag - ikke minst i forhold til samspillet mellom sykehus og 
lokale helsetjenester. Dette innebærer at betegnelsen behandlingslinjer/ 
pasientforløp dels kan forstås som medisinsk-faglig atferdsregulering 

i et relativt avgrenset rom, dels som bredt anlagte, men standardiserte 
prosedyrer for kompleks samhandling mellom ulike tjenester - det som 
vi tidligere betegnet som «collaborative management». Ekspansjonen av 
«pakkeforløp» som helsepolitisk strategi i Norge er en måte å legge til rette 
for bredt definerte forløp innenfor en rekke ulike diagnoser, også i psy- 
kiatri- og rustjenestene (https://helsedirektoratet.no/folkehelse/psykisk- 
helse-og-rus/pakkeforlop-for-psykisk-helse-og-rus). 


Utfordringene knyttet til pasientforløp 

Fra et innovasjonssynspunkt er sitatet ovenfor om at en må etablere 
«gode pasientforløp avhengig av status og utvikling av teknologi og 
metoder innenfor medisin og helsefag» et uttrykk for at behandlingslin- 
jer/pasientforløp som reformstrategi må anses som et programmatisk og 
generelt formulert mål. Det var gjennom arbeidet med å operasjonalisere 
dette målet i forhold til ulike forløp i lokale sammenhenger utfordringene 
kom til uttrykk. Det skyldes at behandlingsforløp må sammenkople a) et 
globalt kunnskapsgrunnlag (helst basert på evidensbasert vitenskapelig 
kunnskap), b) teknologier for å etablere prosedyrer/guidelines (i praksis 
IT-baserte standardprogrammer) og - helt sentralt for at slike behand- 
lingslinjer skal fungere i praksis — c) en lokal utforming der prosedyrene 
setter navn på de aktiviteter/aktører/tjenesteenheter osv. som faktisk skal 
reguleres gjennom de standardiserte prosedyrene. En må med andre ord 
utarbeide egne prosedyrer for forløp basert på bestemte pasientgrupper 
eller diagnoser, disse må koples opp mot (IT-baserte) programmeringer, 
og de må begrunnes i forhold til et kunnskapsgrunnlag som aksepteres 
som legitimt i en lokal kontekst (Ramsdal & Ramsdal, 2007; Fineide & 
Ramsdal, 2014). 

I vår sammenheng vet vi at Sykehuset Østfold HF var en av pione- 
rene i Norge på satsing av behandlingslinjer (Fineide, 2012; Sundstøl, 
2008; Finnanger & Sletvold, 2006; Ramsdal & Ramsdal, 2007), og sam- 
handlingsreformen innebærer primært en støtte til videreutvikling og 
raffinering av perspektivet — særlig ved at det ekspanderes til samhand- 
lingsprosedyrer mellom sykehus og lokale/kommunale tjenester. Sam- 
tidig bekrefter erfaringene fra regionen behovet for en viss nøkternhet 

i utformingen av behandlingslinjer. Svært ofte viste det seg at imple- 
menteringen møtte på motstand og likegyldighet fra helsepersonellets 
side. Dette er også internasjonale erfaringer: Det amerikanske føderale 
senter for kvalitetsutvikling i helsetjenesten betegnet i 2000 det som en 
«avgrunn» mellom mål og praksis i anvendelsen av standardiserte pro- 
sedyrer i pasientbehandlingen (Sacket, Rosenberg, Muir Gray, Haynes 
& Richardson, 1996). Andre studier har vist at det er store variasjoner 
mellom ulike deler av helsesektoren og diagnosegrupper når det gjelder 
implementering av behandlingslinjer (Scheuer, 2003). Hovedproblemet er 
å etablere et troverdig kunnskapsgrunnlag for å kunne etablere prosedy- 
rer, og ikke minst å sikre implementering av disse. Den mest kjente ana- 
lysen av behandlingslinjer påpeker at ca. 70% av behandlingslinjer som er 
etablert i USA, ikke anvendes i praksis (Timmermans & Berg, 2003). På 
den annen side synes utforming av mer generelle samhandlingsprosedy- 
rer å ha god effekt både ved å bedre samarbeidsklimaet mellom aktørene 
i sektoren og ved at en etter hvert utvikler gjensidige forventninger til 
ryddige prosesser i forbindelse med pasientens bevegelser mellom ulike 
deler av tjenestene (Ramsdal & Hansen, 2009). 

Evalueringen av samhandlingsreformens strategi for å implementere 
helhetlige pasientforløp konkluderer paradoksalt nok med at for noen 
pasientgrupper har etablering av pasientforløp ført til mer oppstykkede 
helsetjenester (Norges forskningsråd, 2016, s. 30). En av de viktigste kon- 
klusjonene i evalueringen av reformen er at det viste seg et skille mel- 
lom sykehusenes fokus på diagnosebaserte forløp, men at disse ikke uten 
videre fungerte i kommunene, som har en tilnærming der pasienters og 
brukeres funksjon er viktigere for det lokale helsearbeid (Grimsmo, 2013; 
Grimsmo, Kirchhoff & Aarseth, 2015). I Norges forskningsråds oppsum- 
mering av evalueringene av reformen heter det ganske tydelig om dette: 
«Diagnosespesifikke pasientforløpsbeskrivelser har vist seg uhensiktsmes- 
sige for samhandlingen mellom foretak og kommuner fordi de aller fleste 
pasienter som skrives ut fra sykehus med behov for kommunale tjenester, 
har multisykdom. Forløpsbeskrivelsene bør derfor gjøres diagnoseuavhen- 
gige» (Norges forskningsråd, 2016, s. 31). 

Det som skaper et innovasjonsbehov knyttet til behandlingsforløp, kan 
derved identifiseres på to dimensjoner: For det første legger målet om at 

helsesektoren skal gjennomsyres av forløpstenkning, grunnlag for utar- 
beidelse av et utall prosedyrer, basert på ulike mål/målgrupper/diagnoser, 
og med ulike faglige og organisatoriske nedslagsfelt. Særlig er innovasjo- 
ner i skjæringspunktet mellom moderne helseteknologi og ulike behand- 
lingsopplegg tilpasset der kunnskapsfronten befinner seg til enhver tid, 
nødvendige for at målet skal nåes. Dette tilsier at det vil være behov for 
ulike former for prosesskompetanse knyttet dels til IT-teknologi, dels til 
organisasjon og ledelse - noe ikke minst private konsulentselskap har 
muligheter til å tilby. I tillegg vil det (dersom denne strategien realise- 
res etter sine intensjoner) være et nytt kompetansefelt å kunne samordne 
samhandlingsprosedyrene, med andre ord behov for organisatoriske inn- 
ovasjoner som kan bidra til et overordnet perspektiv på ledelse og styring 
av arbeidsprosesser. 

Et aspekt ved samhandlingsreformens fokus på pasientforløp er at det 
reflekterer et nytt paradigme i organisering av helsetjenester basert på 
verdikjedetenkning, importert fra private produksjonsbedrifter (Rams- 
dal & Skorstad, 2004; Skorstad & Ramsdal, 2009/2016). I forhold til dis- 
kusjonen om konseptualisering av det nye sykehuset i Østfold var, som 
vist i kapittel 12, «verdi-kjede» en av tre ulike organisasjonsformer som 
ble lagt til grunn i strukturering av sykehuset, men her primært forstått 


som organisering av arbeidsprosesser innenfor sykehusets vegger. 


14.6 Velferdsteknologi 


Den andre delstrategien dreier seg om behov for nye teknologiske løsnin- 
ger til brukere, primært i eget hjem, omsorgsboliger eller sykehjem. Disse 
løsningene er knyttet til et hovedpoeng i samhandlingsreformen: at en 
ikke vil kunne ivareta de mange eldre/mennesker med pleie- og omsorgs- 
behov i kommunene uten at en tilfører større kapasitet i støttefunksjoner 
innenfor pleie- og omsorgstjenestene. Ettersom rekruttering av pleie- og 
omsorgspersonell vil være en knapphetsressurs i fremtiden, vil innfø- 
ring av ny teknologi - i hjemmet og innenfor ulike nivåer av pleie- og 
omsorgstjenester — være nødvendig for at reformen skal kunne realiseres. 

I samhandlingsreformen pekes det på at en har arbeidet med å utrede 
på hvilken måte, og i hvilken grad, ny velferdsteknologi kan ivareta disse 

målene, og arbeidet med å fastslå omfanget og karakteren av ny teknologi 
er særlig blitt forankret i det såkalte Hagen-utvalgets innstilling som ble 
offentliggjort i 2011. 

I forlengelsen av samhandlingsreformen ble det tatt initiativ til en egen 
utredning om Innovasjon i Omsorg (Hagen-utvalget) (NOU 2011:11). Det 
ble i mandatet lagt særlig vekt på fire overordnede temaer knyttet til: ny 
teknologi; arkitektur og nye boformer; brukerinnflytelse; egenmestring 
og FOU. I tillegg ble det vektlagt et forebyggingsperspektiv som vi kjenner 
igjen fra samhandlingsreformen. 

Utvalget peker på at den opprinnelige etableringen av omsorgssekto- 
ren i seg selv må sees på som en av samfunnets mest omfattende innova- 
sjoner, og at det derfor ikke fremstår som noe nytt at man vil møte nye 
utfordringer med et systematisk innovasjonsprogram. De peker spesielt 
på «at det er i mellomrommet mellom offentlig virksomhet og sivilsamfunn 
noe av den mest spennende fornyelsen kan komme til å skje i årene som 
kommer» (NOU 2011:11, s. 13). 

Utvalget valgte 4 konsentrere seg om temaer som ikke er like godt dek- 
ket, eller som ligger utenfor tidsperspektivet i tidligere utredninger. 

Som en illustrasjon og praktisk innfallsvinkel har man tatt utgangs- 
punkt i tre av de vanligste problemene omsorgstjenestene meter: fall, 
ensomhet og kognitiv svikt. Disse påvirker hverandre gjensidig og berø- 
rer de fleste fagområder i sektoren. En annen utfordring som utvalget 
vil belyse, er internasjonale trender som går i retning av internasjonalt 
personellmarked, fremveksten av internasjonale tjenesteyterkonsern og 
økende pasient- og brukermigrasjon. Det het også at utfordringene «må 
løses med grunnlag i et offentlig ansvar som involverer de fleste samfunns- 
sektorer, og ved å støtte og utvikle mye former for engasjement og delta- 
kelse fra familie og lokalsamfunn, organisasjoner og virksomheter» (NOU 
2011:11, S. 14). 

I utredningen heter det også at omsorg gjennom hele livsløpet for 
alle forutsetter en «helhetlig institusjonalisering av synergimekanismer», 
nedbygging av funksjonshemmende barrierer i samfunnet og en ny 
helhetlig og aktiviserende/mobiliserende seniorpolitikk. Stikkord var 
brukerstyring og aktiviserende teknologi/teknisk utforming, tilpasning 
til funksjonsevne i retning av høyest mulig grad av brukerautonomi og 

mobilisering av pårørende/frivillig sektor. «Næromsorg» betegnes som 
«den andre samhandlingsreformen», og utvalget sier at «Den andre sam- 
handlingsreformen handler like mye om å mobilisere ressurser og setter 
samspillet med familien, det sosiale nettverket og lokalsamfunnet i sen- 
trum for oppmerksomheten». Dette skal gjøres ved å etablere «alternative 
arbeidsmetoder, driftsformer og organisering som utfordrer til med- 
borgerskap» (NOU 2011:11, s. 17). Dette forutsetter i sin tur en «nasjonal 
overenskomst og lokale avtaler om partnerskap mellom offentlig og frivillig 
virksomhet, nye driftsformer, brukerstyrte ordninger, nye metoder og fag- 
lige tilnærminger med større vekt på aktiv omsorg, hverdagsrehabilitering, 
gruppemetodikk, kultur og trivsel, ny pårørendepolitikk, organisering av 
tjenester mot familie og nærmiljø, hjemmetjenester, åpne institusjoner og 
nettverkssamarbeid» (NOU 2011:11, s. 17). 

Hagen-utvalgets innstilling skapte et klima for et stort antall lokale 
prosesser der en utredet og prøvde ut ulike teknologiske løsninger. Stor- 
tingsmeldingen ble også fulgt opp av en fagrapport om implementering 
av velferdsteknologi i de kommunale helse- og omsorgstjenestene 2013- 
2030 fra Helsedirektoratet (Helsedirektoratet, 2012). Utredningen var en 
utdyping og konkretisering av Hagen-utvalgets forslag om en «Teknoplan 
2015», og er en bred gjennomgang av de mulighetene og utfordringene 
en står overfor i realiseringen av planen. Utredningen lanserte en rekke 
anbefalinger og tiltak, og foreslo en nasjonal satsing på velferdsteknologi 
som burde rettes mot kommunale tjenester og helsefremmende og fore- 
byggende arbeid. Denne er senere realisert. 


Utfordringer knyttet til innføring av 
velferdsteknologi 

De innovasjonene som er aktuelle i forhold til etablering av mer effek- 
tive og kvalitativt bedre pleie- og omsorgstjenester, dreier seg dels om 
ny IT-basert teknologi som støtter opp om den enkelte brukers daglige 
gjøremål, pasientbehandling eller tjenesteinnovasjon — organisatoriske 
innovasjoner knyttet til å organisere arbeidet mer effektivt ut fra øko- 
nomiske og faglige hensyn. Tjenesteinnovasjon på dette feltet vil ofte ha 
preg av de samme tilnærmingene - logistikk og forlopstenkning - som 

det en ser i det foregående punktet - og møte mange av de samme utfor- 
dringene (Bjørkquist & Ramsdal, 2014). Behovet for ny teknologi innen- 
for den kommunale pleie- og omsorgssektoren er klart erkjent, men 
konkretiseringen av denne teknologien, dens rolle og omfang innen- 
for nye lokale rammebetingelser (de kommunale pleie- og omsorgs- 
tjenestene) er en stor utfordring. Som også Hagen-utvalget påpeker, 
knytter det seg etiske utfordringer til anvendelse av teknologiske løsnin- 
ger innenfor hjemmet eller i forhold til tjenester til pasienter, og møtet 
mellom ny teknologi og profesjonelt pleie- og omsorgsfaglig arbeid vil 
også innebære etiske og profesjonelle utfordringer. Innføring av ny tek- 
nologi skjer i spennet mellom «teknologioptimister» og «profesjons- 
pessimister», der de sistnevntes problematisering av faglige og etiske 
utfordringer, sammen med manglende kompetanse i å håndtere ny tek- 
nologi, ofte vil representere barrierer for å ta i bruk det potensialet som 
teknologiske kunnskaper representerer, slik et ensidig teknologisk per- 
spektiv kan innebære. 

Et hovedproblem ved innføring av ny teknologi/tjenesteinnovasjon 
er forholdet mellom det markedet - gjennom et utall produsenter - kan 
tilby av velferdsteknologi, og det behovet som defineres av brukere/ 
innkjopere — enten det dreier seg om mennesker med behov for tekno- 
logiske støttefunksjoner, deres pårørende eller de lokale tjenestene. Det 
potensialet markedsbaserte teknologiske løsninger representerer, utvides 
stadig, delvis gjennom omfattende globale nettverk som f.eks. «Living 
Lab»-bevegelsen (http://www.livinglabproject.org). På sett og vis er inn- 
ovasjonsperspektivet på velferdsteknologi ikke primært de teknologiske 
løsningene i seg selv, men de koplingene som skjer mellom tilbydere og 
innkjøpere — der innovasjonsreisen fra teknologi til implementering er 
det primære. I lokal sammenheng studerte vi lokale innovasjonsreiser 
knyttet til et omfattende prosjekt for innføring av velferdsteknologi i to 
kommuner, Sarpsborg og Fredrikstad. Dette prosjektet - eSenior — var et 
Interreg-prosjekt ledet av Borg Innovasjon og fire kommuner (Gøteborg 
og Oslo i tillegg til de to foran nevnte). Et av funnene var at det var store 
utfordringer å ivareta målet om at brukerne og pårørende skulle delta 
som likeverdige parter i utviklingen av den nye velferdsteknoligien som 
ble introdusert (Bjørquist, Ramsdal & Ramsdal, 2015). 

14.7 Helsefremmende og forebyggende 
arbeid - folkehelsearbeid 


Folkehelsearbeid har lange tradisjoner i Norge og andre nordiske land, 
og har historisk utviklet seg fra et sektorspesifikt arbeid i helsesektoren 
til et mer allment perspektiv - manifestert gjennom begrepet om helse- 
fremming og forebyggende arbeid: «helse i alt vi gjør». Denne bevegelsen 
har endret synes på hvilke mål og oppgaver som skal ivaretas gjennom 
folkehelsearbeidet, og det har de siste årene skjedd en gradvis tilpasning 
av lovverket til disse nye perspektivene. Samhandlingsreformen inne- 
bærer et foreløpig sluttpunkt i denne prosessen, og et element i reformen 
har vært beslutningen om et nytt lovgrunnlag for lokale folkehelsearbeid, 
gjennom ny folkehelselov gjeldende fra 2012. I den nye folkehelseloven 
legges ansvaret for folkehelsearbeidet til kommunene som sådan og ikke 
til en bestemt sektor. Det lokale folkehelsearbeidet skal være tverrsektori- 
elt - derved altså omtalt som «helse i alt vi gjør» (Prop. 90 L (2010-2011)). 
Loven vektlegger et sektorovergripende ansvar hvor et sosiologisk kunn- 
skapsperspektiv legges til det eksisterende helsevitenskapelige kunn- 
skapsperspektivet (Hauge & Mittelmark, 2003). 

Lovreguleringen på folkehelseområdet gjennomsyres av et forebyg- 
gingsfokus. Dette skal sikre at helsespørsmål også tas hensyn til på områ- 
der utenfor de rent helsepolitiske, hvilket også bidrar til å sikre «helse i alt 
vi gjør». I tillegg til et slikt sektorovergripende prinsipp er det å bekjempe 
sosial ulikhet, bærekraftig utvikling, føre var-prinsippet og medvirkning 
også sentrale verdier i den nye folkehelseloven og som myndighetene har 
som mål skal prege utviklingen fremover (Prop. 90 L (2010-2011). 

Et overordnet mål for folkehelsepolitikken er å øke antall forventede 
leveår med god helse for befolkningen som helhet. Et annet er å redusere 
sosial ulikhet i helse (Helsedepartementet, 2003). Det siste krever at opp- 
merksomheten må rettes mot bakenforliggende faktorer og fordelingen 
av disse, heter det. Oppvekstbetingelser, risikofaktorer i arbeidsmiljø og 
effekten av sosial og økonomisk betinget helseatferd er eksempler på noen 
slike faktorer (Prop. 90 L (2010-2011). 

Nasjonale myndigheter har gitt fylkeskommunen ansvaret for å være 
pådriver med hensyn til å gjøre folkehelsespørsmål til en integrert del 

av andre politikkområder og at folkehelse inngår i det generelle arbeidet 
med samfunnsplanleggingen. Samtidig har en understreket at også syke- 
husene har en viktig rolle i forebyggende arbeid. Folkehelsearbeidet er 
da tenkt å skulle forankres i de ordinære plan- og styringsdokumentene. 
Et slikt fokus på «helse i alt vi gjør» hevdes å være en forutsetning for å 
kunne møte helseutfordringene før de gir seg utslag i sykdomsutvikling. 
Loven viser slik sett at man legger til grunn et påvirkningsperspektiv der 
man er opptatt av gode oppvekst- og levevilkår og av å legge til rette for 
sunn livsstil, deltakelse og trygghet. Dette gjenspeiles også i strategier 
som «levende», «sunne», «trygge» og «rettferdige lokalsamfunn». Det å 
innta et påvirkningsperspektiv skal bidra til å tydeliggjøre sammenhen- 
gen mellom faktorer og den sosiale fordelingen av disse faktorene som 
påvirker helse. Dette skiller seg fra det tidligere rådende sykdomsperspek- 
tivet hvor man tok utgangspunkt i bestemte sykdommer eller tilstander. 

Prinsippet om «helse i alt vi gjør» innebærer også en horisontal styring 
av helse (Kickbusch, 2010). Dette er en del av en mer generell trend hvor 
mer horisontale styringsmekanismer erstatter eller supplerer allerede 
eksisterende hierarkiske styringssystemer (Hill & Hupe, 2009). Offent- 
lige virksomheter må jobbe på tvers av saksfelt eller portefølje for å nå 
felles mål og en samlet respons på bestemte saker. En slik whole-of-go- 
vernment-tilnærming (WOG) vil blant annet si at organisert samarbeid 
mellom ulike deler av forvaltningen, særlig mellom ulike enheter på 
samme nivå, kommer som en reaksjon på silotenking i offentlig sektor 
(Christensen & Lægreid, 2006). Mye av folkehelsepolitikken er desentra- 
lisert ved lov. I tillegg benyttes mer resultatkontroll og mindre kontroll av 
regelfølging slik at lokale myndigheter i større grad kan velge virkemidler 
og tiltak ut fra lokale behov og utfordringer. Men dette er en svak form 
for regulering (Bjørkquist, 2012; Ramsdal, 2012). 

Folkehelsearbeid har de siste tiårene generelt vært betraktet som en 
relativt marginal aktivitet i de fleste kommuner, med lav status og man- 
glende operasjonelle mål og virkemidler (Ramsdal & Aarvak, 2000). Det 
har derfor lenge vært ansett som nødvendig å vitalisere folkehelsearbei- 
det i kommunene. Gjennom samhandlingsreformen vektlegger statlige 
myndigheter nettopp innsats med hensyn til lokale utfordringer. I hen- 
hold til den nye loven om folkehelse har fylkeskommunen et overordnet 

ansvar for å ha oversikt over helsetilstanden og påvirkningsfaktorer i 
fylket. Løpende helseovervåking blir et sentralt virkemiddel regionalt 
og lokalt for å få kunnskap om sykdomsutbredelse og risikofaktorer. For 
å sikre at folkehelseperspektivet er ivaretatt i regionale og kommunale 
planer, er Fylkesmannen bedt om å foreta en vurdering av regionale og 
lokale folkehelseutfordringer slik at helseperspektivet kan ivaretas i kon- 
sekvensutredninger. Dette innebærer å inkludere en vurdering av helse- 
messige konsekvenser — folkehelse og sosial ulikhet i helse - av kommunal 
virksomhet i planverket (Helsedirektoratet, 2012). Noen kommuner har 
allerede vedtatt at folkehelsekonsekvenser skal inn i alle saksfremlegg. 

Kommunene har ansvaret for å skaffe slik oversikt over helsetilstand og 
over faktorer som påvirker helsen. Nasjonalt utformede folkehelseprofiler 
skal støtte kommunene med å skaffe seg slik oversikt. Arbeidet skal knyt- 
tes til identifisering av viktige helseutfordringer og videre som grunnlag 
for planstrategier, målutforming og tiltak for å bedre folkehelsen lokalt. 
Folkehelseloven vektlegger fylkeskommunenes ansvar med hensyn til å 
«bidra til en jevnere sosial fordeling av faktorer som påvirker helsen» ($1). 

Folkehelseprofilene er et ledd i utviklingen av et kunnskapsgrunnlag 
for folkehelse, i den forstand at helseprofilene utgjør en kartlegging av 
den enkelte kommunens utfordringer, og skal være et grunnlag for hva 
gjeldende kommune bør gjøre noe med, både på kort og lang sikt. De er 
ment å være et virkemiddel for å finne frem til tiltak som vil gi et bidrag 
til vesentlig forbedring av folkehelsen. Utgangspunktet for temaområder 
i helseprofilene er kjente folkehelseutfordringer. Lokalt vil informasjonen 
være begrenset av hva som er tilgjengelig statistikk på området. 


Utfordringer knyttet til folkehelsearbeid 


Det er viktig å merke seg at arbeidet med å styrke lokalt folkehelsearbeid 
ble koplet til samhandlingsreformen primært gjennom den nye loven 
som ble vedtatt i 2009. Samtidig har folkehelsearbeid og forebyggende 
arbeid hatt en tvetydig status i kommunenes arbeid på dette feltet: På 
den ene siden har en etablert sterkt institusjonaliserte og trygt foran- 
krede virksomheter som helsestasjonsvirksomhet, skolehelsetjeneste og 
forebyggende helsearbeid mer generelt. Her har det skjedd en langsom 

endring i arbeidsformer og faglige tilnærminger - helt siden helsesta- 
sjonsarbeidet ble reformert i 1970-årene (Jåkupsstovu & Aarseth, 1996). 
Men denne forankringen har vært problematisk, og den andre siden av 
forebyggende helsearbeid og folkehelsearbeid — det som er sektornøytralt 
og bygget i større grad på sosiologiske og epidemiologiske perspektiver 
- har hatt en langt mer problematisk vei inn i de kommunale virksom- 
heter. Dette arbeidet — ofte betegnet som «det nye folkehelsearbeidet» og 
«helsefremmende» aktiviteter som friskvård — har ofte vært gjennomført 
ved hjelp av statlig finansierte prosjekter med relativt svak forankring i 
de lokalpolitiske miljøene, og med til dels store problemer med å skape 
arbeidsformer på tvers av sektororganisasjonene i kommunene (Røise- 
land, 1999; Ramsdal & Aarvak, 2000). Folkehelseloven fra 2012 forutset- 
ter at kommunene skal utarbeide oversikter over lokal helsetilstand, og 
det arbeides nå med å bygge opp databaser som kan gi kommunene disse 
kunnskapene. Et hovedproblem er imidlertid at kunnskapene om helse- 
tilstander og årsaksfaktorer for folkehelseproblemer er langt større enn 
oppmerksomheten og kunnskapene har vært om hvilke organisatoriske 
og relasjonelle forhold som representerer barrierer som må overvinnes 
for at folkehelsearbeidet skal bli effektivt. Det har derfor vært ansett som 
essensielt å legge forholdene til rette både for en mer offensiv folkehel- 
sepolitikk i kommunene gjennom nytt lovverk og for å operasjonalisere 
arbeidet på måter som gir grunnlag for økt oppmerksomhet og effektivi- 
tet i dette arbeidet. 

Samhandlingsreformen legger opp til at det styrkede kommunale 
ansvaret for folkehelsearbeidet skal utløse nye former for samarbeid og 
samordning både horisontalt i kommunene og i interaksjonen mellom 
kommunene og ytre helse- og sosialaktører, dvs. NAV, spesialisthelse- 
tjenesten, brukere, pårørende osv. Reformens gjennomgående tosidighet 
kommer også her dels til uttrykk som eksogene standardiseringskrefter i 
form av regulert samordning, dels som systemiske insentiver til endogen 
innovasjon, spesielt mht. organisering og utarbeiding av nye prosessløp. 

Som nevnt har en etter hvert fått en erkjennelse av kompleksiteten og 
omfanget av folkehelseproblemer. Internasjonalt blir utfordringene fol- 
kehelsen representerer, noen ganger benyttet som eksempel på det en 
betegner som mer grunnleggende problemer i velferdsstaten, det vil si 

problemer som ikke har entydige årsaksforklaringer, der mål er kom- 
plekse og mangfoldige, og der instrumentelle metodikker og verktøy ikke 
(så lett) lar seg anvende (Rittel & Webber, 1973; Norman, 2009). 

Til tross for dette er det liten tvil om at behovet for å etablere operasjo- 
nelle metodikker som kan anvendes til å forenkle og strukturere folke- 
helsearbeid og helsefremmende arbeid, har medført at en utvikler stadig 
flere relativt avgrensede organisatoriske verktøy som kan benyttes for å 
håndtere det lokale arbeidet. 


14.8 Diskusjon 


Den gjennomgåelsen av samhandlingsreformen og de tre utvalgte tema- 
ene innenfor rammen av denne reformen som er presentert foran, viser at 
det er grunnlag for å konsentrere analysene om det som vi betegner som 
«interaktive prosessperspektiv». Her fremheves nettopp betydningen av 
å forstå hendelsesforløp knyttet til innovasjoner i komplekse relasjoner 
mellom ulike aktører, der særlig samspillet mellom handling og organisa- 
toriske egenskaper er i fokus (Slappendel, 1996). Samhandlingsreformen 
er en politisk reform, som danner en overbygning og - i en viss grad — en 
premiss, for de innovasjonsprosessene som nå skjer. Som politisk reform 
er imidlertid ikke samhandlingsreformen kontekstuavhengig - tvert 
imot er den mer å anse som et forsøk på å samle en rekke endringspro- 
sesser i helsesektoren (og også sektoruavhengige prosesser) innenfor en 
løst definert ramme. Sett fra et innovasjonsperspektiv er imidlertid disse 
prosessenes historie eldre enn reformen, og vi har i de tre avsnittene om 
disse temaene prøvd å vise at de hver for seg innebærer koplinger både i 
tid og rom til innovasjonsprosesser som har startet lenge før reformen 
gjorde disse temaene koplet til en overordnet politisk strategi. Når vi har 
hevdet at samhandlingsreformen kan forstås som en politisk innovasjon, 
har dette sammenheng nettopp med dens karakter av retningsreform, der 
ulike virkemidler og nye organisatoriske og teknologiske løsninger forut- 
settes implementert for i et langsiktig tidsperspektiv å skape en bedre hel- 
setjeneste. Vi har betegnet dette som et uttrykk for et nytt styringsregime, 
«new governance», kjennetegnet ved et komplekst samspill mellom ulike 
delstrategier i ulike lokale innovasjonsprosesser (Ramsdal, 2012). 

Jeg har konsentrert meg om noen av disse delstrategiene der det etter 
min oppfatning kan identifiseres relativt klart definerte innovasjonsstra- 
tegier. Samtidig er det et fellestrekk ved disse strategiene at målene er 
løst definert, og at de inviterer til interaktive innovasjonsprosesser i tråd 
med det perspektivet som er presentert foran som det Slappendel (1996) 
betegnet som det «tredje» perspektivet innenfor analyser av innovasjoner 
i organisasjonsteoretiske sammenhenger. Innenfor denne generelt for- 
mulerte rammen har imidlertid hver delstrategi sitt særpreg, og de adres- 
serer ulike kunnskaps- og tjenestefelt innenfor sektoren. 

Arbeidet med å etablere prosessbaserte virksomhetsmodeller i form av 
pasientforløp innebærer anvendelse av kunnskapsgrunnlag som i seg selv 
er flertydige. Vi har hevdet at denne utviklingen er del av en tung trend 
innenfor helsesektoren, betegnet som fremveksten av «scientific-bureau- 
cratic medicine». Kunnskapsgrunnlaget for denne tradisjonen er imid- 
lertid mangfoldig og til dels omstridt, i og med at en kombinerer i den 
praktiske innovasjonsprosessen (i hvert fall) tre ulike kunnskapsfelt som 
hver er gjenstand for en rivende utvikling: medisinsk-faglig kunnskap, 
IT-teknologi og standardiserte guidelines forankret i Business Process 
Reengineering-tradisjonen etter Porter (1979) og Porter og Teisberg (2006). 

Et viktig poeng er at denne kunnskapsmiksen varierer blant annet 
avhengig av hvilket helsefaglig arbeidsfelt og geografisk lokasjon en taler 
om, og i praksis vil en innenfor rammen av det bredt definerte området 
som prosessbaserte virksomhetsmodeller representerer, finne rom for 
et utall innovasjonsprosesser. I arbeidet med å standardisere samhand- 
lingsmodeller må en kople globale kunnskaper og lokale kontekster for at 
en skal kunne etablere konkrete forløp (Ramsdal & Ramsdal, 2007). Disse 
innovasjonsprosessene berører derfor en rekke (potensielle og aktuelle) 
aktører, og preges ofte av usikkerhet om kunnskapsgrunnlag og noen 
ganger konfliktfylte beslutninger om design og implementering. Et kjen- 
netegn er også at innovasjonsprosessene preges av at en gjennom organi- 
satorisk læring re-designer, modifiserer og reformulerer den opprinnelige 
forlopsmodellen (Fineide, 2012; Scheuer, 2003). 

Det forsterkede fokus pa utviklingen av omsorgsteknologi representerer 
et annet kunnskapsfelt som inviterer til lokale innovasjonsprosesser. Ogsa 
her er imidlertid fragmentering, usikkerhet og ambivalens et kjennetegn. 

Fremveksten av omsorgsteknologi er nå preget av en global teknologiopti- 
misme, manifestert gjennom EU-strategien for Innovation 2010, og ulike 
internasjonale nettverk der universiteter, næringsliv og helseprofesjoner 
samarbeider - et eksempel kan være «Independent Living»-bevegelsen, 
som også har koplinger til norske aktører (http://www.livinglabproject. 
org). I norsk sammenheng er NOU 2011:11 Hagen-utvalgets innstilling et 
uttrykk for en bredt definert, pragmatisk nasjonal strategi, som har vært 
et viktig grunnlag for iverksettingen av samhandlingsreformen. Bak- 
grunnen for dette er at en forutsetter dels at antallet eldre og pleietren- 
gende som bor hjemme vil øke sterkt, ikke bare av demografiske grunner, 
men også fordi samhandlingsreformens mål om at «spesialisttjenestene 
skal bli mer spesialiserte» innebærer at utskrivningsklare pasienter vil 
ha et større medisinsk, pleie- og omsorgsbehov enn tidligere. Mangel på 
pleiepersonell og kompetanse i kommunene vil, hevdes det, gjøre det 
påtrengende å erstatte pleie- og omsorgsfunksjoner, for eksempel knyttet 
til monitorering i boligen, til et felt hvor ny teknologi vil være helt nød- 
vendig for at alle nye oppgaver skal kunne ivaretas lokalt (Helsedirekto- 
ratet, 2012). 

Hovedutfordringen her er i første omgang at de behovene som skal 
dekkes, ikke er avklart. Verken eldre/pleietrengende selv eller kommu- 
nene har foreløpig kunnet definere hvilke teknologiske (og organisato- 
riske) innovasjoner som skal etterspørres lokalt. Statlige myndigheter 
styrer i svært liten grad disse prosessene ut over finansiell støtte til ulike 
kompetansemiljøer, og det er i dag som oftest lokale pilotprosjekter som 
skaper grunnlaget for utprøving av nye teknologiske løsninger. Private 
bedrifter som ønsker å selge en bestemt teknologi, er på sin side vanlig- 
vis ensidig orientert mot helt spesifikke produkter, og vil ha begrenset 
kunnskap om de helhetlige hensyn som skal ivaretas i den enkelte tje- 
neste/kommune. Resultatet er ofte et gap i innovasjonsprosessen mellom 
tilbydere og bestillere. Det er derfor stort behov for å organisere en type 
kompetansemekling mellom de ulike aktører som er involvert i disse 
prosessene. Også her er det forholdet mellom «globale kunnskaper og 
lokal kontekst» som er en hovedutfordring. Den enkelte kommune/tje- 
neste er utformet ut fra lokale og historisk genererte forhold som ikke 
nødvendigvis er tilpasset standardiserte løsninger. Derved vil en også her 

måtte utforme tjenester som inkluderer omsorgsteknologiske løsninger 
ut fra lokale forhold, i skjæringspunktet mellom globale teknologier og 
lokale innovasjonsprosesser. Gjennom lokale translasjonsprosesser, og 
under hensyntaken til hvilke drivere og motstandere en finner i konkrete 
prosesser, vil en kunne belyse forutsetningene for at en skal etablere en 
omsorgssektor der ny teknologi spiller en nøkkelrolle i fremtiden (Nico- 
lini, 2010). 

Mens de to førstnevnte feltene som vi har identifisert i forhold til «sam- 
handlingsreformens innovasjonspotensiale», har en eksplisitt kopling 
også til teknologiske løsninger, er folkehelsearbeid primært grunnlag 
for utvikling av organisatoriske innovasjoner. Utfordringen er først og 
fremst å finne metoder for å knekke koden om hvordan en skal imple- 
mentere tiltak for å bøte på de omfattende og vanskelige oppgavene som 
folkehelsepolitikken beskriver: å skulle bidra til redusert ulikhet i folke- 
helsen, og bedre helsetilstand for befolkningen i stort, gjennom lokalba- 
serte tiltak. Her er mulighetene for å etablere et solid kunnskapsgrunnlag 
gjennom tilstandsrapportering gode, mens det stadig letes etter nye 
måter å angripe de generelle folkehelseproblemene på uten å intervenere 
for sterkt i enkeltmenneskers liv. Det er her en kan forvente at ulike kon- 
septer/metoder vil bli et nytt marked der konsulenter og andre private 
aktører (også frivillige organisasjoner) kan spille en rolle. 


14.9 Samhandlingsreformen: å temme 
uregjerlige problemer med innovasjon? 


Vi har tidligere vist at de samfunnsproblemene samhandlingsreformen 
adresserer, er komplekse, omfattende og langsiktige, og uten entydige og 
klare kunnskapsgrunnlag i forhold til å finne løsninger. Samhandlingsut- 
fordringene fremstår derved som et godt eksempel på det en har betegnet 
som «uregjerlige problemer» - internasjonalt kjent som «wicked pro- 
blems» (Vabø & Vabo, 2014; Rittel & Webber, 1973). Disse kjennetegnene 
ved at mulighetene for å «lykkes» avhenger av at problemene omdefineres 
til håndterbare størrelser. Et påfallende trekk ved samhandlingsreformen 
er at den i så liten grad er opptatt av de mekanismene som skaper sam- 
handlingsproblemer i helsesektoren, og i så stor grad konsentrerer seg om 

å splitte opp reformarbeidet - både i tid og rom. Dette skjer gjennom en 
implementeringsprosess der «veien blir til mens en går», innenfor ram- 
men av det en har betegnet som en retningsreform. Oppsplittingen kom- 
mer til uttrykk gjennom konsentrasjonen om pasientforløp på sykehus og 
mellom sykehus og kommuner, etablering av nye lokale tiltak for å ivareta 
de nye behov for behandling, pleie og omsorgstjenester som en raskere 
utskriving av pasienter fra sykehus medfører, og nye incitamenter for å 
styrke folkehelsearbeidet. En forventer at lokale og regionale endrings- 
prosesser deretter vil utvikle tjenestene i «riktig retning». Ifølge Rittel og 
Webber vil en strategi for å møte «uregjerlige problemer» være å omdefi- 
nere dem til sin motsats - «tame problems». Ifølge den etter hvert omfat- 
tende litteraturen om slike problemer er noen av de mekanismene som 
anvendes å splitte slike problemer opp i enkeltdeler. Disse enkeltdelene 
- eller strategiene, om en vil — blir gjenstand for instrumentell rasjonali- 
tet, (del-)mål og tiltak som initierer mangfoldet av lokale prosesser. Disse 
endringsprosessene blir utgangspunktet for det fokus på «innovasjon» 
som reformstrategene er opptatte av, slik Helse- og omsorgsdepartemen- 
tets utredning om samhandlingsreformens forskning og innovasjonsbehov 
(Helse- og Omsorgsdepartementet, 2012) er et eksempel på. Innova- 
sjons-paradigmet kan kort sagt oppfattes som et uttrykk for de meka- 
nismene som gjennom rasjonaliseringsprosessene forutsettes å kunne 
«temme» «uregjerlige problemer». Det er særlig i samspillet - eller det 
manglende samspill - mellom ulike styringsmekanismer utfordringene 
med å nå målene i samhandlingsreformen kommer til uttrykk. Samhand- 
lingen påvirkes særlig av helsetjenestenes organisering og finansiering. 
For eksempel er oppsplittingen av finansieringssystemet - særlig mellom 
spesialisttjenester, primærhelsetjenester og fastleger - et markant hinder 
for å skape bedre samhandling. Samtidig er de nye tiltakene for å lette 
overganger mellom spesialisttjenester og primærhelsetjenester preget av 
at kommunene opplever at deres ansvar for utskrevne pasienter som har 
mer komplekse og alvorlige lidelser enn tidligere øker. Dette er et pro- 
blem som er forsterket gjennom reformen (Grimsmo, 2013; Grimsmo 
et al., 2015; Norges forskningsråd, 2016). 

Fra helsepolitiske spill til 
radikal rasjonalisme 


15.1 Analytiske perspektiver - innledning 


Innledningsvis presenterte jeg de to problemstillingene denne boken 
er basert på: Hvordan har den historiske utviklingen av organisasjons-, 
styrings- og ledelsesformer lagt grunnlaget for dagens utforming av tje- 
nestene, og hvilke utfordringer står en overfor i utformingen av «den nye» 
helsetjenesten som nå er i fremvekst? Med utgangspunkt i institusjonell 
organisasjonsteori har jeg fokusert på utvalgte helsepolitiske og -admi- 
nistrative endringsprosesser i løpet av de ca. 50 årene denne analysen 
omfatter. I kapittel 2 viser jeg hvordan Reay og Hinings’ (2005) opplegg 
for en analyse av endringsprosesser preget av konkurrerende logikker 
i et felt kan gjennomføres ut fra et slikt perspektiv. De fremhever fire 
momenter: et fokus på strukturelle kjennetegn ved feltet og de institu- 
sjonelle logikker som dominerer, hvilke løsninger som re-etableres som 
«varige», hvordan koplinger skjer (eller ikke skjer) mellom ulike institu- 
sjonelle logikker, og til sist - at en identifiserer de ulike aktorerene som 
representerer disse logikkene. Grunnleggende sett er dette tilsvarende 
den tilnærmingen som D’Aunno (2014) foreslår: å først foreta en avgren- 
sing av feltet og avklare hvilke problemstillinger en har vært opptatt av i 
endringsprosessene, med et fokus på hvordan endringer har funnet sted. 
Deretter beskrive dynamikken mellom institusjonelle omgivelser, orga- 
nisasjonsnivå og feltnivå. Hvilke makt- og innflytelsesrelasjoner endres, 
og hvilke aktører bærer frem ulike verdier og mål i endringsprosessene? 

Jeg skal her konsentrere meg om noen av de spørsmålene og problem- 
stillingene som disse forfatterne fokuserer på. Jeg tar som utganspunkt 
at av-grensningen av det feltet jeg er opptatt av, er foretatt innledningsvis 
- se kapittel 1. Jeg vil derfor først diskutere ulike faser som karakteriserer 

utviklingen i Østfold. Deretter skal jeg ta for meg institusjonell dynamikk - 
om forholdet mellom de helsepolitiske spill som karakteriserte utviklingen 
særlig - men ikke bare — frem til sykehusreformen i 2002, og de strategier 
som ble utviklet for å skape «helhetlige» løsninger på sektorens utfordringer 
i fylket. Så spør jeg hvilke aktører som på ulike tidspunkt søkte å påvirke 
endringsprosessene, og hvilke endringer i aktørenes posisjon som har skjedd. 


15.2 Institusjonell endring - faser 


Hvordan har institusjonelle endringer i helsesektoren funnet sted, med 
andre ord: Hvilke endringsprosesser har en sett? Innledningsvis viste jeg 
hvordan flere av de studiene som er foretatt i europeiske og amerikansk 
helsevesen, har vist til ulike faser i utviklingen av sykehus-/helsetjenestene. 
Her har jeg særlig pekt på Scott et al.s analyse av utviklingen i San Fran- 
sisco Bay-området, der de identifiserer fire faser i de siste tiårene frem til 
1990-årene. Berg (2009), på sin side, faseinndeler utviklingen av den nor- 
ske helsesektoren på en tilsvarende måte — selv om den nasjonale utviklin- 
gen naturlig nok er ulik den som gjelder for amerikansk helsevesen. Han 
fremhever at det særlig var statlige myndigheters påvirkning av ramme- 
betingelsene for de disposisjoner fylkeskommunene gjorde som bidro til 
utviklingen i Norge. Et viktig poeng er at i Norge har sammenkoplingen 
mellom de faglige mål og strategier på den ene siden og de statlige finansi- 
eringsordningene på den annen side vært en avgjørende faktor for å forstå 
hvordan sektoren utviklet seg i etterkrigstiden. Kurpengesystemet (som 
gjorde at staten delfinansierte nye tiltak (sykehussenger, sykehjemssenger 
etc.) var viktige incitamenter for lokale beslutninger om å øke kapasite- 
ten i sektoren. Overgangen til rammefinansieringssystem var på sin side 
et finanspolitisk tiltak som bidro til å stramme inn lokale beslutninger, og 
innebar også at budsjettarbeidet i fylkeskommunene i større grad ble et 
lokalt «nullsumspill». Når de fylkeskomunale helsebudsjettene likevel ble 
sprengt, ble regningen sendt tilbake til Stortinget - det som i sin tur utløste 
de helsepoklitiske spill - «blame games» — som er diskutert i kapittel 2. 

Ved å sammenkople de nasjonale, regionale og lokale rammebe- 
tingelser for de endringsprosessene som er studert, har jeg identifisert 
fire faser i utviklingen av helsetjenestene i feltet: 

Fase 1. Vekst og profesjonalisering (1945-75): 
Institusjonalisering og profesjonsmakt 

Den første fasen (1945-1975) betegner jeg som «Vekst og profesjonalise- 
ring». Berg (2009) peker på noen viktige trekk ved den nasjonale helse- 
politikken som la rammer for regionale og lokale prosesser i tiden etter 
den andre verdenskrig: politiske ambisjoner om å styrke tjenestene både 
kvantitativt og kvalitativt, som ledd i det store velferdsstatlige prosjektet. 
Tre egenskaper ved denne fasen er særlig relevante for vår analyse: for det 
første de forvaltningspolitiske særtrekkene ved helsesektorens organise- 
ring; det som betegnes som utviklingen av det «evangske system» (Berg, 
2009; Slagstad, 1998; Nordby, 1989). For det andre et finansieringssystem 
som stimulerte til lokale vekstprosesser, gjennom bl.a. kurpengesystemet, 
som ga lokale helseaktører (som kommuner og sykehus) refusjon for 
utbygging av helsetjenester knyttet til sengeplasser eller liknende. Og 
for det tredje utbygging av helseinstitusjoner innenfor somatikk, psyki- 
atri og helsevernet for psykisk utviklingshemmede. Denne fasen preges 
også av at den medisinske logikk og legeprofesjonen hadde stor innfly- 
telse, både som premissleverandør og som iverksettere av helsepolitikken 
i regionale og lokale sammenhenger. Den vertikale styringsstrukturen 
som ble etablert - mellom Helsedirektoratet, fylkeslegene, sykehuslegene 
og distriktslegene - preget utviklingen, og bekreftet den faglige domi- 
nansen som legeprofesjonen hadde i denne tiden. I kapittel 3 studerte jeg 
et eksempel på denne utviklingen i Østfold, knyttet til det såkalte Har- 
lem-utvalgets to innstillinger om planer for helsetjenestene i fylket på 
slutten av 1960- og begynnelsen av 1970-årene. 


Fase 2. Beslutningskrisen - (1975-2000): Sparing, 
omprioritering og omstrukturering 

Den andre fasen dreier seg om «spillet om helsetjenestene». Den sam- 
funnspolitiske bakgrunnen er tredelt: Skepsisen til legemakt - og den 
påfølgende nedbygging av «det evangske system» er et aspekt ved dette. 
En annen er økonomiske forhold, i og med at vekstpolitikken dempes 
og erstattes med et press på å redusere veksten, omprioritere ressurser 

til ulike helsetjenester og omstrukturere tjenestene, særlig knyttet til 
sykehusstrukturen. Denne fasen preges også av at fylkeskommunene har 
en sentral rolle i helsepolitikken, og at etableringen av fylkeskommunen 
som selvstendig forvaltningsorgan i 1976 faller sammen med politiske og 
økonomiske rammebetingelser som undergraver dens legitimitet både i 
befolkningen og blant fagprofesjonene. 


Fase 3. Radikal rasjonalisme/New 

Public Management - (1987-2008): 
Konsernorganisasjon, fristilling og helseforetak 
Denne fasen dreier seg om de «svar» på beslutningskrisen som ble pre- 
sentert som omfattende og radikale løsninger. Jeg har betegnet denne 
tredje fasen som «Radikal rasjonalisme/New Public Management» - og 
tidfester den (som delvis overlappende med forrige fase) til perioden 
mellom 1987 til 2015. Denne fasen dreier seg i Østfold om vedtakene 
om etablering og iverksetting av konsernorganisasjonen og senere det 
«fristilte sykehus med fem dører», og de utfordringer som oppsto i 
kjølvannet av disse prosessene - som kulminerte med sykehusrefor- 


men i 2002. 


Fase 4. Det moderne helsesystemet (2009-) 
«Supersykehuset» og samhandling 

Denne siste fasen - som innbefatter dagens situasjon — dreier seg om to 
dominante trekk ved utviklingen av helsetjenestene i regionen: For det 
første beslutningen om å bygge et nytt sykehus på Kalnes i 2008, innen- 
for et helseforetak med to sykehus, noe som innebærer at det er satt et 
(foreløpig?) sluttpunkt i debatten om sykehusstrukturen i fylket. Da 
sykehuset ble åpnet i november 2015, ble det betegnet som et høytekno- 
logisk, moderne «supersykehus» (Helseminister Bent Høie ved åpnin- 
gen). For det andre det en kan betegne som ideen om «helsesystemet» 
- der fremveksten av nye, mer ambisiøse og formaliserte samarbeids- 
relasjoner mellom spesialisttjenester, kommunale helse- og omsorgstje- 
nester og andre aktører er i fokus. I denne fasen er det det potensielle 

motsetningsforholdet som kan utvikles mellom ideene om det effektive 
«supersykehuset» og om samhandling i det omfattende «helsesystemet», 
som er særlig interessant å studere. 


15.3 Institusjonell dynamikk - mellom 
helsepolitiske spill og helhetlig planlegging 


De forsøk på helhetsstyring som er gjennomgått i kapitlene foran, bærer 
preg av balansegangen mellom lokale og faglige «særinteresser» på den 
ene side og ambisjoner om helhetlig styring på den annen side. Det poli- 
tiske «deadlock» i Østfold var erkjent av de fleste statlige og fylkeskom- 
munale instanser. Fylkeslegen truet i forbindelse med fødesaken med å 
frasi seg ansvaret for fylkets helsevesen, og sykehussjefen betegnet den 
helsepolitiske debatt som «en ørkenvandring». Selv om inntrykket av en 
helsepolitikk «på stedet hvil» er sterkt, der velykkede strategier når det 
gjalt strukturendringer og sparing ikke lyktes, er dette etter min vurde- 
ring bare den ene siden av saken. For det skjedde gradvise og skrittvise 
endringer i organiseringen av den fylkeskommunale helse- og sosialsek- 
tor som fikk stor betydning for tjenestetilbudet på lang sikt. Det var først 
og fremst gapet mellom ambisjonene nedlagt i forsøkene på helhetlig sty- 
ring og de faktiske endringer som skapte inntrykket av en fastlåst struk- 
tur i sektoren. Men et inntrykk av dynamikken mellom et helsepolitisk 
«deadlock» på den ene side og utviklingsprosesser som etter hvert radi- 
kalt endrer sektoren på den annen side får en ved å se på «gjengangerne», 
dvs. de problemstillingene som stadig dukker opp på nytt i alle de foran 
gjennomgåtte utredninger i del 2 og del 3. 

Jeg skal her først vise hvordan disse ulike perspektivene på utviklingen 
i sektoren er mulig; og deretter drøfte hvordan problemstillinger, arbeids- 
måter og forslag til løsninger endret seg gjennom de tiltakene jeg har stu- 
dert i kapitlene foran. 


«Gjengangerne» 


De fundamentale spørsmål i helsepolitikken i Østfold var forsøkene på 
«omprioritering», «omstrukturering» og «sparing». Konkret var disse 

spørsmålene knyttet til forslag om å redusere somatisk sektor i lokal- 
sykehusene, og øke tilbudet innenfor psykiatri, HVPU og barnevern. 
Omstrukturering dreide seg om å fordele tjenestene på nye måter innenfor 
fylkets grenser. Dette kunne skje gjennom å omorganisere og omfordele 
ulike faglig-medisinske tjenester, og/eller å redusere antallet lokalsyke- 
hus. Sparing dreide seg om å redusere veksten i fylkeskommunens helse- 
budsjett - og siden helsebudsjettet her etter hvert utgjorde nesten 70% av 
fylkeskommunens totale budsjett - å redusere fylkeskommunens akku- 
mulerte underskudd. 

Når det gjaldt målet om omprioritering - først og fremst mellom 
somatiske helsetjenester og psykiatri, HVPU og det som etter hvert fikk 
betegnelsen «atferdsfaglige tjenester» (som også inkluderte barnevern) — 
viste det seg i mange år umulig å oppnå dette. Det skyldtes først og fremst 
at fylkeskommunen var utsatt for et sterkt press om å bevare somatiske 
helsetjenester innenfor de stadig trangere budsjettrammene. I den årlige 
budsjettbehandlingen viste det seg at somatiske tjenester - med sterke 
faggrupper og folkelige aksjoner i ryggen - stadig vekk førte psykiske hel- 
setjenester nedover på prioriteringslisten. Denne nedprioriteringen var 
derved et indirekte resultat av de politiske prosessene, og ble til i skyg- 
gen av det enorme fokuset på akutt-tjenester, fødevirksomheten og andre 
somatiske helsetjenester. Først ved å foreta «byttet» med sentraliseringen 
av noen tjenester (fødevirksomheten) som Prosjekt Samarbeid la opp til 
i 1982, ble det mulig å få et visst fokus på oppbygging av desentraliserte 
psykiske helsetjenester for voksne — gjennom etablering av fem voksen- 
psykiatriske poliklinikker som et ledd i etableringen av de «atferdsfag- 
lige enhetene» ved lokalsykehusene. Denne ordningen ble videreført, og 
i første omgang forsterket, gjennom konsernvedtaket i 1987. (Som vist ble 
barnevernet etter hvert trukket ut av disse enhetene og sentralisert.) En 
kan hevde at det først og fremst var et langsiktig og konfliktfylt arbeid 
gjennom et eget «Prosjekt Psykiatri» at en kunne legge grunnlaget for en 
fremtidig struktur for psykiske helsetjenester i fylket. Og denne struk- 
turen ble ytterligere forsterket og videreført gjennom Opptrappingspla- 
nen for psykisk helse da strukturen i psykiske helsetjenester fikk en ny 
form (Ramsdal, 1996; Ramsdal, 2012). Det er grunn til å merke seg at det 
i årene etter at sykehusreformen ble vedtatt, var et gjennomgående krav 

at psykiske helsetjenester skulle ha relativt større vekst i bevilgningene 
gjennom helseregionenes fordeling av budsjettet enn somatikken (den 
såkalte «gylne regel»). 

Strukturendringene dreide seg om endringer på to nivåer: i forhold til 
ulike helsefaglige funksjoner, og som sentralisering gjennom nedleggelse 
av noen lokalsykehus. Innenfor rammen av de helsepolitiske spill skjedde 
dette primært gjennom forsøk på å balansere geografi og fag. Dette kom 
til uttrykk gjennom at en inviterte til «desentralisert spesialisering» — 
ved at en sentraliserte fagfunksjoner, men fordelte ulike funksjoner slik 
at en kunne opprettholde, i hvert fall teoretisk sett, det samme omfan- 
get av tjenester på hvert enkelt sykehus. Dette kunne være en alternativ 
organisasjonsstruktur til den desentraliserte modellen, men også til full 
sentralisering. Det fristilte sykehuset med fem dører hadde potensial til å 
fungere på denne måten. Men et hovedproblem er at en da får problemer 
med samordning både vertikalt og horisontalt: vertikalt ved at medisin- 
ske (eller andre faglige og administrative funksjoner) må samordnes på 
tvers av geografiske lokaliteter, horisontalt ved at moderne medisin kre- 
ver at ulike tjenester på tvers av funksjoner i mange tilfeller er nødven- 
dige når pasientene har sammensatte lidelser. Det tok da heller ikke lang 
tid før fagmiljøene fremholdt disse samordningsproblemene som omfat- 
tende, med et sterkt press på klinikkledelsene for å endre på strukturen. 

Utgangspunktet for den analysen jeg har foretatt, var helsedirektørens 
påpeking om at befolkningsmengden og de korte avstandene tilsa færre, 
men større sykehus. Statens sykehusråd gikk inn for å slå sammen syke- 
husenes opptaksområder til to helsedistrikter, og fylkeslegen i Østfold 
spilte en viktig rolle for å sentralisere fødevirksomheten og øke bevilg- 
ningene til psykiatrien. Spørsmålet om sykehusenes opptaksområder og 
omstruktureringen av helse- (og sosial-) distriktene var derfor et funda- 
mentalt problem ut fra ønsket om omstrukturering og sparing i sektoren. 

Harlem-utvalgets arbeid ble initiert på bakgrunn av forslaget om 
utbygging av Moss sykehus. Problemet var da hvordan sykehuset skulle 
få et tilstrekkelig befolkningsunderlag for planene om et «differensi- 
ert» sykehus, og etter at mulighetene for å få Follo-regionen inn under 
opptaksområdet ble veltet, ble dette ytterligere aktualisert. Til tross 
for at de internasjonale normer for befolkningsunderlag for moderne 

(«differensierte») lokalsykehus innebar at fylket ble delt i to eller tre helse- 
distrikter, ble disse normene ikke anvendt i utvalgets vurdering i Østfold. 
Som vist kom Strukturutvalget frem til små justeringer av opptaksområ- 
dene, men fastslo at det skulle opprettholdes fem lokalsykehusområder. 
Gjennom Prosjekt Samarbeid og den påfølgende helseplanen ble dette 
prinsippet ytterligere bekreftet. 

Opptaksområdene og samarbeidet mellom helsedistriktene var særlig 
aktuelt i forhold til den mest påfallende «gjenganger» i helsepolitikken: 
forholdet mellom Sarpsborg sykehus og Fredrikstad sykehus (SØF). Alle- 
rede Harlem-utvalget tok opp dette spørsmålet, og tilrådde å videreutvi- 
kle samarbeidet. Det ble pekt på muligheten for å utvikle «et meget intimt 
medisinsk faglig og praktisk samarbeid» (Delinnstilling I, s. 41). 

I Strukturutvalgets innstilling het det i flertallsinnstillingen at det 
alternativet disse gikk inn for, brøt «minst med nåværende sykehusstruk- 
tur, som fungerer meget godt» (Strukturutvalgets innstilling: 49). Fler- 
tallet gikk inn for at noen sentralsykehusfunksjoner skulle lokaliseres 
til Sarpsborg sykehus. Dette forslaget kan sies å være en oppfølging av 
Harlem-utvalgets anbefalinger. Mindretallsinnstillingen (sykehussjef 
Okkenhaug) innebar at Fredrikstad og Sarpsborg lokalsykehusområ- 
der ble slått sammen til ett («Nedre Glomma») og at Sarpsborg sykehus 
skulle opprettholdes i hovedsak som et rehabiliteringssykehus, pluss sen- 
tralsykehusfunksjonene geriatri, sosialmedisin og psykiatri. Helse- og 
sosialutvalget vedtok i møte 24. mars 1983 å anbefale at den «nåværende 
sykehusstruktur (med de fem somatiske sykehus)» ble opprettholdt og 
med dette utgangspunkt ble Prosjekt Samarbeid iverksatt. Når det gjaldt 
forholdet mellom Sarpsborg og Fredrikstad sykehus het det i fylkestin- 
gets vedtak at «videre samkjøring skal vurderes nærmere». 

I fylkeskommunens helseplan ble også struktureringen med fem helse- 
og sosialdistrikter lagt til grunn. Om forholdet mellom Sarpsborg sykehus 
og Fredrikstad (SØF) ble det tatt utgangspunkt i fylkestingets vedtak om 
en «samordning» av de to sykehusene. På mange måter var de tre alter- 
nativer helse- og sosialplanutvalget lanserte om somatisk sektor, basert 
på tidligere forslag. Særlig synes alternativ 1 å være i tråd med Struktu- 
rutvalget («likt tilbud i alle de 5 helse- og sosialdistrikter»), alternativ II 
med de fylkeskommunale organers behandling av Strukturutvalget og 

Prosjekt Samarbeid og alternativ III, som var det mest radikale forsla- 
get («Sarpsborg/SØF organiseres som ett sykehus»), peker tilbake til de 
statlige fagmyndigheters anbefalinger i 60- og begynnelsen av 70-årene. 
Fylkestingets vedtak innebar at de to sykehusene skulle organiseres som 
ett sykehus, som skulle dekke den somatiske tredjelinjetjenesten (fylkes- 
dekkende tjenester), samt andrelinjetjenesten for de to helse- og sosialdis- 
triktene. Grunnlaget for opprettholdelse av begge sykehusene, men med 
en ny funksjonsfordeling, var dermed lagt — etter ca. 20 års debatt. 

I løpet av de nesten 50 årene som er omfattet av denne undersøkel- 
sen, fant det sted til dels drastiske endringer i fylkeskommunens øko- 
nomi. Disse endringene innebar en akkumulerende økonomisk krise. 
Det er blitt sagt at fylkeskommunen som selvstendig forvaltningsnivå 
ble «unnfanget på en søndag men født på en mandag» (Baldersheim, 
1990). Allerede da fylkeskommunen ble etablert, var økonomien presset, 
og budsjettunderskuddene økte år for år. De ulike tiltakene og prosjek- 
tene som er gjennomgått foran i del 2, var alle begrunnet i den vanske- 
lige økonomiske situasjonen. Men som vist i del 2 var resultatene når det 
gjaldt «sparing» beskjedne. Harlem-utvalgets arbeid (som jo ble gjen- 
nomført før fylkeskommunen ble selvstendig forvaltningsorgan) tok 
utgangspunkt i et mandat der det også ble forutsatt at økonomiske hen- 
syn skulle legges til grunn. Som påpekt ovenfor foretok Harlem-utvalget 
økonomiske beregninger i forhold til enkelte deler av helsesektoren, men 
totalinntrykket er at de omfattende utbyggingsforslag utvalget lanserte, 
ikke hadde en økonomisk referanseramme. Iverksettingen av forslagene 
innebar en sterk ekspansjon i det fylkeskommunale helsebudsjettet, noe 
som må ses på bakgrunn av den nasjonale oppbygging av helsetilbudet 
på dette tidspunkt. 

Strukturutvalgets mandat tok utgangspunkt i betegnelsen «krisen 
i fylkeskommunens økonomi», med behov for nedskjæringer på kort 
sikt og langsiktige kostnadsdempende effekter. Til tross for den allment 
aksepterte krisesituasjonen var Strukturutvalgets arbeid preget av hen- 
synet til regional og faglig «balanse», og forslagene fra utvalgets flertall 
innebar en økning i investeringsutgiftene på ca. 45 mill. kroner, og en 
beskjeden reduksjon i driftsutgiftene. Som sparetiltak var Strukturutval- 
gets arbeid mislykket, og i den etterfølgende behandling av noen av de 

tiltak utvalget foreslo, skrev sykehussjefen at fordi man ikke hadde greid 
å styrke balansen mellom inntekter og utgifter, ville man være tvunget til 
å komme tilbake til nedskjæringsalternativer (sak nr. 12/83, fylkesutval- 
get). Gjennom den politiske prosess mellom Strukturutvalgets innstilling 
og iverksettelsen av Prosjekt Samarbeid ble det klart at de nedskjærin- 
ger som skulle foretas, måtte skje innenfor rammen av opprettholdelse 
av fem sykehus og uten at noen ansatte ble oppsagt. I forhold til målet 
om å oppnå «nærmere balanse» mellom fylkeskommunens inntekter 
og utgifter representerte Prosjekt Samarbeid et beskjedent bidrag. Som 
vist i kapittel 8 pekte SPRI-consult i 1987 sterkt på behovet for å rette 
opp fylkeskommunens økonomi, og foretok en eksplisitt kopling mellom 
utfordringene med økonomien og de styrings-, organisasjons- og ledelse- 
former som kjennetegnet sektoren på dette tidspunktet. 


15.4 «Strukturendringene» - fra marginal 
inkrementalisme til synoptisk samordning? 


Gjennom de 25 årene som er gått mellom opprettelsen av fylkeskom- 
munen som selvstendig forvaltningsorgan og sykehusreformen i 2002, 
gjennomgikk helsesektoren i Østfold store endringer. Utbyggingen av 
SOF, HVPU-institusjonene og etablering av desentraliserte atferds- 
faglige enheter (som innebar at første- og andrelinjetjenester innen 
psykiatrien fikk en foreløpig avklaring) innebar at en så konturene av 
fremtidens helse- og sosialsektor i fylkeskommunal regi klarere for seg. 
Den konsensus som ble etablert om disse delene av tjenestetilbudet, 
er påfallende. 

På den annen side var strukturen for de somatiske sykehusene i fylket 
ennå i støpeskjeen. De planer og tiltak som er gjennomgått, hadde som 
viktige mål å komme med forslag om dette. Som vist foran ble de ulike 
tiltakene gjennomført og organisert på ulike måter. Harlem-utvalget og 
Strukturutvalget arbeidet på mange måter innenfor en tradisjonell utred- 
ningsorganisasjon, delvis med eksperter utenfra. Arbeidsmåten innebar 
at de to utvalgene ble fanget opp av de pågående helsepolitiske debatter, 
og begge utvalgene valgte å tilpasse seg alliansen mellom de lokalpoli- 
tiske og lokale helsefaglige interesser som ble mobilisert. 

Prosjekt Samarbeid representerer et klart høydepunkt i den marginale 
inkrementalismens politikk, i og med at en søkte å aktivisere alle aktø- 
rer som var involvert (også det vi har betegnet som geografiske særin- 
teresser), og samordne disse igjen i neste omgang (gjennom den sentrale 
styringsgruppens siste innstilling). Det viktige «byttet» mellom lokale 
føde-avdelinger og atferdsfag reflekterer denne tankegangen godt. Gjen- 
nom den politiske prosessen før, under og etter Prosjekt Samarbeid ble 
samtidig de lokalpolitiske interessene konsolidert: De fem helse- og sosi- 
aldistriktene ble nedfelt som et prinsipp - riktignok senere noe modifi- 
sert mht. Sarpsborg/Fredrikstad. 

Som påpekt tidligere var de første tre tiltakene som er gjennomgått 
i del 2 foran, mislykkete forsøk på synoptisk samordning. Etter at det 
lokalpolitiske fordelingsprinsippet var nedfelt, var forutsetningene for å 
etablere vellykkete tiltak for helhetsstyring bedre. SPRI-consults arbeid 
med konsernorganisasjonen var i sterk kontrast til disse organisert som 
en typisk styring-fra-toppen-tiltak, med sterk vekt på en bestemt rasjona- 
litet: helhetlig styring innenfor rammen av det geografiske prinsipp som 
helse- og sosialdistriktene representerte. Den «radikale rasjonalisme», 
knyttet til prinsipper om divisjonalisering, mål- og rammestyring og 
resultatbasert ledelse, ble lansert innenfor den geografiske fordelingslo- 
gikken som var en arv fra de foregående års helsepolitiske spill — til tross 
for at det eksplisitt formulerte målet med den nye organisasjons- og sty- 
ringsmodellen nettopp var å bryte med denne logikken. 

Men det som i ettertid var den viktigste lærdommen ved etablerin- 
gen av konsernorganisasjonen, var at en kunne legge nye rammer for 
helsesektorens utvikling - gjennom å endre spillereglene. SPRI-prosjek- 
tet viste hvordan styring gjennom endringer av beslutningssystemet ble 
aktualisert: Nå var problemet definert som hvordan en skulle organisere 
bort lokalpolitiske og faglige «særinteresser», og styrke den strategiske 
toppledelsen. Gjennomgåelsen viser dessuten at det var lagt en rekke for- 
utsetninger for det arbeidet SPRI-consult gjennomførte i de prosessene 
som er referert her. Management-ideologien SPRI-consult representerte, 
falt godt inn i forhold til de erfaringene sentrale beslutningstakere i fyl- 
keskommunen hadde tilegnet seg, særlig i spranget mellom den bredt 
og demokratisk anlagte prosessen knyttet til Prosjekt Samarbeid og den 

etterfølgende svært lukkende, raske prosessen i forbindelse med utarbei- 
delsen av forslagene om ny organisering i 1987. 

Slik jeg ser det, representerer vedtaket om konsernorganisasjon fra 
1987 et paradigmeskifte i styringsfilosofien i helsesektoren i fylket. Mens 
de tidligere strategiene var knyttet til å foreta substansielle endringer i 
tjenestene, var konsernvedtaket resultatet av et fokus på endringer i for- 
valtningssystemet. Gjennom å endre styrings- og ledelsesstruktur, og 
introdusere nye krav til lederatferd, endret en spillereglene for de aktø- 
rene som var involvert i helsepolitikken i fylket. Dette vedtaket innebar en 
overgang til det som jeg har betegnet som «radikal rasjonalisme» - og som 
er forbundet med innføringen av New Public Management (NPM) som 
styringsfilosofi i den offentlige sektor i store deler av den vestlige verden 
på dette tidspunkt. Her ble organisasjons- og ledelsesformer fra private 
konsern benyttet som modell, og det er symptomatisk at SPRI-consults 
beskrivelse av styringsproblemene i Østfolds helsesektor, og forslaget 
om hvordan en skulle løse disse, nærmest var en blåkopi av Mintzbergs 
teoretiske utlegninger om «the divisionalised form» - anvendt først pa 
sykehus i Sverige og deretter importert til Norge. Østfold ble derved det 
første fylket hvor en valgte konsernorganisering som en overordnet sty- 
ringsmodell i norsk helsevesen (noen få enkeltsykehus, som Aker syke- 
hus, innførte konsernorganisering omtrent samtidig). 

Men to problemer ble åpenbare like etter at vedtaket var besluttet: For 
det første var kunnskapen om de krav til styrings- og ledelsesformer som 
modellen krevde, lite kjent. Vedtaket om konsernorganisering ble fattet 
etter en kort, intens utredningsfase og fremstår som et «kongeslag» i for- 
valtningspolitiske strategier (Clegg & Walsh, 2004). Svært få av politi- 
kerne som deltok i beslutningen, hadde kjennskap til implikasjonene for 
egen og andres atferd av det nye styringssystemet, enten det var deres 
egen politikerrolle (som var forventet å bli mer strategisk) eller sykehus- 
lederne (som var forventet å bli evaluert som divisjonsledere etter mål- 
og resultatstyringsprinsipper). Derved ble iverksetting av de styrings- og 
ledelsesformer som konsernorganisasjon krever, i første omgang stort 
sett neglisjert. 

Det andre problemet var strukturelt: Gjennom den prosessen som 
startet med de «bytter» av funksjoner som Prosjekt Samarbeid innebar, 

og som helseplanen bekreftet, kan en si at distriktsorganisering ble det 
bærende «første inndelingsprinsipp» i organiseringen av helsesektoren i 
fylket. Til tross for at mange var misfornøyde med de funksjonsbytter 
som ble foretatt i forbindelse med Prosjekt Samarbeid, særlig at fødevirk- 
somheten ble sentralisert, var konsernorganisasjonen en bekreftelse på 
dette inndelingsprinsippet. Ja, en kan hevde at konsernmodellen bidro 
til å konsolidere og styrke de fem helse- og sosialdistriktene, noe som 
innebar at legitimiteten til modellen ble stor blant distriktspolitikerne og 
de lokale sykehusaksjoner. 

Men gjennom konsernvedtakets fokus på forvaltningspolitiske aspek- 
ter ved styringen av sektoren så en også kimen til de radikale endringene 
som kom noen år senere gjennom beslutningen om å etablere «ett sykehus 
med fem dører». Det viste seg snart at konsernorganisasjonen ikke kunne 
løse mange av de økonomiske og strukturelle problemene helsesektoren 
i fylket sto overfor. Et eksempel er at problemet (slik SPRI-consult fore- 
speilte det) med små, oppsplittede tjenester som barnevern fordelt på 
de fem helse- og sosialdistriktene førte til at en her besluttet å gjøre et 
unntak fra distriktsdivisjonaliseringen. Barnevernet ble sentralisert etter 
et funksjonsprinsipp. Etter dette kom en rekke nye prosjekter som alle 
hadde som implikasjon at en søkte å samordne ulike faglig-medisinske 
tjenester på tvers av distriktene. Sammen med at en ikke gjennomførte 
de vedtatte tiltak for å fasttømre konsernmodellen når det gjaldt ledelses- 
former og styringssystem, innebar det at modellen snarere fremsto som 
et problem enn som en mulighet for å skape de helhetlige løsningene en 
hadde behov for. Men modellen hadde introdusert reorganisering av sty- 
ringssystemet som en måte å nærme seg utfordringene i sektoren på, og 
bar i seg kimen til en «180-graders» snuoperasjon - fra distriktsorgani- 
sering til en funksjonsbasert styringsmodell. Og vedtaket om et «fristilt» 
sykehus - med fem geografiske lokaliseringer — var et foreløpig slutt- 
punkt i denne prosessen. 

«Fristilling» som organisatorisk løsning var en videreføring, og forster- 
king, av de styrings- og ledelsesprinsippene som konsernorganisasjonen 
var tuftet på. Nå skjedde to viktige forsterkninger: Det ble tilsatt en felles 
direktør for de fem sykehusene, og en slo fast den relative uavhengige 
rolle denne direktøren hadde når det gjaldt driften av sykehuset, ved å 

plassere vedkommende utenfor den fylkeskommunale helseadministra- 
sjon. Direktørene for helse- og sosialdistriktene ble omplassert, mens de 
nye klinikksjefene var leger og spesialister på de ulike faglig-medisinske 
tjenester som utgjorde grunnlaget for klinikkorganiseringen. Mandatet 
var å optimalisere og effektivisere den faglige driften, og om nødvendig 
foreta omfordelinger på tvers av geografisk lokalisering. Derved kom det 
«fristilte» sykehuset til å danne grunnlaget for en ytterligere sentralise- 
ring, ettersom en fra medisinsk-faglig hold stort sett var enige om at det 
var behov for å samle og koordinere virksomheten i klinikkene for å iva- 
reta fagmiljøene. Slik var premissene for beslutningen om et funksjonelt 
organisert helseforetak lagt. 


15.5 Aktørene i endringsprosessene 


Jeg har i denne analysen tatt de grunnleggende kjennetegn ved beslut- 
ningssystemet i helsesektoren i Østfold som utgangspunkt: Mobilisering 
av lokale, faglig-profesjonelle og fagforeningsinteresser representerer en 
«bakvegg» for de forsøk på helhetlig samordning jeg har vært opptatt av. 
Det er de forsøkene som var ment å bryte igjennom disse interessene og 
skape strukturendringer og bedre budsjettbalanse, jeg har konsentrert 
oppmerksomheten om. Drivkreftene bak disse initiativene har i hoved- 
sak vært statlige fagmyndigheter (Sosialdepartementet/Helsedeparte- 
mentet, Helsedirektoratet og fylkeslegen) og sykehussjefens kontor og 
noen få sentralt plasserte fylkespolitikere. 

Betingelsene for statlige fagmyndigheters intervensjon i sektoren 
endret seg imidlertid i løpet av de årene vi tar for oss her. Etter krigen 
(i 1946-47) ble det nedsatt planutvalg i hvert fylke med fylkeslegen som 
formann til å vurdere utviklingen av sykehusvesenet. Fylkeslegens rolle i 
institusjonshelsetjenesten var bl.a. hjemlet i lov om sykehus, lov om hel- 
semessig beredskap og instruksverket til lov om psykisk helsevern. I 1959 
uttalte helsedirektøren at: 


«Helsedirektøren anser det for å være av vesentlig betydning og helt nødvendig at 
fylkeslegen som sådan tas med på råd under planlegging av sykehus.» («Innstilling 
om fylkeslegeembedet», Helsedirektoratet, 1959, s. 133, sitert fra Berg, 2009) 

Dette må ses i sammenheng med det vertikalt oppbygde medisinsk-fag- 
lige styringsregime som «det evangske system» innebar (Berg, 1987). 
Arbeidsoppgavene for fylkeslegene fulgte delvis av det praktiske sam- 
arbeid med fylkeskommunen, delvis som resultat av pålegg i sentrale 
regelverk. Denne tosidige rollen kom bl.a. til uttrykk i at fylkeslegen bade 
medvirket til utarbeidelse av fylkenes planer vedrørende institusjonshel- 
setjenesten, og samtidig skulle vurdere planene som grunnlag for sen- 
trale myndigheters godkjenning. Denne dobbeltfunksjonen var markant 
i Østfold; ved siden av sin formannsrolle i sykehuskomiteen 1946 var fyl- 
keslegen medlem av Harlem-utvalget og Strukturutvalget, og spilte en 
sentral rolle i forbindelse med de pågående helsepolitiske prosesser i fyl- 
ket for øvrig, f.eks. i fødesaken. 

Men fylkeslegens inkorporering i forsøkene på helhetlig samordning 
ble merkbart mindre de årene som er gjennomgått foran. Verken i for- 
bindelse med Prosjekt Samarbeid eller i SPRI-prosjektet synes fylkeslegen 
å ha spilt noen rolle i utformingen av forslagene. Dette skyldes sannsyn- 
ligvis flere forhold: Innføringen av rammefinansieringssystemet svekket 
fylkeslegens generelle styringsmuligheter, samtidig som en ny lov om sta- 
tens faglige tilsyn i helsetjenesten innbar en markering av fylkeslegenes 
tilsyns- og veiledningsrolle, og en reduksjon av kontrollelementet (Berg, 
2009). Fylkeslegens rolle ble derfor endret, og fylkeslegen var i liten grad 
aktivt engasjert som initiativtaker og deltaker i de tre siste tiltakene som 
er analysert her. Denne utviklingen må ses i sammenheng med de radi- 
kale endringer som skjedde i den regionale statsforvaltning gjennom at 
Fylkesmannen fikk et overordnet samordningsansvar for regional statlig 
virksomhet, noe vi tidligere har betegnet som «administrativ disipline- 
ring» av helse- og sosialsektoren på fylkesnivå (Michelsen, Ramsdal & 
Aarseth, 2002). 

Et påfallende trekk ved arbeidet for helhetsstyring er den sentrale rolle 
fylkeshelsesjefen (og hans stab) hadde som initiativtaker og organisator 
av de tiltakene som er presentert foran. Rollen som helhetlig samordner 
for sykehussjefens kontor, syntes ensom, og sykehussjefen gikk gjentatte 
ganger ut mot politikernes manglende prioriteringsvilje og faglige særin- 
teressers kamp mot omstruktureringer pa sine respektive områder. Men i 
den grad sykehussjefens kontor representerte det viktigste instrument for 

helhetlig samordning av sektoren i fylket, er det mangelen på ressurser 
som (også) preget denne del av det administrative systemet. Kontorets 
bemanning i hele perioden var totalt på under 20 personer i Østfold, og 
ingen av de ansatte innen helsedelen hadde mulighet til å arbeide fulltid 
med enkeltsektorer (f.eks. somatikk eller psykiatri). Når de lokalpolitiske 
og faglige aktører var så systematisk sterke i Østfold, innebar dette også at 
de samordnende krefter ble tilsvarende svake i spillet om helsetjenestene 
i fylket. 

En relativt liten gruppe fylkespolitikere søkte på sin side å skape grunn- 
lag for helhetlige løsninger. Initiativene kom fra medlemmer av ulike 
partier, men til tross for at en lanserte til dels diametralt ulike strategier 
for å skape helhetlige løsninger i sektoren — fra ekspertarbeid i relativt 
lukkede rom (Strukturutvalget) til demokratiske organisasjonsutvik- 
lingsprosesser (Prosjekt Samarbeid) - lyktes en kun med å tilrettelegge 
for inkrementelle delløsninger. Ingen av dem kunne skape holdbare 
kompromisser mellom fag, økonomi og geografi. Det var først gjennom å 
bringe inn et eksternt konsulentfirma, som klart og eksplisitt diagnosti- 
serte svakhetene i det eksisterende beslutningssystemet, at en fikk lansert 
et forslag som fremsto som radikalt nytt. Ideen om «et sykehus med fem 
dører» videreførte de samme styringsprinsippene innenfor en ny organi- 
sasjonsstruktur. Mange av de kjennetegnene sektoren ble preget av etter 
dette, pekte frem mot de endringene som ble stadfestet og forsterket gjen- 
nom sykehusreformen, som i tid falt sammen med planleggingen det nye 
sykehuset. 

Innenfor rammen av det nye sykehuset viste vi i kapittel 12 og 13 at noen 
få sterke aktører, og særlig administrerende direktør ved det nye syke- 
huset, preger organisasjons- og ledelsesformer på en markant måte. Rol- 
len som administrerende direktør fremstår etter modell fra måten ledelse 
i private konsern opptrer - med totalansvar og relativt stor frihet til selv 
å beslutte om hvordan mål og krav fra helsemyndighetene skal oppnås — 
forutsetningen er oppslutning av RHF og foretaksstyret. Denne rollen er 
utsatt — og ettersom økonomistyringen ble mer akutt, opplevde en at de 
vanlige NPM-inspirerte målstyringsoppleggene om «ledelse fra distanse» 
har blitt supplert med prinsipper om virksomhetsstyring — såkalt «corpo- 
rate governance» — der detaljfokuserte «controller»-funksjoner styrkes. 

Et aspekt ved dette er at detaljstyring, basert på registrering av pasient- 
strømmer og daglige aktiviter, øker — og utgjør en ytterligere stressfaktor 
i ledelse og helsearbeid i sykehusene. Som vist i kapittel 13 var direktørens 
ledelse også kjennetegnet av initiativ til innovative løsninger i skjærings- 
punktet mellom ny teknologi, medisinsk-faglige og management-orien- 
terte løsninger. 

Fremveksten av nye samhandlings- og samordningsformer med pri- 
meerhelsetjenestene skjedde på et tidlig tidspunkt i Østfold, knyttet til 
arbeidet i Administrativt Samhandlingsforum. Samhandlingsreformen 
tilfører nye dimensjoner til denne utviklingen. En måte å forstå initiativet 
til å gjennomføre en «samhandlingsreform» på kan nettopp være at syke- 
husenes interne effektivitetskrav økte og gjorde dem mer introverte i sine 
perspektiv - slik drøftingen i kapittel 11 og 12 kan indikere. Samhand- 
lingsreformen er en kompleks og på mange måter oppsplittet og uklar 
reformstrategi (Ramsdal, 2013; Veggeland, 2013). Men den viste behovet 
for å fokusere på samhandlingen mellom de to nivåene i helsesystemet — 
og etter hvert avklare ansvarsforhold og kommunikasjon om pasienter 
og ressurser på en mer transparent måte. Samhandling og samordning 
mellom tjenestene — horisontalt og vertikalt - innebærer derfor nye krav 
til organisasjons-, styrings- og ledelsesformer også i sykehus. 


15.6 Oppsummering 


I løpet av de årene jeg har studert, ble det gjentatte ganger forsøkt å få 
til helhetlig samordning i helse- og sosialpolitikken i Østfold. Jeg har 
foran søkt å beskrive noen av de viktigste tiltak som er iverksatt for å 
oppnå strukturendringer og sparing i sektoren. I løpet av disse årene 
har forutsetningene for å oppnå helhetlig samordning endret seg. Mens 
Harlem-utvalget, Strukturutvalget og Prosjekt Samarbeid tilpasset seg 
de politisk/faglige «realiteter» som lokal- og særinteresser representerte, 
var helse- og sosialplanleggingen fra slutten av 1980-årene, og ikke minst 
SPRI-consults arbeid, sterkt preget av synoptisk samordning. Dette må 
forklares ved at de tre første tiltakene (Harlem-utvalget, Strukturutvalget 
og Prosjekt Samarbeid) - sammen med den løpende politiske prosess i det 
aktuelle tidsrom - slo fast prinsipper for den fremtidige organisering av 

helse- og sosialsektoren som i all hovedsak tilfredsstilte kravene om mest 
mulig jevn geografisk fordeling av tilbudene (eller eventuelle sparetiltak), 
og at ingen ansatte skulle sies opp som følge av endringene. Med dette 
utgangspunktet var forutsetningene for synoptisk samordning bedre, 
noe som også kan forklare den oppslutning forslagene SPRI lanserte fikk. 
Gjennomgåelsen av den helsepolitiske debatten kan gi inntrykk av 
at de tiltak som er gjennomført i den tiden som omfattes av del 2, ikke 
bidro til å løse helsesektorens grunnleggende problemer mellom geografi, 
fag og økonomi i Østfold. Når det gjelder disse strategienes bidrag til å 
bringe fylkeskommunens budsjetter i balanse, var dette riktig. Men sam- 
tidig ble det gradvise endringer i tjenestetilbudet, slik både organiserin- 
gen av andrelinjetjenesten i psykiatrien, nedleggelsen av fødeavdelingene 
og akuttavdelinger og nedbyggingen av sengetallet ved lokalsykehusene 
viser. Disse endringene skjedde ved at forslag som ble lansert, «modnet» 
i den helsepolitiske debatt, og etter hvert nedfelte seg i enkeltvedtak i 
løpende beslutningsprosesser. Dette samspillet mellom «daglige» beslut- 
ninger og de synoptiske samordningstiltak som er analysert her, faktisk 
har foregått, illustrerer de dilemmaer som inkrementelle prosesser repre- 
senterer — når problemdefinisjonen tilsier behov for radikale endringer. 
Men kanskje har de store forventningene om «endelige løsninger» knyt- 
tet til iverksettelsen av de ulike synoptiske samordningstiltakene blendet 
for innsikt i den retningen summen av inkrementelle beslutninger om 
strukturendringer og sparetiltak som ble gjort. Når radikale helhetlige 
løsninger - som konsernorganisasjonen, fristilling og etter hvert det nye 
sykehuset — ble gjennomført, var mange forutsetninger for disse løsnin- 
gene allerede innebygget i eksisterende organisasjonsmodeller. Dette kan 
illustrere hvordan dynamikken mellom organisatoriske grunntrekk og 
endringsprosesser i et sterkt institusjonalisert felt kommer til uttrykk. 
Avslutningsvis kan en konkludere med at det har vært ambisjoner om 
å etablere helhetlige planer for utviklingen av helsetilbudet i Østfold, og 
at ambisjonsnivået ble stadig høyere - i takt med den økonomiske krisen 
i fylkeskommunen, og der statlige helsemyndigheter presset på. Strate- 
giene for å få utarbeidet slike planer endret seg over tid: De første forsø- 
kene bar preg av tro på at faglige eksperter ville kunne komme frem til 
enighet om hvordan helsetilbudet burde organiseres. Gjennom Prosjekt 


250 


FRA HELSEPOLITISKE SPILL TIL RADIKAL RASJONALISME 


Samarbeid håpet en på å skape forståelse for helhetlige planer gjennom 
bred deltakelse av «alle involverte» parter i sektoren. Etter dette helsepo- 
litiske eksperimentet skjedde det en klar tilstramming i organiseringen 
av planarbeidet, der sentrale politikere og organisasjonskonsulenter har 
utarbeidet planene. I tiden før sykehusreformen ble de fylkeskommunale 
planene preget av det politiske ønsket om at reduksjon i den økonomiske 
veksten i sektoren måtte skje innenfor et hovedmønster av fem helse- og 
sosialdistrikter, og at disse distriktene dannet basis for de omstrukture- 
ringer sektoren sto overfor. 

Det fristilte «ett sykehus med fem dører» innebar at en opprettholdt 
aktiviteter i alle de gamle helse- og sosialdistriktene, men at en nå fikk 
etablert en overordnet styringsmodell der faglig-medisinske klinikker 
fikk forrang som «1. inndelingsprinsipp» i organisering av tjenestene. 
Potensialet for å kunne omfordele faglige funksjoner på tvers av geografi, 
ut fra en helhetlig, medisinsk-faglig plan, ble derved langt større. På sett 
og vis innebar dette at grunnlaget for at en i neste omgang kunne plan- 
legge for ett sykehus, derved ble lagt. 

Planleggingen av det nye sykehuset (som senere ble et helseforetak 
med to sykehuslokaliteter) innebar en bekreftelse på dette. Interessant 
nok innebar det også at de opprinnelige forslag om «to sykehus i fylket» 
- et sentralsykehus (fortrinnsvis i Fredrikstad) og et sykehus i Moss - 
nå ble realisert, riktignok med en annen lokalisering av «det nye syke- 
huset». Resultatet av 50 års års helsepolitisk debatt sluttet derved sirkelen 
ved å bekrefte helsedirektørens synspunkter fra 1969, slik jeg henviste til 
innledningsvis i boken. Men utviklingen av organisasjons-, styrings- og 
ledelsesformer har skjedd innenfor nye, til dels radikale endringer i sty- 
ringsideologier - noen ganger som «eksogene sjokk» (D’Aunno, 2014), 
men likevel ved å være innrammet av institusjonelle grunntrekk som 
fulgte med i utviklingen gjennom hele den tidsperioden jeg har studert. 
Spørsmålet er da om en kan gjenfinne noen trekk ved denne utviklin- 
gen som peker på tendenser og trender i de endringsprosessene som har 
skjedd. Er det noen gjennomløpende kjennetegn ved utviklingen i Øst- 
fold som reflekterer generelle utviklingstrekk i organisasjonstenkning 
i det moderne samfunn? I det siste kapittelet vil jeg ta for meg disse 
spørsmålene. 

Som nevnt i kapittel 2 er analyser basert på historisk institusjona- 
lisme opptatt av at endringer skjer gjennom ulike prosesser. Thelen og 
Steinmo (1992) skiller mellom tre slike endringsprosesser: inkrementell 
«små skritt», «transformativ» inkrementalisme og «critical junctures». 
Den siste formen er forstått som tidspunkt for «avgjørende veivalg» — 
som skaper radikal endring (Thelen & Steinmo, 1992; Capoccia & Kele- 
man, 2007) Sykehusreformen i 2002 fremstår som så radikal at den lett 
kan oppfattes som et eksempel på «critical junctures». Men et slikt syn 
modifiseres dersom en ser på noen av de endringene som skjedde de siste 
10-15 årene før denne reformen. Vedtaket om konsernorganisasjonen i 
1987 introduserte det jeg har betegnet som «radikal økonomisme» - med 
styrings- og ledelsesprisnipper som pekte frem mot sykehusreformen. 
Som vist i kapittel 9 var implementeringen av konsernvedtaket på mange 
måter mangelfull. Men to forhold sto fast: De lokale sykehusstyrer ble 
avviklet, og divisjonaliseringsprinsippet med administrerende direktø- 
rer for hver divisjon (helse- og sosialdistrikt) ble etablert. Vedtaket om 
«et sykehus med fem dører» - det «fristilte» sykehuset — befestet disse 
prinsippene ytterligere. Nå ble også det geografiske divisjonalisering- 
prinsipp erstattet med funksjonelle divisjoner — det vil si tversgående kli- 
nikker med enhetlig overordnet ledelse. Dette tilrettela ikke bare for de 
organisasjons- og ledesesprinsipper som sykehusreformen innebar, men 
også for at den funksjonelle - og derved primært den faglig-medisinske — 
strukturering fikk forrang i forhold til geografiske fordelingsprinsipper. 
Dette pekte frem mot vedtaket om «ett sykehus», som altså etter hvert 
ble et helseforetak med to sykehus. Endringsprosessene før sykehusrefor- 
men pekte entydig i retning av sentralisering og effektivisering av spesi- 
alisttjenestene. (Her er riktig nok rus- og psykiatri-tjenestene et viktig 
unntak.) I et historisk-institusjonelt perspektiv vil en kunne hevde at de 
endringsprossene jeg her har fokusert på, i de siste årene før sykehus- 
reformen fremstår som «transformativ inkrementalisme» — men hvor- 
dan dette fortoner seg kreves et noe lengre tidsperspektiv enn kun en 
analyse av sykehusreformen som sådan for å kunne belyse. En alternativ 
fortolkning av de prosessene som er gjennomgått, er at det dreide seg 
om et motsetningsforhold mellom geografisk og funksjonell organisering 
av sykehustjenestene. Prosjekt Samarbeid søkte å etablere et kompromiss 

mellom geografiske og funksjonelle hensyn - lokalsykehusene mistet 
fødevirksomheten, men fikk flere nye funksjoner knyttet til blant annet 
rus/psykiatritjenester. Konsernorganisasjonen tilrettela på sin side for 
et nytt styrings- og ledelseskonsept, men ble av fylkespolitikerne struk- 
turt med fem helse- og sosialdistrikter. Det «fristilte» sykehuset innebar 
imidlertid at lokale tjenester ble bevart (i første omgang), men innenfor 
en enhetlig, funksjonell styringsstruktur i ett sykehus. Nå ble geografi 
klart underordnet funksjon. Dette illustrerer blant annet poenget med 
de krav som lokalsykehusaksjoner og helsetjenesteaksjonen har stilt om 
at helseforetak ikke skal omfatte mer enn ett sykehus, og at en er kritisk 
til klinikker med ansvarsområde på tvers av sykehus. Og i neste omgang 
tilrettela sykehusreformen i 2002 for sentraliseringen og funksjonsorga- 
niseringen i sykehusstrukturen i det nye sykehusforetaket. 

En slik fortolkning av utviklingen i et langsiktig perspektiv viser hvor 
vanskelig det er å definere et «avgjørende tidspunkt» («critical juncture») 
- og hvor viktig de transformative endringer som skjedde inkrementelt 
er - men i en bestemt retning. Funksjonelle krav, forankret både i økono- 
misk-administrative og medisinsk-faglige argumenter, tvang geografiske 
hensyn i kne. 


KAPITTEL16 


Trender i utviklingen i 
organisasjons-, styrings- og 
ledelsesformer i helsesektoren 


16.1 Innledning 


Gjennom de prosessene jeg har tatt for meg i denne boken, er det foku- 
set på organisasjonsstruktur, styrings- og ledelsesformer som er viktigst. 
Utgangspunktet var den analysen av utviklingen i amerikansk helseve- 
sen som Scott et al. foretok i slutten av 1990-årene (Scott et al., 2000). 
Denne analysen har vært en inspirasjon for fremstillingen i de foregående 
kapitler, men slik jeg ser det, er de konkrete fasene for utviklingen i USA 
mindre relevant for diskusjonen av Østfold-eksemplene jeg har gjennom- 
gått. Det har heller ikke vært min ambisjon å foreta en generalisering på 
grunnlag av de utviklingsprossesene jeg har beskrevet. Scott et al. fore- 
tok en dyptgripende analyse av utviklingen i helsetjenestene i et område 
i USA, som samtidig har gitt insipirasjon til både empiriske studier av 
denne sektoren og til anvendelsen av institusjonell teori mer allment. 
I min sammenheng har denne analysen hatt status gjennom å fungere 
som eksempel på at analyser av lokale endringsprosesser kan fungere 
som et prisme for også å forstå generelle utviklingstrekk i en sektor. Det 
viktigste ved Scott et al’s bidrag har vært at det fungerer som en inspi- 
rasjonskilde for analyser av tilsvarende endringsprosesser i Norge. Det 
vesentligste ved det institusjonelle perspektivet på utviklingen i sektoren 
har vært å sette mine analyser av Østfolds helsesektor i perspektiv, og 
gi grunnlag for at disse analysene kan fungere som eksempler på mer 
allmenne utviklingstrekk i sektoren. Finnes det noen dype trender i orga- 
nisering av helsesektoren som kan identifiseres gjennom de mange hen- 
delser som er studert, og de ulike strategier som er lansert? Og på hvilken 

måte har ulike ideer og aktører påvirket de løsningene som har vært lan- 
sert på ulike tidspunkt — finnes det et mønster i endringene — som kan si 
noe om makt- og innflytelsesformer i helsesektoren på grunnlag av det 
materialet som er gjennomgått her? 

Jeg skal avslutningsvis diskutere disse spørsmålene med utgangs- 
punkt i de perspektiver som er presentert av Røvik (2007) om «Trender 
og Translasjoner - om ideer som former det 21. århundres organisasjon». 
Her skal jeg konsentrere meg om noen hovedelementer i de teorier og 
analyser som blir fremstilt der: endringer i organisasjonsstruktur og i 
styrings- og ledelsesformer. Røvik hevder at han kan identifisere fem 
ulike trender; om avbyråkratisering, fra ledelse til styring, radikal økono- 
misme, fra silo- til prosessbasert organisering, og omdømmehåndtering. 
Av disse er det særlig de fire første jeg vil konsentrere meg om (ettersom 
det i mitt datamateriale ikke er gjort eksplisitte studier av omdømme- 
strategier — selv om slike utvilsomt kan gjenfinnes i de prosesser som er 
beskrevet foran). 


16.2 Avbyråkratisering: «fleksibilisering 
og kontraksjon» 


Når det gjelder tendensen til «avbyråkratisering», hevder Røvik at denne 
kommer til uttrykk hovedsakelig på to måter: gjennom ideer om «flek- 
sibilisering» og ideer om «kontraksjon». Fleksibilisering dreier seg om 
stadig raskere ombygging av organisasjonsstrukturer og ledelsesformer. 
Dette indikerer en større bevissthet om betydning av organisering som et 
virkemiddel for styring av organisasjoner. Som vist i de to empiridelene 
synes dette også å være tilfellet i relasjon til organisasjonsstrukturer i de 
endringsprosessene som er gjennomgått foran. Dette gjør seg gjeldende 
særlig etter 1980-årene, og med et klimaks med hensyn til omorganise- 
ringer i forbindelse med planleggingen og byggingen av de nye sykehuset 
på Kalnes. Det klareste uttrykket for «fleksible» organisasjonsløsninger 
er måten en tilnærmet seg verdibaserte prinsipper for arbeidsorgani- 
sering pa i det nye helseforetaket - der grunnleggende ideer om ulike 
koplinger mellom problem og organisasjon fra klassisk organisasjonste- 
ori ble anvendt. 

I de to sektorene Røvik studerte særlig, Posten og Televerket, var det 
«relativt få» forsøk på å endre formell organisasjonsstruktur i 60- og 
70-årene, noe som også kommer til uttrykk i de endringsprosessene som 
skjedde i helsesektoren i Østfold. Den grunnleggende organisering av 
sykehusene var relativt permanent. Bevisstheten om organisering var 
tilsvarende liten (selv opplevde jeg at da en skulle evaluere organiserin- 
gen av Sykehuset i Halden, måtte en først tegne organisasjonskartet — et 
slikt kart fantes ikke da prosjektet startet så sent som i 1986). Posten og 
Televerket gjennomgikk omfattende endringer særlig i 90-årene, og dette 
synes å være parallelt i tid til at en introduserte strategiene for å endre 
helsesektoren i Østfold. Men her ble i første omgang de formelle organi- 
sasjonsformene stort sett holdt intakte. Det er derfor ikke mulig å gjen- 
finne den store reformtakten når det gjaldt eieformer og store endringer i 
styringssystem som Røvik fant i de to sektorene han studerte. 

Men kimen til disse endringene ble likevel lagt på slutten av 
1980-tallet. Dette hadde sammenheng med at den reformbølgen Røvik 
betegner som radikal økonomisme også traff helsesektoren. Denne slo 
ned i helsesektoren i Østfold gjennom lanseringen av «konsernorga- 
nisasjonen» i 1987. Innenfor fylkeskommunens rammer innebar dette 
vedtaket relativt omfattende endringer i overordnet styringsmodell for 
sektoren, flytting av oppgaver og pasientgrupper mellom sykehusene, 
og beslutningen om å etablere helse- og sosialdistrikter som divisjo- 
naliseringsprinsipp. Det viktigste kan likevel ha vært at det ble intro- 
dusert nye tanker om omorganisering som instrumentelt virkemiddel, 
og tilhørende nye begreper hentet fra private bedrifter - det som kan 
sies å være grunnlag for «privatisering fra innsiden» i offentlig sektor 
(Ramsdal & Skorstad, 2004). 

Selv om det var mange utfordringer med å implementere denne model- 
len, var innføringen av den likevel en klar indikasjon på at en nå anvendte 
organisasjonsstruktur som styringsredskap på en måte som en ikke tidli- 
gere hadde gjort i møtet med økonomiske og faglige utfordringer i sekto- 
ren. Modellen skapte imidlertid ikke færre beslutningsnivåer i sektoren, 
og den indre organisering av de enkelte sykehus var - med unntak av de 
nye funksjoner en fikk eller som en mistet, og med nye betegnelser på 
ledere - stort sett intakt. 

I likhet med i de to sektorene som Røvik studerte, skjedde det imid- 
lertid radikale endringer i organisasjonsformer på et senere tidspunkt, 
først og fremst omorganiseringen til «et sykehus med fem dører», og etter 
hvert organisering av det nye sykehuset i tiden frem til åpningen i 2015. 
Nå var den overordnete styringsstruktur radikalt endret gjennom eta- 
bleringen av foretaksorganiseringen, noe som interessant nok har skapt 
mange likhetspunkter med de to sektorene som Røvik har studert. Sam- 
tidig har en innenfor denne overordnete styringsmodellen endret til et 
foretak («med to dører»), og skapt en fleksibilitet i ledelsesstrukturen 
internt ved foretaket. Dette markerte tydelig at det var makt og vilje til å 
benytte organisasjons- og ledelsesstruktur som et aktivt virkemiddel. På 
den annen side er tendenser til å utvikle «flat struktur» i formell organi- 
sering ikke å gjenfinne i den (fremdeles klart) hierarkiske ledelsesstruk- 
turen som gjelder i sykehusorganisasjonen. En rekke av de institusjonelle 
særtrekk som preget sykehusorganisering i dens lange historie gjenfinnes 
derfor parallelt med de til dels radikale endringer som kan observeres. 

Kontraksjon dreier seg på sin side om tendensen til at moderne orga- 
nisasjoner søker etter å bli mer effektive gjennom «sammentrekning». 
Dette skjer dels horisontalt — ved at en forsøker å rendyrke konsentrasjon 
om organisasjonens «kjernevirksomhet», ved å kvitte seg med oppgaver 
og organisasjonsenheter som ikke er knyttet til denne kjernevirksom- 
heten. En slik rendyrking av kjernevirksomheten er assosiert med teo- 
rier som Business Process Reengineering, LEAN etc., og som har vært 
et mantra for private bedrifter og en av de mest innflytelsesrike orga- 
nisasjonsideer de siste 20-30 årene. Dette kan dels gjenfinnes i arbeidet 
med standardiserte pasientforløp, som var en tidlig satsing i helsesekto- 
ren i Østfold. Gjennom samhandlingsreformen ble disse prosessbaserte 
modellene utvidet til i større grad å omfatte forløp også mellom sykehus 
og kommuner. 

Som ellers må disse ideene og trendene i organisering av helsearbeid 
konkretiseres gjennom et komplekst opplegg for fordeling av helsetje- 
nester mellom ulike aktører i sektoren. Et hovedprinsipp - som etter 
hvert har blitt sentralt i norsk helsepolitikk — er at sykehus (primært) skal 
konsentrere seg om medisinsk «behandling» (Meld.St. nr. 16 (2010-2011)), 
og implisitt: at «omsorg» (care) skal utføres utenfor sykehusets vegger. 

Som påpekt av Glouberman og Mintzberg (2001) er dette et av de viktig- 
ste spenningsfelt i organisering av helsetjenester, ettersom det - som det 
heter i deres artikkel om dette - innebærer at sykehusene har makt til 
å definere hvilke oppgaver de skal ta seg av, og derved også hvilke opp- 
gaver som kan og bør overlates til andre (i all hovedsak vil dette være 
kommunene i Norge). Om dette skriver Glouberman og Mintzberg at «... 
the hospital throws the rest of the system out of control» (Glouberman & 
Mintzberg, 2001), der definisjonsmakten av hva som til enhver tid skal 
betegnes som «medisinsk behandling», skaper en rekke utfordringer for 
andre helseaktører — og altså særlig de kommunale helse- og velferds- 
tjenester. I økende grad synes det som om presset på sykehusenes res- 
surser (personell, sengekapasitet og økonomiske rammer) fører til at 
sykehusene foretar det som kan betegnes som «strukturell ansvarsfra- 
skrivelse» — det vil si avviser eller skriver ut stadig dårligere pasienter — og 
overlater til kommunale eller private helseaktører å finne løsninger på de 
behov disse pasientene har. 


16.3 «Fra ledelse til styring» 


En vanlig definisjon av «ledelse» er som «desentralisert, direkte og gjerne 
dialogbasert påvirkning primært utøvd i relasjonen mellom den enkelte 
leder og ansatte» (Røvik, 2007, s. 46). Ifølge Røvik blir ledelse forstått 
på denne måten i økende grad erstattet av «styring», som defineres som 
«gjennom sentralisert, direktivliknende påvirkning utøvd indirekte, blant 
annet gjennom formelle strukturer og formaliserte prosedyrer og rutiner» 
(Røvik, 2007, s. 146). Også her finner en noen paralleller til andre sek- 
torer, men ledelse og styringsformer har likevel en noe annen karakter 
i helsesektoren enn ellers. Det skyldes den langvarige diskusjonen mel- 
lom legeledelse og sykepleieledelse, og den vanligvis underordnete status 
ledelse har for leger i relasjon til deres kliniske arbeid. 

Utviklingen til mer «styring» på bekostning av «ledelse» innebærer 
primært at de oppgavene som er knyttet til økonomistyring/budsjett, 
personaladministrasjon og mål- og rammestyring, har ført til at lederrol- 
len i sykehus har endret karakter. Likevel er det ikke nødvendigvis slik at 
personlige lederegenskaper spiller en marginal rolle. Som vist i kapittel 11 

og 12, der vi fokuserte på endringene i styrings- og organisasjonsstruktur 
ved det nye sykehuset, er dette tydelig. Gjennom den personlige påvirk- 
ningen, og den bevisste bruk av et arsenal av strukturelle og ledelsesmes- 
sige styringsinstrumenter, utøvde direktøren en «moderne» lederrolle, 
som kan sammeliknes med idealet om administrerende direktørs rolle 
i større bedrifter. Potensialet for at personer kan strukturere styrings- 
formene innenfor den relativt autonome styringsstrukturen som fore- 
taksformen legger opp til, kan ut fra erfaringene i det nye helseforetaket 
hevdes å være stort. Også den økende bruk av evaluerings- og kontroll- 
systemer — basert på prinsipper fra «corporate governance» - innebærer 
en utvikling der hierarkisk styrings av mikro-beslutninger øker. Som 
Røvik peker på, skjer det en «re-hierarkisering» gjennom sentralise- 
ring av beslutningsmyndighet. Dette har vi tidligere knyttet til begrepet 
«radikal rasjonalisme» i de organisasjons- og styringsformene som ble 
introdusert i helsesektoren i Østfold første gang gjennom konsernved- 
taket i 1987. Denne rasjonalismen kjennetegnes ifølge Røvik av styrings- 
optimisme, top-down-orientering, vektlegging av tekniske aspekter ved 
styringssystemer og tro på at det eksisterer vitenskapelige kunnskaps- 
grunnlag for organisasjons- og styringsformer (Røvik, 2009, s. 159). 


16.4 «Radikal økonomisme» 


Endringene i ledelsesformer som er påpekt foran, må ses i sammenheng 
med den tredje tendensen som Røvik nevner - det han betegner som 
«radikal økonomisme» eller «forretningslogikk». Som nevnt foran er 
denne blant annet kjennetegnet ved at offentlige virksomheter skal orga- 
niseres som private bedrifter. Denne logikken er ikke et «motefenomen». 
Tvert imot er det i dag snarere en tenkning om hvordan organisasjoner 
generelt skal utformes, styres og ledes som også omslutter hele den offent- 
lige sektor — knyttet til det forslitte begrepet «New Public Management» 
(Hood, 1991). Røvik snakker om radikal økonomisme som en «institusjo- 
nalisert standard» som etter hvert har fått ulike konkrete uttrykk i ulike 
sektorer og virksomheter. Generelt er det de organisasjonsstrukturer, 
styrings- og ledelsesformer som er forankret i «den divisjonaliserte form» 
(Mintzberg, 1983) som er grunnmodellen, slik vi har diskutert i kapittel 8. 

Her er et mål- og rammestyringssystem basert på resultatenheter på ulike 
organisasjonsnivåer som i et kinesisk-eske-hierarki hovedsaken. Innen- 
for denne rammen er det en rekke ulike strategier og tiltak som ivaretar 
de hensyn til effektiv ressursforvaltning som kan anvendes. 

I de kapitlene der jeg drøfter fremveksten av vedtaket og iverksettin- 
gen av konsernmodellen innenfor rammen av radikal økonomisme (eller 
«rasjonalismen» - jf. kapitlene 8 og 9), viser jeg hvordan denne tenknin- 
gen introduseres i helsesektoren i Østfold gjennom det svenske konsu- 
lentfirmaet SPRI-consult i 1986/87. Modellen som ble vedtatt, var utformet 
og begrunnet nærmest som en blåkopi av Mintzbergs beskrivelse av den 
divisjonaliserte form. Men imot konsulentenes primære ønsker ble det 
vedtatt at modellen skulle være tuftet på geografiske områder som det 
første inndelingsprinsipp - det som ble til fem helse- og sosialdistrikter 
med egne direktører. På sett og vis innebar dette valget at en søkte - og 
fikk - lokalpolitisk legitimitet, samtidig som premissene for styring og 
ledelse av sektoren ble radikalt endret. 

I prosessene der en søkte å iverksette konsernmodellen, viste det 
seg imidlertid at de kreftene som preget de helsepolitiske spill, frem- 
deles gjorde seg gjeldende. Kort sagt lot det seg ikke gjøre å legge et 
økonomistisk, konsernbasert lokk over de krefter og argumenter som 
hadde dominert den regionale helsedebatten i årevis. Det innebar at 
en fremdeles ivaretok en rekke hensyn gjennom det politiske systemet 
i fylkeskommunen. Konflikten mellom en geografisk og en funksjons- 
basert struktur kom til uttrykk i en rekke større eller mindre prosesser. 
Et hovedtrekk ved disse var at en - som en «kompensasjon» for den 
geografiske inndelingen - stegvis etablerte tversgående funksjons- og 
fagbaserte samhandlingsorgan. Etableringen av «ett sykehus med fem 
dører» på slutten av 1990-tallet var kulminasjonen i denne prosessen 
- til tross for de sterke lokalpolitiske interessene som var knyttet til 
opprettholdelse av de fem helse- og sosialdistriktene som overordnet 
organisasjonsmodell. Det «fristilte» klinikkbaserte sykehuset opp- 
rettholdt i første omgang sykehusstrukturen. Likevel var det mulig å 
arbeide for en styringsmodell som i det stille tilrettela for etablering 
av «ett sykehus på ett sted i Østfold» - gjennom en rekke skrittvise og 
fragmenterte beslutninger. 

Sett i ettertid fremstår derfor organiseringen av «ett sykehus med fem 
dører» som en overgangsfase til det mest radikale uttrykket for økono- 
mismen som skjedde gjennom sykehusreformen i 2002. Gjennom etable- 
ring av den nye strukturen ble fylkeskommunens rolle som sykehuseier 
eliminert. At beslutningen om å forlate forvaltningsmodellen skjedde 
relativt og raskt og «brutalt», er helt i tråd med den radikale økonomis- 
mens effektivitetslogikk og instrumentelle organisasjonstenkning. Her 
fulgte helsesektoren — det vil si spesialisttjenestene — i kjølvannet av de 
endringene som Røvik beskriver for Posten og Televerket noe tidligere. 
I vår sammenheng er det sammensmeltningen av prosessene for å eta- 
blere en ny styringsmodell — der grunnlaget for de helsepolitiske spill som 
preget sektoren i tiårene før, og arbeidet med å endre sykehusstrukturen 
gjennom beslutningen om et sykehus i Østfold — som er det viktigste pre- 
miss for denne utviklingen. Den dominerende organisasjonstenkning og 
de dominerende helsefaglige ideer om sentralisering av sykehusfunksjo- 
ner skjedde parallelt, men hadde, slik jeg ser det, hver for seg selvstendig 
kraft til å endre organiseringen av helsesektoren i fylket på grunnleg- 
gende måter. 


16.5 Forvaltningssystemet i helsesektoren: 
På vei mot ny radikal reform? 


Utgangspunktet i dette kapittelet er at alle helseplaner som har vært pre- 
sentert de siste 20 årene, har hatt som utgangspunkt at en skal avklare 
sykehusfunksjonene innenfor rammen av spesialisttjenestene, og syke- 
husenes rolle og funksjonsfordeling sett i relasjon til utviklingen av 
primærhelsetjenestene. De politiske signalene har understreket at syke- 
husstrukturen skal ivareta også lokalsykehusene, selv om operasjonalise- 
ringen av «lokalsykehus» ikke alltid har vært like entydig. I Stoltenberg 
1-regjeringens helseplan som ble fremlagt i 2001, het det at ingen lokalsy- 
kehus skulle legges ned - mens definisjonen av lokalsykehus var lite presis 
(Kvåle & Torjesen, 2014, s. 155). Nasjonal helse- og omsorgsplan (2011-2015) 
konsentrerte seg i stor grad om de tiltakene som lå i samhandlingsrefor- 
men, med hovevekt på samarbeid og samordning særlig mellom spesi- 
alistjenestene og kommunene (Helse- og omsorgsdepartementet, 2011). 

Her ble det slått fast at regjeringen ønsket bedre kontroll med helsefore- 
takene, og at ingen lokalsykehus skulle legges ned. Men det het også at 


«...(n)ye (medisinsk-faglige, HR) metoder kan innebære at flere tjenester kan 
desentraliseres, mens andre tilbud vil kreve ytterligere spesialisering ... Det skal 
iverksettes et arbeid med formål å fastsette et minstekrav til hva som kan anses 
som sykehus. Desentraliserte spesialisthelsetjenester kan for eksempel samlokalise- 
res med kommunale tjenestetilbud i lokalmedisinske sentre.» (https://www.regje- 
ringen.no/no/dokumenter/meld-st-16-20102011/id639794/sec1) 


Og i presentasjonen av Nasjonal helse- og sykehusplan 2020-2023 sier 
Regjeringen at: 


«Store samfunnsendringer mot 2030 får konsekvenser for helsetjenesten. Nasjo- 
nal helse- og sykehusplan skal være grunnlaget for utvikling av sykehusene. Vi 
trenger både små og store sykehus også i framtiden. De skal ha ulike roller og 
oppgaver, men kravene til kvalitet skal være de samme. Sykehusene skal arbeide 
i team slik at pasienten får den beste behandling av kompetent personell uansett 
hvor de bor.» (https://www.regjeringen.no/no/tema/helse-og-omsorg/sykehus/ 
nasjonal-helse--og-sykehusplan2/id2461509/) 


Tilsynelatende innebærer dette at lokalsykehusene i fremtiden også vil 
spille en viktig rolle. Men de funksjoner disse sykehusene — og også andre 
sykehus - vil få i fremtiden, er ikke avklart. Tvert imot viser de nasjonale 
helseplanene at sektoren er i dynamisk utvikling, og at de dilemmaer og 
utfordringer som er presentert i de foregående kapitler, fremdeles gjør 
seg gjeldende. I vår sammenheng er koplingen mellom helsepolitikkens 
innhold — som de foran nevnte sitater fra nasjonale helseplaner kan illus- 
trere — og forvaltnings-, organisasjons- og styringsformer fremdeles et 
interessant spenningsfelt. De som har vært opptatt av å bevare lokalsyke- 
husene, som lokale sykehusaksjoner og helsetjenesteaksjonen (HTA) og 
den nasjonale folkebevegelsen for lokalsykehusene, har på ulike måter 
fokusert på hvordan helseforetakenes styringsform og innholdet i tje- 
nestene henger sammen. Folkebevegelsen for lokalsykehusene krever at 
helseforetakene skal struktureres med «stedlig ledelse», og at tversgå- 
ende klinikkstruktur på tvers av sykehus innenfor det enkelte helsefore- 
tak ikke skal forekomme. Dette reflekterer erfaringer som påminner om 

organiseringen av det fristilte «ett sykehus med fem dører» i kapittel 10. 
HTA krever i tråd med dette at «et sykehus skal være en juridisk enhet», 
at helseforetaksnivået er unødvendig, og at «tiden er overmoden for å 
avvikle foretaksorganiseringen av sykehusene. Sykehusene må i stedet 
underlegges direkte politisk styring, og organiseres etter forvaltnings- 
messige (og ikke kvasi-markedsøkonomiske) prinsipper» (Haukelien & 
Bruun Wyller, 2017, s. 296). 

Disse synspunktene viser at sykehusreformens viktigste grep — eta- 
bleringen av regionale foretak og sykehusforetak, de siste som kunne 
dekke flere sykehus — ikke uten videre står fast. Det regjeringsoppnevnte 
Kvinnlands-utvalget (NOU 2016:25), og Den norske legeforening, har gitt 
uttrykk for at en bør finne nye modeller for den overordnete styringen 
av sektoren. Men i regjeringserklæingen fra 2016 (Jeløya-erklæringen 14. 
januar 2018) heter det at en skal videreføre dagens styringssystem, men gi 
mer myndighet og ansvar til det enkelte sykehus. Dette er siden bekref- 
tet i Granavolden-plattformen i 2019. Likevel har den uro som mange 
opplever knyttet til koplingen mellom sykehusstruktur og forvaltnings- 
og organisasjonsformer etter sykehusreformen 2002 avstedkommet ny 
mobilisering av lokalsykehusaksjoner rundt omkring i landet — parallelt 
med forslag om bygging av nye sykehus og nedlegging av lokalsykehus 
mange steder i landet. Kvåle og Torjesen (2014, s. 15) hevder at «kombina- 
sjonen av økonomisk-administrative og faglege krefter bidreg til at endring 
i sjukehusstrukturen stadig kjem på helseføretaka sin dagsorden». 

En annen utfordring - som ikke er avklart gjennom de grepene sam- 
handlingsreformen har medført - er bedre samordning og samordning 
mellom spesialisttjenester og primærhelsetjenester. Denne utfordringen 
er grunnleggende sett knyttet til at helsetjenestene er organisert på de 
to forvaltningsnivåene (Saltman & Vrangbæk, 2009, s. 92). I boken «En 
smartere stat» diskuterer Martinussen, Neby og Vrangbæk (2017, s. 156 ff.) 
sykehuspolitisk styring i dagens situasjon, og hevder der at sykehusre- 
formen fra 2002 har skapt så stor kompleksitet i styringssystemet at «det 
bidrar til fortellingen om et sykehussystem i krise». De diskuterer fire alten- 
ative modeller (sentralisert/regional demokratisk forvaltningsmodell, 
statlig/regional foretaksmodell), og viser styrker og svakheter ved disse 
alternativene. Avslutningsvis gir de en «betinget anbefaling» om å prøve 

ut en femte modell, som integrerer det samlede ansvar for helsetjenester 
til en gitt befolkning, og knytte til denne en finansieringsmodell som 
bedre tilrettelegger for effektive og integrerte pasientforløp på tvers av 
det nåværende forvaltningsmessige skillet mellom kommunale primær- 
helsetjenester og statlige spesialisttjenester. Også HTA har som et av sine 
krav i listen over «20 forslag til en bedre helsepolitikk» at det bør utredes 
om primær- og spesialisttjenester bør samles på ett forvaltningsnivå, og 
begrunner dette blant annet med at en da vil «kunne komme utenom mye 
av det ressursodende og destruktive spillet om å få pasienten ‘ut av mitt 
budsjett og inn i ditt» (Haukelien & Bruun Wyller, 2017, s. 295). 

På noe lengre sikt kan en se for seg at disse synspunktene, som peker 
mot en ny «radikal» omstrukturering av forvaltningsssytemet for helse- 
tjenestene, vil kunne aktivisere en ny omfattende helsepolitisk debatt. 
Samtidig kan den løsningen som nå er forsiktigvis skissert, være eslet 
til å bringe helsetjenestene — på de to forvaltningsnivåene — i retning av 
en funksjonsbasert styringsstruktur. Basert på den finske forvaltnings- 
modellen for helsetjenester, og skotske samarbeidsmodeller innenfor et 
integrert helsesystem, kan en se for seg en virkelig omveltning i norsk 
helseforvaltning. Interessant nok vil dette også kunne innebære en vide- 
reføring av de grunnleggende samordnings- og samarbeidsopplegg som 
samhandlingsreformen la opp til, slik jeg har diskutert i kapittel 14. I rela- 
sjon til de teoretiske overveielser jeg har foretatt foran, vil dette kunne 
fremstå som de første forsiktige frø i en kommende prosess som avsted- 
kommer et «critical juncture»-moment i utviklingen av den fremtidige 
organisering av forvaltningssystemet for helsetjenestene i Norge. 


16.6 Sykehusene som vi kjenner dem idag: 
«Ved veis ende, på kanten av stupet?» 


Innledningsvis spurte jeg hvilke lærdommer en kan trekke av de 
utviklingsprosesser som er analysert ovenfor. Og hvordan kan en tenke 
seg at fremtidens helsetjeneste vil organiseres — sett på bakgrunn av disse 
prosessene? 

Det kan fremstå som risikosport å skulle utsi noe om fremtiden - men 
bygget inn i de utviklingsprosesser som er beskrevet foran, er det også 

trekk som peker mot store endringer i sektoren - ikke bare med hen- 
syn til forvaltningssystemet, slik jeg har antydet foran. Som Jensen (2019, 
s. 270-285) viser, har det skjedd en omfattende reduksjon i sengetallet i 
sykehus - både for somatikk og psykiatri. Pa kort og mellomlang sikt 
vil en kunne forvente at presset på tjenestene innebærer at en ønsker å 
utvide sengetall og kapasitet på sykehusene, og øke krav om effektivitet 
i behandlingsformer og pasientlogistikk. Men på lengre sikt — i et 20-30 
års perspektiv - kan utviklingen innebære en ytterligere nedbygging av 
sengetallet på sykehusene. Hvordan skal en tolke dise utviklingstrekkene? 

Slik jeg ser det, er de trender og tendenser som er trukket frem i dette 
kapittelet, indikasjoner på hvordan fremtidens helsetjenester vil kunne 
utvikles. Fremveksten av en ny forståelse vil kunne bli forankret i begrepet 
«helsesystem», og kan gripe noen av de tendensene som sannsynligvis vil 
bli forsterket og raffinert. En hypotese er at dette på mange måter vil inne- 
bære en paradoksal utvikling - mellom de ulike delene av dette systemet. 

For det første kan en se for seg at sykehuset som organisatorisk og 
fysisk ramme vil bli radikalt endret. En rekke forfattere (og ikke minst 
internasjonale konsulentselskaper) er opptatt av hvordan dette vil skje. Et 
representativt eksempel er Landro (2018), som spør: Hvordan vil fremti- 
dens sykehus se ut? Og han svarer: «The sprawling institutions we know 
are radically changing - becoming smaller, more digital, or disappearing 
completely» (Landro, 2018, s. 1). Og han fortsetter optimistisk: Resulta- 
tet vil kunne bli billigere og bedre helsetjenester. The Deloitte Center 
for Health Solutions foretok en kartlegging av ulike medisinske og tek- 
nologiske eksperters synspunkter pa det fremtidige arbeidet med ulike 
pasientgrupper gjennom en sakalt «crowdsourcing»-metodikk i 2017, 
og konkluderte blant annet med at arbeidsorganisering vil bli radikalt 
endret pa grunn av digitalisering (Gordon, Perlman, & Shukla, 2017). 
Undersokelsen viste at om 10 ar ville en se sentraliserte kommandosen- 
traler og kontinuerlig digital overvåking av pasienter - som befinner seg 
i eller utenfor sykehuset: «The digital hospital of the future includes an 
air traffic-like control system to continually montitor patiens and integrate 
data to «chart» the «flight-paths» of the patients» (Gordon et al., 2017, s. 5). 

I disse fremtidsvyene er det lite rom for tvil: Det vil utvikles sykehus som 
er høyspesialiserte, basert på avansert, evidensbasert medisinsk-faglig 

kunnskap, og som er kostnadseffektive med hensyn til arbeidsorganise- 
ring og nye behandlindlingsmetoder. Dette vil kunne skje ved at sykehus 
blir kompakte «high-tech 48 hours” hospitals». Digitaliseringen av helse- 
informasjon og nye behandlingsformer vil gjøre det mulig å konsentrere 
det helsefaglige arbeidet rundt ennå mer «effektive» behandlingsopplegg. 
Nye kirurgiske teknologier, eller medikamentbehandling der en tidligere 
var avhengige av kirurgiske inngrep, endrer allerede nå sykehusarbeid 
på radikale måter. I debatten om kapasitet og sengetall i sykehus het det 
på 1980-tallet at «sengen gjør ingen frisk». Og i fremtiden kan en se for 
seg at pleiefaglige oppgaver blir minimalisert på sykehus, samtidig som 
pasientene blir behandlet etter prinsippet om «raskt inn — raskt ut» i enda 
større grad enn tilfellet er i dag. Selv om noen hevder at sykehuset i frem- 
tiden vil fremstå som et moderne hotell, med vennlige ciceroner, gour- 
met-restauranter og teppebelagte konsultasjonsrom, vil omløpshastighet 
og pasientflyt bli så rask at også dette kan bli kostnadseffektivt (Frost & 
Sullivan, 2018). 

På den annen side vil sykehusets relasjoner til lokale helsetjenester 
også endres radikalt. Kunnskap og kompetanse vil øke i disse lokale tje- 
nestene, og her vil en vente at faglig-medisinsk allmennkompetanse (som 
i dag ivaretas primært av fastlegene) vil bli supplert med nye spesialister 
som arbeider utenfor sykehus. Sykehuset som ramme for de medisinske 
støttefunksjoner vil også endres. Et eksempel kan være billeddiagnos- 
tikk, som på grunn av digitalisering allerede nå kan leveres 24 timer 7 
dager i uken fra multinasjonale helsekonsern som befinner seg på den 
andre siden av jorden — noe som effektiviserer arbeidet ved at radiologene 
kan jobbe på dagtid der de befinner seg og levere til de sykehusene når en 
der kommer på jobb om morgenen. Og ikke minst: Digitalisering og vel- 
ferdsteknologiske løsninger vil også innebære at stadig flere vil kunne få 
sin behandling og pleie i hjemmet. Digitale teknologier har allerede skapt 
et nytt paradigme for administrering av pasientdata, diagnostisering og 
levering av helsetjenester (Gordon, Perlman & Shukla, 2017; Ebbesen i 
Aftenposten, 24.6.2019). 

Mye av denne utviklingen skjer allerede, eller er relativt forutsigbare 
videreføringer av prosesser som allerede planlegges iverksatt, enten 
når nye sykehus bygges, eller i forbindelse med gjennomføringen av 


267 


KAPITTEL 16 


de strategiene som er koplet til samhandling. En implikasjon av denne 
utviklingen, som altså for lengst har skutt fart, er at sykehuset forstått 
som et «tempel» for spesialisthelsetjenester slik vi kjente det fra den hel- 
sepolitiske debatten som er referert til foran, vil kunne forsvinne: «In the 
distant future, patients may well end up not going to hospitals, instead 
having all services performed from a distance. That could be the future of 
hospitals!» (Frost & Sullivan, 2018). Forfatterne hevder at dette ikke er så 
langt frem i tid - kanskje 10 -20 år. Forutsetningen for et slikt scenario 
er, hevder de, at de tendenser til medisinske, organisatoriske og tekno- 
logiske innovasjoner som vi nå ser vil holde frem i samme takt som hit- 
til i dette årtusenet. Den globale utviklingen av helsetjenester — drevet 
frem av multinasjonale konsulentfirma og medisinske og teknologiske 
forskningsmiljø - kan være like vanskelig å påvirke for helsemyndigheter 
eller andre aktører i det helsepolitiske landskapet som annen utvikling av 
digitale innovasjoner. 

Men en slik lineær, akselererende prosess som antydes her, vil også 
innebære at dilemmaene i helsetjenestene blir ytterligere forsterket. Det 
«medisinsk-industrielle komplekset» vil påvirke makt- og innflytelses- 
forhold, og stille ytterligere krav til hvordan politisk styring med tjenes- 
tene skal utøves. Spillereglene som lå til grunn for de helsepolitiske spill 
som er diskutert foran, er allerede blitt radikalt endret. Grunnleggende 
kjennetegn ved forvaltningspolitiske ordninger — for eksempel det sær- 
norske skillet mellom spesialisttjenester og lokalbaserte, kommunale 
almentjenester — kan bli irrelevante. Skillet mellom «cure» og «care» kan 
bli ytterligere markert. Samhandling horisontalt (mellom fagområder) 
og vertikalt (mellom forvaltningsnivåer) vil gjennom nye informasjons- 
systemer endres eller viskes ut. Pasient- og yrkesroller vil endres tilsva- 
rende - gjennom nye former for monitorering, med økte forutsetninger 
for egenbehandling og mer fleksible måter å benytte helsepersonell med 
ulik kompetanse på. 

Mintzberg (1983) betegnet «den divisjonaliserte form» — konsernet - 
som en organisasjonsform «at the end of the road, on the edge of the 
cliff». Hans argument var at en løst strukturert strategisk overbygning 
over relativt autonome divisjoner hadde potensial for oppsplitting og 
fragmentering av de organisasjonene som var underlagt den overordnete 

konsernledelsen. Den utviklingen som er skissert her, tilsier at oppløs- 
ningstendensene vil kunne bli ytterligere forsterket. Parallelt med dette 
vil forutsetningene for overordnet politisk styring bli svekket. Dette kan 
skje både innenfra - ved at hopehavet mellom medisinsk-faglig og tek- 
nologisk kunnskapsutvikling blir ansett som uovervinnelig - og utenfra 
- ved at de forvaltningspolitiske rammene som i dag eksisterer, ikke vil 
kunne bestå i en fremtidig digitalisert helsetjeneste. 

Mitt anliggende med denne boken har vært å vise hvordan helsesekto- 
ren er preget av kontinuerlige endringsprosesser — og at disse prosessene 
kan bli forsterket i fremtiden, om det ikke er krefter som motvirker dem. 
Når det gjelder sykehusenes funksjon og arbeidsmåte, viser gjennom- 
gangen foran at hensyn til «geografi» har endret karakter. Lokalpolitiske 
interesser har blitt svekket, og er nå innkapslet i nye beslutningssystemer, 
der medisinsk-faglige og teknologiske hensyn i større grad har fått en 
mer selvstendig og entydig påvirkningskraft. Alliansene mellom lokal- 
politiske aktører og lokalt plasserte faglige aktører er i stor grad brutt. 
Alliansen mellom organiserte pasientinteresser og medisinsk-faglige 
interesser er på den annen side styrket. Men de dilemmaer som har kom- 
met til uttrykk i spenningsfeltet mellom helsepolitiske spill og helhetlige 
strategier, er fremdeles like aktuelle i utviklingen av helsetjenestene. Det 
høyteknologiske, kompakte sykehuset vil i fremtiden måtte forholde seg 
til nye betingelser, der krav om helhetlige helsetjenester vil innramme 
sykehusenes rolle i helsetjenestene på en mer eksplisitt måte. Denne 
utviklingen kan knyttes til internasjonale utviklingstrekk der begrepet 
«helsesystemet» er sentralt. Dersom denne utviklingen av organisasjons-, 
styrings- og ledelsesformer videreføres, vil helsesektoren kunne bli preget 
av at et kompakt høyteknologisk «supersykehus» skal forholde seg til et 
mer helhetlig helsesystem der lokale tiltak og tjenester spiller en stadig 
viktigere rolle. 

